
Mindig ugyanazt álmodom.

Mindannyian a kocsiban ülünk, megyünk az autópályán. Anyám mellett ülök, vitatkozunk. Nagyon haragszom rá, amiért megint költöznünk kell. Connecticutban már voltak igazi barátaim, és életemben először normálisnak éreztem magam. Átlagosnak. Egy egyszerű lánynak, nem a természet rossz tréfájának.

Azóta sem éreztem így.

Apám vezet. Annyira hasonlítok rá, hogy teljesen egyértelmű, hogy az ő lánya vagyok. A homlokát ráncolva hallgatja a híreket, és folyton hátrapillant, hogy meggyőződjön arról, rendben vagyok-e. Folyton rajtam, az imádott lányán tartja a szemét. Andrew, anyám másik horgonya az anyósülésen dolgozik a laptopjával az ölében. Nagyon komoly férfi, a családunkon kívül mindenkivel hűvös és távolságtartó, de velem mindig odaadóan és szeretetteljesen bánik. Azt mondja, mindent miattam csinál. Miattam dolgozik annyit, miattam törekszik állandóan többre.

Vincenzo, anyám harmadik és egyben utolsó horgonya, szintén hátul ül velünk. Erősen szorítja a kezem, és közben vigasztalóan végighúzza hüvelykujját az enyémen. Mindig jól bánt velem, ő az, aki bárhol is vagyunk, ragaszkodó és jóságos. Amikor a hétköznapi emberek között élünk, sokszor azt feltételezik, ő a biológiai apám, mert ő tölti velem a legtöbb időt. Főállású apa – az a fajta férfi, aki akkor a legboldogabb, ha gondoskodhat a házról és a kötelékébe tartozókról.

Dühös vagyok, ugyanakkor ez az utolsó alkalom, hogy békesség tölt el… és biztonságban érzem magam.

Nehezen tudom megállni, hogy ne sírjak. Mindig is hajlamos voltam mérgemben könnyekre fakadni. Anyám próbál a lelkemre beszélni. Nem emlékszem a halk szavaira, de hangja a lelkem legtávolabbi zugait is nyugalommal tölti el. Ez az utolsó emlékem róluk, és ezek az álom utolsó percei.

Ezután az egész rémálommá változik.

Olyanná, amiből nem tudok felébredni. Olyanná, ami azt súgja, hogy nem is álom, hanem egy minden igyekezetem ellenére is kitörölhetetlen nap emléke.

Valami nagy sebességgel a kocsi oldalának csapódik, és addig tolja maga előtt, amíg le nem bukfencezünk egy szakadék szélén.

Sokkot kapok, és elkezd kiáramlani belőlem a képességem.

Riadtan próbálom visszarángatni a testembe, de beverem a fejem, és elkábulok. Semmit sem tehetek ellene.

Én vagyok az egyetlen túlélő.

Örökre gyűlölni fogom magam emiatt.

Örökre.

1.
 
Öt évvel később

 

A kihallgatószoba olyan hideg, akár egy jégverem.

Még mindig ugyanaz a ruha van rajtam, amelyikben a bevetési egység tagjai behoztak az utcáról. Hónapokkal ezelőtt ki kellett volna hajítanom ezeket a göncöket, de nem akartam új ruhára pazarolni a pénzem, mert a célnak ezek is megfeleltek. Életvitelszerűen bujkálni se nem egyszerű, se nem olcsó, és egyáltalán nem számítottam arra, hogy a délvidéki hőségből a hűvös Oregonba fognak rángatni.

Ráadásul meglehetősen biztos vagyok abban, hogy ezzel is csak próbálnak kikészíteni.

Elmenekültem a sors által nekem rendelt horgonyoktól. Nem sokan vetemednek ilyesmire. Igazából eddig rajtam kívül senki más. Épeszű ember kurvára nem hagyná el azokat, akik teljessé teszik a lelkét.

Nekem viszont elment az eszem.

Ám okkal tettem, amit tettem… Igazából több okom is volt rá, és mindegyik teljesen érthető. Csak egyikről sem beszélhetek anélkül, hogy kockára tenném az életemet, a horgonyaim életét vagy ennek az átkozott bolygónak az összes többi lakójának az életét. Tényleg.

De ezt nem mondhatom el nekik.

Azt hiszem, be kell fognom a szám, és szembe kell néznem a tetteim következményeivel, bármik is legyenek azok.

Próbálom nem a karomat dörzsölni, mert nem akarom egyértelművé tenni, milyen kellemetlenül érint a hideg, hiszen pontosan ezt akarják elérni. Annyira szeretnék kijutni innen, hogy már bizsereg a bőröm. Legszívesebben addig futnék, amíg egy nagyvárosban nem találom magam, ahol senki sem ismer, és senki sem próbál újra bezárni. Megint az ajtóra pillantok, de pontosan tudom, hogy a másik oldalán álló megtermett őr arra vár, hogy próbálkozzak valamivel.

Amikor berángattak ide, mindent elmondtak róla és a képességeiről, hogy megüljek a seggemen, mint egy jó kislány. Az a helyzet, hogy tényleg meg fogok ülni a seggemen, mert a lebénulás nem szerepel a mai teendőim között. Ó, nem, semmiképp. Már a gondolatától is a hideg futkos a hátamon.

Megint dühöt érzek, de csak egy másodpercig, mert végre kinyílik az ajtó, és belép rajta egy fickó. Magas és tiszteletet parancsoló, valóságos emberi fal, és a fenébe is, remélem, nem az egyik horgonyom.

Akkor valószínűleg csak megkötözne, és a saját beteges vágyaitól vezérelve megkínozna.

– Á, miss Fallows. Nem hiszem, hogy korábban találkoztunk volna. Brian Noakesnak hívnak, és azért jöttem, hogy átbeszéljünk pár kulcsfontosságú részletet, mielőtt megérkeznek a horgonyai.

Hiába van olyan hideg a szobában, esküszöm, érzem, hogy gyöngyözni kezd a homlokom.

– Hogyne. Nem mintha lenne más választásom.

Leül velem szemben, és felém csúsztat egy aktát az asztalon.

– Úgy tűnik, nincs teljesen tisztában azzal, milyen helyzetbe került, miss Fallows. Merőben szokatlan, hogy egy horgony menekülőre fogja.

Próbálok nyugodt, kifejezéstelen arcot vágni.

– Nem szegtem meg a törvényt, szóval nem tarthat itt az akaratom ellenére.

Méregetni kezd, majd elmosolyodik, ám nem barátságosan, mert úgy villantja ki a fogait, akár a zsákmányával végezni készülő ragadozó.

– A tanács szavazott a kérdésben. Jóllehet semmilyen törvény nem tiltja, hogy hátrahagyja a horgonyait, ebben az esetben egyéb szempontokat is figyelembe kellett vennünk. North Draven a tanács tagja, közösségünk egyik alappillére, és társadalmi rangjából kifolyólag meglehetősen kínosan érintette őt az ön kis… „kalandja”.

Összeszorítom a fogam, és annyira megfeszül az állkapcsom, ha akarnék, sem tudnék felelni neki. Viszont ha őszinte akarok lenni, nem sok minden jár a fejemben azon kívül, hogy legszívesebben megfojtanám a puszta akaratommal.

Bárcsak rendelkeznék ezzel a csodás képességgel!

Bólint, mintha válaszoltam volna, és tovább folytatja a leereszkedő süketelést.

– Tudja, döntést kellett hoznunk. Nem szökhet el megint, hiszen a horgonyai azok, akik. Ráadásul az évek során annyi embert megtévesztett, hogy már nem bízunk önben.

Sokkal több erőfeszítést igényel, mint gondoltam volna, de ellazítom az állkapcsomat.

– Akkor bezárnak ide? – mordulok rá. – Rácsokat tesznek az ablakra, és úgy tartanak majd, akár egy háziállatot? Kurvára nem számít, kik a horgonyaim! Ha a kötelék megpecsételésére kényszerítenek, az erőszak, és én nem fogok meghajolni mások akarata előtt, mint egy illemtudó rabszolga.

Hiába próbált Noakes eddig civilizáltan viselkedni, ízléstelen mosolya most grimasszá alakul át. A rémes modoromról motyog magában. Ismét kinyílik az ajtó, és ezúttal a behemót őr lép be rajta, mire összehúzom magam a széken. Eddig nem tudatosult bennem, milyen túlerővel állok szemben így, hogy nem tudom használni a képességemet.

Hiába ez a legrosszabb, amit most tehetek, kezdek pánikba esni.

Ha belegondolok, hogy ez a két férfi akár teljesen le is béníthat ebben a szobában, semmi sem tud megálljt parancsolni a tudatomat elárasztó félelemnek. Egyre jobban izzadok, és remegni kezd a kezem, ezért a térdembe kapaszkodok az asztal alatt, hogy ne lássák, de hiába. Az a kibaszott őr önelégülten vigyorog rám. Látja hogy rettegek, és valószínűleg még be is indul ettől. Elmebeteg.

– Ó, Jennings, köszönöm, hogy befáradt. Remélem, miss Fallows önként beleegyezését adja, és nem kell szélsőséges eszközökhöz folyamodnunk.

Mégis mi a fenébe kellene beleegyeznem?!

Noakes elővesz egy kis bőrtarisznyát, és kicipzározza. Teljesen elborul az agyam, amikor meglátom a szikét.

– Mi a faszt akarnak csinálni velem?

Jennings megint elvigyorodik. Mindenhol érzem a képessége forró érintését, görcsbe rándulnak az izmaim, a saját kibaszott testem börtönében rekedek.

Még a szememet sem tudom megmozdítani, hogy ránézzek, vagy kiderítsem, mit tervez ezután. Semmit sem tehetek azon kívül, hogy ott ülök, és hagyom megtörténni a dolgokat.

Sose fogom elfelejteni ezt az embert. Gondoskodni fogok arról, hogy egy nap megfizessen ezért. Ha nem sodornék veszélybe mindent, amiért eddig menekültem, ellene fordítanám a saját hatalmamat, hogy lássam, mit szól hozzá. Ehelyett azonban csak… rohadtul hagynom kell, hogy azt tegyen, amit akar.

Egyelőre.

– Ugyan már, Jennings! Azt hittem, megadjuk neki az esélyt, hogy jól viselkedjen, de szívesen megkímélem magam az okoskodásától. Egyáltalán nem irigylem Dravent.

Jennings felnevet. Megkerülnek, és megállnak mögöttem, így kurvára fogalmam sincs, mire készülnek.

– Nem is tudom… Talán jó móka lenne betörni. A nagyokosokat a legjobb.

A mocskos kurva életbe.

Hát ez van, muszáj lesz használnom a képességemet és megszökni, mert kibaszottul nem fogom hagyni, hogy megerőszakoljon ez a fickó. Nem. Nincs az az isten.

Felemeli a hajam a nyakamról, és rettegés kezdi szorongatni a mellkasomat. A képességem felgyülemlik a gyomromban, nekifeszül a pányváinak, ki akar szabadulni, hogy megvédjen. Rohadtul nem tudok gondolkozni. Levegőt is alig kapok. Ha ennek nem lesz vége nagyon hamar, nem bírom majd visszatartani a képességemet. Ez olyasmi, mint egy reflex: ha egyszer kiváltja valami, nem lehet megakadályozni abban, hogy a védelmemre keljen.

– Jennings, el tudná kicsit lazítani a lány izmait? Nem fogom tudni betenni, ha így meg van feszülve.

Kezd elsötétülni előttem a világ, és túl gyorsan kapkodom a levegőt.

– Tudok rajta puhítani kicsit.

Ezután éles fájdalom nyilall a tarkómba, ami kizökkent a rettegésből. Ez a faszfej felhasította a bőrömet! Nyomkodja és húzkodja, felnyitja a sebet, majd beletuszkol valamit. Mégis mi a francot művelnek?

Jennings előrehajol, érzem a leheletét a tarkómon.

– Csak egy kis szuvenír, hogy mindig tudjuk, hol van, Oleander. Ha Mr. Dravennek segítségre lesz szüksége magával, én leszek az első önként jelentkező.

Egy nyomkövető.

Egy istenverte nyomkövetőt ültetnek a bőröm alá. Még nem is találkoztam a kibaszott horgonyaimmal, de máris gyűlölöm őket. Tudom, hogy én menekültem el előlük, de okkal tettem. Nem mintha ezt valaha is elárulhatnám nekik, mert akkor ismét kockára tenném az életüket. Kurvára nem tudják, mennyi mindent áldoztam fel miattuk.

Ráadásul én is ember vagyok. Horgony. Van saját akaratom, és döntéseket hozok. Nem erőltethetik rám ezt a faszságot.

Egyikük összevarrja a sebet. Fogalmam sincs, melyik, de remélem, Noakes. Ezután mindketten megkerülik az asztalt, és most már újra látom őket.

Most már ők is szerepelnek a listámon. Azoknak az embereknek a listáján, akiket egy nap kurvára le fogok vadászni. Amikor már nem lesz túl kockázatos használni a képességemet, meg fogom keresni őket, és átkozottul látványos bosszút állok rajtuk.

– Most már elmehet, Jennings. Innen egyedül is menni fog.

Jennings képessége szorosan tart, akár egy satu, majd végül elenged, mintha emlékeztetni akarna arra, mennyi hatalma van fölöttem. Reszketve nagy levegőt veszek.

Legalább nem próbáltak megerőszakolni. Biztos vagyok benne, hogy ha szükséges, ki tudom szedni a nyomkövetőt.

– Ez az eszköz akkora elektromos töltéssel rendelkezik, hogy ha megpróbálja kiszedni, akkor végez magával – közli Noakes. – Ha akarom, én is ki tudom ütni vele, tehát innentől az én kezemben van az élete, Fallows. Hamarosan megérkeznek a horgonyai, de még azelőtt el akartam hallgattatni, hogy ideérnek. Draven közeli barátom. Meglehetősen sok mindenre képes lennék azért, hogy a közelében tartsam a horgonyát. Jobban tenné, ha minél előbb megpecsételné a köteléket. Csak feküdjön hanyatt, és adja meg magát.

Kösz, nem.

Érzem, hogy készül feltörni az epe a torkomba, és dühömben sírva fakadok.

Noakes elmosolyodik, majd feláll, és az előttem lévő aktára mutat.

– Benne van minden irányelv és szabály, aminek a követését mostantól elvárjuk magától. Azt ajánlom, jegyezze meg őket, és ezeknek megfelelően élje az életét. Annál jobban jár, minél hamarabb beáll a sorba.

Ezután magamra hagy.

Egy kibaszott csapdába kerültem.

Egyelőre nem vesződöm azzal, hogy fellapozzam az aktát. Leginkább azért, mert semmit sem akarok tudni azokról a férfiakról, akiktől képtelen vagyok szabadulni, és az sem érdekel, mire képesek. Végighúzom az ujjam a tarkómon lévő összevart seben. Összerezzenek az élesen lüktető fájdalomtól. A kurva anyjukat.

Össze kell szednem magam, meg kell nyugodnom, hogy ne veszítsem el az irányítást a képességem fölött. Betegesnek tűnhet, de ezt úgy érem el, hogy elképzelem, mire lennék képes azért, hogy kijussak innen. Minden egyes mozzanatot megtervezek, és végiggondolom, hogyan állnék bosszút ezeken a férfiakon, akik hozzám merészeltek érni. Újra és újra végigzongorázom a terveket, amíg meg nem nyugszom.

A percekből lassan órák lesznek, és végül rájövök, hogy már a nap is lement, és kurvára itt ragadtam. Rohadtul kell pisilnem, de nem fogok kopogni, hogy kikéredzkedjek a mosdóba. Korogni kezd a gyomrom. Mikor is találtak rám, mikor rángattak el az utcáról, két napja? Talán már három is van. Épp munkába tartottam, és késésben voltam, ezért kihagytam a reggelit.

Senki sem adott enni, mióta itt vagyok. Az egyik sofőr hozzám vágott egy palack vizet, amit mohón meg is ittam, de már az is legalább egy napja lehetett. Ezektől a fickóktól egyáltalán nem áll távol a kínzás, mert most rohadtul úgy érzem magam, mint egy hadifogoly.

Ismét kinyílik az ajtó, és ezúttal egy idősebb, komornak látszó nő jön be hozzám. A lábam idegesen ugrál az asztal alatt, nem tudok megszabadulni ettől a régi pótcselekvéstől.

– Jöjjön velem, elviszem valahová, ahol felfrissítheti magát.

Felfrissíthetem magam? Ránézek a siralmas állapotban lévő ruhámra. Valószínűleg már bűzlök is, hiszen napok óta ugyanaz van rajtam.

– Ó, rendben, köszönöm.

Amikor felállok, elkezd forogni velem a világ. Nem tudom, hogy a vérveszteség vagy az éhség miatt, de a nő észre sem veszi, milyen bizonytalanul állok a lábamon. Fintorogva néz rám, majd sarkon fordul, és kivezet a szobából.

Az épület, ahol vagyunk, úgy néz ki, mint egy irodaház, mindenki öltönyt és nyakkendőt visel. Miközben átsétálunk az előcsarnokon, feszülni kezd a bőröm, mert érzem, hogy az itt dolgozók szeme rám szegeződik. Érdeklődéssel figyelnek, és meglehetősen egyértelmű, hogy mindannyian tudják, ki vagyok.

Oleander Fallows.

A szökevény horgony.

A gyilkos.

Nem mintha azzal tisztában lennének, hogy gyilkos vagyok. Biztosra veszem, hogy ha tudnák, ez az egész teljesen máshogy zajlana. Amikor ebbe belegondolok, gombóc nő a torkomban. A fenébe is, innen egyenes út vezet ahhoz, hogy bepánikoljak, és elveszítsem az önuralmamat. Megrázom magam. Rohadtul ne gondolj ilyesmikre, Oli!

A fürdőszoba kellően tiszta, és hála istennek, zuhanyfülke van benne. A nő a kezembe nyom egy táskát, amit az ijedtségnek köszönhetően eddig észre sem vettem.

– Mozgás, nem érek rá egész este! – förmed rám. – Ha kell, meztelenül fogom kirángatni.

Hát persze.

Elmegy a kurva anyjába.

Gyilkos pillantást vetek rá, majd elveszem tőle a táskát, és úgy trappolok be a zuhanyzóba, mint egy kisgyerek, nem pedig egy érett tizenkilenc éves. Legalábbis azt hiszem, érett vagyok. Öt éven át sikerült bujkálnom, és ha kellett, az utcán éltem. Nem volt könnyű, de még mindig jobbnak láttam a másik lehetőségnél.

Ez a másik lehetőség.

Hogy chipet ültetnek belém, és arra kényszerítenek, hogy azok között a férfiak között éljek, akiket biológiailag arra rendeltek, hogy az enyéim legyenek… Ennél nagyobb kibaszást el sem tudok képzelni. Nem mintha találkoztam volna már velük. Csak képeket mutattak róluk: láttam kicsiben az arcukat egy nappal azután, hogy megölték a családomat. Alig emlékszem arra, hogy néznek ki, de a nevüket nem felejtettem el.

Leveszem a ruháimat, és lesikálom magam. Lesújtó állapotban vagyok, tele zúzódásokkal. A bevetési egység nem kímélt, három tetterős férfi tepert a földre. Nem lehet éppenséggel kis termetűnek nevezni, de akkor is, bassza meg… Bőven elég lett volna, ha csak lefog az egyikük.

Összevissza áll a hajam, ezért megmosom, és gondosan megszárítom. A nekem összekészített ruhák rondák. A melegítőnadrág legalább három számmal nagyobb, a pulóver meg ósdi darab. Hányingerem támad a belőle áradó kölni bűzétől, a kötelékem nagyon érzékeny a szagokra.

Hallom, hogy a nő már dobol a lábával, ezért forgatni kezdem a szemem. Hülye ribanc.

Egyik kezemben a saját ruháimat tartalmazó táskával, másikban a fésűvel kilépek a zuhanyzóból.

– Nincs idő arra, hogy megpróbálja kicsinosítani magát. Egyébként sem menne vele sokra – fanyalog a nő.

Csökönyös lány vagyok, és az ehhez hasonló sértegetésekkel lehet leghamarabb elérni, hogy megmakacsoljam magam.

Ezért megállok a tükör előtt, és lassan, aprólékosan fésülni kezdem a hajam, hogy egyetlen gubanc se maradjon benne, ezután pedig befonom. A létező legbonyolultabb fajtát választom azok közül, amiket egy gumival is össze lehet fogni. Összpontosítanom kell, hogy ne remegjen a kezem az ezüstfehér hajszálak látványától. Nem hiszem, hogy valaha is hozzá fogok szokni ehhez a színhez.

A nő magában dohog, én viszont rá sem hederítek. Nem tudja, mire vagyok képes, ezért nem mer elrángatni a tükörtől. Ami jó, mert most nem tudom használni a képességeimet, ezért kénytelen lennék beverni neki egyet.

És meg is tenném.

Rohadtul élvezném.

Végül, amikor már nem húzhatom tovább a dolgot, visszamegyek vele az apró kihallgatószobába, ami mostanra a földi pokollá vált számomra. Semmi sem változott, még mindig ott vár rám az akta az asztalon. A nő szó nélkül magamra hagy.

Végül beadom a derekam, és kinyitom az aktát.

Bassza meg.

Nagy hiba volt.

Vannak benne friss képek a horgonyaimról. A fenébe is, ha nem lenne ekkora káosz az életem, most rohadtul kiugranék a bőrömből. Egyre dögösebb pasik képei tárulnak elém. Mindegyik horgonyom nevetségesen jóképű; túl jól néznek ki egy olyan lányhoz, mint én.

Oké, nem mintha olyan förtelmes lennék vagy ilyesmi, de Gabriel félmeztelenül kocog a fényképen, és eszméletlenül kockás a hasa. Rá kell parancsolnom a kötelékre a mellkasomban, hogy nyugodjon le a picsába, mert ez a srác nem lehet az enyém. Semmi esetre sem pecsételhetem meg vele a köteléket.

Nekem aztán egyáltalán nincs kockahasam. Van egy kis pocakom, ami annak köszönhető, hogy ha tombolnak a hormonjaim, túlságosan kívánom a csokit; az viszont biztos, hogy soha nem mondanék le róla a lapos hasért cserébe.

Nem bizony.

Eddig nem tudtam, hogy a horgonyaim közül ketten testvérek. Ez… érdekes lesz. A képviselő és az öccse, aki egyetemi tanár. A fenébe is, ez az egész egy kurva nagy katyvasz.

Átböngészem a többi fotót, elszántan keresem a menekülési útvonalat. A gyilkos áramütésre képes nyomkövető azt jelenti, hogy ez nem lesz egyszerű, de korábban is kiverekedtem már magam szar helyzetekből. Biztos ki tudok találni valamit, viszont muszáj lesz minél hamarabb előállnom vele. Kell egy másodperc, mire rájövök, hogy kimaradt egy nagyon fontos információ az aktából. Átnézek minden papírt, csak hogy biztos legyek benne.

Egyik sem említi, milyen képességei vannak a horgonyaimnak.

Minden dokumentumon szerepel egy „képességek” megjelölésű mező, de mindenhol üresen hagyták. Semmi sem utal arra, milyen különleges erővel bírnak a srácok, én pedig hirtelenjében kétségbeesetten vágyom erre az információra.

Még mindig a papírokat bámulom, amikor kattan a zár. Összeszorul a mellkasom, ami azt súgja, megérkezett az egyik horgonyom. Miközben várok, minden izmom kővé dermed.

Az egész testem remeg a feszültségtől, ahogy kinyílik az ajtó. Felpillantok, és a kockahasú, dögös pasi szemébe nézek, aki azonnal elfordítja a fejét.

A rohadt életbe.

Eddig is sejtettem, hogy mérgesek és csalódottak lesznek, de egyáltalán nem vagyok felkészülve arra a színtiszta, valódi gyűlöletre, ami a kihallgatószobába belépő négy horgonyom tekintetéből árad.

Átkozottul gyűlölnek.

Nyelek egyet, és behúzom a nyakam.

Az egyikük gúnyosan rám néz, én viszont nem vagyok hajlandó tudomást venni róla, és az asztalon összekulcsolt kezemre szegezem a tekintetem. Semmi szükség arra, hogy többet lássak a megvetésükből. Egyedül is kellően tudom utálni magam, nem sok hiányzik ahhoz, hogy keressek egy kibaszott hidat, és leugorjak róla.

Gyilkos.

Nem. Most nem gondolhatok ilyesmire, mert már egyébként is az összeomlás szélén állok, és kezdek bepánikolni. Hová tűnt belőlem a tűz? Mintha vizet öntöttek volna rá, amint ők négyen beléptek a szobába.

Hallom, hogy kihúzzák a székeket. Összeszedem magam, és felpillantok. Mindegyiküket lassan szemügyre veszem. Könnyen meg lehet őket különböztetni egymástól, az előttem heverő fényképekre sincs szükség hozzá.

Gryphon mogorvának és zsémbesnek tűnik, ami még kirívóbbá teszi a szemöldökén átívelő sebhelyet. Pontosan úgy néz ki, mint a fényképen, a homlokát is úgy ráncolja.

Gabriel a kezében lévő kávéscsészét birizgálja, láthatóan éppolyan ideges, mint én. Nyoma sincs benne a mosolygó, dögös férfinak. Mármint még mindig dögös, de egyben… nyomorúságos is.

Fasza.

North, a nyomkövetőmért felelős képviselő a tökéletes szabású öltönyében ül velem szemben. Ő az egyetlen, aki némileg próbálja palástolni az utálkozását. Nem sikerül neki, de azt hiszem, az erőfeszítést is értékelni tudom.

Nox úgy mered rám, mintha én lennék a legrosszabb dolog, ami valaha is történt vele. És bassza meg, lehet, hogy az is vagyok, viszont legalább nem én leszek a legrosszabb, ami valaha is rászabadul az ország teljes lakosságára.

Együtt tudok élni a megvetésükkel. Kellően utálom magam ahhoz, hogy tudjam, milyen egyszerű gyűlölni engem.

Óráknak élem meg azt az időt, amit teljes csendben töltünk, de biztos vagyok benne, hogy csak nagyjából tíz perc lehetett.

Kész gyötrelem, valóságos rémálom itt ülni néggyel abból az öt férfiból, akiknek elvileg vonzódniuk kellene hozzám, és egy nap engem kellene a legjobban szeretniük a világon, most mégis kendőzetlen megvetéssel bámulnak rám… Megértem. Tényleg, mert tisztában vagyok azzal, amit tettem, ez viszont nem jelenti azt, hogy ne lenne átkozottul elviselhetetlen.

Végül Gabriel rám ripakodik.

– Van egyáltalán értelme megkérdezni, hol a fenében voltál? Vagy hogy miért mentél el?

A hanghordozásából tudom, hogy elárulva érzi magát. Nehezen, de sikerül megőriznem a nyugalmam. North és Gryphon is engem figyel, viszont Nox rosszindulatú vigyora az, amitől igazán feláll a szőr a hátamon. Nem csak arról van szó, hogy utál engem… kész megkínozni, bosszút állni rajtam amiatt, hogy elhagytam.

Nagy levegőt veszek, és lassan fújom ki, hogy felkészítsem magam a méregre, amit felém fog köpni. Látom, hogy egyre jobban felgyülemlik benne, már nem sokáig fogja tudni magában tartani.

– Nagyon nehezen találtunk rád. Rengeteg erőforrást elpazaroltam arra, hogy kiderítsem, hol vagy – szólal meg North, miközben egy láthatatlan szöszt csippent le az öltönyéről.

Ő és Nox nagyon hasonlítanak egymásra, a szemük sötét, a hajuk koromfekete. Northé rövid, és tökéletesen be van lőve, Noxé hosszabb, és kissé hullámos az arca körül. Mindketten olyanok, akár egy-egy jégcsap, teljesen elszigetelik magukat a történésektől.

A kibaszott kötelékem siránkozni kezd a mellkasomban, de ráparancsolok, hogy hagyja abba.

Mindannyiunk érdekében tettem, amit tettem.

Gryphon egy szót sem szól. Olyan erősen fikszíroz, mintha a bőröm alatt keresne valami írást, amit csak akkor találhat meg, ha alaposan szemügyre vesz. De átkozottul jól tudom teljesen üresnek tettetni magam. Szóval semmit sem fog tudni kihúzni belőlem.

Nox csúfosan mosolyog rám.

– Sokat tűnődtem azon, hogy élted túl az utcán. Feltételezem, áruba bocsátottad a tested, hiszen semmi mást nem tudsz felajánlani. Megvárom a vizsgálatok eredményét, és csak utána pecsételnem meg a köteléket, hogy megkapjam, amivel tartozol nekem.

Mi a kurva élet?

Mi a faszt ért azalatt, hogy tartozom neki?

Ez segít elhallgattatni a búslakodó kötelékemet, mert nincs az az isten, hogy hagyjam, hogy valami fennhéjázó, gazdag ficsúr azt higgye, az az életem értelme, hogy megpecsételjem a kötelékünket, és még több hatalmat adjak neki.

Azt baszhatja.

Összeszorítom a fogam, és próbálok kulturáltan felelni.

– Abból indulsz ki, hogy szeretném, ha hozzám érnél. Ez viszont kurvára nincs így, Draven.

A rosszindulatú vigyor még jobban kiszélesedik.

– És pontosan hogy fogsz megakadályozni benne, horgony? A vérvétel alapján nem derült ki, milyen képességeid vannak. Mit rejtegetsz előlünk? Vagy semmilyen képességed nincs, és rohadtul semmi hasznodat vehetjük?

Szóval ő most azt mondta, hogy… meg fog támadni? Már épp készülök tökön rúgni, hogy lezárjam a vitát, de a testvére megakadályozza a dolgok elfajulását.

North egy nagy, tömött borítékot csúsztat felém az asztalon, és közben lenézően méreget.

– Mindig legyen nálad ez a telefon – közli. – Ha hívlak, felveszed. Ha csak másodszorra veszed fel, alaposan megfizetsz érte. Ha egyáltalán nem veszed fel, azt fogom feltételezni, hogy elszöktél vagy elraboltak, és minden hatalmamat latba fogom vetni azért, hogy megtaláljalak. Érted, amit mondok, Fallows?

Fallows, mintha egy beosztottja lennék.

– Értem – szűröm ki a fogaim között.

Nox felhorkant.

– Bezzeg vele szót értesz – veti a szememre, majd a testvére felé fordul. – Úgy tűnik, végül te pecsételheted meg a köteléket.

Visszapattan rá a tekintetem.

– Egyikőtökkel sem fogok érintkezni – jelentem ki. – Ha egy ujjal is hozzám értek, bűncselekményt követtek el, és akkor örömmel állok majd a tanács elé, hogy elmondjam, mennyire nem vágyom egyikőtökre sem.

Gabriel hirtelen feláll, és úgy kiviharzik a szobából, hogy becsapódik mögötte az ajtó. Túlságosan mérges vagyok ahhoz, hogy rosszul érezzem magam emiatt. Nox és az ellenséges hozzáállása minden figyelmemet leköti.

Az ellenkezésem, hogy hozzám érjenek, nem csak az érzelmekről szól. Mármint persze nem akarom, hogy olyan pasik próbáljanak meg ágyba rángatni, akik egyébként utálnak, de így nagyobb erőre tehetnének szert. Ám mi van, ha az én erőm is hatványozódik?

Az kurvára nem hiányozna.

A legkevésbé sem.

– Holnap reggel visszajövök, és elviszlek a kollégiumba. A Noakestól kapott akta tartalmaz mindent, amit tudnod kell az életedről. Olvasd el, tanuld meg, és élj aszerint. Már nincs előtted másik út, Fallows.

Ezután feláll, és a másik két horgonyom is követi a példáját. Kimennek az ajtón, amit aztán hallhatóan kulcsra zárnak.

Megint ebben a kibaszott szobában rekedek.

És még mindig nem kaptam enni.

Alig alszom valamennyit.

Az ágy rettenetesen kényelmetlen, böködik a rugók a hátamat, és a vékony takaró egyáltalán nem tart melegen.

Reggel egy újabb nő jön be hozzám, hogy elkísérjen a fürdőszobába. A nála lévő ruhák messze felülmúlják a tegnapi melegítőalsós-pulóveres kombót. Ad egy tiszta alsót, egy egyberuhát meg egy bokacsizmát. Mardossa az éhség a gyomromat, az előző esti száraz keksz semmire sem volt elég, a hajam pedig ismét olyan, akár egy szénakazal, mert nem bontottam ki éjszakára.

Ez a nő viszont valamivel kedvesebb. Segít rendbe tenni a hajam, és még egy sminkkészletet is ad.

Rámosolygok.

– Köszönöm. Sajnálom, hogy bébiszittelnie kell.

Visszamosolyog rám, és kissé csóválja a fejét.

– Én nem bánom. Biztos vagyok benne, hogy tegnap Olivia egyáltalán nem könnyítette meg a dolgát.

Olivia. Szóval így hívják azt a ribancot.

– Ja, nem különösebben loptam be magam a szívébe.

Gőzöm sincs, miért utál annyira.

A nő elhúzza a száját.

– Olivia… szerelmes az ön egyik horgonyába.

Ó.

Ó, bassza meg.

– Sajnálom. Tudom, hogy nem könnyű ezt hallani. Nem tudom, hogy Gryphon valaha is… viszonozta-e az érzéseit.

Gryphon. A csendes, sebhelyes, motoroscsizmás horgonyom, aki úgy nézett rám, mintha semmit sem jelentenék neki. Mintha egyáltalán nem érdekelte volna, hogy visszatértem.

Megint figyelmen kívül kell hagynom a mellkasomban siránkozó kötelékemet, és bassza meg, remélem, hogy ebből nem lesz rendszer. Ezentúl folyton olyan férfiak után fog epekedni, akik nem lehetnek az enyéim? Akkor inkább a halál. Egyre lejjebb tuszkolom a mellkasomban, amíg újra levegőt nem kapok.

– Köszönöm, hogy szólt róla. Azt hittem, a közösségünk minden tagja utál, amiért megszöktem. Tudom, hogy ez nem… hogy ilyesmire ritkán kerül sor.

A nő – kurvára illene már megkérdeznem a nevét – csak ingatja a fejét.

– Ritkán kerül rá sor… de végső soron az ön döntése, hogy meg akar-e pecsételni egy köteléket, vagy sem.

Felhorkantok.

– Chipet ültettek belém, mint egy kóbor kutyába. Ez már nem az én döntésem.

Leszegi a fejét, nyilvánvalóan kellemetlenül érzi magát azért, amit a feljebbvalói tettek, de nem annyira, hogy segítsen nekem, úgyhogy ennyiben hagyom a dolgot. Így is elég rendes volt, és a sminknek köszönhetően nem kell csődtömegként megjelennem az egyetemen.

Egyelőre beérem azzal, ami jut.

A nő visszakísér a kihallgatószobába. North már ott vár rám egy újabb makulátlan és frissen vasalt öltönyben, telefonnal a kezében.

– Köszönöm, Carrie. Ma sokkal jobban néz ki a lány.

Miközben beszél, egyszer sem néz rám, de Carrie-re szívélyesen és barátságosan mosolyog. Vagyis érző lélek lakozik az öltöny és a nyakkendő alatt.

Amikor végre rám pillant, sokkal kevésbé barátságos a tekintete.

– Találkozónk van a Draven Egyetem dékánjával, utána elviszlek a kollégiumi szobádba.

Kimérten biccentek, hisz egyébként sem mondhatnék neki nemet. A nyomába szegődve elhagyom az épületet. North útközben mosolyogva int az emberek többségének, akik mind úgy néznek rám, mintha egy tudományos kísérlet alanya lennék. Bántón bizsereg a bőröm a felém irányuló figyelemtől. Az utóbbi öt évben minden tőlem telhetőt megtettem, hogy láthatatlan legyek, most pedig hirtelen a figyelem középpontjába kerültem. Sokkoló élmény. Feszélyező. Kibaszott furcsa.

Egy Rolls Royce áll a padka mellett, és egy másodpercig azért fohászkodom, hogy ne minket várjon a sofőr.

Természetesen minket vár.

North Dravennek kurvára nemcsak Rolls Royce-a van, hanem sofőrje is. Elfog a hányinger. Nem csoda, hogy mindenki utál. Tudtam, hogy képviselő, de nem számítottam arra, hogy ennyire… pénzes. Annyira, hogy a csomó flancos öltönye mellett még sofőrje is van, és fene tudja, mi minden más.

A szüleim is jómódúak voltak, de marhára nem tartottak sofőrt.

– Beszállsz, vagy kényszerítselek? – förmed rám. – Folyton ellen fogsz nekem szegülni? Én próbálok civilizáltan viselkedni.

Ez lenne a civilizált viselkedés? Azt a kurva.

– Elterelte a figyelmem, hogy milyen ízléstelenül villogsz a vagyonoddal.

A lovagiasság hamis látszatát keltve kinyitja a kocsi ajtaját, és betessékel.

– Ízléstelenül? Ez elengedhetetlen.

Megkordul a gyomrom, amikor beszállok az autóba.

– Nagyon örülök, hogy sofőrt tartani elengedhetetlen, de nekem enni adni nem.

Becsusszan mellém az ülésre, és rám pillant.

– Nem adtak neked enni?

Hunyorogva nézek rá.

– Ők nem a te embereid? Jobb, ha tudod, hogy négy napja nem ettem. Van nálam egy kis pénz, viszont hiába mondtam nekik, hogy én is tudok venni valamit, azt mondták, várjalak meg. Szóval ja, felőlem jobban is igyekezhetünk, mert kurvára mindjárt elájulok az éhségtől.

Erre semmit sem reagál, csak pislog rám.

– Biztos nem ok nélkül éheztettek. Csúfos kudarcot vallottál, ha így akartál belőlem rokonszenvet kicsikarni.

Hát persze.

Dögöljön meg, én ezentúl nem vagyok hajlandó civilizáltan viselkedni.

Karba teszem a kezem, és összeszorítom a szám. Egy szót sem szólok hozzá, miközben a campus felé tartunk. Csodás táj vesz körül, de ez sem elég ahhoz, hogy jobb kedvre derítsen. Ezek a kibaszott horgonyok! Tudtam, hogy semmi jóra nem számíthatok, de meglep, hogy ilyen sok mindent… érzek. Mindent érzek a bennem lévő köteléken keresztül, minden rosszalló pillantás és durva szó késként hatol a szívembe.

Amikor az autó végre megáll, North kiszáll, és megint kinyitja nekem az ajtót, mint egy tökéletes úriember, holott valójában már szédelgek az éhségtől.

A pokolba vele.

Addig fogom ezt magamban ismételgetni, amíg oda nem jut.

Felkísér a lépcsőn, majd bemegyünk az épületbe. Itt is mindenkit elbűvöl a szívélyes mosolyával, én viszont kezdem úgy érezni, már a látványától is elhányom magam. Rohadt színjáték az egész.

A dékán azonnal fogad minket. Leültet, aztán kisiet a szobából, hogy behozzon pár papírt. Azt hiszem, ez a legjobb alkalom arra, hogy elmondjam Northnak, az öt év bujkálás alatt nem jártam iskolába, ezért biztos nem fognak felvenni ide, még az ő segítségével sem.

Pedig ott díszeleg a neve ezen a rohadt épületen.

Ő erre hűvös tekintettel végigmér.

– Úgy érted, hogy nem fejezted be a középiskolát?

Hiába próbálom minden erőmmel megakadályozni, zavarba jövök, és elpirulok. A fenébe is, miért van, hogy pár egyszerű szóval is képes szétszaggatni a szívemet?

– Túl sokat voltam úton ahhoz, hogy iskolába járjak.

Könyvtárakban töltöttem az összes szabadidőmet, és minden tőlem telhetőt megtettem azért, hogy ne maradjak le a tananyaggal, de ezt rohadtul nem akarom elárulni neki. Mi van, ha kinevet? Mi van, ha még szánalmasabbnak tart majd, mint eddig?

Megfeszül az állkapcsa, és én már várom, milyen sértéseket vág majd hozzám, közben pedig a torkomban dobog a szívem, hiába próbálok megnyugodni. Meg kell tanulnom összeszedni magam a jelenlétében. A többiek miért nincsenek rám ilyen hatással?

Ismét kinyílik az iroda ajtaja, a dékán egy papírköteggel a kezében tér vissza.

– Minden itt van a beiratkozáshoz, már csak a felvételi pontszám és egy személyazonosító okmány hiányzik.

Nekem egyik sincs.

Kinyitom a szám, de North félbeszakít.

– Délutánra mindet megkapják. Viszont ha nem probléma, most mennénk, mert még sok mindent el kell intéznünk.

A dékán bólint, és amikor felállunk, átnyújtja a papírokat. Nem tudom, honnan szerzi majd be North a nem létező dokumentumokat, de befogom a szám. Semmi szükség arra, hogy felpiszkáljam az alvó oroszlánt.

Vajon tényleg oroszlán? Nem tudom, miért titkolnák annyira, ha váltó lenne, szóval ennek így nem sok értelme van, viszont talán épp ezért rettegek tőle annyira. Lehet, hogy az ösztöneim figyelmeztetni próbálnak arra, hogy akár a horgonyom, akár nem, rohadtul nem érdemes ujjat húzni vele. Fasza.

A derekamra teszi a kezét, és határozottan kivezet a szobából. Összerezzenek, de hála istennek sikerül megállnom, hogy elfussak tőle. Ő ebből semmit sem vesz észre, csak kikísér az épületből a kocsihoz. A sofőr mindkettőnknek ajtót nyit, majd nyomatékosan becsapja, amikor már a hátsó ülésen ülünk.

Rohadt kellemetlenül érzem magam.

– Valami baj van, Fallows? – kérdezi North, miközben fel sem néz a telefonjáról.

Én egyáltalán nem számítok neki, csak a kibaszott kötelékünk.

– Az égvilágon semmi. Semmi baj.

Nem tudom megállni, hogy ne itassam át szarkazmussal a szavaimat.

North összeszűkült szemmel fordul felém.

– Tudom, hogy csak egy szeszélyes tinédzser vagy, ugyanakkor ha megpróbálnál civilizáltan viselkedni, mindannyiunk számára sokkal gördülékenyebb lenne ez a dolog.

Szinte beleőrülök abba, hogy kurvára nem mondhatok el neki semmit, és meg kell őriznem a titkaimat, de összeszorítom a szám, és nem vágok mindent az arcába.

– Nincs semmi mondandód? Mit követtem el, hogy egy ennyire önző horgony jutott nekem? Épp elég baj, hogy még gyakorlatilag gyerek vagy, ráadásul jellegtelen és együgyű. A horgonyaid képességeiből kiindulva azt feltételeztem, hogy… káprázatos leszel. Milyen kiábrándító!

Nem fogom elsírni magam. Kurvára nem fogom elsírni magam.

A sofőr megáll egy diákszálló mellett, majd gyorsan kiugrik a kocsiból, hogy kinyissa az ajtót.

Visszapislogom a könnyeket.

– Van valami oka annak, hogy idejöttünk? Engem nem fognak felvenni erre az egyetemre.

North int, hogy én szálljak ki előbb. A tekintete szigorú és húsba maró.

– Márpedig fel fognak. Megteszem a szükséges lépéseket. Javaslom, bölcsen töltsd az időd, mert nem tűröm a lazaságot. És ha azt hiszed, hogy a tehetős horgonyaidnak köszönhetően nem kell dolgoznod, és gondoskodnod magadról, nos akkor… rosszul ítéltél meg minket.

Úgy ég az arcom, mintha felpofozott volna. Komolyan… komolyan azt hiszi, hogy egy kibaszott aranyásó vagyok? Mekkora egy szemét bunkó!

Inkább meghalok, semmint hogy megpecsételjem vele a köteléket.

– Köszönöm a fuvart, és hogy közbenjársz az érdekemben.

Szinte fulladozva mondom ki a szavakat, de vesszek meg, ha hagyom, hogy még egyszer szeszélyes, önző gyereknek nevezzen.

Ő is kiszáll a kocsiból, hogy rohadna meg, és biccent a sofőrnek.

– Felkísérlek. Meg kell beszélnünk pár dolgot a helyzetünkkel kapcsolatban.

Hát azt már kurvára nem.

Nagyot téved, ha azt hiszi, hogy itt és most megpecsételheti a köteléket, csak hogy megkaparintsa azt a hatalmat, amire olyan kétségbeesetten vágyik.

Miért nincs nálam egy kés vagy pisztoly vagy ilyesmi? Meg kell védenem magam ezektől a pasiktól.

Elindulok utána a lépcsőn, és közben alaposan megnézem magamnak. Legalább egy fejjel magasabb nálam, és a teste kellően kitölti az öltönyét. Amikor megbotlottam, és elkapott, rohadtul semmi puhát nem éreztem rajta; kőkemény az egész felsőteste. Miért van így kigyúrva, ha egész nap az irodájában ül?

A képességem nélkül lényegében semmi esélyem nincs ellene, ha megpróbálja rám erőltetni a köteléket. Márpedig semmi szín alatt nem használhatom a képességemet. Be kell szereznem egy gázspray-t vagy egy pisztolyt, bassza meg. Elképzelem, milyen képet vágna, ha rászegeznék egy fegyvert. Elvigyorodok.

Az baromi jó lenne.

Kíváncsi tekintetek kereszttüzében vonulunk végig a szobák előtt, és a kelleténél többen villantanak kihívó mosolyt Northra, aki a smúzoló képviselő lehengerlően vigyorgó, barátságos álarcát ölti magára. Önkéntelenül is forgatom a szemem. Természetesen népszerű. Természetesen az a fajta pasi, akiért odavannak a nők.

Hát persze, bassza meg.

Felmegyünk a lépcsőn, nem is értem, mi a fenéért nincs lift, majd megállunk a folyosó végén lévő szobánál. North betessékel maga előtt az ajtón. A helyiség meglehetősen egyszerű, semmi sincs benne, csak egy ócska fenyőasztal és egy régi, rozoga ágy a sarokban.

– Ez a szobád, itt fogod tölteni az estéidet. Minden este hatra itt kell lenned, és leghamarabb reggel hétkor mehetsz el innen. Ha sportolni szeretnél, társaságra vágysz, vagy másokkal együtt tanulnál, akkor arra ezen az időintervallumon kívül kell sort kerítened. Minden órádra be fogsz járni, megírod az összes beadandót, és leteszed az összes vizsgát. Amikor beírattalak, nem volt tudomásom arról, mekkora lyukak tátonganak az iskolázottságodban, ugyanakkor biztos vagyok abban, hogy be tudod hozni a lemaradást.

Megint ég az arcom, de visszafojtom a bennem felgyülemlő dühöt, amit a pofátlansága miatt érzek.

– És mi van, ha nem tartom magam a kis szabályaidhoz?

North sarkon fordul, ezért most végre szemtől szembe kerülünk. Végighúzza a kezét a rá szabott öltöny gombsorán.

– Azért hoztalak ide, mert itt szemmel tudlak tartani. Számodra most ez jelenti a szabadságot. A másik lehetőség az, hogy láncra verlek a pincémben. Nem örülnék, ha erre sor kerülne, viszont ne hidd, hogy nem tenném meg. Mindenáron itt foglak tartani, Fallows.

Sípolva távozik a levegő a tüdőmből.

A horgonyom egy pszichopata állat.

Ismét elindul az ajtó felé, kezét a kilincsre teszi, de még egyszer rám néz.

– El sem tudod képzelni, mennyit ártottál nekünk azzal, hogy elmentél. Gondoskodni fogok arról, hogy ez soha többé ne fordulhasson elő. Jobban jársz, ha tanulsz a múltból, és megadod magad.

Ezzel otthagy, én pedig döbbenten pislogok.

Kurvára nem fogom megadni magam.

Inkább a halál.

Egyszer azt álmodtam, hogy a Draven Egyetemre járok. Köztudott, hogy a fenoméneket célzó intézmények közül a Draven a legjobb. Az összes olyan tantárgyat oktatják, amit a hétköznapi embereknek szóló egyetemek, de az ittenieket kifejezetten ránk szabták, ilyen például a fenomének történelme vagy a bevezetés az impulzuskontrollba.

Amikor menekülnöm kellett, az iskolát is kénytelen voltam félbe hagyni, és minden reményről lemondtam azzal kapcsolatban, hogy egyszer egyetemre fogok járni. Mérges és frusztrált vagyok amiatt, hogy az akaratom ellenére kerültem ide, ugyanakkor azt hiszem, hálával is eltölt, hogy itt lehetek, és egy ilyen neves intézményben tanulhatok – már ameddig tart a dolog. Ez persze nem jelenti azt, hogy nem próbálok kiutat találni, mert amíg az Ellenállás a nyomomban van, soha nem fogom biztonságban érezni magam, ha egy helyben kell maradnom. De addig is annyi információt és tudást fogok magamba szívni, amennyit csak lehetséges.

Az első nap korán ébredek, a gyomrom teljesen összeszorul az idegességtől. Nagy gondot fordítok a külsőmre. A holmijaim már a szobában vártak rám, mikor North idehozott. Nem is tudtam, hogy a bevetési egység ezeket is elhozta.

Az itteni lányok többségétől eltérően nincsenek dizájnerruháim. Ennek ellenére képes vagyok összeszedett, letisztult benyomást kelteni – és ez az, ami igazán számít. Remélem, nem leszek nagyon feltűnő. Egyszerűen csak rohadtul szeretnék beolvadni a többiek közé, amíg nem sikerül lelépnem innen.

Mire befonom a hajam, pittyen a telefon. Northtól jött egy üzenet. Összerándulok, amikor meglátom a nevét, de a szöveg nem gáz.

Ma reggel Gabe megy érted, ő fog elkísérni az órákra.

Szóval lesz egy saját testőröm, aki kísérget a campuson. Nagyszerű. Ugyanakkor azt hiszem, a horgonyaim közül én is Gabe-et választanám erre a feladatra. Tegnap este olyan nyomorúságosan festett, mint ahogy én éreztem magam, ez pedig remélhetőleg azt jelenti, hogy nem próbál majd meg szóba elegyedni velem, vagy ilyesmi. Akár teljes némaságban is sétálhatunk az épületek között. Hurrá.

Miután elkészülök, leülök az ágyra, és körbenézek a szegényes szobában. Meg tudom csinálni, fel tudok zárkózni a többiekhez. Nem nagy ügy, annyi időt töltöttem a könyvtárban olvasással és netezéssel, hogy minden rendben lesz. Ezt mantrázom magamban újra és újra, miközben várakozom, és rohadtul remélem, hogy igazam lesz.

Kopognak az ajtón, mire összerezzenek, és visszatérek a valóságba.

Felállok, a vállamra veszem a táskát, és igazgatni kezdem a felsőm szegélyét, hogy még egy kis ideig késleltessem az ajtónyitást. Nagy levegőt veszek, majd hamis vigyort erőltetve az arcomra szélesre tárom az ajtót.

A szívem nagyot dobban a horgonyom tökéletességétől. Aztán eszembe jut, hogy utál engem, és hogy kurvára el kell húznom innen, mielőtt mindannyiunkkal végez az Ellenállás csak azért, mert elővigyázatlanok voltunk.

A picsába is, most nem gondolhatok rájuk.

Mert akkor elkezdene remegni a kezem, és mindenhonnan folyna rólam a veríték.

Gabe tekintete végigsiklik a ruhámon, de kicsit túlzásba esik, mintha azért méregetne, hogy örüljek neki.

– Azt hiszem, jobban festesz, mint legutóbb. Hogy telt az első estéd?

Elmehet a picsába, nem kapom be a csalit. Csak megvonom a vállam.

– Jól. Az utcán is aludtam már, ez annál sokkal jobb.

Gabe grimaszol egyet, a szája kicsit elgörbül, majd biccent, hogy kövessem, mintha egy kibaszott kiskutya lennék. Amikor végigmegyünk a folyosón, feltűnik, milyen érdeklődéssel figyeli őt a többi lány. Az eszemet nem érdekli, mert tudom, hogy Gabe utál, tudom, hogy mindannyian utálnak, de mintha a mellkasomban lévő kötelék tiltakozna a népszerűsége ellen. Mintha sót szórna a sebeimre azzal, hogy egyáltalán nem érdeklem. Legszívesebben kitépném magamból a köteléket, és végignézném, ahogy elsorvad. Bárcsak ez lenne a képességem. Azt teszem, amihez a legjobban értek, kiűzöm a köteléket a fejemből, és semleges arckifejezést erőltetek magamra.

Gabe-nek nem tűnik fel a belső vívódásom, mert átkozottul leköti, hogy mindenkivel flörtöljön a folyosón. Rákacsint a lányokra a lépcsőn, és egy kibaszott csókot küld a tanársegédnek. Kurva nagy spíler, láthatóan megvolt neki az itteni lányok fele, és máris azt tervezgeti, hogy a többieket is lefekteti.

Teljesen váratlanul ér, hogy amint kijutunk az épületből, rám támad. A fesztelen mosolya és a ragyogó tekintete már a múlté.

– Érdekel téged egyáltalán valami, baszd meg? Érdekel bárki más saját magadon kívül?

Sikerül megőriznem a nyugalmam. Hátrahúzom a vállam, és úgy nézek körbe, mintha nem tudnám, merre megyünk, holott tegnap este az egész környéket feltérképeztem a Google-lel, mint egy megszállott.

– Ha nyomja valami a szíved, akkor jobb, ha már most kibököd, mi az – felelem.

Gabe megragadja a karom, és egy fecnit dug az orrom alá.

– Ha egy pasi a szemem előtt csúsztatná a zsebedbe a telefonszámát, kurvára letörném a kezét. Te viszont úgy állsz itt, mintha mi sem történt volna, és rohadtul készen állnál a tanulásra.

Idiótaként pislogok rá. Most szórakozik velem?

– Azt szeretnéd, ha kiakadnék, amiért a lányok flörtölnek veled? Te adtad alájuk a lovat. Mi a faszért érdekelne, hova dugod a farkad?

Eddig is tudtam, hogy nagyon ki van rám akadva, de úgy tűnik, alábecsültem a dühét.

– Noxnak igaza volt. Csak egy önző ribanc vagy. Mi a fenét csináltunk, hogy ilyen horgony jutott nekünk?

Úgy ereszti el a karom, mintha valamilyen ragályos betegségtől szenvednék, majd elsiet, és meg sem várja, hogy együtt menjünk át az úton.

Azt mondogatom magamnak, hogy ez így jó. Hogy minél jobban utálnak a horgonyaim, és minél messzebb akarnak kerülni tőlem, annál hamarabb megszabadulhatok innen. A bennem lévő köteléket azonban átkozottul lesújtják Gabe szavai.

Szaladnom kell, hogy utolérjem, mert legkevésbé sem vágyom arra, hogy North baszogasson, amiért már kora reggel lemaradok. Épp időben érünk az egyetemre az első órámhoz, és hamar teljesen nyilvánvalóvá válik, hogy itt mindenki pontosan tudja, ki vagyok.

Még csak rám se néznek, nemhogy szóba elegyednének velem. Ahogy telik a nap, ez egyre rosszabb lesz, és minden alkalommal, amikor beülök egy terembe, üresen maradnak a körülöttem lévő székek. Gabe ugyanazokat az órákat vette fel, mint én, és tudom, hogy ez pontosan így lett kitalálva; viszont mindig a lehető legtávolabb ül tőlem, a többi diák pedig mind követi a példáját.

Mintha leprás lennék.

Öt évig bujkáltam, de soha sehol nem éreztem magam olyan magányosnak, mint itt. A gyomrom idegesen remegni kezd, miközben ide-oda járkálunk, de mire eljön az ebédidő, a remegés tátongó űrré alakul át. Hányingerem támad.

Azon gondolkozom, hogy szembesíteni fogom ezzel a horgonyaimat, és elmondom nekik, hogy soha nem pecsételem meg a köteléket, ha így bánnak velem. Aztán inkább összeszorítom a fogam, és amennyire tudom, figyelmen kívül hagyom az érzést. Akkor sem lesz jobb a helyzet, amikor beérünk az ebédlőbe. Gabe egész úton nevetgél és flörtöl másokkal, miközben rám ferde szemmel és csúnyán néz, de ezt próbálom figyelmen kívül hagyni. Még csak rá sem pillantok a választékra, gépiesen választok magamnak ételt. Mindig is nehézséget okozott ennivalót szereznem, és képtelen lennék elviselni, hogy bármi is pocsékba menjen. Hála istennek, soha nem jutottam el odáig, hogy éhezzek, de most ki fogom élvezni, hogy ilyen könnyen jutok ételhez.

Gabe már sokkal válogatósabb. Róla lehetne mintázni a helyes táplálkozás szobrát: fehérjét, zöldségeket és egy kis keményítőben gazdag szénhidrátot eszik. Észre sem veszem, hogy csóválni kezdem a fejem.

– Mi az? Azt hiszed, akkor is ilyen jól néznék ki, ha szemetet ennék? – kérdezi, és már majdnem olyan, mintha flörtölne velem. Nehéz követni, mit akar.

– Igazából leszarom, mit csinálsz – felelem közönyösen.

Összeszűkül a szeme.

– Érzéketlen ribanc – mormolja.

Igen, ez lennék én.

Annyira érzéketlen vagyok, hogy elmenekültem azoktól, akiknek az a sorsuk, hogy szeressenek, mert meg akartam próbálni elkerülni a világvégét. Egy kibaszott ribanc vagyok.

Leülök a legközelebbi asztalnál lévő üres székre, mire az ott ülő három diák feláll és elmegy. Forgatom a szemem, kezdek hozzászokni a dologhoz. Hozzálátok az evéshez. A pizzát kicsit túlsütötték, de még így is elég finom.

Gabe leül mellém, a fene essen bele.

– Szeretnél még mondani valamit? – tudakolom fel sem pillantva a tányérról, mert biztos vagyok abban, hogy nem lehet ennél rosszabb véleménnyel rólam.

Rám vigyorog az egészséges ételekkel teli tányérja fölött.

– Sikerült felkeltened a többiek érdeklődését. Gondoskodni fogok arról, hogy mindenki tudja, nem kezdhet ki veled.

Nem bírom megállni, hogy ne tátott szájjal nézzek rá.

– Felkeltettem az érdeklődésüket? Úgy bánnak velem, mintha leprás lennék. Kétlem, hogy bárkit is érdekelnék. Hova akarsz kilyukadni?

Megvonja a vállát.

– Már mondtam, csak gondoskodni szeretnék arról, hogy ne lógj meg valaki mással. Lehet, azt hiszed, nem elég jók a horgonyaid, de azért öltöztél ki így, hogy valakinek megakadjon rajtad a szeme.

Oké, egyértelműen szívat.

Nem létezik, hogy azt gondolja, ki vagyok öltözve. Egy farmert és egy régi turis felsőt vettem fel. Istenem, miért kell ekkora pöcsnek lennie? Vágom, hogy mindannyian utálnak, akkor viszont egyszerűen csak hagyjanak békén.

Védekező álláspontra helyezkedem: mindig a nagy számat használom, ha szükségem van rá.

– Szóval mikor szeretnéd megpecsételni a köteléket? Jövő hétre be tudlak ütemezni.

– Mi a franc? – kérdezi hátrahőkölve.

Önelégülten vigyorgok rá.

– Vágysz rám, nem igaz? Ezért buktál ki annyira azon, hogy elszöktem. Nos, felőlem dughatunk, legalább túl leszünk rajta. Csak mondd meg, mikor.

Ezzel pontosan olyan hatást váltok ki belőle, amilyet akartam. Úgy rántja hátra a fejét, mintha felpofoztam volna. Egyértelműen romantikus alkat, összetört a szíve, amikor elmentem, és feltehetően már azelőtt eltervezte az egész közös életünket, hogy tudott volna a létezésemről.

– Azt hiszem, bárki mást kurvára szívesebben választanék horgonyomnak, mint téged – förmed rám.

Megvonom a vállam.

– Én is ugyanígy érzek. Hagyj enni! Nem mintha bárhová is mehetnék ezzel a kibaszott nyomkövetővel a tarkómban.

Összevonja a szemöldökét, majd eltolja magától a tányért, és elindul az ajtó felé.

Végre. Csend és béke.

Nagyjából egy másodpercig.

Egy halk, félénk lány somfordál oda hozzám, aztán lassan leereszkedik a velem szemben lévő székre. Leszegi a fejét, és kissé remeg a keze, amikor a kávéért nyúl. Próbálom nem feltűnően bámulni, nyilvánvalóan van valami baja, de folyton felé vándorol a tekintetem.

– Remélem, nem gond, hogy ideültem – motyogja, mire bólintok.

– Dehogy. Viszont biztosan a számkivetett mellé akarsz ülni?

Megvonja a vállát, és halvány mosoly jelenik meg a szája szegletében.

– Itt legalább nem kell nyomorogni, és Gabe-nek köszönhetően rajtam kívül senki más nem fog idejönni.

Ettől elromlik a kedvem.

– Ismered őt? – kérdezem.

Összerezzen a hangomból áradó rosszallástól.

– Bocs, de mindenki ismeri a horgonyaidat. Nem vagyunk barátok vagy ilyesmi. Csak azért tudok arról, hogy megszöktél, mert… hát mert mindenki tud róla.

Ez nem újdonság számomra, ettől viszont még nem esik jól. Azon gondolkozom, meddig fognak még bunkózni velem, amiért elmentem, aztán eszembe jut North hűvös üdvözlése és Nox gyűlölködő tekintete. Nem, nem hiszem, hogy érdekel a válasz.

Ők legalább itt voltak egymásnak. Én egyedül voltam.

– Nem azért mondtam, hogy rosszul érezd magad. Mindössze szerettem volna békében enni – motyogja, és ezzel visszaránt a jelenbe.

– Miért nem tudsz máshol békében enni? – érdeklődöm a homlokomat ráncolva.

Piszkálni kezdi a salátáját. Még szomorúbbnak tűnik a tányérja, mint Gabe-é.

– Én is számkivetett vagyok. A horgonyom jobban szereti a kötelékhorgonyát. Riley világosan a tudtomra adta, hogy nem tart elég jónak. Ő már lediplomázott, de Giovanna még mindig a Dravenre jár. Képtelen elviselni, hogy nem ő áll a kötelék központjában, ezért a fejébe vette, hogy tönkretesz. Tessék, azt hiszem, most már kvittek vagyunk, te is tudsz rólam minden szart.

Nem kerüli el a figyelmemet a szóhasználata. Kötelékhorgony. Mindig van egy központi személy a kötelékben, akit a sors két vagy több emberhez rendelt. Amint a központi személy szexszel megpecsételi a köteléket valamelyik horgonyával, egymás kötelékhorgonyaivá válnak. Mindenki erre vágyik, és ezek a fajta kapcsolatok igen komoly becsben állnak. Ettől még nagyobb lesz a horgonyok hatalma, és elszakíthatatlan kötelék alakul ki közöttük.

Ezt választotta ennek a lánynak a horgonya egy másik csajjal, és nem vele.

Máris utálom.

Bizsereg a bőröm a ruhám alatt.

– De tényleg egy olyan emberrel akarsz lógni, aki elutasítja a horgonyait? – kérdezek rá. – Mármint te pont a másik oldalt képviseled.

Be kellene fognom a szám, és elfogadni a barátságát, mert valószínűleg ez lesz az egyetlen, amit ajánlanak nekem, viszont soha nem tudtam tettetni az ilyesmit.

Rám mosolyog, és bólint.

– A tény, hogy fogalmad sincs arról, ki vagyok, vagy hogy mekkora katyvasz a kötelékem, tökéletesen alkalmassá tesz arra, hogy barátkozzak veled. Amúgy Sage-nek hívnak, és tényleg nem bánnám, ha együtt lógnánk. Segíthetek a tanulásban, gondolom, elég nehéz lehet félév közben elkezdeni az egyetemet. Egyébként meg bejön, hogy miénk az egész asztal.

Azt hiszem, ez is egy szempont.

Mivel az egész napom rohadtul el van cseszve, az ebéd utáni első órám a fenomének történelméről szól. Ez normál esetben nekem való téma lenne, mert imádok arról tanulni, honnan származunk, és hogyan alakultak ki a képességeink. Mi akkor a bökkenő?

Az órarend szerint Nox Dravennek hívják az oktatót.

Valaki öljön meg most azonnal.

Már négy horgonyommal találkoztam, és közülük Nox palástolta legkevésbé a gyűlöletét és a megvetését.

Amikor Sage társaságában belépek az előadóba, azonnal a terem eleje felé fordítom a tekintetem. Nox két lánnyal beszélget, az egyikük vihogva simogatja a karját.

Remek.

Összeszorul a gyomrom, és próbálom csendre inteni az ostoba kötelékemet. Nox utál, és egyébként is egy egoista fasznak tartom. Nem segít a helyzeten, hogy mindenki rám szegezi a tekintetét, miközben lemegyek a lépcsőn. Próbálok minél távolabb helyet foglalni Gabe-től, aki nyíltan vigyorog Noxra. Leülök, és rájuk sem hederítek.

Persze, hogy a horgonyaim rohadt vonzók és népszerűek, ráadásul a társadalmunk alappillérei, és mindenki ismeri őket a közösségnek tett szolgálataiknak köszönhetően.

Persze, hogy én vagyok a gonosztevő.

Mármint ebben a történetben tényleg én vagyok a gonosz. Még ha meg is tudnák, hogyan telt az utóbbi öt évem… valószínűleg akkor is én lennék a rossz. Nem mintha valaha is kiderülne a számukra. Ha mégis, az a végüket jelentené. Csak akkor kerülhet erre sor, ha az Ellenállás idejön, és mindannyiunkkal végez. Vagyis velem nem, engem életben hagynának.

Túl értékes vagyok ahhoz, hogy egyszerűen meghalhassak.

Hála istennek, Sage itt van velem, így legalább valakinek forgathatom a szemem a többiek bunkózása miatt. Még csak nem is halkan pusmognak, hanem szemérmetlenül hangosan beszélnek arról, milyen szar alak vagyok.

Hát igen.

– Ejha. Nox rohadtul ki van rád akadva, ugye? – suttogja Sage, miközben elhelyezkedik, és előveszi a laptopját.

Megvonom a vállam.

– Ha csak ki lenne akadva, akkor talán túl tudná tenni magát rajta. Viszont meglehetősen biztos vagyok abban, hogy ennél többről van szó, és a halálomat kívánja.

Sage elhúzza a száját.

– Ez… elég szarul hangzik. Giovanna is ilyen.

Megint megvonom a vállam.

Semmit sem tehetek ellene azon kívül, hogy kiverekszem magam ebből a patkányfészekből, még mielőtt mindenki vesztét okoznám.

Kezd megtelni a terem, de körülöttünk üresek maradnak a helyek, mintha a többiek irtóznának tőlünk vagy ilyesmi. A suttogások a legkevésbé sem visszafogottak, kurvára le se szarják, mit gondolok arról, hogy mindenki rólam beszél.

Kiélvezem, hogy a bunkózásuk miatt nem kell nyomorognom.

Noxot végre magára hagyják a lányok, és leülnek az első sorba. Visszhangzik a terem a kacér nevetésüktől, holott már mindenki kezd elcsendesedni. A kötelékem fészkelődik a hasam legmélyén, elégedetlenkedik a helyzet miatt, de elcsendesítem.

– Jól van, most már mindenki foglaljon helyet! – parancsol rendet Nox. – Ma sok mindenről szó lesz.

A terem meglehetősen hamar elcsendesedik. Úgy látom, az összes pasi tiszteli őt, a lányok pedig ácsingózva meresztgetik rá a szemüket. Még azok is elismerően néznek rá, akik már megpecsételték a köteléküket, és meg is értem őket.

Nox tényleg kibaszott dögös, emellett viszont egy pöcs – ami azt hiszem, semlegesíti az előbbit.

Az óra alatt egyszer sem néz rám, de mindvégig kihívóan mosolyog az első sorban ülő lányokra.

– Múlt héten ott hagytuk abba, hogy a fenomének szétváltak, és felbukkant az Ellenállás. Emlékszik valaki, mi volt az első erőszakos cselekmény, amit az Ellenállás elkövetett a fenoménekkel szemben?

Az egyik lány felemeli a kezét, kidomborítja a mellét, és ívesen megfeszíti a hátát, mintha egy pornófilm forgatásán és nem egy egyetemi előadóban lenne. A fenébe is, ha arra gondolok, hogy a következő három évet ezeknek a lányoknak a társaságában kell töltenem… nem, az már nagyon nagy kibaszás lenne.

Nox vigyorogva szólítja fel a lányt.

– Megkeresték a fenomének képességek nélküli gyerekeit – feleli a lány ragyogó mosollyal. – Az anomáliákat és a horgonytalanokat is. Ezután levadászták és megölték őket. Azt állították, hogy ők nem méltók a vérvonalunkra.

Bassza meg.

Pontosan tudom, mi jár Nox fejében, de semmi sem készíthet fel arra, amilyen rosszallóan rám néz. Sage izeg-mozog a helyén, kellemetlennek találja a ránk irányuló perzselő tekinteteket, viszont nincs miért aggódnia. Nox csak az én véremet akarja.

– Fallows, gyere ide! Rajtad fogom bemutatni.

Nox belém fúrja a tekintetét, meg akarja mutatni, hol a helyem. Bizseregni kezd a bőröm az érzéstől, hogy az egész terem engem bámul. Hiába feszélyez a helyzet, felszegem a fejem. Nem fogok meghunyászkodni egy seggfej előtt.

Fogalma sincs, mennyi mindent feláldoztam érte.

Felállok, és lemegyek a lépcsőn a terem elejébe. Mindenki rám figyel. Az első sorban ülő lányok agyatlanul vihognak, mint a kamaszok.

– Ritka, hogy valakinek képesség nélküli horgonyai legyenek, ám sajnos ilyen is előfordul. Oleander ékes példája annak, milyen, amikor beüt a balszerencse.

Nehéz, de fapofát erőltetek magamra, miközben egyre hangosabb a vihogás és a pusmogás. Gabe megdörzsöli az arcát, viszont semmit sem tesz, hogy leállítsa Noxot. A barátságuk és az egymásnak fogadott hűségük sokkal erősebb a köztünk lévő gyenge köteléknél.

Annál, aminek szerinte hátat fordítottam.

– Oleandernek öt horgonya van, mind átlagon felüli erővel és képességekkel, ennek ellenére neki… nincs semmije. Semmilyen képessége, semmilyen érdeklődési területe, egyáltalán semmi, ami miatt érdemes lenne itt tartani.

A többiek egyre hangosabban suttognak, és nehezemre esik nem törődni velük. Tudom, mire gondolnak, hiszen kibaszott látványosan utasít vissza a saját horgonyom, viszont csak azt ismétli el, amit már korábban is mondott.

– Mi nem vagyunk olyanok, mint az ellenállók. Senkit sem ölünk meg csak azért, mert semmi haszna nincs a társadalom számára, ám fontos emlékezni a múltra, nem gondolod, Fallows?

Felpillantok a többiekre, és az emlékezetembe vésem az arcukat.

Egy szempillantás alatt végezhetnék mindannyiukkal, és még csak meg sem kellene erőltetnem magam. De akármilyen rosszul bánnak is velem, kurvára nem vagyok szörnyeteg. Felül tudok emelkedni ezen a faszságon.

Elismétlem magamban a mantrámat. Jobb, ha utálnak, de élek, jobb, ha fáj, de nem ölök, jobb egyedül és biztonságban.

Sage elhív magához tanulni. Amikor viszont megnézem a telefonon, hol lakik, kiderül, hogy az kívül esik a North által kijelölt területen, és nincs az az isten, hogy ma még azzal az idiótával is foglalkoznom kelljen. Pláne nem azután, hogy a faszfej öccse megszégyenített az évfolyamtársaim fele előtt.

Kibaszott jó.

Nem tudok rágondolni anélkül, hogy ne érezzem azt a fajta dühöt, ami azt jelzi, hogy a képességem ki akar jönni játszani. Ez viszont kurvára nem történhet meg. Ennek ellenére hagyom magam álmodozni, nagyjából egy másodpercig. Csak hogy kicsit elpárologjon a dühöm.

Szóval inkább visszamegyek a saját odúmba, hogy… egyedül ücsörögjek és nyavalyogjak. Nappali fényben még üresebbnek tűnik a szoba. Csupasz falak, üres szekrények, a létező legszarabb ágy. De tényleg, hajléktalanszállón is aludtam már ennél jobb matracon, a takaró pedig nagyon szúrós.

Ráadásul nagyjából nyolc dollárom van, szóval nem fér bele, hogy új cuccokat vegyek.

Kipakolok a táskákból, és sorra veszem azt a kevés ruhát, amivel rendelkezem. Van pár sminkcuccom és három cipőm. Ez nem okés, mert gyakorlatilag megveszek a cipőkért, és a bevetési egység megfosztott attól a bőr bokacsizmától, ami életem legjobb turis fogása volt. Nem vagyok hajlandó beismerni, hogy ez mekkora veszteséget jelent nekem.

A sírás kerülget miatta.

Ezután pár órán keresztül a telefont nyomkodom, próbálok munkát keresni a North által kijelölt terület határain belül, de egy olyat sem találok, amelyiknek a munkaidejét össze lehetne egyeztetni azzal az átkozott kimenővel. Úgy tűnik, nem fogok tudni pénzt keresni, és kénytelen leszek elfogadni ezt a szar szobát olyannak, amilyen.

A kurva életbe már!

Még akkor is sikerült kis műalkotásokkal és csecsebecsékkel otthonosabbá tenni a környezetemet, amikor szökevényként éltem. Még kocsim is volt. Ezt muszáj lesz elmondanom Northnak, mert az én nevemen van, és semmi szükség arra, hogy folyamatosan megbüntessenek, amiért az út szélén hagytam.

Bárcsak vissza tudnám szerezni, bassza meg!

A gyilkos nyomkövető jelenti az igazi bökkenőt. Ha ki tudnám szedni, az első busszal megpattannék innen… vagy a fenébe is, a keleti partig stoppolnék. Vagy talán Kanadáig. De ahhoz kellene egy útlevél is.

Picsába.

Egy idő után besötétedik, és eléggé elunom magam ebben a béna kis szobában ahhoz, hogy elkezdjek lefekvéshez készülődni. A sok sutyorgásnak és pletykálásnak köszönhetően a kollégiumi zuhanyzó egy külön pokol, de nem kell lángésznek lenni ahhoz, hogy rájöjjek, akadnak olyan napszakok, amikor inkább egy szellemvároshoz hasonlít; ezt pedig a javamra fordítom.

Épp a szobában szárítom a hajam, amikor pittyen egyet a telefonom. Üzenetem jött.

Furcsa.

Csak Sage-nek adtam meg a számom, de ő most dolgozik. Már nagy vonalakban elmondta, hogy néz ki a hete, és mikor tudunk együtt tanulni. Felkészítem magam arra, hogy valószínűleg csak az egyik horgonyom indított ellenem újfajta bosszúhadjáratot, mert biztos vagyok abban, hogy North mindegyiküknek megadta a számom. Amikor viszont megnézem a telefonom, az utolsó horgonyom üzenete fogad, akivel eddig még nem találkoztam.

Lerogyok az ágyra, és elolvasom az üzenetét egyszer, kétszer, nyolcszor.

Bassza meg.

Azt hiszem, először jobb lenne itt megismerkednünk. Atlas Bassinger vagyok, és az ország másik végében lakom. Ezt a félévet még befejezem, utána odamegyek hozzád. Az egyetem nem engedi, hogy félév közben váltsak intézményt, máskülönben már ott lennék. Remélem, megérted.

Egek, azt hiszem, épp bocsánatot akar kérni tőlem, amiért nem hagy ott csapot-papot, hogy velem lehessen. Velem! Mielőtt válaszolnék, egy ideig a kijelzőt bámulom, és próbálom kitalálni, hogyan mondjam el neki, hogy kurvára én vagyok a legrosszabb dolog, ami történhet vele.

Beszéltél a többiekkel? Biztosra veszem, hogy sokat tudnának mesélni arról, miért nem érdemes mindent hátrahagynod azért, hogy velem legyél.

Ő sokkal gyorsabban válaszol, mint én.

Pont leszarom, mit gondolnak a saját horgonyomról. Beszéltem velük, miután meglett a vérvételem eredménye, és azt mondták, elszöktél. Én nem vagyok olyan hülye, mint ők. Elszöktél, mert ezt kellett tenned. Tudom. Odamegyek, amint megoldható, de ha ez nem elég, most is oda tudok menni, és akkor újrakezdem a félévet.

Görcsbe rándul a gyomrom. A földre ejtem a törölközőt, amivel a hajamat szárítgattam, és már csak a telefonra figyelek.

Azt nem teheted! Így is elég sokáig várattalak, és őszintén szólva nem tervezek sokáig itt maradni.

Majdnem elsírom magam attól, hogy egy kis kedvesség köszön vissza rám a telefonból. De ha elkezdenék zokogni, akkor kurvára átszakadna bennem a gát, márpedig jelenleg rohadt jól el tudom szigetelni magam a traumámtól. Megint pittyen a telefon, mire habozva felemelem, és nagy levegőt veszek, mielőtt ránézek.

Mutatkozz be, horgony! Semmi másról nem akarok beszélni, csak rólad és rólam. Ez fog átsegíteni a következő két hónapon.

Nyelek egyet.

Mi bajom lehet egy kis őszinteségtől? Éppen elárulhatok neki pár dolgot; csak egy keveset, hogy ne utáljon, de nem olyan sokat, hogy bármelyikünket is veszélybe sodorjam. Emellett a szokásosnál őszintébb tudok lenni azért, mert mindez írásban történik. Atlas több ezer kilométerre van tőlem, és mintha ez a tény azt jelentené, hogy bármit is mondok… az azt hiszem, nem igazán számít. Ez az egész a jövőbeli Oli problémája, akire must rohadtul gondolni sem akarok, mert egy kis szerencsével már itt sem leszek, mire Atlas ideköltözik. Mindig is hajlamos voltam arra, hogy a jelen pillanatban éljek.

Nem tehettem mást, hiszen az életben maradásért küzdöttem.

Nem sok mindent tudok mondani. Oleander Fallowsnak hívnak, tizenkilenc éves vagyok, és nem akarok itt lenni. A bevetési egység talált rám, a tanács meg visszahozott ide. Tettek belém nyomkövetőt, szóval el sem tudok menni. Egyelőre.

Amint látom az értesítést az üzenet kézbesítéséről, csörögni kezd a telefonom. Te jó ég! Egy másodpercig mozdulatlanul meredek rá, majd remegő kézzel felveszem.

– Hogy érted azt, hogy nyomkövetőt tettek beléd?

Atlas hangja olyan, mint a meleg méz, folyékony és megnyugtató. Próbálok a saját hangomra is nyugalmat erőltetni, ez viszont egy embert próbáló helyzet. Picsába is, miért kellett kinyitnom a szám? Mégis mire számítottam?

Megköszörülöm a torkom.

– A tanács utasítására lefogtak, és nyomkövetőt ültettek a bőröm alá, miközben én ellenkezni próbáltam. Vagyis ellenkeztem volna, ha a szobában lévő fenomén nem bénít meg. Be van biztosítva, szóval nem vehetem ki csak úgy. Az egyik horgonyom nyilvánvalóan nagyon fontos ember, és kellően kiakasztottam ahhoz, hogy megfosszon az önrendelkezéstől.

Atlas egy másodperc hallgatás után felel.

– Azonnal indulok, faszom az egyetembe.

Pír szökik az arcomba.

– Én tehetek róla! Elszöktem. Soha nem fogják hagyni, hogy erről megfeledkezzek. A helyükben valószínűleg én is utálnám magam, bassza meg.

Atlas felmordul, és hallom, hogy pakolászni kezd a háttérben. Azért imádkozom, hogy ne a kocsikulcsát keresse, vagy ne próbáljon épp repjegyet venni a laptopján.

– De megvolt rá az okod, nem? Nem jókedvedből mentél el.

Felhorkanok.

– Mégis miért vagy ebben olyan biztos? Lehet, hogy egy orbitális seggfej vagyok.

Erre ő is felhorkan, és lelki szemeim előtt látom, ahogy féloldalas mosolyra húzódik a szája. Mármint fogalmam sincs, hogy néz ki, csak azt az apró fényképet láttam róla, amit North adott, de a hangja alapján el van telve magától, és azt hiszem, most flörtöl velem.

– Ne próbáld meg elterelni a figyelmem, horgony. Nincs az az isten, hogy magamra hagynál, szándékosan biztos nem.

A nyugalma és a belém vetett megingathatatlan bizalma levesz a lábamról. Lerogyok az ágyra.

– Meglehetősen nagyképű dolog ilyet feltételezni, ráadásul etttől még lehetek oltári nagy ribanc. Úgysem számít, csessze meg. Akármilyen rendes is vagy, semmit nem mondhatok arról, ami történt.

Felmordul a telefonban.

– Oké, bassza meg, most rögtön veszek egy repjegyet.

Szorosan lehunyom a szemem.

– Nem teheted, mert akkor azért is engem hibáztatnának. De mi lenne, ha néha telefonálnánk vagy írogatnánk egymásnak? Azt hiszem, jólesne beszélni valakivel, aki nem utál.

Felkuncog, mire elgyengül a térdem.

– Igen, szeretném megismerni a horgonyomat. Így a szex sem kavarna be, viszont be kell vallanom, sokkal boldogabb vagyok most, hogy tudom, nem csak én maradok ki belőle. Jobban örülnék neki, ha továbbra is haragudnának rád a többiek, mert akkor én ízlelhetnélek meg először.

Rohadt élet.

Hát nem csodás?

Milyen kár, hogy egyikük sem ízlelhet meg.

Soha az életben.

Mert azzal mindent kockára tennék, amit a szökéssel óvni akartam.

A telefonnal a kezemben alszom el a kicsi, kényelmetlen ágyon, miközben Atlas édes üzenetei kavarognak a fejemben. Ő olyan… normális. Már-már ijesztően. Úgy flörtöl velem, és úgy érdeklődik irántam, mintha két hétköznapi ember lennénk, akik most találkoztak először, nem pedig horgonyok, érzelmileg erősen terhelt kötelékkel.

Nem akarom tudni, mit gondolna róla a többi horgonyom, ha még azelőtt idejönne, hogy kitalálnám, hogyan szökhetek meg.

A következő napok tanóráit sikerül anélkül átvészelnem, hogy bárkivel is végeznék. Ami istenadta nagy csoda, mert az egyetem hemzseg a seggfejektől és goromba ribancoktól. Sage az összes közös óránkon mellettem marad, és az ebédlőben is mellém ül. Még mindig csendes és szárnyaszegett, de minél többet lógunk együtt, annál jobban megnyílik.

A horgonya egy igazi faszfej.

Mármint az enyémeknél is nagyobb. Oké, lehet, hogy nem sértegeti annyit Sage-et, mint engem Nox, és nem parancsolgat úgy, ahogy North, viszont tény, hogy dobta Giovanna miatt, holott előtte együtt élték le az egész életüket… Igazi rohadék. Nekem legalább ott a tudat, hogy a horgonyaim okkal utálnak. Elárultam mindegyiküket, azt hiszik, magukra hagytam őket.

Rohadtul Sage a legcukibb ember a világon, mégis eszméletlen sokat basztatják a többiek.

Pénteken bal lábbal kelek fel, és egyáltalán nem állok készen a napra. Leginkább azért, mert a délelőtti előadásaim után csak egy gyakorlatom van délután, de az háromórás, ami első hallásra kínszenvedésnek tűnik. Mégis milyen tantárgyhoz kell ilyen sok idő? Csak a rövidített neve szerepel a tanrendben, mintha alapból tudnom kellene, mi a fenét jelent.

Amikor erről kérdezem Sage-et, elképed, és úgy harapdálja a száját, mintha egy kibaszott kivégzőosztag várna rám.

– Mi az? Ó, istenem, mit vett fel North a nevemben?

Újdonsült barátom alig találja a szavakat.

– Ez a BK a bevetési képzés rövidítése. Csak az veszi fel, aki egy nap be akar lépni a bevetési egységbe. Hát, elég... brutális. Tudom, hogy neked nincs semmilyen képességed, szóval nem tudom, miért szerepel a tanrendedben.

A kurva életbe.

A büdös rohadt kurva életbe.

Egy nap, amikor már tényleg kibaszott messze leszek ettől a helytől és a horgonyaimtól, küldök Northnak egy levelet, amiben közlöm vele, mekkora egy kibaszott seggfej. Gyöngybetűkkel fogom írni, rendes levélpapírra, mert azt hiszem, ilyen körítéssel még jobban az elevenébe vágna, ugyanis egy átkozott pszichopata.

– Értem. Szóval ez egy nagyon kemény edzés vagy valami ilyesmi?

Sage elhúzza a száját.

– Az első pár órában igen. Azután… átvesztek néhány forgatókönyvet. Ez lesz az a része, ööö... amit szerintem nagyon utálni fogsz.

Milyen forgatókönyvet?

Sage az arckifejezésem láttán felsóhajt, és folytatja. Nyilvánvalóan nem örül neki, hogy ilyen rémes híreket kell közölnie velem.

– Három különböző akadálypálya van, de mindegyik nagyon veszélyes. Csatlakoznod kell majd egy csapathoz, mert közösen kell megoldani a feladatokat. Mindegyik pályán végig kell menni, ha diplomázni akarsz, szóval… remélem, egy nagyon jó csapatba kerülsz.

Biztos, hogy nem kerülök jó csapatba.

Még ha nem is Nox vagy North közeli ismerőse tartja az órát, biztos nem fog egy csapatba tenni olyanokkal, akiknek már van tapasztalatuk ebben a faszságban, mert csak lehúznám őket. A többi gyakorlatlan és fogalmatlan diákkal leszek egy csapatban, és minden kibaszott órán szét fogják rúgni a seggemet.

Gabe is ott van az összes délelőtti órán; szokása szerint mogorva árnyékként követ minket. Már annyira megszoktam az állandó jelenlétét, hogy észre sem venném, ha nem siránkozna érte a mellkasomban lévő kötelék.

Azon tűnődöm, hozzá fogok-e szokni valaha is ehhez az érzéshez, és hogy mindig ilyen elvetemülten fog-e szaggatni a szívem a köztünk tátongó szakadék miatt; vagy a fájdalom lassan beleolvad a testem háttérzajába, és végül már fel sem tűnik majd.

Kétségbeesetten remélem, hogy az utóbbi fog bekövetkezni.

Annyi időt vagyok kénytelen a szobámban tölteni magányos tanulással, hogy máris egyre jobbak az eredményeim. Az első nap úgy éreztem, maga alá temet a sok elvárás, azóta viszont javult a helyzet, és már nem kínlódom az órákon. Sage szóvá teszi, hogy jobban jegyzetelek nála, amitől durván a fejembe száll a dicsőség, mert ő egy igazi lángész.

Jó tudni, hogy nem tettem tönkre teljesen az életem, amíg szökésben voltam.

Gabe komor jelenléte miatt üresen maradnak a körülöttünk lévő székek, de kurvára nem bánom, hogy nincs sok barátom. Sage aranyos, rendes lány, és ha kicsit megnyílik, nagyon vicces is, nekem pedig másra nincs szükségem.

Együtt ebédelünk, amikor azonban már mennünk kellene, ő habozni kezd.

– Ha gondolod… elkísérlek a kiképző központig.

Halványan rámosolygok, és Gabe felé biccentek, mert ő máris elindult felénk.

– Eléggé biztos vagyok benne, hogy a börtönőröm elvezet odáig, de köszönöm. Később írok, hogy elpanaszoljam, milyen rohadt szar volt.

Sage Gabe-re pillantva összehúzza magát.

– Nem irigyellek. A szüleim szerették volna, ha én is felveszem ebben a tanévben, hogy egy kis önvédelmet tanuljak. Aztán emlékeztettem őket arra, hogy szó szerint lángra tudok lobbantani embereket, szóval nem kell aggódniuk miattam. A fenébe is, pár éve majdnem megöltem a bátyámat egy tüsszentéssel, vagyis nem bátorításra van szükségem, hanem korlátokra.

Felvihogok, mert erősen kétlem, hogy ilyen durva lett volna a helyzet, és legyintek. Sage BK helyett politikatudományra megy, ami hihetetlenül unalmasnak hangzik, de a fél vesémet odaadnám, ha átiratkozhatnék arra. Résnyire szűkült szemmel nézem, ahogy a többi diák a seggfej horgonyának köszönhetően nagy ívben kikerüli, mint egy leprást.

Basszák meg mind.

Lehet, a végén ráveszem, hogy szökjön el velem. Csak előtte ki kell találnom, hogy a fenébe szedjem ki magamból azt a hülye nyomkövetőt… Akkor viszont Sage veszélybe kerülne, és nem csak a kiközösítéssel kellene szembenéznie.

– Kezdem azt hinni, belezúgtál – zsörtölődik Gabe, mire forgatni kezdem a szemem.

– Megyünk a kínkamrába, vagy nem? Gondolom, imádod ezt a tantárgyat. Ez a kedvenced, nem igaz? Nagyon gáz.

Gabe morogva elcsörtet. Olyan hosszú léptekkel halad, hogy jószerivel futnom kell, hogy utolérjem.

– Nagyon jó vagyok benne, de ez nem jelenti azt, hogy a kedvencem – közli. – Vivian élvezi, ha szemétkedhet velünk, és ha rajta múlna, már mindannyian halottak lennénk. Remélem, jó formában vagy, máskülönben sokat fogsz szívni.

Figyelembe véve, hogy már attól is kiköpöm a tüdőm, hogy lépést kell tartanom vele, biztosan nem fogom túlélni a mai napot. Megásom a sírom, és belefekszem.

A kiképző központ a campus túlsó felén találtható, és egy körbekerített szabadtéri gyakorlótér van előtte. Első látásra haditengerészeknek készült, nem egyetemistáknak. Nyelek egyet, mert kezdek kurvára bepánikolni, ez a seggfej Gabe pedig csak nevet rajtam. Rohadtul olyan, mintha élvezné, hogy rettegek, és ha nem akarnám mindenáron elkerülni, hogy hozzáérjek, valószínűleg behúznék neki egyet.

Ami valószínűleg olyan lenne, mint belebokszolni a falba.

A többi diák mind nagyon sportos, magas és izmos, és a napnál is világosabb, hogy itt nemcsak egyszerűen végem lesz, hanem teljesen meg is fogok szégyenülni.

Kibaszás az egész életem, és remélem, North Draven a pokolban fog megdögleni.

Még ki sem nyitom az ajtót, máris tudom, hogy egy másik horgonyom is a teremben van. Hamar rájövök, hogy Gryphon az, mert ő az oregoni négy horgonyom közül az egyetlen, akivel még semennyi időt nem töltöttem együtt. Furcsamód ideges leszek a jelenléte miatt. Annyi órám van, miért pont arra kell bejönnie, amelyik a legjobban aggaszt?

Itt sem a leggyorsabb, sem a legerősebb lány nem én leszek. Valamennyire értek az önvédelemhez, de nagyon kevés tudásom van arról, hogyan kell ténylegesen megküzdeni valakivel. És ha itt ilyesmit kellene majd csinálni, akkor kudarcot fogok vallani, ugyanis minden tőlem telhetőt megteszek majd, hogy senki se tudja meg: én is rendelkezem különleges képességgel.

Gryphon végig fogja nézni a bukásomat.

Van benne valami, ami miatt a kötelékem le akarja őt nyűgözni. Ennek kurvára semmi értelme. Sem Gabe, sem North, sem az a seggfej Nox nem vált ki belőlem ilyesmit. A fenébe is, Nox kirángatott a terem elejébe, aztán úgy alázott meg a többiek előtt, mintha ez semmiség lenne. A kötelékemet ez ugyan nagyon zavarta, de én nem számítottam tőle másra.

Viszont van valami Gryphonban, ami képes megtörni engem.

Gabe kinyitja az ajtót, és vigyorogva betessékel az épületbe.

Gabe útmutatását követve bemegyek az öltözőbe, és a vezetéknevemmel felcímkézett szekrénybe dobom a táskámat. A szekrényben egy egyenruhát találok, és egy fecnit a zár számkódjával.

A többi lány nevetgélve veszi át az egyenruhát, nekem pedig önkéntelenül is feltűnik, hogy mindannyian kisportoltak. Soha nem érdekelt annyira mások véleménye, hogy zavarban érezzem magam a testem miatt, de a fenébe is, korábban még egyszer sem tudatosodtak bennem ennyire a hiányosságaim.

Nekem itt végem lesz.

A nadrág túl rövid, a póló pedig túl hosszú, így úgy néz ki, mintha semmi sem lenne rajtam alul. Egyik lány sem próbál szóba elegyedni velem, viszont mindannyian tetőtől talpig végigmérnek, mintha kelések borítanák az egész testem. Még csak meg sem próbálnak feltűnésmentesen pusmogni vagy sutyorogni rólam.

Nagy levegőt veszek, aztán visszamegyek a terembe. Össze kell szednem magam, és meg kell találnom az erőt ahhoz, hogy átvészeljem ezt az órát, de… nem találok semmit. Nincs bennem semmilyen titkos kút, ami épp túlcsordulni készülne az erőtől és a magabiztosságtól.

Találok viszont egy jó adag zúgolódást és öngyűlöletet, szóval kénytelen leszek ebből táplálkozni, és remélni a legjobbat.

Gabe már kijött az öltözőből. Egy falnak támaszkodva nevetgél és hülyéskedik pár barátjával, akikkel egy csapatban játszik. Egyből elhallgatnak, amikor megjelenek, és úgy néznek egymásra, hogy tudom, mindannyian nagyon szar alaknak tartanak. Lehet, az is vagyok. Bassza meg, engem aztán nem érdekel.

– Már készültem bemenni utánad – jegyzi meg a horgonyom. – Tudod, Vivian elől nem rejtőzhetsz el, az a fószer az öltözőből is képes lenne kirángatni.

Rántok egyet a vállamon, és próbálok úgy tenni, mintha nem döbbentem volna meg azon, hogy ez a szemétkedő Vivian valójában férfi. Hát persze, hogy megint egy férfi próbálja tönkretenni az életemet. Semmit sem felelek, ezért Gabe a szemét forgatja, játssza magát a barátai előtt, mert nyilvánvalóan nem akarja tudatni velük, milyen rosszul esik neki az elutasításom. Számomra teljesen nyilvánvalók az érzései, ő viszont úgy tréfálkozik a többiekkel a defektes horgonyáról, mintha nem állnék ott mellettük, és nem hallanék minden szót.

Rohadék disznók.

Arrébb baktatok, és a csoport elejére megyek. Ott találom a rohamfelszerelést viselő Gryphont egy nagyon idős, hatalmas pocakú férfi mellett, aki ránézésre az egész világra haragszik, amiért reggel fel kellett kelnie, és egyetemistákkal kell foglalkoznia.

Ezt azért ismerem fel, mert én is pontosan így érzek.

Gryphon hűvös, érdektelen pillantást vet rám, majd leveszi rólam a szemét. Ennek a kötelékem egyáltalán nem örül, de ezt elnyomom magamban. Ezzel szemben Vivian sokkal nagyobb érdeklődést tanúsít irántam, és a homlokát ráncolva végigmér.

– Te vagy a horgony? Nem nézel ki többnek tizenkettőnél, biztos elég idős vagy ahhoz, hogy itt legyél?

Keresztbe fonom a karom a mellkasomon.

– Egyáltalán nem. Szóval akkor elmehetek?

Gryphont cseppet sem hatja meg a pimaszságom, csak megkerül, és elkezd parancsokat osztogatni a többieknek. Az edzésterve hallatán szívesebben kérném meg Sage-et, hogy gyújtson fel, semmint hogy teljesítsem.

Vivian ismét szemügyre vesz, miközben Gryphon elindul felénk.

– Többet vártam – közli mellénk érve. – Milyen képességed van? Remélem, tartogatsz nekem valami érdekeset.

Neki? Kibaszott furcsa, hogy így fogalmaz. Megvonom a vállam.

– Nincs semmi. Semmit sem tartogatok.

Gryphon rám villantja a szemét. Ráncolja a homlokát, de semmit sem mond, amikor végre megerősítést nyer a legrosszabb rémálma: egy képességek nélküli horgony.

Bárcsak tényleg ez lenne a valóság, bassza meg!

Vivian szeme még jobban összeszűkül, szinte már csukva van, a szája pedig lefelé görbül.

– Jobb, ha tudod, addig foglak hajtani, amíg le nem vetkőzöd ezt a hozzáállást. Még ma meg fogsz törni, biztos vagyok benne.

Egek, valószínűleg így is lesz. Már az is siker lesz, ha tíz percig bírom, de nem adom meg neki az örömet, hogy ezt most azonnal beismerjem. Megvárom, hogy elkezdjen parancsolgatni nekem.

Ez az egész sokkal rosszabb, mint gondoltam.

Vivian saját gyakorlatsort állít össze nekem, hogy kiderítse, milyen az állóképességem, azonban egy perc sem kell, hogy a tüdőm hevesen tiltakozni kezdjen. Fél órával később már teljesen el van zsibbadva a lábam. Egy órával később vér ízét érzem a számban, és fehér pontok jelennek meg a látómezőm szélén.

Kizárólag a makacsságom miatt nem hagyom abba.

Gryphon erőteljesen belefúj a sípjába, ami azt jelzi, hogy az edzésnek ez a része lezárult. Ekkor veszem észre döbbenten, hogy már csak én dolgozom, a többiek a földön ülve szürcsölik a vizet, és nézik, ahogy hülyére izzadom magam az elliptikus tréneren.

Legszívesebben összerogynék, de Gryphon elkiáltja magát:

– Vége a bemelegítésnek! Vonszoljátok el magatokat a vezérlőterembe, hogy átvegyük a mai tervet!

Bemelegítés?

Szórakoznak velem?

Legszívesebben megölnék valakit. Annyira vágyom rá, hogy mocorogni kezd a képességem a mellkasomban, azonban közölnöm kell vele, hogy fogja vissza magát, mert sem most, sem máskor nem kelhetek ki magamból.

Csak harmadjára sikerül rávennem a lábam a mozgásra, és bukdácsolva elindulok a többiek után. A vezérlőterem úgy néz ki, mint egy tárgyaló, csak tele van monitorokkal. A monitorok az üres akadálypályákat mutatják, sorra váltanak közöttük. Sírhatnékom támad, mert mindegyik lehetetlen kihívásnak tűnik.

Gabe a falnak dől mellettem, Gryphont nézve iszik a palackjából. Bármit megadnék egy kis vízért, de kizárt, hogy kérjek tőle. Legalább ötven másik diákkal préselődünk össze a teremben, és mind ítélkezve hegyezi a fülét, mert az egész campus szívesen végighallgatná, ahogy Gabe elküld a francba.

Ezért ismét Vivian és a terem elejében álló, mogorva horgonyom felé fordítom a fejem.

– Nem bonyolítjuk a dolgot. Két csapatra fogtok oszlani, és az nyer, amelyiknek a tagjai hamarabb teljesítik pályát. Ilyen egyszerű – mondja Vivian összevont szemöldökkel méregetve minket, engem viszont nem téveszt meg.

Ebben nincs semmi egyszerű. Lehetetlennek, sőt átkozottul lehetetlennek tűnik. Vivian felsorolja a piros csapat tagjainak nevét, és amikor az enyémhez ér, azt természetesen nyöszörgés és fanyalgás kíséri.

Valószínűleg én leszek a legnagyobb kolonc, amit valaha is a nyakukba akasztottak.

Miután kijelölték a csapatokat, mindenki a másik szobába megy, és piros vagy kék karpántot köt magára. Többen epés megjegyzéseket tesznek arra, hogy a jelenlétemnek köszönhetően bukásra vannak ítélve, de még ha lenne is kedvem vitába szállni velük, nem tehetem.

Kurvára ki van zárva, hogy végig tudjak menni a pályán, legalábbis segítség nélkül. Márpedig egyetlen olyan ember sincs itt, aki ne kendőzetlen megvetéssel nézne rám.

Még a saját horgonyaim sem.

Oké, valószínűleg nem ez a legjobb példa, mert természetesen az általam elutasított horgonyok is olyan képet vágnak, mintha rohadtul bármit képesek lennének megtenni, csak hogy ne kelljen velem egy légtérben lenniük. Amint kijutok innen, felkeresem a dékánt, és követelni fogom, hogy engedje leadni ezt a tantárgyat. Nem fogok egész évben ezzel szarakodni. Az edzést még kibírom – brutális, de nem teljesíthetetlen –, viszont hogyan működjek együtt olyan diákokkal, akik alig várják, hogy a szemük előtt patkoljak el?

Azt már nem.

Köszi, de kurvára nem.

Én vagyok az utolsó, aki elveszi a karpántot. Vivian felvont szemöldökkel nézi végig, ahogy magamra kötöm, utána pedig ránt egyet a fején, hogy menjek oda hozzá. Nagy levegőt veszek, próbálok felkészülni a következő faszságra, amit utasításba ad.

Idősebb férfi, arca kissé megtépázott és sebhelyes, és amikor beszél, a felső ajkát átszelő vastag, fehér heg kicsit eltorzítja a hangját, így alig észrevehetően selypít.

– Itt hátrányban leszel, mert a többiek már mind végigmentek ezen a pályán, és kiismerik magukat. Most az egyszer a horgonyoddal foglak párba állítani, hogy segítsen teljesíteni.

Egek, csak azt ne!

– Kétlem, hogy ő is ezt akarná – felelem. – Nem gond, ha kipurcanok, akkor legalább nem kell még egyszer végigcsinálnom.

Úgy hunyorog rám, mintha azt hinné, csak viccelek, viszont aztán a vállam mögött Gabe-re pillant. Nem tudom, milyen arcot vág a horgonyom, de Vivian ránt egyet a vállán.

– Ahogy tetszik, én nem ártom bele magam az ilyen szarakodásokba. Jár erre az órára három olyan diák is, akik kezdetleges képességekkel rendelkeznek. Ők mind megbirkóznak a feladattal, ugyanakkor mindegyiknek itt a horgonya, és egyébként is jobb formában vannak, mint te.

Nagyszerű.

Kitűnő. Tökéletes. Bólintok, és visszasomfordálok a falhoz. Gabe olyan haragosan bámulja a padlót, mintha személyesen ártott volna neki. Akkora hangzavar uralkodik a teremben, hogy alig hallom, mit motyog.

– Bárcsak vissza sem jöttél volna, a kurva életbe.

A kék csapat bal, a piros jobb oldalról lép a pályára. Kicsit lemaradok a csapatomtól, főként hogy ne legyek útban, de azért is, hogy pontosan lássam, merre mennek a többiek. A cél végigfutni az egész pályán és ügyelni arra, hogy közben ne iktassanak ki. Most mindenkivel szemben hátrányban vagyok, ezért muszáj annyi előnyhöz jutnom, amennyihez csak lehet.

Az elöl lévő srácok túlzásokba esve és hősködve lökdösődnek vagy gúnyolódnak egymással, amitől csak a szememet forgatom, néhány lány pedig vihogva figyeli az idétlenkedésüket. Mindannyian falatnyi rövidnadrágot és szűk trikót viselnek, és meglehetősen sokat mutatnak a feszes bőrükből. Őszintén szólva irigy vagyok rájuk, amiért ilyen jól néznek ki, miközben én úgy festek a túlságosan bő egyenruhámban, mint egy zsák krumpli. Mindig is fontosnak tartottam a külsőmet, most viszont, hogy itt vagyok, és mindenki ítélkezve sugdolózik rólam, hirtelenjében túlságosan tudatára ébredek az összes tökéletlenségemnek.

A seggem egyáltalán nem olyan feszes, mint azé a lányé, aki Gabe-et vizslatja. Mielőtt a horgonyom rákacsintana, rám néz a lány feje fölött. Folyton próbál féltékennyé tenni. A kötelékem nem örül, de megint a mellkasom mélyére tuszkolom, mert Gabe megbaszhatja magát.

Egyértelművé tette, hogy nem akar engem, ezért rohadtul gyerekesnek tartom, hogy folyton próbál felhúzni valamivel.

Még mindig azzal vagyok elfoglalva, hogy a többi lány irigylésre méltó idomait szemlélem, amikor megszólal egy csengő, és kinyílnak az ajtók. Gabe az elsők között lép a pályára, szinte kiviharzik a szobából, majd eltűnik az ajtónál lévő fák sűrűjében. Lassan közeledem a küszöb felé. Vivian és Gryphon mogorva alakjára pillantok, mielőtt rálépek a pályára.

Amint ott vagyok, sokkal óriásibbnak látom.

Tudtam, hogy nagy az alapterülete, és hogy kilométereken át húzódik a kerítés, de amint meghallom a mögöttem bezáródó ajtó visszhangzó puffanását, rájövök, hogy eddig túlságosan magabiztos voltam.

Az egyetlen jó dolog, hogy itt nem használhatjuk a képességeinket, szóval ugyanolyan esélyekkel indulok, mint a többiek. Vagyis még mindig nem, mert ők már végigmentek ezen a pályán, és tudják, mire számítsanak. Arról az aprócska tényről sem szabad megfeledkezi, hogy mind ki vannak gyúrva, én meg nem. De legalább senki sem fog tűzlabdákat dobálni felém, alakot váltani, vagy bassza meg, láthatatlanná válni és elvágni a torkom.

Oké, ez utóbbi talán egyébként is túlzás lenne.

Elsőként el kell kocognom egy folyóhoz, ugyanakkor biztos vagyok benne, hogy ez a folyó nem igazi. Eszméletlen mennyiségű pénzt ölhettek ebbe a programba. Ha nem tudnám, milyen mocskosul gazdagok a Dravenek, ebből rájöhetnék. A többi diák mind együtt kel át a folyón, nevetgélnek és viccelődnek egymással, mert ez számukra teljesen természetes, én pedig szomorúan pillantok le a rövidnadrágomra és a cipőmre.

Valóságos gyötrelem lesz nedves cipőben végigfutni a pálya többi részén. Levehetném, mert ki a faszt érdekel, mennyi idő menne el vele, de mi van, ha éles sziklák vagy… furcsa élőlények vannak a víz alatt?

Ha elkezdek azon gondolkozni, milyen szörnyek lehetnek a folyóban, elképzelhető, hogy sikítva rohanok el innen. Ami átkozottul kínos lenne, szóval azt hiszem, nem veszem le a cipőt. Fenébe a vizes lábbal.

Megvárom, hogy a többiek átjussanak a folyón, és végignézem, hogyan csinálják. Ha egyenesen próbálnék meg átkelni rajta, egy mélyedésben rekednék, a bal oldalt pedig mindenki kerüli, bizonyára okkal.

Amint a többiek eltűnnek a sűrű fák között, munkához látok. Összerándulok a víz fagyos érintésétől, de összeszorítom a fogam, és belegázolok. Nagyon-nagyon utálom ezt az egészet. Elég iszap van a folyóban ahhoz, hogy belemenjen a cipőmbe, és amikor végre kimászok belőle, le kell vennem a cipőt, hogy megpróbáljam kiönteni belőle.

Próbálok minél alaposabban megszabadulni az iszaptól, majd visszaveszem és bekötöm a cipőt. Amikor felpillantok, látom, hogy Gabe ugrik egyet a fák között, valószínűleg megállt, hogy megnézze, mire jutok. A kötelékem ujjong a mellkasomban, mintha örülne annak, hogy a horgonyom nem szarja le, sikerül-e teljesítenem a pályát. Én viszont úgy vagyok vele, hogy feltehetően csak abban reménykedett, hogy láthat vízbe fúlni.

Mindig elszomorodik, amikor a közelemben van, és ez arról árulkodik, hogy aggódik miattam, ebbe pedig nem akarok belegondolni.

Ezután újabb fél kilométer futás következik. A nedves, iszapos cipőben sokkal barátságtalanabb és veszélyesebb a terep. Megfagyok, és kezd kidörzsölődni a combom a vizes rövidnadrág miatt. Legszívesebben meghalnék.

Fel fogom hívni Northt, és mindennek le fogom hordani, amiért felvette nekem ezt a hülye tantárgyat.

Ismét kezdenek ritkulni a fák, és meglátom, hogy a diákok többsége már túljutott a következő akadályon, és kezdenek egyre nagyobb előnyre szert tenni velem szemben. Gabe magamra hagy, csak a hátát látom, rám sem pillant. Nagy levegőt veszek.

Az oszlopok között szögesdrótot feszítettek ki, a diákok kúszva jutnak át alatta. Mire felbukkannak a másik oldalon, mindenük csupa föld és sár, a karjuk pedig tele van horzsolásokkal és vágásokkal. Ez a feladat nem arról szól, hogy lendületet adjon nekünk, hanem hogy megsemmisítse a saját akaratunkat, és megtörjön minket.

Ezúttal nem várok sokáig, mert minél tovább nézem a szögesdrótot, annál kevésbé akarok bemászni alá. Páran még mindig próbálnak átjutni rajta, és én is utánuk eredek. Természetesen mindannyian sokkal ügyesebbek nálam, és meg sem nyikkannak, én viszont nyögdécselve és zihálva haladok, de próbálok nem erre összpontosítani.

Az, hogy nem vagyok formában, legalább megkönnyíti, hogy végigtekeregjek a drót alatt, mert egyáltalán nem domborodik ki seggem. Megelőzöm az előttem lévő lányt, neki ugyanis vigyáznia kell az elképesztően formás hátsójára. Már nem irigykedem rá emiatt.

Na jó, egy kicsit azért igen.

Darabokra szaggatom a karom, mire végre átverekszem magam az akadályon, és próbálom minél alaposabban leseperni a sebeimbe tapadt kavicsokat és gallyakat. A lány, akit leelőztem, nem vesződik ilyesmivel. Vet rám egy ádáz pillantást, majd úgy rohan végig az ösvényen, mintha minden péntek délután ezt csinálná.

Pszichopata állat.

Lassan kocogom végig a következő fél kilométert. A testem minden porcikája azért könyörög, hogy álljak meg. Miután vége ennek a szarságnak, biztos tele lesz vízhólyagokkal a szerencsétlen, elázott lábam. A levegővételre összpontosítok, és azzal nyugtatom magam, hogy már nincs sok hátra. Lehet, hogy tévedek, talán még száz hülye akadály vár rám, de idegösszeroppanást kapok, ha túl sokat gondolok erre.

Mire feltűnik egy tisztás a semmiből, már könnyek bökdösik a szemem sarkát, és folyik az orrom. Biztos igazi csődtömegnek nézek ki, és hálás vagyok azért, hogy most senki sem lát.

A következő akadály háromszög alakú, és egy hálót feszítettek ki rá. Egy nagy, koszos tócsa terül el alatta, már a szagától is felfordul a gyomrom. Ha beleesem, száz százalék, hogy összeszedek valamilyen húsevő baktériumot. Szóval még ha nem is élem túl ezt a szarságot, akkor sem hagyhatom, hogy ez a feladat legyen a vesztem.

Nem hiszem, hogy bármelyik horgonyom is úgy gondolná, orvosi ellátásra szorulnék, mielőtt el nem patkolok.

Remeg a karom, az ujjaim pedig teljesen elgémberednek, miközben próbálok megkapaszkodni a kötelekben. Leszarom a versenyt, lelassítok, és óvatosan tornáztatom a kezem, amíg biztos nem leszek abban, hogy nem fogok megcsúszni és leesni. Csak ezután mászom fel az akadályra. Rohadtuk nem érdekel, ha én leszek az utolsó, aki befut a célvonalba, épp elég, ha eljutok odáig.

Nem gondolhatok a csapatra, amikor a csapat kurvára leszar.

Az akadály tetejére érve kell egy kis idő, hogy leküzdjem a torkomig feltoluló hányást, és felülkerekedjek a vér rezes ízén. Levegő után kapkodva leülök. Innen már látom a pálya végét jelző fasort, a kiutat ebből a pokolból. Veszek még egy nagy levegőt, majd lemászom a másik oldalon.

Már mindjárt vége, mindjárt kijutok innen, és visszamehetek békében meghalni a szobámba, ahol senki nem vet rám ítélkező pillantásokat.

Nem mintha most bárki is látna.

Kötve hiszem, hogy a többieknek is ennyire meggyűlt a bajuk a pályával, ugyanis már legalább egy órája nem láttam senkit. Mivel ez egy verseny, ez nem is annyira furcsa. Megcsúszom, és a kezembe vágnak a kötelek, miközben próbálok lekászálódni az akadályról. Kezdek kétségbeesetten vágyni arra, hogy megszabaduljak innen. Már nagyon közel járok a célhoz, átkozottul közel, és nem hiányzik, hogy most essek csapdába, és mindent tönkretegyek.

Egy újabb fél kilométer futás vár rám, ami után végre meglátom a kerítést és a kaput a fák között. A győzedelmes felkiáltás elmarad, mert sípol a tüdőm, és azt hiszem, el fogom hányni magam, amint átlépem a célvonalat. Ha ezentúl erről fog szólni az életem, formába kell jönnöm, de a tudat, hogy sikerült anélkül túlélni az első órát, hogy kipurcantam volna vagy hülyét csináltam volna magamból, hihetetlenül jó érzéssel tölt el.

Amint eljutok a fákig, elengedem magam, és ezért túl későn veszem észre a lány árnyékát. Rácsap az öklével a fejemre, mire elsötétül előttem a világ.

Egy fehér szobában térek magamhoz.

Fehér a fal, fehér a csempe, fehér az ágynemű, fehér az ágy. Jézusom, mintha egy rémálomban ébrednék, és nyomatékosan közölnöm kell magammal, hogy mivel leütöttek, valószínűleg a kiképzőközpont orvosi szobájában vagyok.

Ekkor kinyílik a fehér ajtó, és egy istenverte lidércnyomás veszi kezdetét.

North lép be rajta. Savanyú arccal, rosszallóan méreget.

– Ha azzal akarod felhívni magadra a figyelmemet, hogy rendszeresen kárt teszel magadban, akkor figyelmeztetnem kell téged, hogy boldogan bezárlak egy gumiszobába, amíg ki nem növöd ezt a késztetést.

Kell egy másodperc, mire rájövök, hogy haragszik rám, és nem azért van itt, mert aggódik. Azt hiszi, neki akartam ártani azzal, hogy hagytam magam leütni azon az átkozott akadálypályán.

– Tudom, hogy nem azért vagy itt, hogy szemrehányást tegyél nekem amiatt, hogy valami ribanc aljas módon leütött – felelem. – Tudom, hogy nem ezért jöttél ide. De ha mégis, akkor kurvára eldobom tőled az agyam.

Összevont szemöldökkel nézi végig, ahogy megpróbálok felülni. A lüktető fejemhez emelem a kezem, és találok rajta egy puklit ott, ahol a lány ökle eltalálta a koponyámat.

Szédülök, felkavarodik a gyomrom, és felfelé kúszik az epe a torkomban, miközben North végre alaposabban is szemügyre vesz. Egyértelmű, hogy nem hisz nekem, és egyáltalán nincs lenyűgözve ettől az állítólagos színjátéktól.

Sikoltani tudnék.

– Miért várnék az utolsó fél kilométerig egy ilyen mutatvánnyal? Miért gázolnék át a folyón, miért horzsolnám le a hasam a köveken és a mocskon, miért másznék fel arra a hülye, bűzölgő állványra, ha azt tervezem, hogy… Várjunk csak! Szerinted pontosan mit tettem, hogy elvesztettem az eszméletem? A kurva életbe már!

Ingerülten legyintek, de azonnal meg is bánom, mert megint tiltakozni kezd a fejem. Öklendezek kicsit, és gyorsan nyelnem kell egyet, nehogy a cipőjére hányjak.

Nehezen tudok olvasni a rideg tekintetéből és a hideg arcáról, de mintha egy másodpercre elbizonytalanodna magában. Ez viszont olyan rövid ideig tart, hogy nem is vagyok biztos abban, valóban így történt-e.

– Engem nem olyan könnyű megtéveszteni. Kétségbeesetten vágysz a figyelemre, és mivel két horgonyod is ott volt, nem tudtad visszafogni magad.

Ha valaha is szükségét éreztem a képességemnek, az kurvára most van. Már nem érdekel a cipője, ha csak úgy tudok visszavágni neki, hogy ráhányok, hát legyen.

– Még akarva sem tudtam volna felhívni magamra a figyelmüket. Gabe jóval előttem járt, Gryphon pedig tudomást sem vett a létezésemről.

North arca elárulja, hogy rátapintottam valamire, de vesszek meg, ha tudom, mire.

– Megköszönhetnéd Gryphonnak. A könnyű pályára küldött.

A könnyűre? Picsába az egésszel, kurvára nem megyek vissza arra az átkozott órára, és nem fogom tovább tűrni ezt az eszement vallatást. Összeszorítom a szám, és lehúzom a lábamról a takarót. Összerezzenek a bőrömön lévő iszap és fű látványától. Kész romhalmaz vagyok, és csak másodjára sikerül felállnom, viszont amint meggyőződöm arról, hogy nem fogok összerogyni, kiviharzok a szobából.

Northnak szinte nem is kell sietnie, hogy utolérjen. Amikor rossz sarkon fordulok be, megfogja a könyökömet, hogy a helyes irányba tereljen.

– Nem léphetsz le minden egyes alkalommal, amikor szembesítenek a toxikus viselkedéseddel.

Jeges düh csorog le a gerincemen, és amikor kitépem magam a szorításából, azt túl nagy erővel teszem, mert a képességem kicsit kiszabadul abból a szűk kalitkából, ahová zártam. North a homlokát ráncolva néz a kezére, mintha nem lenne biztos abban, hogy csakugyan érezte a többleterőt, én pedig kissé bepánikolok.

Figyelemelterelés.

Rohadtul el kell terelnem a gondolatait. Most azonnal.

– Te már csak tudod, mi az a toxikus viselkedés. Eszedbe jutott valaha is, hogy talán nem kellene megfenyegetned a saját horgonyodat? Hogy talán nem úgy fogunk kikeveredni ebből a nagy szarból, hogy azzal ijesztgetsz, láncra versz a pincédben?

Elég hangosan beszélek ahhoz, hogy a közelben tébláboló diákok meghalljanak, és pusmogni kezdjenek. Ez Northnak is feltűnik, és mintha most először látnám zavarba jönni.

Nem a cselekedetei miatt, hanem mert összesúgnak a háta mögött.

Megvonaglik a szája, és amikor ismét megragadja a karom, érzem kiáramlani a képességét az ujjain keresztül. Lüktetve figyelmeztet arra az erőre, amit a kivasalt öltönye meg a higgadt mosolya mögött rejteget.

Óvatosan rángat ki az épületből, ügyelve rá, hogy senki se gondolja, hogy erőszakkal vonszol magával a ránk várakozó kocsijáig.

– Azt hiszem, ha nem szöktél volna el, és nem viselkedtél volna úgy, mint egy önző, manipulatív, gyerekes kislány, a csillagokat is lehozzuk neked az égről – magyarázza. – Nem tudtál volna olyat kérni tőlünk, amit megtagadunk tőled. Most viszont szembe kell nézned a tetteid következményeivel, és biztos vagyok abban, hogy erre most először kerül sor. Világos, hogy egész életedben el voltál kényeztetve, és senki másra nem tudsz gondolni magadon kívül. Egyértelmű, hogy a szüleid…

Alig tudom türtőztetni magam.

– Kurvára ne merészeld a szádra venni a szüleimet! Ha kell, a körmömmel fogom kikaparni a tarkómból a nyomkövetőt, hogy elhúzzak innen. Jobb, ha nem kényszerítesz rá!

A sofőr végighallgatja az egész beszélgetést, és épp időben nyitja ki az ajtót ahhoz, hogy North szó nélkül be tudjon tuszkolni rajta. A sofőr ezután becsukja az ajtót, a seggfej főnöke pedig hátrább lép. Rám se hederítve álldogálnak egy darabig, kellemesen elcsevegnek az időjárásról vagy valami hasonlóan értelmetlen faszságról.

Iszonyúan dühös vagyok.

Ez most rohadtul nem hiányzik, mert a képességem elkezd bennem mocorogni, bizsereg a bőröm, és lassan elfehéredik előttem a világ.

Egy emberi szentjánosbogárrá alakulok át, és nincs az az isten, hogy most világítani kezdjek ebben a rohadt kocsiban úgy, hogy kurvára itt áll mellette az egyik horgonyom. Összeszorítom a szemem, próbálom lassan venni a levegőt, számolok és magamban dúdolok, hogy eltereljem a figyelmemet. Viszont már túl régóta küzdök a képességemmel, és nem fogja ilyen könnyen megadni magát.

A bőrömet átitató rettegés csak tovább ront a helyzeten, de nem tudok mit tenni ellene. Érzem a homlokomon gyöngyöző izzadtságot, és már a levegőt is szaggatottan veszem. Olyan erősen remegek, hogy képtelen vagyok leplezni, milyen állapotba kerültem. Lehet, hogy el fogok ájulni.

Zümmögő hang szakítja félbe a gondolataimat.

Gyorsan pislogok, próbálom tompítani a ragyogást a szememben. Csak annyit látok, hogy egy táska fekszik a lábamnál, de azonnal felismerem, hogy az enyém.

A telefonom rezeg.

Remegő kézzel kutatok a táskában, amíg meg nem találom. Atlas írt nekem, és bár még mindig össze van szorulva a gyomrom a dühtől és a szorongástól, a szám sarka felfelé görbül, amikor meglátom a neve melletti kék pöttyöt.

Valahogy mindig ráérez arra, mikor kell kirángatnia a mélypontról.

Tudom, hogy a Draven család kőgazdag, de mivel keresi a kenyerét a többi horgonyod? Csak egy ótvar fapados járat választ el attól, hogy itthagyjam az egyetemet, és rajtuk élősködjek. Mondd, hogy legalább az egyikük normális, mert ki kell találnom, melyikükkel barátkozzak össze.

Felhorkantok, leginkább azért, mert a folyamatos csetelésünkből tudom, hogy csak viccel, és soha semmit nem fogadna el egyikőjüktől sem. Válaszolok az üzenetére.

Inkább kiszúrnám a saját szemem, mint hogy bármit is elfogadjak tőlük. De ha neked nem gond áruba bocsátani a tested a könnyebb megélhetésért, ki vagyok én, hogy ítélkezzek fölötted? Ki tudja, lehet, hogy egyébként is kijönnél velük.

Vigyorogva nézem a telefonomon a három pontot, ami jelzi, hogy épp a választ gépeli, ekkor viszont kinyílik az egyik hátsó ajtó, és North beül mellém az ülésre. Újra rendesen látok, szóval azt hiszem, uralni tudom a képességemet. De nem számít, North ugyanis még egy pillantást sem vet rám.

Ennek megkönnyebbüléssel kellene eltöltenie, de őszintén szólva csak kiakadok amiatt, hogy ilyen gyorsan túl tudja tenni magát rajtam. Egyszerűen félresöpör, mintha rohadtul semmit nem jelentenék neki, miközben én még mindig gyötrődöm amiatt a sok faszság miatt, amit a fejemhez vágott. Magamban dohogok, és pontosan úgy festhetek, mint az az ingerlékeny gyerek, akinek tart, de ő továbbra is a telefonját bámulja.

Én is tudok úgy viselkedni, ahogyan ő.

Tovább csetelek Atlasszal – flörtölünk egymással, és én is csak a telefonom kijelzőjére figyelek. Eleinte mindössze azért teszek így, hogy felhúzzam Northt, Atlas viszont túlságosan jó figyelemelterelésnek bizonyul. Amikor elmondom neki, hogy azért kötözködöm a többi horgonyommal, mert seggfejek, akkor örömmel adja alám a lovat.

Nem hiszem, hogy valaha is túl fogja tenni magát azon, hogy a bőröm alá ültették azt a nyomkövetőt.

Amikor végre megáll a kocsi, és a sofőr leállítja a motort, megdöbbenek, mert a környezetből egyértelműen látszik, hogy nem a kolinál vagyunk. Sőt, rohadtul nem is a campuson. A ház, ami előtt állunk, nem is ház, hanem egy átkozott palota, és elég gyorsan felmérem a környéket ahhoz, hogy megállapítsam, egy hatalmas kúriákkal teli, zárt lakóövezetbe érkeztünk.

North elhozott magához.

Amikor ránézek, visszabámul rám. Szemében hideg űrként tükröződik a felém áradó megvetése.

Kapja be. Keresztbe fonom a karom, és hátradőlök az ülésben.

– Nem fogok kiszállni.

A sofőr azonnal kipattan, hogy az autót megkerülve kinyissa az ajtót. Abban reménykedik, hogy emiatt a kis figyelmesség miatt meghunyászkodom a főnöke előtt.

Megszívta, mert kurvára leszarom.

– Nem tudom, Fallows, miért élvezed annyira, ha megfenyegetnek, de biztosra veheted, hogy mindent meg fogok tenni, hogy kirángassalak a kocsiból. Azért jöttünk ide, hogy a többi horgonyoddal együtt vacsorázhass. Tedd el a telefont, és mozdulj meg!

Kiszállok, de kizárólag azért, mert csak akkor tudom folytatni vele a vitát, ha utánaeredek. A sofőr becsukja mögöttem az ajtót, és be is zárja, mintha attól tartana, visszamegyek, ha rám ijesztenek.

Egyre ingerültebb leszek, de mielőtt esélyem lenne vicsorogva rájuk förmedni, North egy udvarias biccentéssel útjára engedi a sofőrt.

– Biztos vagyok benne, Fallows, hogy ha nagyon akarod, képes vagy nem elkényeztetett gyerekként viselkedni. Felesleges kárt tenni magadban.

Ezzel hátat fordít nekem, és rám se nézve elindul a bejárati ajtó felé. Lázasan próbálom megfejteni a szavai értelmét. Kárt tenni magamban? Mégis mi a fenéről beszél?

Aztán rájövök. Inkább kiszúrnám a saját szemem, semmint hogy bármit is elfogadjak tőlük. Ezt írtam Atlasnak, North viszont nem volt elég közel hozzám ahhoz, hogy elolvashassa az üzenetet. A kurva anyját!

Elönti a pír az arcomat, és elindul lefelé a testemen.

– Mekkora egy bunkó fasz vagy! Lehallgatod a telefonomat?

Megigazítja a nyakkendőjét, majd elviharzik a ház irányába. Nagy léptekkel halad, így futnom kell, hogy utolérjem, de nem fogom hagyni, hogy csak úgy elsétáljon.

– Azzal durván megsérted a magánélethez való jogomat…

– Nem. Ez a tetteid következménye. Az az én telefonom. Hozzáférést adtam neked hozzá, de csak azért, hogy kapcsolatba tudjak lépni veled, nem pedig hogy azok miatt a kiváltságok miatt rinyálj Bassingernek, amiket tőlem kaptál. Nekem köszönhetően jársz egyetemre. Nekem köszönhetően van hol aludnod, van mit enned, van négy horgonyod a közeledben, és van telefonod. És mit kapok cserébe? Egy elkényeztetett porontyot, aki előszeretettel panaszkodik azokra az emberekre, akiket egyébként ő maga árult el.

Egy ujjlenyomat-olvasóra tapasztja az hüvelykjét, hogy kinyissa az ajtót, mert természetesen egy flancos, avantgárd házban él egy exkluzív helyen, ahová csak az itt lakókat engedik be. Anélkül megy be, hogy hátranézve meggyőződne arról, követem-e.

Akár el is menekülhetnék.

Már nem érdekel a nyomkövető, a halál sem tűnik olyan rossznak, ha a másik lehetőség az, hogy itt kell maradnom ezzel a kibaszott nagy seggfejjel, aki azt hiszi, az övé vagyok, csak mert egy köteléken osztozunk. Mégis kinek képzeli magát? Attól még, hogy képviselő, nem lesz belőle isten, bassza meg!

Két út áll előttem: vagy kereket oldok, vagy szaggatok Northra egy másik segglyukat. Ekkor azonban észreveszem, hogy a sofőr kitárja előttem a ház ajtaját, és tekintetét oldalra fordítva próbál kimaradni ebből a jelenetből, mintha az egész nagyon szégyenteljes lenne.

Elvörösödik az arcom.

Vajon képes lenne utánam futni és megállítani, ha elszaladnék? Vajon a földhöz szegezne és leszidna, amiért ilyen gonosz vagyok a társadalmunk köztiszteletben álló tagjaival? Elképzelem, ahogy felbukkan a semmiből a bevetési egység, és elvisznek a picsába. Istenem, még mindig sajognak a csontjaim a múltkori alkalomtól, amikor rám találtak és idevonszoltak. Nem akarok ismét keresztülmenni ezen.

Belépek a házba, és próbálom felkötni az állam. Márványpadló, puha szőnyegek, műalkotások a falon. Minden olyan rohadt drágának tűnik, hogy levegőt is alig merek venni, nehogy összetörjek valamit.

– Erre, Fallows!

Összerezzenek North nyers hangszínétől, és a lépteimet megszaporázva utánamegyek. Próbálok nem olyan elképedt arcot vágni, ahogy érzem magam. A falakon lévő festmények öreg, pénzes fickókat ábrázolnak, feltehetően a Draven család férfi tagjainak nemzedékeit, és túlságosan megfélemlítve érzem magam ahhoz, hogy rendesen járjon az agyam.

A hosszú folyosó szélesebb a koliszobámnál, és a rajta található ajtók hatalmas, díszes szobákba nyílnak. Mire eljutunk az étkezőig, határozottan állíthatom, hogy akkor sem találnék vissza a bejáratig, ha az életem múlna rajta. Lehet, hogy North épp erre törekedett.

A hatalmas asztal láttán földbe gyökerezik a lábam a küszöbön. Elég nagy ahhoz, hogy akár harminc ember is könnyűszerrel elférjen körülötte. North megragadja a lehetőséget arra, hogy ujjait a könyököm hajlatába akassza, és áttaszigáljon a küszöbön. Gabe mellé ültet le, akinek már tele van sült hússal a tányérja.

Szinte rám sem pillant, és csak morogva köszön Northnak is, aki tőlem jobbra, az asztalfőn foglal helyet. Senki sem mond semmit, én pedig mogorván ülök a helyemen, fortyogok amiatt, hogy lehallgatják a telefonomat, és hogy most már ez az életem. North a kezébe vesz egy tányért, mindenből szed rá egy kicsit, majd szó nélkül odacsúsztatja elém.

Ez a seggfej még azt sem hagyja, hogy én döntsem el, mit szeretnék enni.

Már csak elvből sem akarok hozzányúlni ahhoz, amit kiszedett, de amint megérzem a csodás illatokat, megkordul a gyomrom. Megadom magam, és hozzálátok az evéshez.

Az asztal néma, csak az evőeszközök visszafogott kaparászását lehet hallani. A kaja mesés, viszont akkora feszültség uralkodik a teremben, hogy nem tudom örömömet lelni benne. Legszívesebben gyorsan betömnék mindent, utána pedig visszamennék abba az üres szobába, ami immár az otthonom, de a mai történések után nem vagyok biztos abban, hogy ez szóba jöhet.

– Milyenek az óráid, Fallows?

Felpillantok, North azonban továbbra sem néz rám. Ide-oda tologatom a répát a tányéron, és közben próbálok rájönni, mi a faszért tesz úgy, mintha érdekelné a válasz.

– Jók. Sikerült felzárkóznom. Szereztem egy új barátot is.

– Ki az? – kérdezi North Gabe-re sandítva.

Leesik az állam. Nos, azt hiszem, örülnöm kellene, amiért beigazolódott a gyanúm. Gabe azért ólálkodott körülöttem, mert Northnak kémkedett. Hát kurva jó.

– Sage Benson. Láng, és egész jó fejnek tűnik. Nem biztatta szökésre – motyogja Gabe.

Hiába eszik annyit, amennyi nekem egész hétre elég lenne, meglehetősen nyomorúságosnak tűnik.

North oldalra biccenti a fejét, és felvonja a szemöldökét.

– Benson? Maria köteléklánya? Nem ő Riley egyik horgonya?

Gabe ismét bólint, és sóhajtva néz rám.

– De, Giovanna a másik. Sage is kurvára utálja Giovannát, ezért inkább próbál a tanulásra összpontosítani. Oleander és Sage sok időt töltenek tanulással a könyvtárban.

Leteszem a kést és a villát. Nincs az az isten, hogy végighallgassam ezt az átkozott jelentést.

North rögtön észreveszi, hogy gond van.

– Nem ízlik valami, Fallows? Csak szólj, hogy a séf jövő hétre tudjon róla.

– Jövő hétre? Én ide vissza nem jövök!

Gabe megmerevedik, mozdulatai egyre darabosabbak, de továbbra sem hagyja abba az evést. Nem hiszem, hogy ezen a ponton bármi is meg tudná állítani.

North egy ideig őt figyeli, aztán szúrós szemel rám néz.

– A belátható jövőben minden pénteken itt leszel. Eltartott pár hétig, mire sikerült megállapodni egy olyan napban, ami mindannyiunknak jó, most viszont, hogy ez sikerült, ezentúl mindig így lesz.

Felhorkantok.

– Látom, ezt mindenki nagyon komolyan veszi. Most már elmehetek? Tíz perc múlva vége a kimenőmnek, és nem szeretnék kimaradni.

Gabe összerezzen, és hangosan belekortyol a sörébe. Természetesen ő kap alkoholt, míg én csak vizet. Mit nem adnék most egy rohadt vodka-szódáért, egy sörért vagy bármiért. Bármiért, ami segít megnyugodni, mert már érzem a levegőben a rám váró baszakodást, mintha innen csak rosszabbra fordulhatnának a dolgok.

– A vacsorák alkalmával nem kell figyelned arra, meddig tart a kimenőd. A séf sokat fáradozott a vacsorával, Fallows. Az a legkevesebb, hogy megeszed.

Szinte már vicsorogva nézek rá, és épp készülök nekirontani, amikor kinyílik az ajtó, és Gryphon is csatlakozik hozzánk. Teljesen semmibe vesz, és a tőlem legtávolabbi helyet foglalja el, hogy rám se kelljen néznie.

Forgatom a szemem. Legalább úgy tennének, mintha tudnának normálisan viselkedni, de nem. Ekkor Nox is átbukdácsol az ajtón, karján a megannyi kis rajongója egyikével, aki úgy vihog, mint egy gyerek.

Az idióta, áruló kötelékem gyötrődik a mellkasomban.

Engem kurvára nem érdekel, mit csinál ez a seggfej, a kötelékemet viszont érezhetően igen.

– Ó, kit látnak szemeim, csak nem az utálatos horgonyomat? – szólal meg. – Azért jöttél, hogy mindenki számára elrontsd a vacsorát? Mi lenne, ha azt tennéd, amihez a legjobban értesz, és elmenekülnél, hogy nyugodtan tudjunk enni?

Két perce még semmire nem vágytam jobban, mint hogy elmehessek innen, de most már csak azért is megeszek mindent, ami a tányéromon van, még ha bele is döglök.

Nox Draven bekaphatja.

A lány vihogva ül le az asztalhoz. North tudomást sem vesz a jelenlétéről, mikor megszólítja a testvérét.

– Elkéstél. Ha nem tudsz időben ideérni a vacsorára, kérlek, szólj előtte, és átteszem az időpontot.

Az öccse megvonja a vállát, a kis vihogó ribanc pedig átcsusszan a Gryphon melletti székre, és rajta áthajolva elvesz magának egy tányért.

A kötelékem ezt nem nézi jó szemmel.

A legkevésbé sem.

Gryphon felpillant rám. Egy másodpercig egymás szemébe nézünk, és teljesen megdermeszt a mellkasomban felgyülemlett harag, ő azonban egy idő után elfordítja a tekintetét, és megtöri a pillanatot.

Nem húzódik el a lánytól.

Olyan erősen szorítom a kést, hogy remegni kezd a kezem. Végiggondolom, mennyi mindent tudnék most mondani ezeknek az öntelt, hálátlan, seggfej horgonyoknak. A fejükhöz vághatnám az összes kellemetlen igazságot, de végül visszafogom magam.

Az erkölcsi fölényeskedés határozottan nem nekem való, és akár a vesztemet is okozhatná, ha ezt az utat választanám.

Sikerül anélkül átvészelni a vacsorát, hogy leszúrnám valamelyik horgonyomat vagy azt a vihogó rémálmot, akit Nox magával hozott. Ez már önmagában csodának számít. A főétel után North inasainak hordája desszertek gondosan válogatott tömkelegét szolgálja fel nekünk.

Minden elképesztően jól néz ki, a csokoládéra pedig már elvből sem mondhatok nemet, de azért megpróbálok ellenkezni.

North megint telepakol nekem egy tányért.

Nem tudom, hogy ezzel csak azt akarja-e bizonyítani, hogy ő uralkodik felettem, vagy így akar közölni velem valamit azokról a domborulataimról, amikkel a neki tetsző pompás, elöl deszka, hátul léc lányok rohadtul nem rendelkeznek. Oké, most általánosítok, mert még csak egy csajjal láttam, és ilyen kis mintából nem lehet megítélni egy férfi ízlését, viszont van benne valami, amiről ordít, hogy ő egy „fontoskodó, rámenős milliárdos, aki rajong a modellekért”.

Mindent megkóstolok.

A csokoládétorta földöntúli élményt nyújt, legszívesebben felnyögnék az élvezettől, de türtőztetnem kell magam, mert nem akarom, hogy bármelyikük is tudja, mennyire ízlik. Bizonyára mégis kiszökik belőlem valamilyen hang, a mellettem ülő Gabe ugyanis mozdulatlanná dermed, és úgy néz rám, mintha még soha nem látott volna.

Érdekes.

– Szóval, Oli, hallottam, hogy nincs semmilyen képességed. Az jó nagy szívás.

Ennyit a csokimámorról. Megfordulok, hogy a vihogó kiscsajra nézzek, aki úgy bámul rám, mintha tőlem bűzlene az egész szoba. Gryphon látványosan rá sem hederít, épp Northnak ecseteli az új edzésterveket, amiket a bevetési egység tagjainak állított össze, Gabe pedig kizárólag a tányérjára halmozott desszertre figyel. Igazából ez az első, hogy nem kizárólag nagyon egészséges ételeket eszik a szemem előtt, és úgy habzsol, mintha nem lenne holnap.

Nox fitymálóan néz rám az asztal túloldaláról, mintha arra vágyna legjobban, hogy lefejtse a húst az elszenesedett csontjaimról.

Lehet, hogy váltó, mert egy ragadozó tekintetével tanulmányoz.

A vállamat vonogatva nézek farkasszemet a lánnyal, és nemtörődöm, fesztelen hangon szólalok meg.

– Nincsenek miatta álmatlan éjszakáim.

A lány megint felvihog, és esküszöm, hogy a hangja életem végéig kísérteni fog.

– Egyszerűen nem tudom elhinni, hogy te vagy ezeknek a srácoknak a központi horgonya, és semmid nincs. Milyen kár! Nem csoda, hogy mind másfelé kacsintgat, senki sem tartana ki egy hozzád hasonló selejt mellett.

Erősen megszorítom a villát, ezúttal azonban nem tudom megállni, hogy ne vágjak vissza neki.

– Te mit tudsz? Azonnal meggyógyulsz, ha leszúrlak ezzel a villával, vagy csak valami hülyeségre vagy képes, mondjuk beszélsz a disznók nyelvén, esetleg aranyat szarsz?

Gabe felhorkan, aztán a szájára tapasztja a kezét, mint akit rajtakaptak, hogy barátkozik az ellenséggel, és úgy néz Northra, mintha biztos lenne abban, hogy emiatt szobafogságra fogják ítélni. Forgatom a szemem, de tudom, hogy ha már győztem, akkor le is arathatom a babérokat, ezért közelebb hajolok hozzá, és csúfondárosan odasúgom:

– Olyanfajta lánynak néz ki, aki bármikor meg tudja változtatni a körme színét.

Gabe a torkát megköszörülve válaszol.

– Ashlee elemi. Vizet tud varázsolni, igaz, csak egy bögrényit.

Kitör belőlem a nevetés. Lehet, hogy most mindannyian hülye ribancnak néznek, de nekem mindig azt tanították, ne én kezdeményezzem a balhét, viszont mindenképp én zárjam le.

– Ejha, most aztán tényleg irigyellek, Ashlee.

A lány szeme villan egyet a hangomból áradó szarkazmus miatt.

– Nagy szavak ezek olyasvalakitől, aki semmire sem képes. Tényleg nem szégyelled magad amiatt, hogy ekkora csalódást okozol mindenkinek?

Lehet, hogy ostobaság, de megvonom a vállam.

– Azt hiszem, ez már soha nem fog kiderülni.

Gabe eltolja magától a tányért, és megint megköszörüli a torkát.

– Visszamegyek a koliba. Téged is visszaviszlek, Fallows, hacsak nem azt szeretnéd, hogy North vigyen vissza.

Kurvára nem.

Felállok az asztaltól, közben próbálom palástolni a lelkesedésem és a megkönnyebbülésem.

– Köszönöm a vacsorát – szűröm ki a fogaim között, hogy North ne vádolhasson ismét azzal, hogy egy elkényeztetett poronty vagyok.

Senki más nem veszi tudomásul, hogy távozni készülünk, ezért hátat fordítok nekik, és gyakorlatilag Gabe után rohanok. Lehet, hogy seggfejként viselkedik velem a Dravenen, jelenleg viszont ő az egyetlen szövetségesem, mert segít elhúzni innen a picsába.

Szinte szét sem nézek, miközben átverekedjük magunkat a ház hatalmas labirintusán. Amikor belépek az óriási garázsba, rezegni kezd a telefon a zsebemben, ez azonban alig tudatosul bennem a több millió dollárt érő járművek látványa miatt. Gabe az egyik motor felé veszi az irányt, én pedig a sarkában lépkedve előveszem a telefonomat.

Hiányzol, Oli.

Fogalmam sincs, hogyan válaszoljak erre. Rohadtul nem tudom, és amikor eszembe jut, hogy North az összes üzenetemet elolvassa, még jobban összerándul a gyomrom.

Visszadugom a telefont a zsebembe, és amikor felpillantok, Gabe kivesz egy bukósisakot a táskájából, majd felém nyújtja. Előbb a sisakra, aztán a horgonyomra meredek, aki kajánul elvigyorodik, és megvonja a vállát.

– Ha nem akarod, hogy North vagy Nox vigyen haza, akkor fel kell venned, Fallows.

Ezzel sikerül rábeszélnie.

Megfogom a sisakot, a fejembe nyomom, majd sután próbálom szorosabbra húzni a pántját. Gabe úgy néz rám, mintha szeretne segíteni, de visszafogja magát. Amint sikerrel járok, felpattan a motorjára, és a kinyújtott kezébe kapaszkodva felkászálódok én is. Közben kinyílik előttünk a garázs ajtaja.

Évek óta nem ültem motoron.

Most nem gondolhatok apámra és arra, mennyire szerette a terepmotorokat. Nem gondolhatok arra, amikor hatévesen maga elé ültetett, és úgy mentünk végig a pályán, hogy közben összevissza fújta a menetszél a hosszú, sötét hajamat. Emlékszem, úgy éreztem, száguldozunk, holott valószínűleg csigatempóban haladtunk.

Déjà vu-m támad, amikor Gabe mögé ülök, és egy másodpercig habozok, mielőtt átkarolnám a derekát és a hátához préselném magam. A motor életre kel alattunk. Gabe felrúgja a sztendert, és már el is indulunk. Mindenre fittyet hányva kirepülünk a garázsból, végig az aszfaltozott felhajtón.

Úgy vezet, mint aki készen áll a halálra, és ezzel azonosulni tudok.

Évekig bujkáltam, és mindent megtettem a túlélésért, de valahol mélyen kétségbeesetten vágyom arra, hogy borzalmas halált haljak az utakon. Azon töröm a fejem, mennyire utálnának akkor a horgonyaim, tudva, hogy inkább egy ilyen borzalmat választottam ahelyett, hogy a közelükben maradjak.

A visszaút során azzal kötöm le a figyelmem, hogy elképzelem, hogyan reagálnának a hírre.

Amint megérkezünk, Gabe leállítja a motort, de velem ellentétben nem száll le róla. Átnyújtom neki a sisakot, és kicsit megköszörülöm a torkom. Rohadt kínos, hogy most tudomásul kell vennem, hogy segített nekem.

Megkímél a próbálkozástól.

– Ashlee egy kurva nagy ribanc, de jobb, ha felkészülsz. Nox minden héten el fog hozni magával valakit, és nem fenyegetheted meg az összeset. Crystal láng, és amint lehetősége nyílik rá, rögtön leperzseli a szemöldöködet. Yasmine pedig egy két lábon járó vudubaba, és gondolkodás nélkül szurkálja magát.

Felhorkanok, és megigazítom a hátizsákomat.

– Persze, hogy az agyament lányokat dugja. Nem is néztem ki mást belőle.

Gabe ránt egyet a vállát, és az utca felé fordítja a fejét, hogy ne kelljen rám néznie, amikor felel.

– Nem hibáztathatod. Te szöktél el, és rontottál el mindent.

Amikor másnap reggel megszólal az ébresztőm, érzem, hogy egyre jobban elhatalmasodik rajtam a rettegés.

Egy darabig még fekszem a nyomorúságos ágyamban, próbálok rájönni, miért húz le ólomsúllyal a testem, és miért önt el jeges félelem attól, hogy ki kell másznom a takaró alól. Nincs semmi, az égvilágon semmi okom a szenvedésre.

Elhessegetem magamtól a kellemetlen érzést, és felkelek.

Sokan vannak a fürdőszobában, és akármennyire is utálok itt lenni, igazából még mindig nem volt lehetőségem lezuhanyozni az előző napi BK után, és most is tiszta kosz a lábam, ezért túl kell esnem rajta.

Minél több időt töltök a koliban, annál jobban ki tudom zárni azt a sok faszságot, amit ezek a szánalmas lányok a fejemhez vágnak. A többségük úgy tesz, mintha nem is léteznék, és az általam elkövetett bűnök nem lennének méltók arra, hogy időt szánjanak a mérlegelésükre, ezért nagy ívben kikerülnek.

Ezzel meg tudok birkózni.

De akad négy-öt kicsinyes és nagyszájú rohadék, akik rémálommá változtatják az itteni életemet. Amilyen gyorsan csak lehet, lesúrolom magam, és a zuhanyzóban öltözöm fel. Nem vagyok olyan hülye, hogy törölközőben mászkáljak. Hiába él az a szabály a campuson, hogy a diákok csak indokolt esetben használhatják a képességeiket, nem bízom abban, hogy nem próbálnak meg kitolni velem, amikor ilyen sebezhető vagyok.

Mikor Gabe megjelenik az ajtóm előtt, hogy lekísérjen, még mindig a beadandókkal teli táskámban pakolászok, ezért szinte észre sem veszem – és az is elkerüli a figyelmemet, hogy tajtékzik a dühtől.

Csak az ebédlőbe érve tűnik fel, hogy a diákok sokkal visszafogottabban viselkednek, mint máskor. Nem vagyok hozzászokva, hogy sorban állás közben nem gúnyolódnak, vihognak vagy pletykálnak rólam megveszekedetten. Most viszont semmi ilyesmiben nincs részem.

Hátrapillantok, és végre feltűnik, milyen rossz kedve van Gabe-nek.

– Történt valami? Azt hittem, egyszerűen csak utálsz a közelemben lenni, de most már teljesen egyértelmű, hogy nem csak neked ilyen nyomott a hangulatod – jegyzem meg tétován.

Meglehetősen biztos vagyok abban, hogy bár tegnap este nem válaszoltam Atlasnak, ő attól még elmondta volna nekem, ha történik valami, aminek a keleti partig is híre megy. Szóval bármiről is legyen szó, az csak az egyetemre korlátozódik.

– Te is tudsz arról, hogy eltűnt pár horgony, ugye? Nos, tegnap este újabb hármat elraboltak. Egy negyediket pedig holtan találtak.

Gabe nagyon zaklatottnak tűnik, ezért nem felelek rögtön, csak amikor már helyet foglaltunk a szokásos asztalunknál.

– Ismerted, aki meghalt?

Eltolja magától a tányérját, és sóhajtozva dörzsöli az arcát.

– Egy focicsapatban játszottunk. Idén végzett volna. A szárnyai alá vett, mert ő is váltó volt, és tudta, milyen nehéz kordában tartani a képességünket egy ilyen erőszakos játék közben.

Hát persze.

Nem tudok örülni a ténynek, hogy megosztotta velem, milyen képességgel rendelkezik, mert épp feltörni készül bennem az epe. Tegnap este itt járt az Ellenállás, elvittek embereket, és én pontosan tudom, mi fog történni velük.

Kell egy másodperc, mire meg tudok szólalni.

– Sajnálom. Tudom, milyen érzés így elveszíteni valakit. Tényleg nagyon sajnálom – felelem fulladozva.

Ezzel túl sokat árulok el magamról, a döbbenet miatt nem vagyok elég óvatos, de Gabe annyira a gondolataiba temetkezik, hogy nem veszi észre. Csak megrázza a fejét, mintha szeretne rendet vágni a gondolatai között.

– Brayden jó srác volt, nem ezt érdemelte. Teljesen nyilvánvaló, hogy azért ölték meg, mert próbálta megakadályozni, hogy elvigyék a többieket. Az Ellenállás nem vadászik váltókra. Elvitték az egyik kötelékhorgonyát, én pedig szeretném kiszabadítani a karmaik közül. Tudom, hogy Brayden halott, és hogy ez már nem számít neki, de az emléke előtt tisztelegve szeretném visszahozni azt a lány.

Kicsit remegni kezd a kezem, amikor arra gondolok, hogy túl közel kerül azokhoz az emberekhez, akiktől minden erőmmel próbáltam távol tartani. Még ha észre is vette, hogy megváltozott bennem valami, fogalma sincs, miért rázott meg ennyire a dolog.

Pár csapattársa odajön hozzánk, és vállon veregeti. Gabe ismét megragadja a tányérját, és próbál enni valamit. Amint kicsit kimozdul a saját nyomorúságából, azon kapom magam, hogy én is tudok enni. Annyit töröm a fejem az Ellenálláson és azon, hogy mindenképpen ki kell jutnom innen, hogy csak akkor veszem észre Sage-et, amikor kihúzza a mellettem lévő széket.

– Szóval te is hallottál Braydenről – motyogja, én pedig bólintok.

– Riley jól van? Tudom, hogy ő is a fiúkoliban lakik.

Sage elhúzza a száját.

– Hónapok óta Giovanna házában lakik.

Gabe szigorú pillantást vet rá.

– Megpecsételték a köteléküket, természetes, hogy vele akar élni.

Sage hátrahőköl, de ezt valójában csak én veszem észre, mert tudom, milyen, amikor az ember titkolni próbálja az ilyesmit. Megint remegni kezd a kezem, ezúttal azonban nem a félelemtől.

– Muszáj ilyen érzéketlen pöcsnek lenned? Sage egy szóval sem említette, hogy ez zavarja őt.

Gabe gúnyos mosolyt villant rám.

– Ó, szóval a barátodért vérzik a szíved, de a horgonyaidat meg le se szarod? Lehet, Noxnak tényleg igaza van, és leszbikus vagy. Az sok mindent megmagyarázna.

Bárcsak az lennék, bassza meg! Szelíden Sage vállához érintem a vállam, és halványan rámosolygok.

– Örülök, hogy Riley biztonságban van, és sajnálom, hogy ti még mindig… nem vagytok jóban.

Ő elmosolyodik, és megvonja a vállát.

– Ez van. Én is örülök, hogy biztonságban van. Azt hiszem, amíg él, van esély arra, hogy helyrehozzuk a dolgokat.

Gabe kicsit észbe kap.

– Bocs, Sage. Nem akartam fasz lenni. Csak… nagyon megviselt, hogy Brayden meghalt, és hogy ilyen zűrös a kötelékem.

Hoppá, ez fájt.

Figyelmen kívül hagyom a szavait, és visszamosolygok Sage-re.

– Van kedved délután könyvtárba menni? Elkelne egy kis segítség a közgáz beadandóval. Te átkozottul jó vagy benne.

A barátom kuncogva vonogatja a vállát.

– Menj már – feleli kényszeredetten. – Te meg irtó gyorsan fel tudtál zárkózni hozzánk. Ha első évben nekem is abba kellett volna hagynom a középiskolát, biztos nem tartanék ott, ahol te. Elképesztő vagy.

– Nem fejezted be a középiskolát? – kérdezi Gabe.

Fészkelődni kezdek a széken. Azt hittem, North mindent elmondott a többieknek, de úgy tűnik, mégsem.

– Túl sokat voltam úton ahhoz, hogy iskolába járjak. Viszont sok időt töltöttem könyvtárakban.

Fogalmam sincs, miért magyarázkodom neki. Bizonyára azért, mert a barátja halála miatt nagyon szomorú a tekintete, de akkor is lehetne több eszem.

– Annyira el akartál tőlünk menekülni, hogy még a középiskolát is félbehagytad? A kurva életbe, Fallows, igazi rohadék vagy.

Eltolja maga elől a félig teli tányérját, és elviharzik. Megdörzsölöm az arcom, és végül én is lemondok arról, hogy folytassam az evést. Kurvára semmi értelme nem lenne.

– Ne haragudj, folyton bajba keverlek. Meg kell tanulnom befogni a szám – motyogja Sage.

Legszívesebben megölelném, hogy kiűzzem belőle a magában dédelgetett öngyűlöletet, és ami egyébként a sajátom visszhangja, csak én jobban tudom rejtegetni mások elől.

– Ha te nem lennél, akkor valami más miatt haragudna meg rám. És tudod, mit? Tényleg elszöktem előle. Ebben nem téved, szóval azt hiszem, megérdemlem, hogy dühös legyen rám.

Sage feláll, és a kezébe veszi a táskáját. Arra vár, hogy én is ezt tegyem, aztán elindulunk közgázra.

– Még csak pár hete ismerlek, Oli, de tudom, hogy nem csak azért nem jártál iskolába, mert folyton úton voltál.

Sandán nézek rá, mire megint megvonja a vállát.

– Nem kell elárulnod a részleteket. Tisztában vagyok vele, hogy valami nagyon rossz dolognak kellett történnie, ha a horgonyaidnak sem akarod elmondani, hogy végre leszálljanak rólad. Csak szeretném, ha tudnád, hogy akármit is gondolnak rólad, én jó embernek tartalak.

Bizonyára tombolnak bennem a hormonok vagy ilyesmi, mert legszívesebben elvonulnék pár órára zokogni a mosdóba. Ehelyett azonban csak belekarolok, és suttogva felelek neki.

– Te leszel az első, akinek elmondom. Már ha valaha is képes leszek rá.

Az órák után jócskán elidőzünk a könyvtárban, és komolyan mondom, azóta nem szállt meg ekkora nyugalom, mióta megérkeztem a Draven Egyetemre. Amint Sage beavat abba, hogy korábban milyen beadandókat kellett írni közgázra, és már tudom, mire számíthatok, kezd enyhülni a szorongásom. Most már kellően átlátom a feladatot, és van egy tervem arra, hogyan hajtsam végre. Rohadt jól meg fogom csinálni!

Már nagyon kíváncsi vagyok, milyen arcot vág North, amikor jelest kapok. Akkor majd rájön, hogy nem egy iskolázatlan agyhalott vagyok.

Hangosan korog a gyomrom, és amikor ránézek az órára, rádöbbenek, hogy fél óra múlva vissza kell érnem a szobámba. Felsóhajtok, és némi bűntudattal rámosolygok Sage-re. Zavar, hogy megint egyedül kell hagynom.

– A börtönőröm bepöccen, ha nem zárkózom be hamarosan a vártoronyba. Bocs, ha tehetném, nagyon szívesen maradnék még pár órát. Nagyon élveztem ezt a délutánt.

Sage egy ideig a száját harapdálja, majd félénken rám mosolyog, és közben kis gödröcskék jelennek meg arcán.

– Mit szólnál egy kis Margaritához és tacóhoz?

Erre még szélesebben elmosolyodom.

– Nagyon jólesne. De csak a szobámban lehet, mert North pontosan tudja, hol vagyok, szóval még a koli társalgója sem játszik.

A barátom erre összerándul.

– Ez így nem valami normális. Azt hiszem, a horgonyod egy faszfej, akiben túlteng a birtoklási vágy.

Feltör belőlem a nevetés.

– Igen, nekem is hasonló a benyomásom. Ha nem zavar, hogy a halál unalmas szobámba vagyunk zárva, szívesen lógnék még veled.

Annyira boldoggá teszi és megdöbbenti, hogy benne vagyok a dologban, hogy átkarolom a vállát, és kicsit megszorongatom. Durván összetörték a szívét, még jobban, mint az enyémet.

Vagy talán egyszerűen csak nem titkolja a sérelmeit. Én a lehető legmélyebbre temetem az enyéimet; olyan messzire űzöm őket, amennyire csak lehet, hogy úgy tehessek, mintha nem törekednének kitartóan arra, hogy lassanként és gyötrelmesen végezzenek velem. A sebzettségem puszta gondolatától is megfagy a vérem. Hogy is tudnék azzal foglalkozni, ami megsebzett? A picsába.

Próbálok megszabadulni ettől a gondolattól, és adok Sage-nek egy kis pénzt, mert még maradt valamennyi akkorról, amikor egymagamban jártam a világot. Ő azonban visszautasítja.

– Ezt most én állom. Tudom, hogy North nem engedi, hogy dolgozz, szóval ez a legkevesebb, amit tehetek.

Forgatom a szemem.

– Most is te vagy az, aki szívességet tesz a másiknak. Nekem kellene állnom a vacsorát.

Kuncogva feláll, és elindulunk kifelé a könyvtárból.

– Ó, tényleg? És ha te vennéd a Margaritát, a hamis igazolványodat mutatnád be?

A francba. Erről meg is feledkeztem. Színpadiasan felsóhajtok, és a magasba emelem a kezem, mintha egy jóindulatú égi istenhez fohászkodnék.

– Eddig nagyon jól bevált, de North elvette tőlem, szóval most már nem tudom lobogtatni.

Sage nevetve belém karol.

– Ja, sejtettem. Semmi baj, Riley szerzett nekem egy használhatót.

A horgonya nevének említésétől azonnal lelohad az arcáról a mosoly. Szeretnék találkozni ezzel a sráccal, hogy kiderítsem, tényleg olyan nagyszerű-e, amilyennek a barátom tartja – a sok drámától eltekintve.

Emellett szívesen nekimennék, és lehordanám, amiért nem látja, milyen nagyszerű a másik horgonya.

Megszorítom Sage karját.

– Oké, akkor a mai este első szabálya, hogy nem beszélünk többet az idióta horgonyainkról. Szorítkozzunk a fontos dolgokra, például, hogy milyen színűre fessem legközelebb a hajam. Azon gondolkozom, hogy citromzöld csíkokat tetetek bele.

Komolyan gondoltam, hogy ne beszéljünk a pasikról, ezért nem teszem hozzá, hogy azért esett a választásom a citromzöldre, mert North attól akadna ki a legjobban. Tizennégy éves korom óta nem volt lehetőségem velem egykorú lányokkal lógni, és azóta az egész világom megváltozott, szóval marha izgatott vagyok amiatt, hogy most esélyt kapok erre.

Ráadásul Sage nagyon jó ember. Kitűnő tanuló, és csodás személyiség, aki egyáltalán nem érdemli meg azt a sok faszságot, amit Riley és Giovanna rázúdít.

Hálát adhatnak az égnek, hogy nem használhatom a képességeimet, máskülönben kurva nagy szarban lennének.

A könyvtár előtt el kell válnunk, hogy még időben visszaérjek a szobámba, és Sage el tudjon menni kajáért. Fürgén beszáll a cuki, de lestrapált Volkswagen Bogarába, én pedig csinálok gyorsan egy képet arról, milyen átkozottul aranyos benne. Ezt a képet állítom be a telefonomban a névjegyéhez, és egy kis ideig még vigyorogva nézegetem. A fenébe is, sokkal jobb, ha van barátja az embernek, mint ahogy emlékeztem rá.

A tízes éveim elején kötött barátságok elválaszthatatlan részét képezte a civakodás. Összekaptunk a ruhák és a fiúk miatt, és mivel a többi barátomnak nem volt képessége, nem értették, miért tudok egyszerre tíz fiúba is belezúgni.

Emlékszem, egyszer az egyik lány azt mondta, én is ugyanolyan szajha leszek, mint anyám, és a szememre vetette, hogy a mi házunkba folyton ki-be járnak a férfiak. Anyám volt a központi horgony, és három apám volt. Már nem emlékszem, miért éltünk a hétköznapi emberek között, talán anyám munkája miatt, a szüleim viszont minden tőlük telhetőt megtettek azért, hogy ne keltsenek feltűnést az életmódjukkal.

Aminek én valamennyire keresztbe tettem, amikor azt mondtam Alexandra Hargravesnek, hogy mindhárom apám seggbe fogja rúgni az ő nyeszlett apját, ha nem tanulja meg befogni a lepcses száját.

Anyám nem dicsért meg.

Ellenben mindhárom apám adott nekem egy ötöst.

Megérte.

Miközben visszafelé sétálok a koliba, ez az emlék belülről melenget.

– Levendulakék hajszínező? Azt akarod, hogy ugyanolyan színe legyen a hajamnak, mint amilyen a tejivóban a vén csoroszlyáknak? – kérdezem félrenyelve a Margaritát.

Sage nem bírja abbahagyni a nevetést. Szatyrok hevernek körülöttünk az ágyon és a földön, tele rágcsálnivalókkal és kozmetikai cikkekkel, mert Sage idefelé tartva megállapította, hogy csak akkor lehet igazi csajos esténk, ha ki is sminkelhet.

Azon gondolkozom, mikor csinált utoljára ilyesmit, mert én évekkel ezelőtt. Az is megfordul a fejemben, hogy ezt talán ő is tudja, ezért szerette volna különlegessé tenni ezt az estét. Ő már csak ilyen.

– Azt mondtad, ki nem állhatod ezt az ezüstös színt – magyarázza –, ami nagyon durva, mert amikor legutóbb próbáltam jégszőkére festetni a hajam, egy vagyonba került, mégsem sikerült annyira kiszőkíteni, mint neked.

Nem bölcs dolog ivás közben ilyesmiről beszélgetni, a barátságunk viszont meggondolatlanná tesz. Elolvadok Sage apró, kedves gesztusaitól, mert évek óta senkivel sem tudtam beszélgetni, és senkiben sem tudtam megbízni.

Amikor felelek neki, nem vagyok hajlandó belenézni az ajtó melletti tükörbe.

– Nem a színnel van bajom, hanem a hozzá társuló emlékekkel. Pár éve megpróbáltam visszafesteni feketére, de nem maradt meg benne. Mintha a hajam elutasította volna.

A kockázatot vállalva Sage-re pillantok, aki épp újratölti a poharainkat. Kissé felhúzott szemöldökkel szemléli az alkoholból és cukorból összeállított keverékét.

– Nos, mi a legrosszabb, ami történhet? – kérdezi. – Ha nem marad meg a hajadban a lila, legalább tettél vele egy próbát. Ha meg befogja, akkor nem fog többet emlékeztetni a… rossz dolgokra.

Az este hátralevő része összemosódik; folytatjuk az ivást, és a végére az egész ágyamat befogja a lila festék. Hajnali háromkor alsóneműben állok a zuhany alatt, miközben Sage próbálja kimosni a hajamból a festéket. Az este káoszba fullad, hülyeség volt az egész, és rohadtul ez az, amire szükségem van.

Pár órával később mindketten másnaposan ébredünk, és kétségbeesetten vágyunk valamilyen ételre.

Gabe ezúttal nem vár rám az ajtó előtt. North ír egy üzenetet, hogy a mogorva árnyékom nélkül is be kell járnom az órákra, amivel nincs bajom. A diákok megbámulnak, és sugdolóznak rólam, de annyira lüktet a fejem, hogy ennek nagy részét ki tudom zárni, és a szintén másnapos Sage jelenlétének köszönhetően átvészelem a napot.

Az utolsó óra után mellém szegődik, és elindulunk a koli felé. Már gyakorlatilag kész a közös beadandónk, viszont hamar rájövök, hogy Sage sokkal szívesebben lóg a szánalmas szobámban, semmint hogy hazamenjen. Soha semmilyen megjegyzést nem tesz arra, milyen borzasztóan kevés holmim van, vagy hogy milyen rémesen kényelmetlen az ágyam, egyszerűen csak úgy viselkedik, mintha ez teljesen természetes lenne.

Ez elengedhetetlen a túlélésemhez.

Sage lett a támaszom, az egyetlen ember, aki segít megakadályozni, hogy elmenjen az eszem. Ha ő nem lenne, mostanra már biztosan üvöltözve dühöngenék.

Épp betesszük a kocsijába a felesleges könyveket, amikor pittyen a telefonja, ő pedig a szemét forgatva olvassa az új üzenetet.

– Riley írt? Vagy az a ribanc Giovanna?

Sage pufogva válaszol.

– Egyik sem. Az apám. A szüleim neheztelnek rám, amiért ilyen „visszahúzódó” lettem. Ők semmi kivetnivalót nem látnak abban, hogy egyszerűen félresöpörtek, azt viszont teljességgel elfogadhatatlannak tartják, hogy ezután nem szívesen megyek közösségbe. Reggel összevesztünk emiatt anyámmal, és most apám próbál rávenni, hogy menjek el a meccsre.

Megvonom a vállam, és feljebb húzom a táskát a vállamon.

– Nem szereted a focit? Ha gondolod… megpróbálok kitalálni valamit, hogy el tudjak menni veled.

Nem akarom felhívni Northt, de ha ez olyan fontos Sage-nek, akkor megteszem. Ő félénken néz rám.

– Igazából nagyon is szeretem a focit. A bátyám is a csapatban játszik. Hiányoznak a meccsek, viszont utálok egyedül odamenni, mert a szüleim mellett ülni valóságos rémálom. Anyám még mindig engem hibáztat amiatt, hogy Riley-val rosszra fordultak a dolgok.

A fenébe is. Kerül, amibe kerül, felhívom azt a seggfej horgonyomat, és elmegyek Sage-dzsel a meccsre.

Nagy levegőt véve tárcsázok, és felkészülök a harcra. North hűvös hangon szól bele a telefonba, mire csikorgatni kezdem a fogam.

– Épp egy megbeszélésre tartok, Fallows, most nem alkalmas.

Ne csattanj fel, ne bunkózz vele, őrizd meg a nyugalmad!

– Nem gond, gyors leszek. Gabe-nek lesz este egy meccse, és szeretnék elmenni rá. Sage is ott lesz, hot dogot meg meccses kajákat zabálnánk. Csak tudnom kell, hogy nem fog játék közben lerángatni a lelátóról a bevetési egység.

North egy ideig semmit sem mond, mintha a szavaimat latolgatná, és próbálná eldönteni, mennyire vagyok vele őszinte. Ismét nagy levegőt veszek, hogy meg tudjam őrizni a hidegvérem.

– Jó – egyezik bele végül. – De rajtad fogom tartani a szemem, Gabe pedig a meccs után visszavisz a koliba. Ha arra próbálod kihasználni ezt az alkalmat, hogy megint elszökj, pokollá teszem az életed.

Kapja be.

– Már egyébként is az.

Még azelőtt kinyomom, hogy felelhetne, és visszateszem a telefont a zsebembe. Rávigyorgok Sage-re, de ő még mindig a száját húzogatja, mert fültanúja volt ennek az egész… cirkusznak.

– Úgy tűnik, tényleg utál téged. Istenem, és még azt hittem, Riley-nál nincs rosszabb.

Belekarolok, és megszorítom a karját.

– Riley kibaszott rémes alak. Én legalább rászolgáltam arra, hogy North fasz legyen velem, a te horgonyodnak viszont semmi mentsége sincs.

Sage felsóhajt, és körbenéz, mintha attól tartana, hogy Giovanna bármelyik pillanatban kiugorhat egy bokorból, és ránk támad. Ez az egyetlen, amiről tegnap este nem beszéltünk, de most nem tér ki előle.

– Én is rászolgáltam. Nem vagyok égimeszelő, olasz modell, nem formás a lábam, és nem tökéletesen kerek a seggem. Egyszerűen csak… Sage vagyok. Istenem, beszéljünk inkább valami másról, mert a végén még megint gyűlölni kezdem magam, és az este hátralevő részében laposüvegből iszom majd a lelátón.

Semmi másra nem vágyom jobban, mint azonnal újra lerészegedni és megfeledkezni erről a kurva nagy zűrzavarról. Annak ellenére azonban, hogy eddig soha nem ódzkodtam az ivástól, az iménti telefonbeszélgetés miatt valahogy most mégsem tartom annyira jó ötletnek.

Olyan érzésem támad, mintha még soha nem kapaszkodtam volna ennyire a képességembe, ugyanakkor soha nem is tudtam volna ilyen kevéssé uralni. Mióta itt vagyok, minden egyes nap hátrébb kell tuszkolnom, el kell fojtanom, semmibe kell vennem a kötelékem kívánságait, rimánkodnom kell neki, ő pedig minden egyes nap próbál kapcsolatot teremteni azokkal a férfiakkal, akiket nekem rendelt a sors. Egyre messzebbre száműztem, és már nem tudom, mekkora kárt okoztam magamnak ezzel.

Ma este szóba sem kerülhet az ivás, legalábbis amíg össze nem szedem magam.

Egy szakadt farmert és egy régi pulóvert veszek fel. Megdöbbent, milyen jól illik rám mindkét ruhadarab, mert amikor legutóbb próbáltam őket, kicsit szorosak voltak. Azt hiszem, annyi időt töltöttem már engem mélyen megvető emberek társaságában, hogy lefogytam tőle. Sage leül a földre a tükör előtt, hogy megcsinálja a frizuráját és a sminkjét. Egyáltalán nem viszi túlzásba, csak kicsit begöndörít a haját, és gyorsan kifesti a szempilláját, de egyébként is olyan szép, hogy ennél többre nincs szüksége.

Megőrülök attól, hogy Giovanna jóvoltából szinte semennyi önbizalma sincs.

Semmi sem tenne boldogabbá, mint megölni azt a ribancot, és komolyan mondom, az lenne az első gyilkosság, ami miatt nem lenne rohadt nagy bűntudatom. Ő lenne az első olyan áldozatom, aki minden kétséget kizáróan seggfej volt.

Elég seggfejnek lenni ahhoz, hogy valaki megkapja a halálos ítéletét?

A kurva életbe, a mai nap túl hosszú és kimerítő volt ahhoz, hogy ilyen erkölcsi faszságokon gondolkozzak. Csak az számít, hogy senkit nem lenne szabad megölnöm a campuson, mert North annyira a seggemben van, hogy rögtön rájönne az igazságra. Átlátna az összes hazugságon, amit eddig mondtam, és kifogásnak használná fel őket arra, hogy láncra verjen a pincéjében.

Sage megragad egy széket, hogy leüljön, és megcsinálja a hajam, miközben én kifestem magam. Megteszi azt a keveset, amit az újonnan befestett fürtjeimmel lehet. Próbálja lazán begöndöríteni a tincseket, hogy a végeredmény természetesebbnek és lazábbnak tűnjön… már amennyire a levendulakék haj természetesnek tud hatni. Közben arról beszél, hogy egy nagyon összetartó horgonyközösségben nőtt fel, és apró érdekességeket oszt meg mindenkiről, kivéve a saját horgonyaimról. A sok nevetéstől alig tudom mozdulatlanul tartani a kezem.

Sage-dzsel ellentétben én egyáltalán nem fogom vissza magam sminkelés közben.

Sokkal többre van szükségem ahhoz, hogy fele olyan jól nézzek ki, mint ő, és már hónapok óta nem éreztem ennyire jól magam a bőrömben. Olyan színeket választok, amik kiemelik a hajam kék árnyalatát, és amikor kész a sminkem, lakkot fújok a hajamra, hogy valamennyire tartsanak benne a hullámok.

Hűvös van odakint, és nem szeretném, ha kárba veszne a kemény munka.

– Lelkiismeret-furdalásom van – töri meg az ágyon terpeszkedő Sage a csendet.

Rápillantok, de őt túlságosan leköti a telefonja céltalan böngészése, ezért nem néz vissza rám.

– Miért? Nem a te hibád, hogy én ide vagyok láncolva, te nyugodtan mehetsz bárhová, és élheted az életed.

Felsóhajt, és leteszi a telefonját.

– Rémes barát vagyok. Valahol örülök neki, hogy North szobafogságra ítélt, mert ez azt jelenti, hogy itt fogsz maradni. Még sosem volt olyan barátom, mint te. Még azokkal sem voltam ilyen kapcsolatban, akiket a barátaimnak tartottam, mielőtt Riley félredobott. Istenem, én… annyira sajnálom, Oli!

Még a horgonyaim sem tudnak ilyen érzést kelteni bennem.

– Mégis miért haragudnék rád emiatt? Hogy lehetnék mérges azért, mert őszintén kedvelsz, és a barátom akarsz lenni? Figyelj, nekem elhiheted, hogy fordított helyzetben én is ugyanígy éreznék.

Rám mosolyog, a szeme viszont továbbra is túl szomorú.

– Nem éreznél ugyanígy. Te vagy a legönzetlenebb ember, akivel valaha is találkoztam. Mindent tűrsz, amit a horgonyaid a fejedhez vágnak, és csak úgy… elfogadod.

Bárcsak így lenne.

Vajon akkor is ilyen erősen hinnék abban, amit csinálok, ha nem lenne ilyen hatalmas a kockázat? Akkor is ilyen erős maradnék, ha nem tudnám, hány ember halna meg, ha nem sikerül eltávolodnom a horgonyaimtól, és az Ellenállás újra rám talál?

Nem vagyok biztos benne.

Megvonom a vállam, és minden sminkcuccot óvatosan visszapakolok Sage táskájába. Nemcsak azért vigyázok rájuk annyira, mert nem az enyéim, hanem mert mind kiváló minőségű és drága. Olyasmik, amiket én sohasem vennék, mert le vagyok égve.

– Engem nem érdekelnek az ilyen hülyeségek, Sage. Engem az összes többi tulajdonságod érdekel, amik miatt számomra te vagy a létező legjobb barát. Nekem az a fontos, hogy kérdés nélkül idejössz egy csomó cuccal, mert pontosan tudod, hogy a segítséged nélkül nem tudnám kicsinosítani magam. Az a fontos, hogy meghívsz tacózni és Margaritát inni. Az a fontos, hogy amikor nem ülsz be egy órára, olyan hálás vagy a jegyzeteimért, mintha legyőztem volna érted egy királyságot. Az a fontos, hogy leszarod, amit a többiek mondanak rólam, mert úgy döntöttél, hogy megismersz, mielőtt kialakítod a véleményedet. Kurva sok mindent tudnék még mondani, most viszont legyen ennyi is elég. Elképesztő vagy, és egy nap el is fogod ezt hinni nekem.

Ő elmosolyodik, és lehajtja a fejét.

– Te sem vagy egy utolsó, Fallows. Olyannyira nem, hogy ha megint meg akarnál szökni, veled mennék.

[image: img5.jpg]

Korán kimegyünk a pályára, mert mint kiderült, Sage nem mondott teljesen igazat arról, mennyire szereti a focit meg a meccseket, és nagyon fontos neki, hogy hol ülünk. Még sosem láttam ilyen izgatottnak, végigbeszéli az utat a stadionig, beszámol az összes játékosról és a csapat eddigi eredményeiről. Annyira lázban ég amiatt, hogy ma este megnézzük a meccset, hogy Gabe-ről is csak áradozni tud, teljesen fittyet hányva arra, hogy általában vonakodik a horgonyaimról beszélni.

Cseppet sem bánom, mert nagyon jó ilyen boldognak látni. Hetek óta barátok vagyunk, és a legtöbb, amit sikerült kicsikarnom belőle, egy félénk mosoly és egy-egy száraz nevetés volt, most viszont alig fér a bőrébe.

A stadion felé tartva haza kell ugrania. A kocsiban várom meg, és közben tájékoztatom Northt a fejleményekről, mint egy engedelmes kis jószág. Ő többnyire egy szóval felel, mintha nem érne rá velem foglalkozni, ezért bosszúból túl hosszú és túl részletes üzeneteket írok neki.

Kurvára remélem, hogy zavarja.

Magamban kuncogok, akár egy gyerek, amikor ismét kinyílik a kocsi ajtaja, és Sage visszaül a helyére.

– Elhoztam neked Maria bérletét, hogy rögtön bemehessünk. Ma este sokáig dolgozik, ezért apa majd utólag elmondja neki, mi történt a meccsen, nekünk pedig nem kell elviselnünk őt.

Sage gázt ad, és miközben a stadion felé tartunk, bömböltetni kezdi a lejátszási listáján szereplő indie punk zenekarokat.

Maria az apja másik kötelékhorgonya, ő teszi teljessé az apja hármas kötelékét. Jogászként dolgozik a tanácsnál, és ő North egyik fő tanácsadója. Sokszor Sage szemére veti, hogy barátkozik velem.

Ő pedig kerüli, amikor csak tudja.

Én is minden tőlem telhetőt meg fogok tenni azért, hogy távol tartsam magam ettől a pszichopata némbertől. Hogy lehet akkora talpnyaló, hogy foggal-körömmel harcol azért, hogy megakadályozza, a főnöke horgonya barátokat szerezzen?

Elképesztő.

Elég korán érkezünk, így könnyen találunk parkolóhelyet, és Sage mindenkivel úgy cseveg, mintha régi barátok lennének. Az egész elég modorosra sikerül, mert mindannyian szánakozva és alig palástolt bizalmatlansággal néznek rá. De legalább tudomásul veszik a jelenlétét, ami egy fokkal jobb annál, ahogy a többi diák bánik vele az egyetemen.

Sage sóhajtva mutat egy középkorú párra.

– Ők a szüleim. Az én helyemen ülnek, minket várnak.

A francba.

Hirtelenjében úgy érzem, túl nagy rajtam a nyomás, és hogy nem erre vállalkoztam. De feltűnik, hogy Sage harapdálja a száját, ezért visszakapcsolok legjobb barát üzemmódba, hogy a védelmére tudjak kelni. Rohadt dühös vagyok amiatt, hogy már a szülei társaságában sem érezheti biztonságban magát. Mindenki elfordult tőle egy olyan dolog miatt, amire neki semmi ráhatása sincs.

Ezután, mintha csak a paprikás hangulatom vonzotta volna oda, megjelenik Riley is Giovannával a karján. Átverekszik magukat az időközben összegyűlt kisebb tömegen. Riley úgy mereszti a szemét a kötelékhorgonyára, mintha a szépsége az egész világot beragyogná, és van mindkettejükben valami hányingerkeltő gőg. Mintha nem lenne elég, hogy egymásra találtak, ezt mindenkinek az orra alá is akarnák dörgölni.

Amint Riley meglátja Sage szüleit, előveszi az elbűvölő modorát, és úgy smúzol velük, mint egy igazi elmebeteg. Szemlátomást Sage szülei is örülnek, hogy láthatják, és alig várják, hogy beszéljenek vele, mintha nem döfött volna kést a lányuk szívébe.

Mindannyian rohadtul gusztustalanok.

Sage egy másodperc habozás után ránt egyet a karomon, hogy elterelje a figyelmemet Riley vigyorgó pofájáról.

– Mi lenne, ha lemennénk az öltözőbe a bátyámhoz? Kell egy kis levegő.

Ja, mert idekint, a szabad ég alatt rohadtul meg lehet fulladni, mióta megjelent a seggfej horgonya, aki úgy tesz, mintha rendes srác lenne.

Kibaszott faszfej.

Bólintok, és lemegyünk a lelátón. Sage minden kapun gond nélkül átjut, csak mond egy-két szót, és közben profi módjára mellőzi a felé irányuló lesajnáló tekinteteket. Én nem viselem ilyen jól a dolgot, és mire az egyik lenti helyiségbe érünk, olyan haragosan nézek mindenkire, mintha párbajra akarnám hívni őket.

Sage megböki a vállam, hogy kizökkentsen ebből az ellenséges hangulatból, majd ráír a testvérére, hogy jöjjön ki beszélni velünk. A bátyja nem válaszol, de úgy határozunk, hogy várunk egy kicsit. Szerencsére nem kell sokáig.

Sawyer nagyon hasonlít Sage-re, rövid, szürkésbarna haja van, és máris csupa sár a bemelegítés miatt. Nevetve tréfálkozik a csapattársaival, viszont amikor Sage odaszól neki, meglepődve, de őszinte szeretettel néz rá.

Közel állnak egymáshoz, és Sawyer egyértelműen hiányolta a húgát a meccseiről.

Őszintén mondom, nem érdekel, mennyi faszságot kell eltűrnöm Northtól és a többi horgonyomtól emiatt, mostantól mindent meg fogok tenni, hogy az összes meccsre elkísérhessem a barátomat.

Sawyer elindul felénk, és kissé felszalad a szemöldöke, amikor engem is észrevesz, de azonnal átöleli a húgát.

– Szembeszállsz a viharral? Nem hittem volna, hogy beadod anyának a derekad.

Sage felmordul, és ránt egyet a vállán.

– Végül ő győzött, és egyébként is egész héten kívántam a hot dogot. Hogy érzed magad?

Kicsit elmerengek, miközben ők megvitatják a mai játék lehetséges eredményeit. Csak úgy repkednek a szakkifejezések a fejem fölött. Nagyjából átlátom ezt a sportot, viszont a felét sem értem annak, amit mondanak.

A többi srác a folyosón készülődik a meccsre, és inkább feléjük fordítom a fejem. Többségük már be van öltözve, és kész pályára lépni. Néhányan a meccs előtti rituáléjukba mélyednek, és mindannyian szélesen vigyorognak.

A hátvéd rám mosolyog, és elsimítja a csapzott haját a szeméből, mielőtt azonban elfordulna, egy pillanatra megakad Sage-en a szeme. Egyértelműen idősebb nálunk, valószínűleg végzős, de állatian dögös. Barnásszőke haja és kék szeme van, az arcán megjelenő gödröcskétől pedig biztos elalélnak a lányok, a kusza kötelékem miatt viszont semmilyen hatást nem gyakorol rám a többi pasi. Amikor a hátvéd Sage-re néz, van valami szomorú a tekintetében, amitől összekoccannak a fogaim.

Miért van mindenki ilyen átkozottul ráállva arra, hogy szánakozzon rajta, és levegőnek nézze?

– A fenébe is, bocs, Sawyer, ő itt Oli – zökkent ki a barátom hangja. – Elfelejtettem, hogy még nem is találkoztatok.

Visszafordulok feléjük, és rámosolygok Sawyerre. Próbálom nem magamra venni, milyen feszélyezetten viselkedik velem. Feltehetően amiatt aggódik, hogy Gabe rászáll, ha bármiféle kedvességet tanúsít felém, ezért a sarkamon egyensúlyozva kissé hátrébb billegek, és kimérten mosolygok tovább.

– Örülök, hogy megismerhetlek. Sok sikert a meccshez!

A srác kurtán biccent, és habozva megszólal:

– Kösz, hogy ma este elkísérted Sage-et. Sokat jelent nekem, hogy itt van.

Megvonom a vállam, és még hátrébb húzódom tőle.

– Semmiség, egyébként is el akartam jönni, hogy lássam, mi ez a nagy felhajtás.

Sage rám mosolyog, de a szeme élettelen marad. Magukra hagyom őket egy kicsit, hogy anélkül tudjanak beszélgetni, hogy ott strázsálnék fölöttük, és még gázosabbá tenném a helyzetet. Próbálok elvegyülni a tömegben, ami a rossz hírnevemnek köszönhetően teljességgel lehetetlen, és végül visszaverekszem magam az egyik folyosóra. Tudom, melyik irányba kell elindulnom, ha el akarok jutni a helyünkhöz, viszont inkább megállok, és a telefonomat nyomkodva elfoglaltnak tettetem magam, amíg Sage-re várakozom. Nem akarok elmenekülni, és nem akarom egyedül hagyni ezzel a sok szar alakkal.

Pár percig álldogálok, majd valami megragadja a tekintetem.

Az egyik terem ajtaja félig nyitva, ezért pont látom, hogy Gabe kezet ráz a másik csapat kapitányával. Semmi különleges nincs ebben a sportszerű kézfogásban, csakhogy… csakhogy van valami a kezében, amit átad neki. Drog? Várjunk csak, nem, egy darab fecni. Mindketten olyan képet vágnak, mintha valami nagy törvénytelenséget követnének el, és ezután Gabe rám pillant az ajtó túloldaláról.

Lát engem.

Én is látom őt.

Kurvára nem tudom, miben mesterkedik, de biztos vagyok abban, hogy ha most besétálnék az öltözőbe, és megkeresném az edzőjét, tönkretehetném az egész életét. A szemében megvillanó rémület azt súgja, nem tévedek. Valami olyasmit csinál, ami miatt kizárhatnák a csapatból… vagy éjszakára fogdába csuknák.

A kelleténél kicsit tovább, földbe gyökerezett lábbal meredünk egymásra, közben szavak nélkül is egymás fejéhez vágunk dolgokat.

– Bocs, hogy ilyen sokáig tartott, menjünk vissza a helyünkre!

Összerezzenek. Sage leszegett fejjel, kissé kivörösödött szemmel áll mellettem. Ez segít magamhoz térni. Elszakítom a tekintetem Gabe-ről, és a barátomba karolva elindulok.

A helyünkhöz érve Sage bemutat a szüleinek. Ez a legkínosabb beszélgetés, amiben részem volt, mióta idejöttünk. Egyértelmű, hogy egyikük sem akar a lányuk közelében látni, de mosolyognak, és udvariasnak tettetik magukat. Valószínűleg azért, mert ma este Sage nekem köszönhetően jött el.

Úszom az árral, és rájuk sem hederítek. Bájosan csevegek velük, és úgy teszek, mintha minden teljesen rendben lenne. Sage kissé felenged, mire elkezdődik a meccs. A félidő után nem sokkal, amikor már fáj a hasam a sok nevetéstől, a szülei felállnak, hogy hozzanak maguknak enni valamit. Egy addig ismeretlen lány foglal helyet Sage mellett, ő pedig azonnal megmerevedik, és riadókészültségbe kerül.

Mennyi faszságot kell még elviselnie ma este?

Egy ideig mindketten némák maradnak a fülsiketítő szurkolás közepette, amikor azonban a tömeg elhalkul, Sage megszólal.

– Oli, ő itt Gracie. A testvére, Felix szintén a csapatban játszik.

A hangja alapján se nem aggódik, se nem ideges, ezért próbálok úgy viselkedni, mint ő. Előrébb hajolok, és megnézem magamnak a lányt. Csinosnak tűnik, tökéletes szőke hajkoronával, de van az orrában egy karika, és a csapat pólóját viseli. Nem illik ebbe a környezetbe, mégsincs benne semmi feszélyezettség.

Gracie halványan mosolyogva biccent.

– Kösz, hogy szórakoztatod Sage-et. Mostanában nagyon szomorú, mégsem hajlandó velem lógni, hogy felvidíthassam.

Először rá, aztán Sage-re pillantok, ő viszont Sawyerre szegezi a tekintetét. Hűséges jóbarátként felelek Gracie-nek.

– Ő a legjobb barátom, mindig számíthat rám.

Sage összerezzen, rám szegezi a tekintetét, aztán elvigyorodik.

– A bevetési egység támadását kockáztatod csak azért, hogy velem legyél. Azt hiszem, megérdemled érte a köszönetet.

– Ne is mondd – válaszolok a szememet forgatva. – Szóval, Gracie, melyik Felix? Épphogy ismerem a szabályokat, de ha az életem múlna rajta, sem tudnám megkülönbözteti egymástól a játékosokat.

A szőke lány felnevet, és a hátvédre mutat. Ugyanarra, aki rám mosolygott az öltözőben.

– Ő az. Teljesen rá van kattanva Sage-re, nem tudtad? Azóta próbálja elhívni randizni, mióta Riley a világ legnagyobb seggfeje lett. Sage viszont rá sem hederít.

Megdöbbenve nézek a barátomra, aki erre megvonja a vállát.

– Nem hiányzik, hogy szánalomból randizzanak velem. Tudom, hogy Sawyer barátja, és hogy fontos vagyok neki, de nem akarom tovább rontani a helyzetet.

Gracie a szemét forgatja, akárcsak én.

– Évek óta rád van kattanva. Földig rombolta az edzőtermet, amikor megtudta, hogy te és Riley egymás horgonyai vagytok. Ennek semmi, de semmi köze Sawyerhez.

Hol Sage-re, hol Gracie-re nézek, a barátom azonban összeszorítja a száját, és még akkor sem hajlandó megszólalni, amikor Gracie bánatosan elköszön, és magunkra hagy minket.

Csak azután nyitja ki végre újra a száját, hogy Gabe és a csapata megnyeri a meccset, mi pedig az öltözőben várakozunk arra, hogy a horgonyom visszavigyen a koliba.

– Egy nap ő is megtalálja a horgonyait, én pedig nem tudnám elviseli, ha megint el kellene veszítenem valakit – magyarázza Sage. – Még nagyon régen… volt idő, amikor azt hittem, talán én vagyok a központi horgony, és akkor mindketten az enyéim lehetnek. Mekkora hülye voltam! Most viszont próbálom magam távol tartani Felixtől, mert igaz, hogy nincs köztünk kötelék, de fájni fog, ha egyszer valaki mással látom. Jobb, ha nem tudom, milyen vele lenni, mert úgy nem veszíthetem el. Épp elég baj, hogy Riley-val ez történt.

Bólintok, mert megértem. Mindenki másnál jobban. Most, hogy a horgonyaim közelében vagyok, az véd a legjobban, hogy utálnak, és haragszanak rám. Ha nem így lenne, összeroskadnék annak súlya alatt, hogy mennyi minden szól ellenünk.

Teljesen összetörnék.

9.
 
 

Az életem különösen normális mederben halad.

Rohadt furcsa észrevenni azokat a hétköznapi mintázatokat, amik kezdik eluralni a mindennapjaimat. Tanulok Sage-dzsel. Gabe árnyékként követ az órákra. Kiköpöm BK-n a belem. Kínos csendben ülök az asztalnál North rémes vacsoráin. Egyáltalán nem mondtam le arról, hogy megpróbáljak elhúzni innen a picsába, de amikor reggelente felébredek, és pontosan tudom, hogyan telik majd a napom, kezdem azt hinni, hogy itt fogok ragadni… Amíg egyszer utol nem ér a végzet, és végül egészben le nem nyel az a sok minden, ami elől az utóbbi öt évben menekültem.

Kellően elfoglalt vagyok ahhoz, hogy ez ne jusson sokszor az eszembe.

Legszívesebben világgá kürtölném, amikor B pluszt kapok az első közgáz beadandómra, mert átkozottul büszke vagyok magamra. Sage szerez valahonnan két cupcake-et eszméletlen sok habbal a tetejükön, hogy ebéd közben meg tudjuk ünnepelni a sikert, és még a nyúlkajáján rágódó Gabe is kipréseli magából, hogy ez „szép munka” volt.

Minden tőlem telhetőt megteszek azért, hogy ne hívjam fel magamra a horgonyaim figyelmét. Ez a törékeny béke, amire leltünk, kizárólag annak köszönhető, hogy igyekszünk rohadt nagy távolságot tartani egymástól. Gabe-et mindennap látom, és Noxot is az órákon, de Northt és Gryphont csak heti egyszer, a vacsoránál, és ez tökéletesen megfelel számomra.

Kezdek megelégedni a helyzettel.

Kezdek megfeledkezni arról, hogy mennyire utálnak.

A nap végén, vacsora után valaki bekopog hozzám, ami felkavarja az állóvizet. Kinyitom az ajtót az irtó dögös Gracie-nek, aki farmer rövidnadrágban és egy falatnyi trikóban áll a küszöbön. Félszegen vigyorogva mér végig, ahogy csak a vonzó lányok tudnak. Melegítőalsóban és csavart mintás pulóverben vagyok, ami három számmal nagyobb, de marha kényelmes a semmittevéshez. Ritka szarul nézek ki.

Csak résnyire nyitok ajtót, hogy minél kevesebbet lásson a kopár és szégyenteljes szobámból, neki viszont a szeme se rebben.

– Bocs, hogy csak úgy rád rontok, de a neten lehetetlen téged megtalálni – kezdi. – Még a telefonszámod is annyira titkos, hogy nem lehet kinyomozni. Sage-nek megvan egyáltalán? Már nem veszi fel nekem a telefont, szóval egyébként sem tudtam volna elkérni tőle.

Jézus.

– Ööö, oké… miben segíthetek?

Kissé félénken az üres folyosóra pillant, mintha kellemetlenül érezné magát.

– Bemehetek? Sage-nek így is olyan sok szarság zúdul folyton a nyakába, hogy valószínűleg nem örülne, ha mindenki füle hallatára mondanám el, miért jöttem.

A francba.

Mintha tudná, hogy kizárólag Sage miatt lennék hajlandó beengedni egy idegen embert az életterembe. De ő számomra a minden.

– Persze, gyere be!

Gracie elvigyorodik, és engem megkerülve belép a szobába. Ugyanolyan érdektelennek találja a csupasz teret, mint a megjelenésemet. Az a helyzet, hogy nem érzem úgy, hogy ítélkezne fölöttem – inkább olyan, mintha mindent számba venne és elraktározna arra az esetre, ha egyszer szüksége lenne rá. Nem mintha ez sokkal jobb lenne.

– Ne haragudj, de sok dolgom van, kábé három percet tudok szánni rád, utána folytatnom kell a tanulást – közlöm vele.

A lány rám vigyorog, majd mindent elmond.

– Jövő héten lesz Sage szülinapja. A szülei nagy bulit szerveznek neki, ott lesz a fél tanács és egy rakás olyan ember, akiket a legkevésbé sem érdekel, hogy a barátunk tizenkilenc éves lesz. Szeretném, ha te is eljönnél. Nem hiszem, hogy Sage magától meghívna, mert nem akar a terhedre lenni, és egyébként is óriási katasztrófa lesz az egész, de el kell jönnöd.

Sage említette nekem a szülinapját, viszont nemet mondott, amikor felajánlottam, hogy elmegyek. Az apja horgonya, Maria Northnak dolgozik, és Sage szeretne megkímélni az ellenségeskedéstől, amivel óhatatlanul szembesülnék a buliján.

Gracie-re pillantok, mire ő összerezzen, de azonnal sorolni kezdi az érveit.

– Figyelj, tudom, hogy nem örülsz a kérésemnek, és én sem örülök annak, hogy ezt kell tennem. Riley és Giovanna is ott lesz, és kurvára el fogják rontani Sage számára az estét, nekem pedig már elegem van abból, hogy ezt szó nélkül tűrjem. Sage… nem is tudom... nem hiszem, hogy erősebb lett, de mióta itt vagy neki, jobban lepereg róla ez a sok faszság, ezért én is könnyebben tudom támogatni őt.

Nagyon igyekszem nem iszonyú csúnyán nézni rá, mert Sage elmondta, hogy az összes barátja elhagyta Riley és Giovanna miatt. Akkor viszont miért akar Gracie hirtelenjében belecsöppenni ebbe a kalamajkába?

Egyáltalán nem érzem azt, hogy jó szándék vezérelné, de ettől csak még jobban szeretnék elmenni a bulira, mert Sage-nek szüksége lesz a támogatásomra.

Sóhajtva legyintek.

– Jó. Beszélek vele, és megmondom neki, hogy én is megyek.

Ezt úgy mondom, mintha olyan egyszerű lenne, és nem kellene majd szánalmas módon könyörögnöm Northnak, hogy engedjen el. Nem bízom ebben a lányban, ezért semmit sem árulok el neki arról, milyen bonyolult a kapcsolatom a horgonyaimmal.

A fenomének közössége már is így túlságosan beleártja magát a magánéletembe.

Amikor másnap reggel felhívom Northt, a vártnál jobban fogadja a kérésemet, és ez az első figyelmeztető jele annak, hogy jobb lenne messzire elkerülnöm ezt a bulit. Amikor viszont az órák előtt említést teszek róla Sage-nek, olyan őszinte megkönnyebbülés ül ki az arcára, hogy a bennem élő ribanc megmakacsolja magát.

Elmegyek, ha beledöglök is.

A nap hátralévő részében meghúzom magam, és az órákra összpontosítok. Eszembe sem jut a buli, amíg el nem kell válnom Sage-től a BK miatt. Amint Gabe utánam ered, befeszülök. Arra a kimondatlan megállapodásra jutottunk, hogy nem fogok háborogni, amiért mindenhová árnyékként követ, ha ő is befogja a száját, és nem jön a közelembe.

A kötelékem túlságosan élvezi a mostani helyzetet, és megrémít a tudat, hogy amint csak lehet, megint magára fogom hagyni Gabe-et. Elviselhetetlen belegondolni, hogy elvesztem ezt a békét és elégedettséget.

Ezért amennyire csak lehet, távol tartom magam tőle, viszont épp csak annyira, hogy ne kelljen szembenéznem miatta North éktelen haragjával – és ez egészen eddig Gabe-nek is tökéletesen megfelelt.

– Most meg mi van? – kérdezem vontatottan, amivel szívességet teszek neki, mert a belőlem kikívánkozó ripakodásnál kellemesebb hangot ütök meg.

– Holnap én viszlek el Sage bulijára, el ne hagyd nélkülem a szobádat!

A szememet forgatva nézek rá, de ő csak rázza a fejét, ezúttal nem pereg le róla az akadékoskodásom, mint általában.

– Nem, most nem arról van szó, hogy azért követlek, mert nem bízom benned, hanem mert... szóval, Sage szülei miatt sok tanácstag lesz ott, és egyikük sem olyan, akivel… bölcs dolog lenne szóba elegyedned.

Sage-en kívül senkivel sem akarok beszélni, viszont nem tetszik, hogy Gabe megszabja, kivel állhatok szóba, és kivel nem.

– Félsz, hogy szégyenbe hozlak?

Fújtatva megragadja a karom, és arrébb húz az útból az épület takarásába, ahol nem lát ránk mindenki.

– Rohadtul ideje lenne már felhagynod azzal, hogy azt hiszed, te vagy itt az áldozat, és most az egyszer viselkedhetnél észszerűen gondolkodó emberi lényként – morogja. – A tanács tagjai nem a barátaid. Ez nem valami zárt körű társaság, aminek North is a tagja, és ami megpróbálja tönkretenni az életed. Ők a közösségünk vezetői, és a társadalmunkat összetartó erő… A felük pedig úgy véli, Northnak rá kellene kényszerítenie téged arra, hogy megpecsételd vele a köteléket, mert nem lenne szabad jogot formálnod arra, hogy nemet mondj neki. Szerintük az lenne a legjobb, ha North megerőszakolna.

Görcsbe rándul a gyomrom, mire Gabe bólint egyet.

– Nem mind jó ember. Csak azért szavazták meg őket, mert ők a családjuk első emberei, és ezért helyet kell kapniuk az asztalnál. Elviszlek a buliba, és melletted fogok maradni, hogy ne egy sötét sarokban köss ki Sharpe-pal vagy Vittorióval, akik a képességüket felhasználva turkálnának az agyadban.

Sharpe és Vittorio. Megjegyzem a nevüket, ugyanis túl sok titkot őrzök a fejemben, ami mindannyiunkat tönkretehetne.

Egy ideig némán bámulok Gabe-re azon morfondírozva, hogy a bizalmamba avassam-e, és a mellkasomban lüktető érzés arra késztet, hogy kicsit közelebb hajoljak hozzá. Ő összeszorítja a fogát, és megrándul egy izom az arcán, ami azt súgja, rá is hatással van a közelségünk, amitől hirtelenjében veszélyesnek találom ezt az egész helyzetet.

Ne feledd, hogy mindannyian utálnak!

Eltolom magamtól, és megdöbbenek, amikor észreveszem, hogy a kezem máris elindult felfelé a mellkasán. Az agyam hirtelen megtelik olyan információkkal, amikre most egyáltalán nincs szükségem.

Például hogy milyen feszes a bőre, és milyen kemények az izmai az inge alatt.

Egy másodpercig farkasszemet nézünk egymással, majd megtörik a varázs, mert az agyam végre felfogja a tényt, hogy még mindig a mellkasához tapasztom az átkozott tenyerem. Elrántom a kezem, megfordulok, és elviharzok.

– Elvihetsz a buliba, viszont amint odaérünk, nem fogok veled lógni egész este – vetem oda neki metsző, ugyanakkor kissé remegő hangon. – Nem érdekel, ha a sarkamban leszel, de nem fogom magára hagyni Sage-et, csak mert te a seggfej barátaiddal akarsz lenni.

Arra számítok, hogy fel fog csattanni, vagy baszakodni kezd velem, mint általában, ő azonban engedelmesen a nyomomba szegődik, és szokásához híven két lépés távolságból követ, mintha semmi sem történt volna. Amikor a BK épületéhez érve kinyitnám az ajtót, megáll szorosan mögöttem, és a fülembe suttog.

– Lehet, mégsem vagy olyan fagyos, amilyennek tetteted magad.

Márpedig kurvára olyannak kell lennem.

Amikor már kezdem azt hinni, hogy jobb formában vagyok, Vivian újfajta gyakorlatokat jelöl ki nekem bemelegítés közben, hogy ismét elvegye a kedvem az élettől. Még mindig nem a többiekkel együtt edzek, mert nagyon le vagyok maradva tőlük, de így is feltűnt, hogy egyre erősebbek a végtagjaim, és kicsit karcsúsodtam is.

Továbbra sem sikerül egyetlen kiképzési forgatókönyvet sem sikerre vinnem.

Miután az első órán leütöttek, Vivian az egész csoportnak engedélyt ad a képességek használatára, és ezzel sehogy sem tudom felvenni a versenyt.

Az egyik lány olyan, mint a kloroform.

Ráadásul rohadtul utál, és minden egyes alkalommal kipécéz magának, amikor átlépjük azt az átkozott startvonalat. Vivian azonnal átlát rajta, és próbálja megnehezíteni a dolgát, hogy minél többet kelljen küzdenie azért, hogy elkapjon. Ezt főként azért teszi, hogy Zoey megtanuljon különböző stratégiákat alkotni, én pedig kivédeni a támadásait, de az a ribanc olyan, akár egy istenverte kopó.

Gyűlölöm.

Természetesen Zoey bele van zúgva Gabe-be, és amikor csak teheti, a szemem előtt flörtöl vele. Ennek valószínűleg jobban kellene zavarnia, viszont van egy másik, nagyon mérges és kegyetlen oldalam, amelyik élvezi, hogy Gabe mindenáron ki akar belőlem csikarni valamilyen reakciót. Minden egyes alkalommal, amikor rezzenéstelenül végignézem, ahogy Zoey végigsimítja Gabe bicepszét, látom, hogy ez mennyire bosszantja őt.

Ugyanakkor a horgonyom soha nem tolja el magától a lányt, és ez túlontúl sokat elárul arról, valójában mit is érez.

Egyedül az a jó abban, hogy Gabe is erre az órára jár, hogy a nap végén minden héten ő visz el Northhoz vacsorázni, és legalább addig sem kell North meg a sofőrje társaságában raboskodnom egy kicsi, zárt helyen.

A motorozás bensőséges dolog, de a halállal való flörtölés miatt még mindig ez a legjobb módszer arra, hogy valaki elrángasson ezekre a hülye pénteki vacsorákra. Ezenkívül Gabe nem próbál beszélgetni velem, és nem szidalmaz a puszta létezésem miatt, mint North, ami szintén mellette szól.

Gabe mindig mellettem ül az asztalnál, és apró megjegyzéseket tesz, vagy információmorzsákkal szolgál, amikor Nox valamelyik vendége bunkózni kezd velem, és erre rohadtul minden alkalommal sor kerül.

Meg vagyok győződve arról, hogy Nox szándékosan csak agresszív és teljesen agyament lányokat hoz magával a vacsorákra.

A mai este sem kivétel, és bár Lana nem bálványozza Noxot annyira szembetűnően, a nekem címzett epés megjegyzései kicsit jobban szíven ütnek, mint a többi vihogó elmeháborodotté.

– Hallottam, hogy évekig az utcán éltél, és a testedet árultad, hogy legyen mit enned. Nehéz lehet visszatérni a „rendes” élethez azok után, hogy mások így kihasználtak.

Árultam a testem.

Gabe lefagy, és rosszallóan, majdhogynem vicsorogva mered a lányra. Már tudom, hogy igazából ennél többre nem futja tőle. Tétovázva pillant rám, ami fáj, mert félig-meddig elhiszi rólam ezt a sok faszságot.

Épp készülök kitölteni rajta a dühöm, amikor North közbeszól.

– Át kellene beszélnünk a bulira vonatkozó alapszabályokat.

Kis híján a torkomon akad a falat.

– Már miért kellene? Kerülni foglak, mint a pestist, Gabe pedig teljesen rám tapad majd. Meghúzom magam egy sarokban Sage társaságában, és közben mindketten azért fogunk fohászkodni, hogy eljöjjön értünk a halál, és eltűnhessünk onnan.

A beszélgetés most először kelti fel Nox figyelmét, és végre leveszi a szemét Lanáról, aki továbbra is önelégülten néz rám, mintha nyert volna valamit.

– Egyszer megdugtam egy lányt, aki akkorát élvezett, hogy felgyújtotta az ágyat – veti közbe Nox. – Lehet, érdemes lenne felhívnom a kis barátodat, és megkérdezni tőle, nem szeretne-e kicsit szórakozni.

Még soha nem okozott ekkora nehézséget kordában tartani a képességemet, amit a fogsorom bán, ugyanis olyan erővel szorítom össze az állkapcsom, hogy szinte porrá őrlöm a fogaimat.

Ez az első alkalom, hogy a mellkasomban lévő kötelék nem siránkozik Nox miatt, és nem kesereg azon, hogy valaki más érinti meg, nem én. Hálás vagyok neki ezért a kis engedményért, mert talán végre felfogta, hogy ebből nincs kiút.

Nox az élete végéig gyűlölni fog engem.

Eltolom magamtól a tányért, mert elfog a hányinger, ha arra gondolok, megdugja az egyetlen barátomat. Gabe előbb a tányéromra, majd rám pillant.

– North megkért, hogy nézzek át pár dokumentumot, még nem mehetünk – mondja.

Az erősen remegő kezemre nézek, amit aztán azonnal a combom alá is dugok.

– Akkor visszasétálok egyedül. Nem fogok itt maradni vele.

– Elviszlek – szólal meg Gryphon.

Elsápadok. Eddig még csak meg sem próbált szóba elegyedni velem, igazából soha rám se nézett. Azt hittem, bármire képes lenne, hogy minél messzebb kerüljön tőlem.

– Köszönöm.

Ezzel szó nélkül feláll az asztaltól, közben rám sem pillant. Most nem érdekel az udvariasság, egyszerűen el kell tűnnöm innen a picsába.

Gryphon a ház előtt álló Camaróhoz megy, és kulccsal kinyitja nekem az ajtót, majd ő is beszáll a másik oldalon. Még soha nem ültem olyan kocsiban, aminek nem volt központi zárja. Makulátlannak tűnik. A bőrülés már régi, de látszik, hogy Gryphon átkozott jól gondját viseli mindennek. Óvatosan ülök be, mintha a seggem a puszta létezésével is képes lenne tönkretenni az ülést.

A horgonyom kevésbé tétován, viszont ugyanolyan nagy gonddal foglal helyet mellettem. Egyértelműen imádja a kocsiját, és akkor rádöbbenek, hogy ez az egyetlen, amit tudok róla azon kívül, hogy a bevetésiekkel dolgozik, meg hogy milyen ruhákat hord.

Gabe-ről már sok minden kiderült a ránk erőltetett közelség miatt, és a Draven fivérek is túlságosan sokat mutattak már a káprázatos személyiségükből vacsora közben. Atlas pedig azzal töltötte az első kapcsolatfelvétele óta eltelt heteket, hogy rövid történeteket és különféle információkat osztott meg magáról. Nem erőlteti, hogy én is így tegyek, mégis óhatatlanul ez lesz a következmény. Nagyon igyekszik alaposan megismerni, és ezen még az sem változtatott, amikor elárultam neki, North rálát a telefonomra.

Gryphon eddig minden tőle telhetőt megtett azért, hogy távol tartsa magát tőlem.

A kötelékem próbál közelebb férkőzni hozzá, nekifeszül a láncoknak, amikkel igyekszem kordában tartani, de még azelőtt nyugalomra intem, hogy Gryphonhoz simulnék. Van valami a távolságtartásában és a ridegségében, ami miatt a kötelékem kétségbeesetten vágyik rá.

Ő az összes horgonyom közül a legveszélyesebb.

Amikor a koli elé érünk, leállítja az autót. Már nem zúg a motor, és kellemetlennek találom a hirtelen támadt csendet. Várok egy percet, amikor viszont Gryphon továbbra sem szólal meg, kiszállok a kocsiból, halkan motyogva köszönetet mondok neki, aztán elindulok az épület felé.

A kötelékem minden eddiginél jobban zokog a mellkasomban.

Bármennyire is szeretnék a buliba valamilyen cuki, aprócska ruhában menni, amiben lászik, milyen keményen dolgoztam BK-n, nagyon is tudatában vagyok a ténynek, hogy Gabe mögé kell ülnöm a motoron, és valószínűleg nem lenne jó ötlet ezzel húzni az agyát. Különösen azután a kis… azután a múltkori eset után. Még egyszer sem érzékeltem ilyen erősen a saját kötelékem vágyait és a körülöttem lévő világra adott reakcióit.

Az, hogy itt vagyok, ezeknek a férfiaknak a társaságában, akiket nekem szánt a sors, olyan tüzet gyújtott bennem, amit mindenáron el akarok oltani.

Még egyszer megnézem magam a tükörben, majd sóhajtozva kilépek az ajtón, mert igazából nem sok lehetőség közül választhattam. Kínzással ér fel ez az egész nélkülözős dolog, amibe North belekényszerített. Bármit megadnék azért, ha vehetnék magamnak egy cuki csizmát és egy olyan farmert, ami kicsit jobban rátapad a seggemre. Ennek ellenére nem festek rosszul, és a Sage-től kölcsönkapott dzseki eleget takar belőlem ahhoz, hogy a pántos felsőm kivágása anélkül legyen dögös, hogy túl sokat mutatna.

Gabe a lépcső alján vár rám. Elakad a lélegzetem, amikor meglátom. Sötétkék farmert visel, a fehér pólója ráfeszül a széles mellkasára, a futballdzsekijét pedig átveti az izmos vállán. Ő az egyetemista lányok szexuális fantáziájának főszereplője. Világosbarna haja most először van belőve, nem nagyon, de épp eléggé ahhoz, hogy tudjam, némi erőfeszítést tett azért, hogy ma este még jobban nézzen ki, ez pedig felvet pár kérdést. Kit akar lenyűgözni, engem vagy a buli többi vendégét? Azért csinálta, mert ott lesznek a tanács tagjai is, és nem akarja rossz színben feltüntetni Northt? Egyáltalán kell neki ilyesmivel foglalkoznia?

Túl nehéz választ találni ezekre a bonyolult kérdésekre, és istenem, nem valami bölcs dolog ilyesmiken gondolkozni, miközben a kötelékem féltékenyen rángatózik a mellkasomban Gabe külseje miatt, és mert a buliban a lányok fele arra fog törekedni, hogy felhívja magára a figyelmét.

Nem vagyok elég hülye ahhoz, hogy bármit is tegyek ezellen, de bassza meg, attól még akarok.

Amikor rám néz a kék szemével, és belém fúrja a tekintetét, látszik rajta, hogy tudja, mit gondolok róla. Tudja, hogy alaposan megnéztem magamnak, és most ki kell találnom valamit, hogy mentsem a helyzetet.

– Fel akarsz szedni valakit?

Méltatlankodva nyújtja felém a sisakomat.

– A kisujjamat sem kellene mozdítanom, ha le akarnék fektetni valakit. Bármelyik lányt szó nélkül megdughatnám.

Rávigyorog mögöttem valakire, mintha igazolni akarná a szavait, és természetesen máris hallom az elalélt áldozat vihogását. Összeszorítom a fogam, és kikapom a sisakot a kezéből. Megzabolázom magam, és még azelőtt elfojtom a dühömet, hogy egyértelművé válna, milyen féltékeny vagyok.

Gabe felém nyújtja a kezét, hogy segítsen felszállni az ülésre, mielőtt azonban beindítaná a motort, kis ideig tétovázik. Az utca túloldalára bámul, majd végül a fejébe nyomja a sisakot.

Azonnal üvöltözni kezdenek az ösztöneim.

– Mi a baj? – kérdezem.

Megvonja a vállát, és belerúg a sztenderbe.

– Semmi. Semmi olyan, ami miatt aggódnod kellene.

Kurvára nem érdekel, mit mond, rácsapok a hátára, de egy izomfalat találok el. Szinte nem is reagál rá, csak beindítja a motort, és elindulunk. Utat törünk magunk előtt a forgalomban, és kétségtelenül törvénysértő sebességgel repülünk az éjszakában.

Semmi különöset nem látok a képességem nélkül, amit most amúgy sem használhatok, mert olyan közel vagyok Gabe-hez, hogy biztosan megérezné. Kénytelen vagyok megbízni benne.

Ez akkor is nehezemre esne, ha nem utálna. Így viszont, hogy tudom, mennyire megbántottam a szökésemmel… Szinte lehetetlennek tűnik ott ülni mögötte, miközben nyilvánvaló, hogy valami nincs rendjén, de nem deríthetem ki, hogy mi a fene az.

Szerencsére Sage-ék nem laknak messze a campustól, és Gabe felelőtlen vezetési stílusának köszönhetően villámgyorsan odaérünk. A barátomék háza is egy zárt lakóövezetben található, akárcsak Northé, és bár kisebb valamivel világos, hogy az itteniek is kőgazdagok.

Mint a legtöbb fenomén család.

Nem is lehetne másként, mert általában három vagy még több felnőtt tartozik egy kötelékbe, akik mind dolgoznak, és gondoskodnak a családról. Istenem, félelmetes belegondolni, mennyit kereshetnek a horgonyaim, amire a Dravenek hatalmas vagyona csak rátesz egy lapáttal. Hat fizetés sok mindenre elég, és az évekig tartó menekülés és szűkölködés után érzem a kísértést.

Aztán eszembe jut, hogy North egy elkényeztetett aranyásó libának tart, és már nem is álmodozom tovább arról, hogy nem éhezek, és csinos ruhákban járhatok.

Még nem igazán gondolkoztam azon, mihez kezdenék az egyetem után, eddig ugyanis soha nem merült fel bennem, milyen lenne, ha nem forogna folyton veszélyben az életem… Vagy ha nem én magam jelenteném a veszélyt.

Amikor megállunk a ház előtt, próbálok rendet tenni a fejemben, mert Gabe pontosan erre figyelmeztetett. Olyan fenomének vannak odabent, akik képesek olvasni mások gondolataiban, és az összes titkomra fényt deríthetnének, aztán pedig értem jönne az Ellenállás.

Leugrom a motorról, majd leveszem a sisakot, és átnyújtom Gabe-nek, hogy tegye a táskájába. Egy másodpercig habozok, aztán összeszorítom a fogam, és megvárom, hogy együtt induljunk el. Nem akarok jelenetet rendezni, és nem szeretném, ha valamivel tönkretenné Sage buliját.

Sage már egyébként is nagyon izgul.

Miután Gabe mindent gondosan elpakolt, kicsit meghúzogatja a dzsekijét, hogy eltüntesse a gyűrődéseket, aztán szembefordul velem. Felszalad a szemöldöke, amikor meglátja, hogy még mindig ott vagyok.

– Nem hittem volna, hogy ilyen könnyű lesz megkérni arra, hogy ne menj el a közelemből.

A szememet forgatva eredek utána, akár egy engedelmes kiskutya.

– Sage-nek köszönhetően az összes tantárgyból jól állok. Ő az egyetlen oka annak, hogy még nem golyóztam be teljesen ezen a kibaszott helyen. Szóval ha miatta egész este melletted kell maradnom, akkor ezt fogom tenni.

Gabe nem kopog, nem csenget, egyszerűen csak kinyitja az ajtót, és úgy sétál be, mintha már ezerszer járt volna itt. Tudom, hogy Sawyer a csapattársa, de attól még furcsának találom a dolgot.

– Biztos nem dugtok? Nox szerint… – kezdi, mire félbeszakítom.

– Ha azt akarod, hogy melletted maradjak, kurvára szóba se hozd a Draveneket. North egy hatalommániás seggfej, Nox pedig egy pszichopata állat. Te még valamennyire elviselhető vagy, amikor befogod a szád.

Gabe napbarnított arca kissé elpirul.

– Te is egy kibaszott rémálom vagy, Fallows – szűri ki a fogai között. – Egy szavad sem lehet. És mi a helyzet Gryphonnal vagy Bassingerrel? Ők is elviselhetők?

Mindkettő teljesen elérhetetlen és távoli, ezért biztonságban vannak, ezt viszont nem árulom el Gabe-nek. A folyosón hangosan beszélgető emberek kimentenek a válaszadás alól. Az a fajta ismerős öröm árad belőlük, ami azokat jellemzi, akik születésük óta ismerik egymást.

Az irigységtől megsajdul a szívem, és azt hiszem, ez az érzés egész este el fog kísérni, a fenébe is.

Örömmel sétálok el a nevetgélő csoport mellett, hogy megkeressem Sage-et, de az egyik srác felénk fordul, és Gabe-et hívja. Hiába nézek rá csúnyán, Gabe megragadja a karom, és odatessékel hozzájuk. Visszaragasztja arcára a fesztelen vigyort, mintha a legnagyobb egyetértésben lennénk.

Csak feléjük közeledve veszem észre, hogy Riley is velük van. Lefagyok, mert semmi keresnivalója nincs Sage házában. Az a rohadék viszont úgy viselkedik, mintha ezzel nem árulná el teljesen a horgonyát.

Oké, lehet, hogy túldramatizálom a helyzetet, de akkor is így gondolom, és mindvégig hűséges barát leszek.

– Azt hittem, ki nem állhatod a horgonyodat, Ardern, hogyhogy mégis összeszűrted vele a levet? – kérdezi Gabe-től az egyik lány, mintha rohadtul nem állnék ott mellette.

Azzal vagyok elfoglalva, hogy arrébb araszoljak tőlük, de Gabe átkarolja a vállam, és megint vigyorogni kezd.

– A kezdeti nehézségek ellenére Olinak sikerült rájönnie, hol a helye.

Ezen mindannyian úgy kacagnak, mintha nagyon vicces lenne, én pedig arra jutok, hogy inkább North legádázabb ellensége turkáljon az agyamban, semmint hogy ezek között a seggfejek között kelljen maradnom. Elengedem a fülem mellett a többiek gúnyos megjegyzéseit és hurrogását, majd kibújok Gabe karja alól, és elindulok a folyosón.

Találomra kinyitok egy ajtót, és nagy szerencsémre a konyhában találom magam, Gabe viszont utánam siet, és megint átkarol.

– Ha már kénytelen vagyok távol tartani téged a bajtól, legalább annyit megtehetnél, hogy tűröd az apró kellemetlenségeket. Amit az előbb kaptál, az semmi ahhoz képest, amivel meg kellett birkóznom, mióta elmentél.

– Nem érdekel, és a te hibád, hogy ilyen emberekkel lógsz. Én Sage miatt vagyok itt, de ha te azokkal a kibaszott idiótákkal akarsz lenni, akkor csak rajta – förmedek rá.

Giovanna épp ekkor kerül az utamba, és ez az a pillanat, amikor számomra véget fog érni a buli, mert az arckifejezése láttán csikorgatni kezdem a fogam, és éktelen haragra gerjedek.

– Idiótákkal? – tör ki a lányból. – Ők a tanács következő nemzedéke, és nemsokára ők vezetik majd a fenomének közösségét. Mindegyikük kiváló családból származik, már megpecsételték a köteléküket, és kiérdemelték a helyüket. Te csak egy kívülálló vagy, akinek a szülei is söpredékek voltak.

Sok mindent el tudok viselni, amit az ittlétem is bizonyít, de az kurva élet, hogy nem fogom hagyni, hogy ilyeneket mondjon a szüleimről.

– Beverem a pofád, ha nem fogod be!

Gabe lecsúsztatja a vállamról a kezét, viszont csak azért, hogy megint megragadhassa a karom, és hátrébb rángasson. Nem mintha képes lenne megakadályozni, hogy behúzzak egyet ennek a ribancnak. Sage mindent elmondott nekem Giovanna képességéről, és jelenleg cseppet sem hat meg, hogy tárgyakat tud mozgatni a gondolataival.

Nem elég erős ahhoz, hogy ezt fel tudja használni ellenem.

Leereszkedően csettint a nyelvével.

– Szorosabb pórázon kellene őt tartanod, Gabe! Rossz családot sérteget.

Lassan, tetőtől talpig végigmérem ezt a csajt. A testem minden pórusából árad felé a megvetés.

– Ha tényleg ennyire tekintélyes a családod – közlöm –, akkor a közösség jól rábaszott, mert te vagy a legelvetemültebb, legkicsinyesebb ribanc, akivel valaha is kénytelen voltam beszélni.

Erre elbiggyeszti a száját, én pedig valahol messze diadalmasan tudatosítom magamban, hogy a piros rúzsa egy árnyalatnyival narancssárgább, mint ami passzolna a bőre tónusához.

– Miért számítana nekem egy szökevény szajha véleménye? Semmit nem jelentesz a közösségnek, de nekem és a kötelékhorgonyomnak sem.

A kötelékhorgonyának? Már magát a szót is arculcsapásként élem meg, mert elvette Sage-től ezt a lehetőséget. Gabe ismét próbál arrébb vonszolni, most viszont már túl dühös vagyok, nem tudok lakatot tenni a számra, és visszavágok neki.

– Többet tettem ezért a közösségért, mint amennyit te valaha is fogsz, te szánalmas, figyeleméhes kis ribanc.

Már emeli a kezét, hogy megüssön, de mielőtt ezt megtehetné, egy tagbaszakadt férfi lép közénk. Semmit sem látok, csak a bőrdzsekijét, a hirtelen jött közelségétől azonban dorombolni kezd a mellkasomban a kötelékem.

Gryphon még sosem volt hozzám ilyen közel.

– Giovanna, biztos vagyok abban, hogy nem akarsz jelenetet rendezni Bensonék konyhájában. Az elég nagy hülyeség lenne… még tőled is – szólal meg, és a hangja pont olyan reszelős, amilyennek lennie kell.

A csaj elvörösödik, de végül sarkon fordul, és eliszkol. Libegő szoknyája látni engedi hosszú, napbarnított lábát, amire Sage olyan borzasztóan féltékeny.

Személy szerint én annyira nem tartom kiemelkedőnek, a többi része pedig kibaszott gusztustalan. Nem tudom, hogyan képes Riley hozzáérni, mert a külseje egyáltalán nem ellensúlyozza a rémes személyiségét.

Gryphon megfordul, az arca ugyanolyan komor és kedvetlen, mint máskor, most viszont a másik horgonyommal kell foglalkoznom.

– Oli épp... – szólal meg Gabe, de közben vehemensen kirántom magam a szorításából, és ráripakodok.

– Egy gerinctelen seggfej vagy, és ha még egyszer hozzám érsz, eltöröm a kezed, világos?

Gabe egy lépést hátrál, és Gryphonra pillant. Bármit is lát az arcán, attól gyorsan elhallgat, és csak magában szitkozódik.

Bőven lenne még mondandóm, Gryphon azonban félbeszakít.

– Hacsak nem akarod még jobban magadra haragítani Northt, jobb, ha nem kötekedsz Daniella testvérével.

Vetek rá egy pillantást, de ő rám sem néz, hanem a szoba túloldalán álló idősebb férfi felé biccent. Egy másodpercre sem érdemlem ki a figyelmét, holott ő avatkozott be az imént az én érdekemben. Nos, biztos csak azért tette, hogy ne tépjem meg Giovannát, amiért becsmérelni merészelte a halott szüleimet. Eddig is utáltam, most viszont már egyenesen le akarom vadászni, és… hát, folyton az jár a fejemben, hányféleképpen tudnám kicsinálni a képességemmel, vagy hogy egyszer nem fog tudni tovább menekülni előlem, és akkor végzek vele.

Arrébb lépek. Most már szeretném megkeresni Sage-et, és láthatatlanná válni az este hátralevő részére. Ekkor viszont feltűnik, hogy Gabe mindkettőnkre olyan haragosan néz, akár egy kiskutya, akibe belerúgtak. Mára azonban bőven elég volt a hülyeségeiből.

Még csak meg sem próbált a védelmemre kelni, és ha tényleg ennyire fontos neki, hogy semmi bántódásom ne essen ma este, akkor már csak egy dobása maradt. Az biztos, hogy nem vagyok annyira sportszerű, hogy három esélyt adjak neki.

– Oli, hát it vagy, hála istennek! – lelkendezik Gracie. – Sage a medencénél bujkál, segítesz idecsalogatni? Ó, Gryphon, téged nem is láttalak!

Határozottan nem ő az a megmentő, akire ebben a pillanatban vágyom, de megteszi. Eloldalgok Gryphon mellett, és minden tőlem telhetőt megteszek azért, hogy figyelmen kívül hagyjam Gracie-t, aki flörtölni próbál vele.

– Csak mutasd meg, merre van, egyedül is megtalálom.

Gracie pislogva veszi tudomásul a goromba hangvételemet, de mintha egyáltalán nem zavartatná magát amiatt, hogy Gryphon után epekedik. Hanyagul a helyiség egyik oldala felé lendíti a karját. Igen, tényleg azért jött most ide hozzám, hogy ráhajtson a horgonyomra, a férfira, akit nekem rendelt a sors.

Kurvára gyűlölöm ezt a helyet.

Szó nélkül elvonulok, és nem vagyok hajlandó azon merengeni, hogy vajon Gryphon viszonozza-e Gracie közeledését és kacér nevetését. Könnyen utat török magamnak a többi vendég között. Meglátom Northt az egyik sarokban: valamilyen borostyánsárga italt iszik jégkockákkal, és úgy cseverészik a többi öltönyös férfival, mintha erre született volna. Behúzom a nyakam, hogy ne vegyen észre, és megszaporázom a lépteimet. Végül kijutok a hatalmas hátsó udvarra, a medencéhez, ami mellett van egy szabadtéri konyha és egy tűzrakó hely is.

Pompás idekint az este, meleg a levegő, és egy fényfüzér pislákol az egyik ösvény mentén. Olyan az egész, akár egy tündérmesében. Adok magamnak egy másodpercnyi időt, hogy elmerüljek ebben az érzésben. Aztán eszembe jut az a kígyófészek, ahonnan jöttem, és elindulok megkeresni Sage-et. A tűz mellett gubbaszt a bátyjával, mintha mindketten bujkálnának.

Amikor közelebb megyek hozzájuk, Sawyer riadtan felpillant, majd összerezzen. Látszólag nehezére esik rám néznie. Bevallom, ez kicsit bánt, de most túlságosan feldúlt vagyok ahhoz, hogy valaki más faszságaival foglalkozzak.

– Jaj, mi történt odabent? – kérdezi nyöszörögve Sage.

Mintha kicsit be lenne csípvecsípve – egyszeriben én is nagyon innék egyet.

– Adj inni valamit, és részletesen elmesélem, hogyan passzíroztam majdnem a falba Giovanna fejét. Ki kell vernem a fejemből annak a ribancnak a hangját. Sage, te egy igazi szent vagy. Sosem fogom megérteni, hogy tudod elviselni anélkül, hogy lángra lobbantanád a picsáját.

Sawyer felhorkant, majd lehajolva ad Sage-nek egy puszit, és feláll.

– Hozok nektek valamit… lehetőleg egy felkelést se robbantsatok ki, amíg vissza nem jövök.

Visszafogottan mosolyogva biccentek. Még mindig fáj kicsit, hogy olyan ridegen fogadott, de aztán nekiállok minden túlzás nélkül, részletesen elmesélni, mi történt köztem és a között a napbarnított ribanc között.

Mire Sawyer és Felix ránk talál, mindketten fuldoklunk a nevetéstől. Annyi sör van náluk, amennyibe egy víziló is bele tudna fulladni. Elhúzom a szám, mert nem szeretem a sört, Felix azonban vigyorogva ránt egyet a vállán.

– Maria rajtakapott minket a jó cuccal, szóval ezzel kellett beérnünk.

Én is megvonom a vállam, és elveszek tőle egy üveget.

– Nem baj, igazából csak arra kell az alkohol, hogy megfeledkezzek arról, mennyire felszívtam magam.

Sage fintorog, de ő is kér egy üveggel, ezután pedig bemutatja nekem Felixet, bár biztosra veszem, hogy már így is túl sokat tudunk egymásról. Kicsit gáz a helyzet, mert Sage próbál közelebb húzódni hozzám, hogy a fiúk is elférjenek mellettünk, Felix pedig mohó tekintettel követi, meg sem próbálja palástolni az érzéseit. Ezután viszont újra belekezdek a giovannás történetbe, kicsit kicicomázom, és hozzáfűzök pár megjegyzést, hogy oldjam a hangulatot, végül aztán már nem kínos csendben üldögélünk.

Nem erre számítottam, de jól érezzük magunkat.

Amikor az odabent pletykáló csoportra nézek, akik ismét maguk közé fogadták Gabe-et, szándékosan közelebb hajolok Sawyerhez, hogy jobban halljam. Győzelemként élem meg, amikor a horgonyom tömény dühvel néz rám.

11.
 
 

Három hétbe telik, mire leosztályozzák a beadandóinkat, de amint belépek az előadóterem ajtaján, a kötelékem azt súgja, valami átkozottul nem stimmel ezzel a helyzettel.

Lehet, hogy utálom ezt a furcsa, soha nem nyugvó érzést a mellkasomban, eddig viszont még egyszer sem tévedett. Pár éve Los Angelesben töltöttem a nyarat, és a kötelékem mentett meg attól, hogy megigyak valamit, amibe drogot csempésztek, és hogy feltörjék a kocsimat. Mióta a Draven Egyetemen vagyok, a kötelékem folyton rúgkapál és ordítozik, és még érzékenyebben reagál minden helyzetre. Mintha a horgonyaim közelsége olyan pontossá tette volna a megérzéseit, mint a mesterlövészek puskájának célkeresztje.

Amikor lelassítom a lépteimet, Sage rám pillant, és ő is lelassít. Ez nem lep meg, de amikor helyes arcát kérlelhetetlenül összeráncolva Gabe is ezt teszi, elkezdek aggódni.

Van egy bomba a teremben?

Egy terrorista?

Mi a fenétől áll fel a szőr a hátamon?

A többiek úgy özönlenek be a terembe, mintha nem lenne semmi baj. Leülnek, cseverésznek egymással, én viszont izzadni kezdek. Hogyhogy ők nem érzik azt a rettegést, ami összeszorítja a mellkasomat?

Kezd elmenni az eszem?!

Nox hónapok óta először egyedül lép be a terembe, és elég ránéznem az arcára, hogy tudjam, teljes egészében ő tehet arról a baljós érzésről, amit csak Gabe és én észlelünk.

A kurva életbe.

Most, hogy már nem átkozott terroristákat keresek, kissé hátradőlök a helyemen, Sage pedig szomorúan mosolyogva oldalba bök. Együttérez velem a horgonyom faszsága miatt, mert ha bárki is érti, min megyek keresztül, az ő.

Amint Nox elkezd beszélni, minden szem rászegeződik, és azonnal abbamarad a trécselés. Nem kéri a diákokat, hogy figyeljenek rá, a puszta jelenléte váltja ki ezt belőlük. Ő a falkavezér, és minden diák engedelmesen fejet hajt előtte. Olyan tiszteletet vált ki másokból, hogy megint azon gondolkozom, vajon mi lehet a képessége, és milyen veszélyt jelent az egész közösségre, itt ugyanis nem csak egy egyetemi tanárnak kijáró megbecsülésről van szó.

Teljesen elmélyedek a találgatásban, ezért csak akkor veszem észre Gabe közelségét, amikor a lehelete a fülemhez ér, majd letáncol a nyakamon. Ettől csupa libabőr leszek, de nem szeretném, ha ezt ő is észrevenné.

– Bármiről is legyen szó, csak rosszabb lesz, ha reagálsz rá. Nem érdemled meg, hogy figyelmeztesselek, mégis megteszem.

Noxról le sem véve a szememet, kurtán biccentek. Meg tudom őrizni a hidegvérem, elvégre rosszabb dolgokkal is szembe kellett már néznem, mint egy hőzöngő seggfej. Nem gondolhatok jobban bele abba, amibe itt és most belekeveredtem, mert bármilyen átkot is szórt Nox a világra, azt a kötelékem is megérezte, egyszersmind lerombolta a szellemi védőbástyáimat. Túlságosan védtelennek érzem magam.

Az óra sosem akar véget érni.

Nox a múltról beszél, de Sage-nek és a közös tanulásnak köszönhetően már mindent tudok a múltunkról. Régóta küzdünk az Ellenállással, amit nem veszek félvállról – nem engedhetem meg magamnak ezt a luxust, viszont már rengetegszer hallottam arról, hogy az ellenségeink elrabolják a horgonyokat és kötelékhorgonyokat, aztán átmossák az agyukat. A dolog már egyáltalán nem hat rám újdonságként, és tudom, hogy mindez a kínzás egészen sajátos válfaja.

Több elmélet létezik arról, hogy melyik család hívta életre az Ellenállást; ezt viszont érdekesnek találom. Igazából soha senki nem vállalt felelősséget a csoport létrejöttéért, bár a szóbeszéd szerint az egyik régebbi, előkelő család kezdeményezésére született meg. A Draven família egyike annak a nyolc fenomén családnak, amelyik a tanácsot vezeti a nyugati parton, és nem kerüli el a figyelmemet, hogy ez milyen lehetőségeket rejt magában.

Korábban már találkoztam az Ellenállás belső körének pár képviselőjével.

Felismerném őket, mert az arcuk bevésődött az emlékezetembe, és biztosan kiszúrnám őket, ha összefutnék velük. Erre persze nem sok esély van, de bassza meg, mi mást tehetnék itt, ameddig rá nem jövök, hogyan szedhetem ki magamból a nyomkövetőt?

Amikor Nox végre befejezi az órát, bejelenti, hogy leosztályozta a beadandókat, majd átnyújt egy köteg papírt a tanársegédjének, amit ő kioszt. Kezükben a dolgozattal a diákok kivonulnak a teremből, és a következő órára sietnek. Gabe lemarad, hol Noxra, hol rám néz. Tudomást sem veszek róla, betuszkolom a cuccaimat a táskámba, és a soron következő közgáz óráról beszélgetek Sage-dzsel, amíg meg nem kapjuk a dolgozatunkat.

Amikor a tanársegéd végül a mi sorunkhoz ér, vihogva nyújtja át a dolgozatomat. Zsibbadt kézzel veszem el tőle, mert nem tudom nem észrevenni az osztályzatomat.

A hatalmas, bekarikázott, piros F-et.

– Ez meg mi a fasz? – csúszik ki a számon.

Eddig tudtam megfogadni Gabe tanácsát, mert kurvára nem létezik, hogy ilyen jegyet kaptam erre a dolgozatra. Sage-re pillantok, és ja, az ő munkáját egy tisztességes A mínusszal jutalmazták. Együtt tanultunk, együtt készítettünk jegyzeteket, elolvastuk egymás beadandóját – nem létezik, hogy A mínuszt kap, én pedig F-et.

– Ez a legcsapnivalóbb beadandó, amit valaha láttam, Fallows. Ha nem akarsz kibukni, kicsit jobban kell igyekezned.

Tisztán hallom Nox hangját a terem elejéből. Pontosan tudom, mit tett velem, csakhogy senki nem fogja elhinni nekem, hogy hazudik a rohadék.

A teremben maradt diákok mozdulatlanná dermednek, és rám bámulnak. Elpirulok, mert mindenki engem figyel, és Nox semmit sem szeret jobban a nyilvános megaláztatásnál, de végül felszegem az állam.

– Nem teheted. Nem adhatsz nekem szar jegyet csak azért, mert utálsz.

Lassan elvigyorodik, a szeme azonban összeszűkül, és természetellenesen elsötétedik. Bármilyen képessége is van, most meg akarja mutatni magát.

– Nagyon arrogáns vagy egy képesség nélküli emberhez képest, aki még a középiskolát sem tudta befejezni.

Ettől gyorsabban haragra gerjedek, mint ahogy egy erdő lángba borul a nyári hőségben.

– Kibaszott nagy bunkó vagy, Draven. Egy kurva nagy seggfej, aki nem tudja elviselni, ha visszautasítják, és akiben semmi tisztesség sincs. Mégis ki akarna egy ilyen faszfej mellett kikötni, mint amilyen te vagy?

Sage felnyög, és megrántja a kezem, Gabe pedig sarkon fordul, és elsiet. Épp olyan könnyen magamra hagy, ahogy szerinte én tettem velük. Amikor körbenézek, észreveszem, hogy a többiek elővették a telefonjukat, és szemrebbenés nélkül videóra veszik az egész jelenetet.

Nox hanyagul legyint egyet.

– Irány a dékánhoz, Fallows!

Nem vagyok hajlandó tudomást venni arról, hogy nem megfelelően reagáltam, és nem is fogom rosszul érezni magam miatta. Ennek ellenére forró könnyek folynak le az arcomon, miközben a dékán irodájának ajtaja előtt ülök. Nem félek, nem vagyok ideges, kizárólag a bennem felgyülemlett tehetetlen düh miatt sírok.

Tehetetlen vagyok, mert mert semmi sincs a kezemben, csak átkozott és haszontalan szavakkal tudok visszavágni, utána pedig reménykedhetek, hogy ennyi is elég lesz ahhoz, hogy valaki ránézzen a dolgozatomra. Ugyanakkor nagyon is tudatában vagyok annak, hogy a Draven Egyetemre járok. Semmi reális esély nincs arra, hogy a dékán az én oldalamra fog állni az intézmény istenverte névadójával szemben.

Egyszer csak betoppan az előtérbe egy csapat vihogó diák, akik tisztázni szeretnék a meccs előtti bulin elkövetett baromságokat. A dékán titkárnője viszont még azelőtt kitessékeli őket, hogy alaposan megnézhetnének maguknak, és közben a kezembe nyom egy csomag papírzsebkendőt. Idősebb nő, idősebb, mint amilyen az anyám lenne, ha még élne, ettől pedig csak még jobban sírni kezdek.

A régi sportcipőm kopott orrára szegezem a tekintetem, és megint eszembe jutnak a hülye cipőim, amiket a bevetésiek nem hoztak el, amikor összeszedték a cuccaimat. Itt nem érzem magam önmagamnak. Nincsenek velem a becses holmijaim, nincs meg az a szabadság, amit még akkor is élvezni tudtam, amikor bujkáltam, és nehezen sikerült előteremtenem a napi betevőt. Megfosztottak az egész identitásomtól csak azért, hogy itt legyek, de mi értelme volt?

A horgonyaim bármire képesek lennének, csak hogy tönkretegyenek.

Talán el kellene kezdenem visszavágni nekik. Talán a bőröm alá ültetett időzített bomba ellenére vállalnom kellene a kockázatot, összepakolni, és eltűnni innen. Ennél rosszabb már nem lehet, nem igaz? Minden tőlem telhetőt megteszek azért, hogy jó eredményeket érjek el az óráimon, minden héten ott vagyok BK-n, és minden alkalommal majdnem otthagyom a fogam kizárólag azért, hogy folyton köpési távolságon belül legyek a horgonyaimtól.

Bármit teszek, nem számít.

– Köszönöm, hogy szólt, Sherry. Mindjárt pontot teszek az ügy végére, már nem kell sokáig elviselnie a zokogó horgonyom látványát.

Megdermedek, mert természetesen mindig van lejjebb, most ugyanis North is megérkezett. Megint úgy néz ki az öltönyében, mint a tökéletes pasi, akinek pénze is van. Kimérten mosolyog a titkárnőre, miközben végigsuhan a folyosón.

Sherry elhúzza a száját, és együttérzően rám pillant.

– Ugyan, Mr. Draven, semmi gond nincs vele, csak szüksége van egy kis gyámolításra.

Gyámolításra.

Mintha Northnak szándékában állna segíteni nekem.

Válasz gyanánt motyog valamit, de olyan halkan, hogy nem értem. Nem is akarom tudni, mit mondott, mert Sherrynek elakad tőle a szava.

– Ilyen fiatal, és már nem élnek a szülei? Még jó, hogy ön itt van neki!

Istenem, ezért legszívesebben kikaparnám a szemét. Eljátssza a megmentőt, mintha ő lenne a herceg fehér lovon, holott csak azért van itt, hogy elnyújtsa a szenvedésemet.

Megáll előttem, én pedig felpillantok rá.

– Sherry mondta, hogy egy dolgozat miatt robbant ki a vita. Itt van nálad? – kérdezi a homlokát ráncolva.

Bólintok, ő pedig szó nélkül hátat fordít nekem, és bemegy a dékánhoz. Kellően hülye vagyok ahhoz, hogy a nyitott ajtón keresztül benézzek a szobába, így aztán a tekintetem találkozik Noxéval. Elégedett szemének sötét csillogása a csontomig hatol.

Nagyon élvezi ezt a helyzetet.

Legszívesebben meghalnék.

Rezegni kezd a telefon a zsebemben, itt viszont nem vehetem elő, mert North kémei mindenhol figyelnek, ez pedig egy új telefon, amit Atlas küldött nekem. Rátapasztom a kezem a nadrágon keresztül, megnyugtat a súlya, mert Atlasszal biztonságban érzem magam. Ő az egyetlen olyan horgonyom, akivel nyugodtan tudok beszélni, ugyanis több ezer kilométerre van tőlem. Vele legalább kicsit őszinte lehetek, hiszen még azelőtt el fogok tűnni innen, hogy idejönne.

Olyan, akár egy reménysugár legkisebb morzsája.

Ismét kinyílik az ajtó. Nox lép ki rajta szótlanul, és sem rám, sem Sherryre nem néz. Leeresztek, mint egy lufi, elpárolog belőlem az összes feszültség, ami miatt eddig karót nyelve ültem, és összeroskadok a széken.

– Kérem, fáradjon be, miss Fallows – szólít meg a dékán.

Kicsit barátságosabb a hangvétele, mint amilyen akkor volt, amikor Nox iderángatott.

Sherry rám mosolyog, én pedig a dékán után eredek, és helyet foglalok azon a széken, ahol eddig Nox ült. Próbálom nem elhányni magam az idegességtől, mert még mindig érzem az illatát a kárpiton. Miért van ilyen kellemes illata? Miért kell elrontania az Aqua di Giót?

Rohadék.

A dékán ismét leül az asztalhoz, egy ideig az előtte lévő papírokat rendezgeti, aztán megköszörüli a torkát, és kidülleszti a mellkasát, mintha nagyon fontos ember lenne. Nyilvánvalóan pózol, de egész biztosan nem miattam. Szinte már kényszeresen meresztgeti Northra a szemét.

– Miss Fallows, egy merőben szokatlan helyzettel állunk szemben – kezdi –, és a mostani döntésem során ezt is figyelembe kell vennem. Igaz, hogy Mr. Draven a tanára, és végső soron ő dönti el, milyen jegyet ad önnek, ugyanakkor tudomásom van a… a kötelékével kapcsolatos kényes helyzetről, ami azt jelenti, hogy némi változtatásra lesz szükség.

Az egyetlen, ami kényes, az ennek a faszfej Noxnak az egója.

Bólintok, és továbbra sem veszem le róla a szemem, mert most egyáltalán nem vagyok elég magabiztos ahhoz, hogy akár egy pillantást is merjek vetni Northra. A dékán a seggfej horgonyomra nézve folytatja.

– Draven tanácsos úr ugyanolyan végzettséggel rendelkezik, mint az öccse, és felajánlotta, hogy a tanév hátralevő részében ő értékeli az ön dolgozatait. A körülményeket tekintve hajlandó vagyok ezt felterjeszteni a bizottságnak, és biztos vagyok benne, hogy ők is bele fognak egyezni ezekbe a feltételekbe. Ettől függetlenül még be kell járnia az órákra és a gyakorlati foglalkozásokra, valamint ugyanazokhoz a határidőkhöz kell tartania magát, mint a csoporttársainak. Az lesz az egyedüli változás, hogy ezentúl a tanácsos úr fogja megkapni a dolgozatait.

Legszívesebben ráborítanám az asztalt.

Legszívesebben szabadjára engedném a képességemet, és végignézném, mit kezdenek az ereimben felgyülemlő haraggal.

Legszívesebben behúznék egyet Northnak és a gyáva testvérének.

De kurvára nem teszem.

– Köszönöm, Myers dékán úr. Nagyra értékelem, hogy ilyen elnézően próbálja rendezni ezt a kényes kérdést.

Semmit sem tudok tenni a belőlem áradó szarkazmus ellen, a dékán viszont ezt észre se veszi, mert úgy vigyorog Northra, mintha kitűnő munkát végzett volna, és most már mindannyian egy oldalon állnánk.

Gyalog szeretnék hazamenni, hogy a mozgással levezessem kicsit a feszültséget, de aztán teljesen váratlan dolog történik.

– Hazaviszlek, Oleander – szólít meg North.

A rendes nevemen. Kimondja a teljes keresztnevem, és teljesen hiányzik a hangjából az a hatalmaskodó gúnyolódás, amivel a vezetéknevemet szokta kimondani. És a rohadt életbe, beleborzongok, amikor elhagyja a nevem a mogorva száját.

Ez meg mi a fasz volt?!

Oké, amint visszaérek a szobámba, rögtön át kell mosnom az agyam, mert biz isten, hogy nem fogok így gondolni erre a hatalmaskodó seggfejre, akármire is vágyik a kötelékem. A kurva életbe már! Eszembe jut, hol a fenében vagyok, ezért a dékánra nézve hálásan bólintok, majd Northt követve távozom az irodából.

Ő meg sem próbál lelassítani, ezért megint szaladnom kell, hogy lépést tudjak tartani az idiótán hosszú lábaival.

– Tudom, hogy utálsz – lihegem levegő után kapkodva és elkínzottan –, és őszintén szólva én is rohadtul így éreznék, viszont vért izzadtam azért a dolgozatért. Semmi mást nem tettem azon kívül, hogy tanultam, és betartottam a hülye szabályaidat. Kurvára nincs semmi szabadságom, semmi életem, de te még mindig magas lóról beszélsz hozzám, és egy haszontalan libának tartasz. Hát nem, North, bekaphatod. Nem ezt érdemlem.

Amikor a kocsihoz ér, megáll, kinyitja nekem az ajtót, és betessékel. Annyira leköti a gondolataimat a nagy katyvasz a fejemben, hogy csak akkor veszem észre Gryphont, amikor már a kocsiban ülök. A hátrafelé néző üléssor közepén vár minket, és már bekötötte magát. Amennyire csak tudok, arrébb húzódom, hogy minél távolabb legyek tőle és Northtól is. Elfog a szégyenérzet amiatt, hogy megint látványsportot csinálnak a megszégyenítésemből. Gryphon hűvös érdektelenséggel néz át rajtam, tekintete azonban egy másodpercig elidőzik az arcomon. Gyorsan megdörzsölöm a szemem a szemem, nehogy véletlenül könnyezni lásson.

North becsusszan mellém, a szokásos helyére.

– Nox nem a visszafogottságáról híres. Ártottál neki, ő pedig gondoskodni fog arról, hogy ezt mindenki tudomására hozza. Nem hibáztathatod, amiért azt feltételezte, rossz munkát végeztél. Tudja, hogy csak úgy félbehagytad a középiskolát, Fallows.

– Nem mintha lett volna más választásom, Draven – szűröm ki a fogaim között.

North összeráncolt homlokkal pillant Gryphonra, aki megvonja a vállát.

– Igazat mond – jegyzi meg.

Felhorkanok.

– Hát, köszönöm a megelőlegezett bizalmat, Gryphon. Egyébként is mi a fenének vagy itt? Nem embereket kellene kínoznod valahol, messze tőlem?

Úgy bámul rám, hogy attól a hideg futkos a hátamon, és mindennél jobban szeretném levenni róla a szemem, a makacsságom azonban azt diktálja, hogy álljam a tekintetét. Neki kell először másfelé néznie. Határozottan nyerésre állok, de North zsörtölődő, kötözködő hangja megriaszt.

– Valóban más dolgunk lenne, és nem számítottunk arra, hogy kitérőt kell tennünk miattad. Emlékeztetlek, hogy horgonyok tűntek el.

Mintha kést döfnének a szívembe. Soha nem fogja megtudni, mennyire fájnak nekem a szavai.

– Tisztában vagyok vele – felelem fojtottan.

Fagyos csend uralkodik a kocsiban. Ellenállok a késztetésnek, hogy pótcselekvésként nyomkodni kezdjem a telefonomat. North egyébként is kifigyelné, mit csinálok. Képtelen vagyok nyugton ülni emellett a pökhendi seggfej mellett. Csak pár percre van a koli, és amikor a sofőr ajtót nyit nekem, egy másodpercnyi habozás után kinyitom a táskámat, és megkeresem a beadandót, ami elindította ezt az egész szarcunamit.

A bekarikázott, nagy piros F figyelmeztető jelként mered ránk. Mindenki azt bámulja, és megint mindenki defektesnek tart miatta.

Csakhogy nem vagyok az.

Nem fogom hagyni, hogy a hülye helyzet miatt felgyülemlett düh semmissé tegye a kemény munkámat. Nyelek egy nagyot, és North felé nyújtom a dolgozatot.

– Nagyra értékelem, hogy felajánlottad a segítséged. Ha egyetértesz Nox osztályozásával, elfogadom a döntésed, és megpróbálom újraírni. Újraírhatom, ugye?

Úgy tűnik, Northra nincsenek hatással a szavaim, de elveszi tőlem a dolgozatot.

– Nincs más választásod, minden tantárgyból át kell menned – közli. – Addig fogod újraírni, amíg jó nem lesz.

Nem vagyok hajlandó válaszolni neki. Kihúzom magam, és még azelőtt becsapom az ajtót, hogy a sofőr bezárhatná helyettem. Hosszú az út a szobáig, mert közben úgy kell tennem, mintha nem venném észre a többi diákot, akik már mind hallottak a mai történésekről. Kényelmes ruhába öltözöm, hanyatt fekszem az ágyon, és egy percig csak a légzésre összpontosítok. A rugó böködi a hátam, de mostanra már annyira hozzászoktam, hogy szinte jólesik.

Öt percre átengedem magam a haragnak és a gyűlöletnek.

Ezután felkelek, és elkezdem újraírni a dolgozatot. Vesszek meg, ha hagyom nyerni Nox Dravent.

North egy héttel később e-mailben küldi el a jegyemet. B mínusz. Bár biztos vagyok abban, hogy ennél jobbat érdemlek, a válaszlevélben köszönetet mondok neki, és ezután még jobban beletemetkezem a könyvekbe.

Sage állandó helyet foglal nekünk a könyvtárban, és hajlandó velem harcolni azért, hogy teljesen tönkretegyük Nox Dravent a jegyeimmel. Vagyis hát végül elárulja, hogy a szülei csak akkor nézik el neki, hogy az egész világ elől bujkál, ha azt mondja, tanul. Ennek csak fél másodpercig tudok örülni, mert utána hozzáteszi, a családja abban reménykedik, hogy Riley meggondolja magát, és hajlandó lesz vele is megpecsételni a köteléket, ha kitüntetéssel végez az egyetemen, és szerez egy jól fizető állást… Mintha csak akkor lehetne hasznos, ha pénzt keres neki.

Egy nap mindannyiukkal végezni fogok.

Érzem, hogy kezd felgyülemleni bennem a sok indulat, és ha egyszer túlcsordul, nem marad más választásom, mint megsemmisíteni őket. Mármint Giovanna esetében ezt már most is képes lennék megtenni, Sage ugyanis kurvára nem túlzott, amikor arra panaszkodott, mekkora egy gonosz ribanc. Sőt, ha lehet, még vissza is fogta magát. Az a picsa a világból is ki tudna kergetni az önelégültségével és a gúnyos vigyorgásával. Soha nem gondoltam, hogy egyesek többet érnének másoknál a képességeik miatt, az Ellenállásnál töltött idő ugyanis megtanított arra, hogy ez nincs így. Van azonban valami, ami rohadtul idegesít az olyan lányokban, akik kizárólag a külsejükre hagyatkoznak.

Egy hétig lógunk kettesben a könyvtárban, utána Sawyer is felbukkan, hogy velünk tanuljon. Udvariasan viselkedik velem, de még mindig merev és távolságtartó. Ez a húgának is feltűnik, és megkérdezi tőlem, ne küldje-e el, én viszont csökönyösen azt akarom, hogy megkedveljen, ezért elkezdek ezen dolgozni. Nem vagyok biztos abban, hogy jó úton járok, de Sawyer soha nem bunkózik velem, amit már félsikernek veszek.

Egyszer Gracie is megpróbál csatlakozni hozzánk, Sage viszont olyan gyorsan elhajtja, hogy majd megpukkadok a nevetéstől. Amikor elmondtam neki, hogy a szülinapi buliján ráhajtott Gryphonra, nem lepődött meg, csak a szemét forgatta, és azóta mindig lerázza Gracie-t, ha hozzánk szeretne csapódni.

Felix és Gabe megjelenésével kezdődik az igazi bonyodalom.

Először is együtt érkeznek, ami miatt azonnal leértékelem magamban Felixet, pedig Sawyer buliján már egész megkedveltem. Másodszor pedig Gabe olyan rosszallóan méregeti a mellettem ülő Sawyert, mintha képes lenne agyonverni.

– Mind egész biztosak vagyunk abban, hogy Oli leszbikus. Semmi értelme megpróbálnod felszedni a horgonyomat, Benson – förmed rá Sawyerre, mielőtt esélyem lenne megnyirbálni az egóját és emlékeztetni arra, hogy akár a horgonyom, akár nem, soha egy ujjal sem fogok hozzáérni.

Sage gyorsan közbeszól.

– Gabe, ha elkezdesz baszakodni a testvéremmel, porig égetek mindent, ami fontos neked. A motorodat, a focipályádat, a farkadat, mindent.

Teljesen leesik az állam. Ki a fene ez a kemény csaj, és hol rejtegette eddig Sage?

Lehet, hogy inkább belé vagyok szerelmes.

Felix hol Sage-re, hol Gabe-re néz, majd megszólít.

– Te avatkozol közbe, vagy én?

A vállamat vonogatva rávigyorgok, és a kezemre teszem az állam.

– Inkább végignézem, ahogy Sage mindenkivel végez a teremben, semmint hogy változtassak a hozzáállásán. Lehet, pont emiatt hajtogatják folyton a horgonyaim, hogy biztos dugunk… Ez talán valami fétis náluk, de nem érdekel eléggé ahhoz, hogy tovább firtassam.

Gabe rám villantja a szemét, és tudom, hogy ezzel érzékeny pontjára tapintottam. Viszont ő kezdte az egészet, úgyhogy viselnie kell a következményeket. Felix körbenéz, majd kihúzza a Sage melletti széket, leül, és kinyitja a könyveit. Sage rosszallóan figyeli, de amikor Felix meg sem próbál közelebb hajolni hozzá, vagy beszélgetni vele, annyiban hagyja a dolgot.

Igazából azt hiszem, Felix tökéletes lenne Sage-nek, és a világ egy rettenetes hely, amiért a sors nem egymásnak szánta őket.

A morgolódó Gabe-re rá sem hederítünk, de egy idő után végül kihúzza a mellettem lévő széket, és kipakolja a könyveit meg a jegyzeteit az asztalra. Mindent beterítenek a cuccai, jócskán elfoglalja a saját részemet is. Lefogadom, csak azért csinálja, hogy bosszantson, ennek ellenére próbálok nem közelebb húzódni Sawyerhez, nehogy tönkretegyem azt a kis előrehaladást, amit elértem vele.

Sage mindezt gyanakvóan nézi végi, én viszont csak ingatom a fejem, mert igazából soha semmire nem megyek azzal, ha szembeszegülök Gabe-bel. A legtöbb, amiben reménykedhetek, hogy előbb-utóbb ráun, hogy folyton mellettem legyen, és békén hagy a picsába. Biztos vagyok benne, hogy meg tudná győzni Northt, ne kelljen mindenhova kísérgetnie, hiszen még egyszer sem próbáltam megszökni.

Még.

Miután vége a tanulással töltött lyukasórának, el kell indulnom a baszatós képzésre, ahogy Sage mostanában a BK-t nevezi. Mindent bepakolok a táskámba, és sietve átölelem őt. Egy másodpercre magamhoz szorítom, és abban reménykedem, érzi, milyen hálás vagyok a tántoríthatatlan barátságáért és a védelméért.

Megdöbbenek, amikor Gabe zsörtölődő pufogására fittyet hányva Sawyer sebtében átölel, aztán kitessékeli a húgát a könyvtárból. Felix biccent egyet, majd utánuk ered.

Borzasztóan vágyom arra, hogy velük tartsak a következő órára, de talán jobban fogom érezni magam, ha egész délután gyilkolom a testem azon a sok kínzógépen. Nagyszerű. Vivian és az edzésterve valahogy rákényszerített arra, hogy élvezzem, amikor minden porcikám lángban ég, és elfolyósodik.

Durva.

Kilépek a könyvtárból a kinti napsütésbe. Gabe utánam szalad, és három lépéssel lemaradva követ, mint általában. Csikorgatom a fogam, de úgy teszek, mintha nem lenne ott. Megszaporázom a lépteimet, és azt tervezem, hogy az óra kezdetéig az öltözőben bujkálok, utána meg már semmit sem tehet, mert Vivian ott lesz a seggében.

Csak az a baj, hogy ma tényleg nagyon felhúztam valamivel, és ezt nem akarja annyiban hagyni. Bevág elém és lecövekel előttem, így nem marad más választásom, meg kell állnom, különben nekiütközöm.

Most nem préselődhetek a testéhez.

– Ebbe én most nem fogok belemenni – szólalok meg. – Nem volt elég, hogy Sage megfenyegetett, miért nem tudsz továbblépni a dolgon?

– Soha nem fogok továbblépni, Fallows. Hogy tehetném, amikor elvileg te vagy a horgonyom, de rajtam kívül mindenki másra ráveted magad? Mi a fasz történt veled, hogy így viselkedsz?

Elment az esze. Amikor megszólalok, dühödt vinnyogásnak hallom a hangom, és úgy viselkedem, mint egy kibaszott idióta.

– Velem?! Mióta iderángattatok erre a kibaszott egyetemre, semmi mást nem csinálok azon kívül, hogy betartom a játékszabályaitokat. Mégis mit vártál, hogy visszajövök, és mindannyiótoknak hanyatt fekszem? Hagyom, hogy azt tegyetek velem, amit akartok, csak hogy megpecsételjétek a köteléketeket, és megszerezzétek az ezzel járó hatalmat? Inkább a halál. Most komolyan, Gabe, nézz a szemembe, és fogadd el, hogy előbb halok meg, semmint hogy ezt hagyjam megtörténni.

Kivillantja a fogát, és amikor az arcomba hajol, kivételesen össze sem rezzen.

– Előbb halok meg, semmint hogy végignézzem, ahogy az egész évfolyam végigmegy rajtad. Ha nem elég jók neked a horgonyaid, akkor gondoskodni fogok arról, hogy egyedül maradj, és megnyomorítom az életed.

Megvetően sarkon fordulok, készen arra, hogy ha kell, egész a kiképző központig sprinteljek, csak hogy távolabb kerüljek a mai faszságaitól. Ő viszont megragadja a karom, szembefordít magával, és az arcomba vicsorog.

– Elmentél, képes voltál itthagyni minket, és akármilyen nehézségekkel is kell most szembenézned, az amiatt van, amit tettél. Felőlem utálhatsz minket, de akkor vállald a következményeket.

A szememet forgatva próbálok elhúzódni tőle, ő azonban még erősebben szorítja meg a karom.

– Engedj el…

– Mert ha nem? Eltöröd a kezem? Mégis hogy? Gryphon szerint ha akarnál, képes lennél valamilyen kárt okozni, de én nem látom benned a lehetőséget.

Hm. Nem hittem volna, hogy Gryphon kellően tudomásul vette volna a jelenlétemet ahhoz, hogy megsejtse, mire vagyok képes. Valószínűleg jól csinálok valamit BK-n, ha azt hiszi, képes lennék szembeszállni egy futballjátékossal, és élve kikerülni a küzdelemből.

Ugyanakkor sem a képességemre, sem az edzettségre nincs szükségem ahhoz, hogy felülkerekedjek Gabe-en. Egyáltalán nem rejti véka alá az érzéseit, ezért könnyű dolgom lenne.

Teszek felé egy lépést, a mellkasához simulok, és érzem, hogy megborzong. Bármi is járt a fejében az előbb, amivel el tudta nyomni magában az ösztönöket, annak most már nyoma sincs. Megfeszül, amikor megérzi a testemet a testén.

– Azonnal vedd le rólam a kezed, mielőtt kiderül, hogy Gryphonnak igaza van. Lehet, hogy most betartom a játékszabályokat, de ha kötözködsz velem, megmutatom, mire vagyok képes.

– A bemelegítés során vegyétek figyelembe, hogy ma az alagsorban leszünk!

Az összes diák felnyög, mintha Vivian azt mondta volna, lemegyünk a pokolba, és magával az ördöggel fogunk megmérkőzni, de mint mindig, fogalmam sincs, miről beszél. A többiek elindulnak a kondigépek felé, és jobban vonszolják magukat, mint általában. Én Vivian közelében maradok, és felkészítem magam a gyakorlatsorra, amivel ma fog kínozni.

Szokásától eltérően most nem jön oda hozzám azonnal, hanem egy ideig a többieket figyeli, mintha az emlékezetébe akarná vésni, ki melyik eszközt választja magának. Kellően értetlenül állok az egész előtt, úgyhogy én is figyelni kezdem őket, de így sem jövök rá, mi olyan rohadt érdekes ebben.

Mindenki a könnyebb gépeket választja, azokat, amiket már mindannyian unnak. Rohadt sok időt töltöttem már a futópadon és az elliptikus tréneren, és ilyenkor mindig a gyakorlatokat végző csoporttársaimat figyeltem, hogy megpróbáljam elfelejteni, mennyire szenvedek. Ennek hála mostanra már tudom, hogy Gabe és a haverjai folyton az edzőpadot választják egy különösen megerőltető meccs után. Vivian általában vakkantva közli velük, hogy folytassák kardióval, és kezdjék el az igazi edzést, most viszont csak áll, és nézi őket.

Amikor végül odajön hozzám, a futógép felé biccent a fejével.

– Ma lazábbra veheted, ez csak a bemelegítés.

A homlokomat ráncolva nézek vissza rá.

– Mi olyan rémséges az alagsorban? Ha van odalent egy mumus, azt jobb szeretném már most tudni, mert akkor inkább végzek magammal ahelyett, hogy odamerészkednék. Egyébként is le akartam már vetni magam egy hídról, szóval akkor előrehozom a terv megvalósítását.

Vivian kérlelhetetlenül mered rám. A sebhelyei miatt még mogorvábbnak tűnik, de már elég régóta járok az órájára és dolgozom vele ahhoz, hogy ártatlanul pislogjak vissza rá.

– Kötelességem jelenteni, ha egy diák krízishelyzetben van. Szóval ne mondj előttem ilyeneket, kölyök, mert semmi kedvem kitölteni azt a sok papírt – morogja.

Vigyorogva rántok egyet a vállamon, félszegnek tettetve magam.

– Nem utálja valamelyik tanártársát? Szívesen járatom más előtt a számat bocsánatkérés gyanánt.

Megrázza a fejét, és motyog valamit arról, hogy nem kap annyi pénzt, amennyiért megérné bajlódni ezzel a sok hülyeséggel, ezt viszont már százszor hallottam.

A szokásos edzéstervemnél maradok, mert néha egyszerre vagyok makacs és hülye. Akármi is rejtőzik az alagsorban, az nem fog megakadályozni abban, hogy bizonyítsak Vivian előtt. North egyébként sem hagyná, hogy odavesszek, akármennyire is vágyom néha erre.

Nem hiszem, hogy meghalhatok az engedélye nélkül.

Egy teljes óra elteltével már minden izmom el van gémberedve, és alig állok a lábamon. Mostanra annyira hozzászoktam a remegéshez, hogy szinte fel sem tűnik, csak ingerülten morgok, amiért lötyög a vizespalack a kezemben, és nem tudok belőle rendesen inni.

Vivian ad nekünk egy percet, hogy kifújjuk magunkat, aztán utasításokat osztogatva kivonul a terem túlsó végén lévő ajtón, amin korábban még egyszer sem mentünk át, és amiről mindig azt gondoltam, egy raktárba vezet.

Azt hiszem, tévedtem.

– Meg fogod bánni, hogy ilyen keményen edzettél, te debil – jegyzi meg epésen Zoey, miközben megelőz.

Olyan erősen nekem jön, hogy majdnem kificamodik a vállam. Az ujjbegyeimig ható bizsergés semmi jót nem ígér, de igyekszem tudomást sem venni róla. Remegő kézzel masszírozom a vállam és a nyakam.

– Igaza van – hallom Gabe hangját.

Nem felelek neki, nem reagálok semmit, csak a szememet forgatom. Most sem hozzá, sem a faszságaihoz nincs türelmem.

Ki kell találnom, hogy élhetem túl, amit Vivian tervez számunkra.

– Három perc alatt véged lesz, ha nem találsz párt magadnak. Kár, hogy Sage és Sawyer nem vette fel ezt az órát. Talán túlélted volna, ha megment a csajod.

A többiek mögött lépkedünk, ezért kellően komfortosan érzem magam ahhoz, hogy ismét szembesítsem a viselkedésével.

– Megint a féltékenység beszél belőled. Tudod, akár még barátok is lehetnénk, ha nem viselkednél folyton faszfejként. Ha tényleg olyan kapcsolatban szeretnél lenni velem, mint Sage és Sawyer, csak annyit kell tenned, hogy nem nyalod tovább North seggét, hanem a barátom leszel.

Morogva ingatja a fejét.

– Kurvára nem akarok a barátod lenni, Fallows.

Gonosz, gúnyos hangon felnevetek.

– Nem, te birtokolni akarsz engem, és el akarod venni, amiről azt hiszed, jár neked. Éppolyan rossz vagy, mint a többiek.

Néhány csapattársa hátrapillant, mert eleget hallottak a beszélgetésünkből ahhoz, hogy kíváncsiak legyenek, mi történik ezután. Bemutatok nekik, Gabe pedig szelíden nekiütközik a vállamnak, Zoey durvaságának köszönhetően viszont ettől is csillagokat látok.

– Tartsd magad távol a többiektől! – javasolja. – Vivian emberei követik az egész szimulációt, de attól még súlyos sérüléseket szerezhetsz, ha nem vagy elég óvatos. Ez az útvesztő az egyetlen hely a campuson, ahol korlátozás nélkül használhatjuk a képességünket, és sokan szeretik fitogtatni az erejüket, mert itt biztonságosan megtehetik. Az egész alagsor bombabiztos. Unser egyszer felrobbantotta magát odalent, és még akkor sem dőlt össze az épület. Innen tudjuk, hogy bármit szabad.

Unser? A szemöldökömet felvonva nézek Gabe-re. Ő viszont még mindig haragszik rám, ezért úgy tesz, mintha nem érdekelném, és csak hanyagul ránt egyet a vállán. Elfordulok tőle, hogy ne lássa, mennyire zavar, hogy fogalmam sincs, miről beszél.

Mit jelent az, hogy „felrobbantotta magát”? Unser egy két lábon járó bomba? Egy láng, aki túlteljesíti a feladatot? A fenomének közösségében szó szerint bármi előfordulhat. Később ki kell vallatnom róla Sage-et.

A lépcső hosszú és kanyargós, és minél lejjebb megyünk, annál melegebb van. Egy idő után úgy tűnik, mintha a sivatagban lennénk, mert a levegő forrón égeti a tüdőmet. A félelemtől kissé ugrálni kezd a gyomrom. Rosszabbkor nem is tehetné, mert a képességem ágálni kezd a szoros gyeplő ellen.

Amikor utoljára le kellett mennem a föld alá, megkínoztak.

Rákényszerítem magam arra, hogy valami másra gondoljak, bármi másra, csak ne arra. Eszembe jut Sage és Felix, és azon kezdek töprengeni, vajon Felix meg tudja-e valahogy győzni Sage-et arról, hogy adjon neki egy esélyt. A születésnapi buli óta ezen morfondírozok, mert nem tudtam nem észrevenni, milyen imádattal néz Felix a barátomra. A kötelék olykor nem áldás, és csak megbonyolítja a dolgokat. Ők ketten klasszikus példái ennek.

Szintén klasszikus példa az, amikor Gabe úgy bámul rám, mintha képzeletben éppen megfojtana a saját kezével.

Amikor a lépcső aljára érünk, egy kis helyiségben találom magam. Három kőfala van, a velem szemben lévő pedig betonból készült, hatalmas tűzzáró ajtók sorával. Bármi is legyen a másik oldalán, világos, hogy teljesen vakon fogok odamerészkedni.

Vivian megvárja, míg mindannyian bezsúfolódunk a terembe, aztán megszólal. Hangja visszhangzik a kis térben.

– Most megint össze kell dolgoznotok, ezúttal hármas csoportokban. Nem, nem ti fogjátok kiválasztani, kivel lesztek. Nem, nem érdekel, hogy szerintetek ez nem igazságos. Nem, sehol nem tudtok panaszt tenni ez ellen, mert nem érdekel, mit éreztek vagy gondoltok. Nekem csak az számít, hogy a lehető legjobb képzésben részesüljetek. Kétszáznegyvenhárom diákom került már a bevetésiekhez, és a többségük ma is életben van, ami ennek a kiképzésnek köszönhető. Szóval ha nem akartok megbukni, fogjátok be a szátokat, és jussatok el élve az útvesztő közepéig! Aki először eléri a zászlót, annak nem kell többet bejárnia az órára.

Oké.

El kell jutnom élve az útvesztő közepéig.

Nem fogok úgy tenni, mintha esélyem lenne elsőként odaérni, de bassza meg, legalább megpróbálok a közelébe férkőzni a következő egy órában. Nem tűnik olyan vészes feladatnak, és hátha nem lesz semmi baj, ha másik két diáknak is fontos, hogy élve és ép ésszel teljesítsem a küldetést. Nem annyira rossz a helyzet.

Legalábbis addig nem, amíg Zoey és egy olyan pasi mellé nem osztanak, akit még sosem láttam, és úgy vigyorog Zoey-ra, mintha ez nagy buli lenne.

Gabe rám pillant, de meg sem próbálja rávenni a kis barátait arra, hogy ne legyenek velem seggfejek. Egyszerűen csak odasétál a csapattársaihoz, és motyogni kezd nekik valamit. Gondolom, az útvesztőben valamiféle stratégiát kellene követnünk, Zoey és Brenton viszont egy szót sem szól hozzám, amikor csatlakozom a párosukhoz. Én sem mondok nekik semmit. Már tudom, hogy nincs értelme.

Egyedül kell végigcsinálnom.

Amint kivágódnak az ajtók, már pontosan tudom, mit értett Gabe szimuláció alatt. És őszintén szólva nagyon rábasztam.

Szóval ez is csak egy átlagos péntek délután.

Koromsötét van a teremben.

Mint mindig, most is én lépek be utoljára az útvesztőbe. Ezúttal azonban ezt nem igazán tudom az előnyömre fordítani, mert a többiek nyilvánvalóan elégszer jártak itt ahhoz, hogy tudják, amint belépünk a szimuláció területére, egyik érzékszervünket sem tudjuk használni.

Legalábbis remélem, hogy ezzel nemcsak én vagyok így, hanem mindenki más is.

Azt hiszem, ilyen érzés lehet stroke-ot kapni. Semmit sem látok, semmit sem hallok, csak a talpam alatti talajt érzékelem valamennyire, amiből levonom a következtetést, hogy továbbra is mozog a lábam. Rohadtul gőzöm sincs, hogyan lehet ilyen szimulációt csinálni, hogyan sikerült a Draven Egyetemnek létrehoznia ezt a poklot, de teljesen védtelen vagyok.

Tényleg lazábbra kellett volna vennem a bemelegítést.

Nem tudom, mennyi ideig sétálok az üres semmiben, csak azt, hogy amikor ennek vége, és végre újra látok, olyan vakító a fény, hogy könnybe lábad a szemem, és élesen hasogat a fejem. A kötelékem azonnal reagál a fájdalomra, a képességem pedig próbál kitörni a béklyói közül, és egy másodpercre meg kell állnom, hogy visszanyerjem felette az irányítást. Senki sincs a közelben, semmi jele a többieknek. Fogalmam sincs, hogy ennek az-e az oka, hogy eddig túl lassan haladtam, vagy hogy a varázslat vagy ami itt történik mindannyiunkat másfelé terelt.

Csak annyit tudok, hogy a fal fekete téglákból áll, a padló pedig betonból van. Néhány helyen foltok csúfítják el, és meglehetősen egyértelmű, hogy vér folyt végig rajta. Bassza meg, az egyik folt akkora, hogy biztos meghalt valaki a helyén, hiába mondja Gabe, hogy kintről nyomon követik a történéseket.

Igazából itt nem a halál a legrosszabb lehetőség, de attól még szeretném elkerülni.

Kurvára kész vagyok, ezért meg sem hallom a közeledő léptek hangját, az üvöltés viszont már határozottan felkelti a figyelmem.

Van a közelben egy váltó.

Lövésem sincs, mivé tud átváltozni Gabe, viszont három másik váltó is jár erre az órára, ezért nem indulhatok ki abból, hogy a horgonyom keres engem. Amilyen szerencsétlen vagyok, Brenton is váltó, szóval lehet, hogy épp készül átharapni a torkom és egy vadonatúj foltot hagyni a padlón. Ha nyerni akarunk, mindannyiunknak el kell jutni az útvesztő közepéig, de biztos vagyok benne, hogy Zoey-t még akkor sem zavarná, ha odavesznék, ha azzal a saját esélyei is csökkennének.

Hátrébb lépek, a falhoz préselem a hátam, és felkészülök arra, ami történni fog. Ekkor viszont meghallok valamilyen őrlő, nyöszörgő, csattanó hangot…

És ezután a fal elkezd mozogni.

A Harry Potterben volt ilyen hülyeség. El kell ugranom a mögöttem lévő faltól, de nem is az mozog, hanem a szemben lévő. Sietve közeledik felém, és teljesen össze fog zúzni, ha nem sikerül parancsolnom a remegő térdemnek, és odébb vonszolni innen a seggem.

Rettegés árasztja el az egész testem, ami alapvetően jó dolog, mert arra vagyok kondicionálva, hogy akkor nyújtsam a legjobb teljesítményt, amikor teljesen be vagyok szarva. Végül rá tudom venni a lábam a mozgásra, és elmenekülök. Hallok egy reccsenést és egy puffanást, majd látok egy kis villanást, és ezután hallom nyöszörögni a fal másik oldalán rekedt váltót, aki kétségtelenül megsérült.

Szólítsam meg? Kiáltsam el magam abban a reményben, hogy valaki ide fog jönni, és segít neki, vagy akkor csak elárulnám a saját helyzetemet, és az lesz a vesztem, hogy túl rendes vagyok?

Ekkor megszólal egy hang, és ez segít meghozni a döntést.

– Baszd meg, Martinez, hogy engedhetted, hogy összetörjön a fal? Csak a zöldfülűek követik el ezt a hibát.

Fogalmam sincs, ki beszél, de a váltó zihálva felel neki.

– Éreztem az új lány szagát, és arra gondoltam, csaliként használhatnánk a tavi ribancnál.

Hát először is, Martinez bekaphatja. Képtelen vagyok elhinni, hogy én még segíteni akartam neki. Másodszor pedig, ami még fontosabb, ki a faszom az a tavi ribanc?

Mindjárt elhányom magam.

De nincs időm arra, hogy az idegesség felülkerekedjen rajtam. Erőt veszek magamon, és kiválasztom az egyetlen ösvényt, ami látszólag megkerüli az egész útvesztőt. A másik irány, amerre elindulhatnék, visszafelé vezet, de köszönöm szépen, nem kérek többet az érzékszervek nélküli botladozásból. Mindenhol visszhangzik a többi diák sikolya, nekem viszont amennyire csak lehet, ezt figyelmen kívül kell hagynom.

Normál tempóban indulok el, egy idő után azonban elkezdek attól tartani, hogy összezárnak körülöttem a falak, ezért gyorsítok. De csak kocogok, hogy tartalékoljam az erőmet.

Vérfagyasztó hangok töltik be a labirintust.

Valahol van egy láng, és minden alkalommal, amikor látom tükröződni a tűz fényét a nevetségesen magas mennyezeten, elkezdek aggódni a levegő minősége miatt, és bepánikolok, hogy az egész alagsor le fog égni. A lábam magától és egyre sebesebben mozog, ahogy kezd hatni az adrenalin. Csak akkor lassítok, amikor végre eljutok az épület túlsó végén lévő sarokig.

Megállok, hogy kifújjam magam. Próbálom megnyugtatni a szívem, mert bár a rettegés segít továbbmenni, az agyamat is használnom kell. Nem vehetem igénybe a képességemet, és hiába vagyok sokkal erősebb, hála ennek a hülye tantárgynak, továbbra sem tudom kellőképpen megvédeni magam.

Ha a sarkon befordulva egy teljesen kifejlett farkassal, pumával vagy hasonlóval találom szemben magam, akkor nekem végképp lőttek.

A fülemet hegyezem, de semmit sem hallok, csak az egymással harcoló és kiabáló diákok távoli hangjait. Így aztán lassan előrébb merészkedem, és sietve megnézem, mi van a kőfal túloldalán.

Egy kert.

Egy átkozott terem, amit az alagsorból vájtak ki, és teleültettek növényekkel. Nos… ezt valamennyire lenyűgözőnek találom. Indák kúsznak fel a falakra, és élénk színű virágok virítanak a pompás, mélyzöld levelek között. Mintha Csodaországban lennék, és az egész alagsor a kedvenc meséim kiforgatott, beteges változata lenne.

Csakhogy minél többet látok belőle, annál inkább rájövök arra, hogy ez nem a paradicsom.

Először is az indák mozognak, és lassan nyújtózkodnak felém, mintha körbe akarnák tekerni a testem, hogy kiiktassanak. A virágok mind könnyeznek, és a belőlük csöpögő folyadék kilyuggatja a padlót. És ne feledkezzünk meg a tövisekről sem.

Mindenhonnan tövisek meredeznek.

Végignézve magamon már bánom, hogy rövidnadrágot és pólót vettem fel, mert ezek a ruhák szart sem érnek ebben a helyzetben. Az idő ráadásul megint ellenem dolgozik, mert minél tovább álldogálok tétlenül, annál jobban elhatalmasodnak és annál veszélyesebbek lesznek a teremben rám váró borzalmak.

Oké.

Oké, semmi gond. Végig tudok menni úgy a tövisek és a csöpögő sav között, hogy közben távol tartom magam a tekergő indáktól. Persze, hogy képes vagyok rá. Ilyen környezetben egyébként sem venném hasznát a képességemnek, ezért semmi okom szarul érezni magam, amiért nem használom. Csak szedd a lábad, Oleander!

Nem igazán segít, hogy magamban beszélek, az viszont igen, hogy elképzelem, mi mindent fogok csinálni ezzel az egész átkozott egyetemmel, ha már nem leszek ilyen tehetetlen. Amikor az első átkozott tövis belefúródik a combomba, arról álmodozom, hogy térdre fogom kényszeríteni North Dravent. Amikor a sav elkezdi átrágni magát a cipőm talpán, elképzelem, milyen arcot vág majd Nox, amikor megmutatom neki, pontosan hogyan tudnám megtörni. Elképzelem, hogy Gryphon előtt is bizonyítok, és megmutatom neki, hogy kurvára nem valami haszontalan, elkényeztetett csitri vagyok.

És itt van még Gabe is.

Te jó ég! Amikor arra gondolok, mit mondanék Gabe-nek, szinte nem is érzem a csuklóm köré tekeredő és a sérült vállamat rángató indák által okozott szaggató fájdalmat. Minél inkább mellőzni tudom a kínokat, és minél kevésbé hagyom, hogy akadályozzanak, a kert annál erőszakosabban próbál megállítani, és igyekszik akkora fájdalmat okozni nekem, hogy feladjam az egészet.

Amikor végre eljutok a kis tisztásig, már nincs talpa a cipőmnek, cafatokban lóg a pólóm, és vér folyik le a hasamon, mert az egész testem tele van sebekkel. Indák fonódtak a karomra és a combomra, fájdalmasan szorítanak és csavarnak. A falhoz vágom magam, és próbálok a sarokhoz dörgölőzve megszabadulni tőlük. Térdre rogyok, amikor végre elpattannak és letörnek az anyanövényről. Bepánikolok, mert azt feltételezem, hogy még így is körém tudnak tekeredni, vagy hirtelenjében kígyóvá változnak, ugyanis ehhez hasonló rémségekre számítok idelent. De azonnal lehullanak rólam, mintha mindvégig rendes indák lettek volna.

Még egy másodpercig a földön maradok, levegő után kapkodok, és próbálom hátrafeszíteni a sajgó vállam, hogy próbára tegyem az izmaimat. Körülöttem tetőfokára hág a sikoltozás.

Lenne Viviannek valami szadomazo kattanása, amiről eddig nem tudtam? Arra izgul, ha diákokat kínozhat, és hallhatja a rémült kiáltásaikat?

Ezt később okvetlenül meg fogom kérdezni tőle, mert most már rohadtul semmi nem riaszt vissza attól, hogy kiugrasszam a nyulat a bokorból. Ennek egy egyetemi órának kellene lennie, bassza meg! Ki az az elmebeteg, aki ilyesminek teszi ki a diákjait?

Először a zörgő hang kelti fel a figyelmemet.

Még azelőtt összerezzenek, és hátrébb lépek, hogy az agyam felfogná, mit lát. Egy tönk áll a gyilkos kert küszöbén, legalábbis eddig annak hittem, de valójában egy indákkal körbefont lány. Még él, látom, ahogy lélegzik, viszont nincs magánál. A tövisek összevagdosták az egész testét, és cipő sincs a lábán, de eszméletlen állapotában szinte békésnek látszik.

Pontosan mit kellene most tennem?

Erős ellenérzéseket táplálok azzal kapcsolatban, hogy hagyjam magam kinyírni vagy megsebesíteni egy másik diák miatt, aki ráadásul rohadtul utál. De ha van esély arra, hogy ez a valami végez vele... Vajon az a fajta ember vagyok, aki csak úgy magára hagyja a másikat?

– Vivian, elkelne egy kis iránymutatás – motyogom magamban, leginkább azért, hogy ne legyen olyan kurva nagy bűntudatom, amiért itt hagyom a csoporttársamat. Mert hadd legyek őszinte, itt fogom hagyni.

Elkezd pislákolni egy piros lámpa a falon.

Pont a lány fölött van, és mintha kifejezetten rá akarná felhívni a figyelmet. Arra jutok, hogy jelzésnek ez is megteszi, és erre biztos ide fog jönni valaki, ezért továbbvonszolom magam. Megszabadulok a cipőm maradványaitól, és félredobom őket. Kellemetlenül hideg a meztelen talpam alatt a beton, ahogy ismét kocogni kezdek. A többi falat pásztázva újabb piros lámpácskákra leszek figyelmes. Eddig végig a torkomban dobogott a szívem, de most végre kicsit megnyugszik. Biztosan mindig felgyullad egy piros lámpa, ha egy diák kiesik a játékból. Egy gyors számolással arra jutok, hogy már legalább tízzel kevesebben lehetünk. Innen, ahol vagyok, csak egy kis részét látom a falaknak, ezért remélhetőleg már nincs sok olyan diák, aki rám támadhat.

Minél beljebb jutok az útvesztőben, annál jobban megritkulnak és elhalkulnak a sikolyok, ami arra utal, hogy errefelé kevesebben szenvednek. Az egyik saroknál meg kell húznom magam, hogy ne vegyen észre egy hármas csoport. A lánynak tűz ég a tenyerében, az egyik pasi valamilyen erőteret hozott létre körülöttük, a másiknak pedig világít a szeme. Megviselte őket a harc, és mindhárman megsebesültek, de élnek, és összedolgoznak. Ha kellene, arra fogadnék, hogy ők jutnak el elsőként az útvesztő közepéig, így mentesülve a további óralátogatás alól.

A világító szemű pasi felém pillant, de nem szól a többieknek arról, hogy látott, vagy hogy feltűnt neki valami furcsa. Szóval vagy nem vett észre, vagy azzal a faszfej Martinezzel ellentétben neki nem áll szándékában megetetni a tavi ribanccal.

Martinez egy rohadék.

Amint kijutok innen, be fogok húzni neki egyet.

Amikor a csoport továbbáll, előbújok a rejtekhelyemről. Minden porcikám lázasan tiltakozik a mozgás ellen, de araszolva elindulok előre, és visszakanyarodom, ha zsákutcába jutok. Idegtépően lassan haladok, különösen cipő nélkül, és párszor belefutok egy eszméletlen diákba vagy rejtélyes vértócsába, amitől görcsbe rándul a gyomrom.

Akkor kezdek igazán rettegni, amikor találok egy másik termet, benne egy hatalmas tóval. Elkezdek pánikolni amiatt, hogy ez az a nevezetes tó, márpedig nem vagyok meggyőződve arról, hogy most meg tudnék küzdeni egy tengeri szörnnyel.

Innen csak egy irányba mehetek, a terem túloldalán lévő ajtó felé.

Kurvára nem fogok átúszni a tavon. Akkor sem tenném, ha nem figyelmeztettek volna rá, mert bűzlik a víz, és semmi kedvem hányva átverekedni magam rajta. Az egyik oldalán nagyobb köveket és sziklákat veszek észre, talán azokon át tudnék kecmeregni, de még mindig nem tudom rendesen mozgatni a karom. Egy ideig a tó peremén járkálok, mintha a puszta kétségbeesettségem képes lenne odavarázsolni egy használható hidat.

Nincs ilyen szerencsém.

Marad a sziklamászás. A kisebb kövek a talpamba marnak, a nagyobb tömbök pedig meginognak a súlyom alatt, ami egyszerre sértő és aggasztó. Felmászom a legmagasabb pontra, gyorsan kifújom magam, és próbálom visszacsábítani az erőt a karomba. Most megbizonyosodom róla, milyen sokat jelent a rendszeres edzés, mert ha fél évvel korábban keveredem ide, engem is behálóznak az indák.

Innen már látom, mennyire közel jutottam a célhoz, és bassza meg, egyáltalán nincs messze. A fejembe vésem az útvonalat. Hála istennek, hogy felmásztam erre a hülye sziklára, mert vannak termek, amiket ki tudok kerülni, ha mindent jól csinálok.

Gabe-nek semmi nyoma, az egyik teremben azonban egy hatalmas hópárduc viaskodik az... oké, olyan rohadt gusztustalan, hogy ki sem akarom mondani, de egy rakás patkánnyal. Hirtelen rájövök, miért volt az a sok sikongatás. Nem és nem. Köszönöm, de inkább a néma és láthatatlan tavi ribanccal küzdök meg, mint a több száz fertőzött förmedvénnyel.

Bizsereg a bőröm, mintha közel járnék az ájuláshoz és a lezuhanáshoz, ezért úgy döntök, ideje elhúzni innen a francba. Imádkozom, hogy ne zárjanak maguk közé a falak, mert a francba is, most az egyszer jól jönne egy kis szerencse.

Amint mászni kezdek lefelé a sziklafal másik oldalán, rögtön szemben találom magam a tavi ribanccal. Mindennél jobban szeretném kitörölni az emlékezetemből, mert bassza meg a kurva élet, rohadt undorítóan néz ki.

Azt hiszem, egykor ember lehetett. A bőre szürke, de lecsúszik a koponyájáról. Már szinte az összes haja kihullott, csak itt-ott maradt belőle pár csomó. A fogai töröttek, viszont nagyon hegyesek. Tátott szájjal, tejfehér szemmel néz rám, állkapcsa úgy csattog, mintha levegő után kapkodna. Kijelenthetem, hogy soha többé nem fogok tudni elaludni, mert ez a kép fog kísérteni.

Kezével átkulcsolja a bokámat, és rémséges testéről a lábfejem csupasz bőrére csepeg a tó koszos vize. Csak arra tudok gondolni, hogy biztos összeszedek emiatt valamilyen húsevő parazitát.

Kiiktatom az agyamnak azt a részét, amelyik rohadtul be van szarva, és túlélő üzemmódba kapcsolok. Megragadom a szikla szélét, és meglendítem a szabad lábam, hogy erősen bele tudjak rúgni a vállába. Továbbra sem ereszt el, ezért a fogamat összeszorítva megcélzom a fejét. Bugyborékoló sikítást hallat, és hegyes foga belevág a sarkamba, viszont kellően lazít a szorításán ahhoz, hogy elrántsam a lábam.

Lecsúszom a sziklán, közben pedig lehorzsolom a combom hátulját, és széthasítom a kezem, de a szükség nagy úr meg ilyesmi. Amikor földet érek, majdnem eltörik a seggem, és egy ideig nem kapok levegőt. Amilyen gyorsan csak a testem engedi, arrébb vánszorgok. Még akkor is kúszom, amikor elérem a terem küszöbét, és visszajutok a folyosóra. A téglafalakról visszaverődik a tavi ribanc gurgulázó hangja.

Rohadtul nem fogok többet bejárni erre az órára.

Négykézláb fordulok be két másik sarkon, majd végül megkeresem a büszkeségem, és nagy nehezen talpra állok. Folyik az orrom, ég a szemem, minden levegővételnél zörög a mellkasom, viszont életben vagyok.

Amint kijutok innen, szükségem lesz egy gyógyítóra, és puszta kézzel fogom kitekerni North nyakát, ha megpróbál ebben megakadályozni.

Hála az égnek a falak szerencsére a helyükön maradnak, így eljutok a kibaszott útvesztő közepéig. Ziháló, remegő csődtömegként rogyok a földre.

Kurvára eljutottam ennek az idióta, vérszomjas, köcsög útvesztőnek a közepéig.

Esélyem sincs arra, hogy büszke legyek magamra, vagy örüljek annak, hogy egyedül, a képességem használata nélkül értem el idáig, mert egyszer csak arra leszek figyelmes, hogy Zoey és Brenton futva közeledik felém a terem túlsó vége felől. Egy másodpercre a zászlóra szegezik a tekintetüket, majd észreveszik, hogy ott haldoklom alatta.

Zoey vigyorogva lépked oda hozzám, haspólója a mellkasára feszül, és teljesen át van ázva valamitől, amivel eddig szembe kellett néznie az útvesztőben, összességében véve azonban ezerszer jobban néz ki nálam. Bármivel is szálltak szembe együtt, azt Brenton sínylette meg jobban. Ő is össze van kaszabolva, mint én, de még áll a lábán.

Az alig pár lépésre lévő zászlóra pillantok, viszont az emberi kloroform miatt esélyem sincs elérni.

Utálom ezt a ribancot.

Érzem, hogy elhatalmasodik felettem a képessége, a méreg megérinti a bőröm, és szétáramlik az ereimben. Minden rohadt pénteken ez történik, ezért mostanra már annyira hozzászokott a testem, hogy meg sem lep, amikor elkezd vérezni az orrom, és a szám is megtelik vérrel.

Kibaszottul dühítő.

Ráköpök Zoey-ra, és a vérem élénkpiros foltot hagy az arcán. Vinnyogása zene füleimnek.

– Egy hülye picsa vagy, és egy nap meg fogod bánni, hogy így kicsesztél velem – figyelmeztetem. – Türelmes vagyok, tudok várni.

Felhorkant.

– Mi okom lenne félni egy képességek nélküli gyökértől? Szép álmokat, ribanc.

Ezután pedig kurvára elvesztem az eszméletem.

14.
 
 

– Képtelen vagyok elhinni, hogy Zoey inkább kiiktatott, semmint hogy ne kelljen többet bejárnia BK-ra. Mindenki tudja, hogy az a legkeményebb óra a Dravenen, és az ember nem dob el csak úgy magától egy ilyen lehetőséget! – hitetlenkedik Sage.

Morogva még erősebben a halántékomhoz nyomom a jeget – hasztalanul, ugyanis semmi sem tudja csillapítani a lüktető fájdalmat.

Amint magamhoz tértem a kiképzési központ nagytermének padlóján, véresen és összetörve, azonnal odabicegtem a táskámhoz, és küldtem Sage-nek egy üzenetet, hogy lemondjam az esti programot. Ebben az állapotban képtelen lettem volna a béna koliszobám padlóján tanulni és pizzázni.

Ő aztán azonnal odajött hozzám megnézni, hogy vagyok, és hívta Felixet is, aki gyógyító. Úgy tűnik, ha lerobbanok, hajlandó segítséget kérni tőle.

Megpróbáltam bocsánatot kérni Felixtől, de ő csak megvonta a vállát, és elkezdett dolgozni a testemet borító sebeken. Vannak más gyógyítók is a teremben, de hála Viviannek, kurvára én vagyok a legrosszabb állapotban. A terem túlsó végében Gabe épp a földhöz szorítja az egyik barátját, miközben egy gyógyító helyre rak egy csontot a lábában. Az a seggfej egészen mostanáig csak egyszer nézett rám. Nem lep meg a dolog, és csalódott sem vagyok miatta, de ez is egy újabb rossz húzása.

– Figyelj, Sage, Zoey egy eszement ribanc. Komolyan mondom, kurvára bármit megadnék azért, ha felgyújtanád. Kifizetem az óvadékot, aztán semmi gondod nem lenne, új életet kezdhetnénk valahol messze innen, ahol Vivian soha többé nem talál rám, és nem kényszerít arra, hogy még egyszer egy levegőt kelljen szívnom a tavi ribanccal.

Sage egy másodpercig elborzadva néz rám, és Felix is összerezzen.

– Te megküzdöttél vele? Igazi legendának számít az egyetemen.

Megint felhorkanok, és végignézek a többieken, miközben Felix visszateszi a vállamat a helyére, mert úgy tűnik, kificamodott, amikor elájultam. Az órákon át tartó tekergetés és rángatás megtette a hatását.

Legszívesebben kilehelném a lelkem, amikor végez.

– A rohadt büdös kurva életbe, esküszöm, hogy le fogom hámozni a bőrt arról a nyomorult…

– Jézusom, ahhoz képest, milyen kicsi vagy, meglehetősen nagy a szád.

A fejemet felfelé fordítva látom, hogy Vivian haragos tekintettel áll fölöttem. Farkasszemet nézek vele.

– Többé nem vagyunk barátok – mondom neki. – Visszavonom az ajánlatot, hogy ellátom pár nap papírmunkával az ellenségeit.

Felix felkuncog, de amikor a munkáját ellenőrző Vivian komor arcára pillant, ezt próbálja köhögéssel leplezni.

– Csak akkor teljesítheted ezt a tantárgyat, ha szembenézel a legrosszabbal, amire a fajtánk képes. Jó munkát végeztél, kölyök. Ha nem lenne olyan sok ellenséged, az év hátralevő részére megszabadultál volna tőlem.

Mintha ezt kissé túl vidáman közölné velem, és már épp arra készülök, hogy visszafeleseljek, amikor Felix kezelésbe veszi a törött bordámat, és hirtelenjében sem gondolkozni, sem lélegezni, sem létezni nem tudok, nemhogy beszélni.

Sage egy pillanatra abbahagyja a csoporttársaim ellenséges méregetését, és lassú, megnyugtató mozdulatokkal simogatni kezdi a hátam, ügyelve arra, hogy kihagyja a lehorzsolt és sérült részeket. Még mindig van pár tövis a bőrömben, ebbe viszont bele sem merek gondolni, mert biztos vagyok benne, hogy kurvára nem lesz kellemes érzés kiszedni őket.

Vivian megköszörüli a torkát, motyogni kezd valamit, végül fennhangon megszólal.

– Büszke lehetsz magadra, minden tökéletes volt, amit odalent csináltál. A többiek fele az első termen sem jutott végig. Csak páran vészelték át a másodikat. És eddig csak egyetlen másik diáknak sikerült elsőre megszabadulnia a tóban élő lánytól. Őt a félelem táplálja, és te alig adtál neki enni valamit.

Hát igen.

Oké, azt hiszem, ettől kicsit jobban érzem magam. A tóban élő lány borzalmasan nézett ki, de igazából nem volt olyan nehéz kikerülni, ha nem azon kattogtam, milyen baktériumok lehetnek a szájában, amik immár a lábamban is ott vannak.

Fuj!

Vivian körbenéz a teremben, majd kicsit halkabban folytatja.

– Harminc évig szolgáltam a bevetésieknél, és közben megtanultam, hogy a képesség lószart nem mond arról, ki vagy. Az a fontos, hogy mit teszel vele. Vegyük például Gryphont! Amilyen pályát befutott, azt hihetnénk, hogy váltó, vagy valamilyen más fizikai képességgel bír, de ő nap mint nap azt bizonyítja, hogy semmi ilyesmire nincs szükség. Akkor is rendben leszel, kölyök, ha semmid nincs a gerinceden kívül.

Ez nekem már kurvára sok a mai napra, túl szívből jövő és meghitt. Most meg még szarul is érzem magam amiatt, hogy mennyit átkoztam magamban ezt a vénembert, amikor a pokolbéli útvesztőjében gyötrődtem.

Sóhajtozva szorítom a halántékomhoz a jeget, és összerezzenek, amikor Felix kibányássza a hátamból az egyik tövist.

– Utálnia kellene, amiért kikosaraztam a kedvenc diákját.

Vivian megvonja a vállát.

– A legjobb dolgokért mindig küzdeni kell. Ha meg akar szerezni téged, akkor bizonyítson. Sok megátalkodott kölyökkel találkoztam már az egyetemen, de te nem vagy az.

Ezután sarkon fordul, és elcsörtet, közben parancsokat osztogat a többi diáknak. Kicsit sem kedves hozzájuk, és ettől egy teljes másodpercig jobban érzem magam, de aztán felbukkan Gabe, és lehuppan előttem a földre. Koszos és sáros, máskülönben viszont semmi baja, ami nagyon zavar, főleg mert Felix épp akkor próbál meg kiszedni belőlem egy újabb tövist.

– Meddig jutottál? Úgy hallottam, Zoey keresztbetett neked, és emiatt maradt le a zászlóról is.

Forgatom a szemem.

– Csak azért jöttél, hogy ezt a képembe töröld? Most nem vagyok ehhez megfelelő hangulatban. És ha azt hiszed, hogy általában is ribancként viselkedem veled, akkor fogalmad sincs, mire vagyok képes, amikor megfosztanak attól, hogy többet ne kelljen bejárnom erre az órára.

Gabe kiegyenesedik, és pislogva néz rám. Egy másodperc alatt levetkőzi magáról a bunkóságot.

– Eljutottál a zászlóig?

– Igen, te seggfej – szűröm ki a fogaim között –, én jutottam el oda elsőként, aztán a kis barátnőd…

– Kurvára nem a barátnőm. Eljutottál a zászlóig, és Zoey ott ütött ki? Most viccelsz velem, baszd meg?

Ó, természetesen ki van zárva, hogy egy képesség nélküli nyamvadék lekörözze ezt a sok fenomén sportolót. Természetesen ki van zárva, hogy kordában tudom tartani a félelmeimet, és ugyanúgy képes vagyok túltenni magam a fájdalmon, mint a többiek. Természetesen ez kurvára ki van zárva.

Úgyhogy dölyfösen megvonom a vállam, akár egy öntelt ribanc.

– Mert az olyan nehéz? Őszintén szólva kicsit csalódtam a képességeidben, ha segítség nélkül nem tudtad végigcsinálni.

Felix megint felhorkant, majd Sage-re pillant, hogy kiderítse, megfelelően reagált-e a helyzetre. Amikor újra rám néz, féloldalasan elvigyorodik.

– A helyére raktam a csontjaidat, és kiszedtem a töviseket. Ha a mellkasodra tehetem a kezem, egyszerre be tudom gyógyítani az összes vágást és horzsolást… szabad?

Gabe haragosan összevonja a szemöldökét, mire én ráförmedek.

– Mi az, inkább azt akarod, hogy lassan és fájdalmak közepette gyógyuljak meg, miután egyes-egyedül átverekedtem magam két termen és az egész kibaszott útvesztőn?

Kurvára nem adok neki lehetőséget a válaszra, hanem csak lejjebb húzom a pólóm nyakát.

– Köszönöm, Felix, nagyra értékelem, hogy kizárólag a barátságunk miatt segítesz nekem.

Sage köhint egyet, mintha most neki kellene elfojtania magában a nevetést. Felix a horgonyom arcára nézve felmorran, és a mellkasomra teszi a tenyerét. Belém áramlik a képessége, és mindent meggyógyít, amihez csak hozzáér.

Érzem a pillanatot, amikor találkozik a saját képességemmel, és tisztelettudóan megkerüli.

Felix a szemembe néz.

Alig észrevehetően ingatni kezdem a fejem. Hála égnek, néma válaszként szorosan összezárja a száját. Elhatározom, hogy ha Sage valaha is megkérdezi Felixről a véleményem, akkor a srác oldalára fogok állni, mert tényleg jó ember.

Amint meggyógyulok, és Felix elhúzódik tőlem, az egész testem ellazul, és elszenderedek. Sage nyikkan egyet, amikor a testem az övére hanyatlik. Az utolsó gondolatom, hogy milyen szerencsés vagyok, amiért olyan emberek a barátaim, mint ő és Felix, akinek varázslatosan gyógyító aranykeze van.

A szobám kicsi, kényelmetlen ágyán térek magamhoz. Még mindig azokban a szakadt göncökben vagyok, amikben a délutáni órán, de valaki betakart, és egy pohár vizet tett a kis éjjeliszekrényemre. Felhajtom az egészet, majd megnézem a telefonon, hány óra van. Sage, Atlas és North is írt.

Gabe cipelt el a szobádig. Mi is elkísértük Felixszel, én takartalak be. Hívj, ha kell valami. X

Sage a kedvencem, és bár Gabe is szerzett pár jó pontot azzal, hogy hazahozott, attól még mindig seggfej.

Felhívtam Dravent, amikor nem vetted fel a telefont, mert ez nem vall rád. Holnap reggel kapsz tőlem valamit. A börtönőrödnek elmondtam, mi az, szóval elvileg nem nagyon fog basztatni miatta.

Mióta Atlas tudja, hogy lehallgatják a telefonomat, mindenféle durva és kellemetlen jelzővel illeti Northt az üzenetváltásaink és a telefonbeszélgetéseink során. Kicsit megdöbbentem, hogy képes volt egy olyan apróság miatt megkeresni azt a rohadékot, mint egy nem fogadott hívás, de ő mindig is úgy viszonyult hozzám, mintha értékesnek tartana.

Továbbra is rémes bűntudatot érzek emiatt.

És még itt van North üzenete is.

Ha túlságosan lerobbantál ahhoz, hogy bejárj az órákra, küldök hozzád egy másik gyógyítót. Semmi sem jelenthet mentséget arra, ha megbuksz.

Azonnal írok Sage-nek és Atlasnak, North üzenetét pedig válasz nélkül hagyom. Tőlem akár meg is dögölhet. Ezután lassú, fájdalmas léptekkel elvánszorgok a fürdőszobáig pisilni, majd lemosom a bőrömről a nap rettenetét. Felix nagyszerűen összerakott, de még mindig sajognak a csontjaim és az izmaim, emiatt a levegővétel is borzasztó kínszenvedés. Nem mintha panaszkodnék, mert ez is ezerszer jobb, mint segítség nélkül meggyógyulni, de a fene egye meg, legszívesebben meghalnék, amikor a víz égető tűszúrásai megrohamozzák a felsértett bőrömet.

Általában nagyon szeretek a zuhany alatt állni, számomra ez a nap egyetlen élvezetes eseménye, úgyhogy megint Viviant átkozom, amiért megfosztott ettől. Lehet, hogy kedvelem azt a vén seggfejt, de attól még utálhatom ezért a faszságért. Amint sikerül visszacsoszognom a szobámba, azonnal kidőlök, és végigalszom a nap hátralevő részét.

Amikor délután felébredek, azt sem tudom, hol vagyok, és kopog a szemem az éhségtől.

Keresek valami kényelmes ruhát, felöltözöm, és egyedül elindulok a campus ebédlője felé egy korai vacsorára. Arra számítok, hogy valaki biztos be fog szólni, mert a melegítőnadrág és a fejembe húzott kapucni miatt úgy nézek ki, mint egy csöves, de vagy nem ismer meg senki, vagy az átmulatott péntek este után túl másnaposak ahhoz, hogy észrevegyenek.

Annyit eszem, amennyi egy focicsapatnak is a becsületére válna.

A nem természetes módon történő gyógyulás mindig megnöveli az ember étvágyát, de bassza meg, még három tányérral később is arra gondolok, hogy spagettiszószba mártogatom a bagettet, és sajtot szórok rá… Jó ég, mire az ötödik tányért is legyűröm, azt hiszem, vészesen közel kerülök ahhoz, hogy kipukkadjak.

Furcsa lenne, ha így halnék meg.

Most, hogy jókora adag emésztetlen szénhidrátot és szószt cipelek a hasamban, lassabban sétálok vissza a koliba. Amikor visszaérek az épületbe, egy csomag vár rám az asztalon.

Atlas küldött nekem virágot, egy cukorkával és csokival teli dobozt és egy plüssmackót. Az ajándékkártyán elnézést kér, amiért ilyen nyálas, engem viszont könnyekig meghat a figyelmessége. Komolyan mondom, ez a legkedvesebb dolog, amit valaha is tett értem egy pasi, és fogalmam sincs, hogy köszönhetném meg neki anélkül, hogy hiú reményt keltenék benne.

Kezd megint felfelé kúszni a bűntudat a gerincemen, és újra el kell hessegetnem, mert… nos, őszinte voltam vele, már amennyire lehetett. Megmondtam neki, hogy nem akarok itt maradni, és hogy egyikükkel sem jöhetek össze. Ez vajon elég ahhoz, hogy ne érezzem magam a legrosszabb fajta ribancnak, amiért elfogadom az ajándékokat?

Átkozottul nem tudok mit kezdeni a kötelékeimmel és a velük járó érzelmi teherrel – képtelen vagyok anélkül kiigazodni ezen a helyzeten, hogy ne okoznék valakinek sérülést.

Amikor visszaérek a szobába, úgy habzsolom a cukorkákat, mintha nem vacsoráztam volna be nemrég alaposan. Az érzelmek egy nagy, fekete űrt tártak fel bennem, amit cukorral kell kitöltenem. Küldök Atlasnak egy idétlen köszönömöt, majd kikapcsolom a telefonom, mert gyáva vagyok, és fogalmam sincs, mit mondhatnék neki.

Komolyan fontolgatom, hogy ráírok Sage-re, és nyavalygok neki kicsit a káoszos életemről, amikor kopogást hallok.

Ki a fene lehet az?

Sage írna, mielőtt meglátogat, és az ismerősei közül senki nem keresne fel nélküle. Amikor elindulok az ajtóhoz, a kötelékem megrándul a mellkasomban, és a kilincs felé nyúlva megáll a kezem a levegőben. Most egyáltalán nem akarom látni Northt vagy Gabe-et.

Mindenem sajog, nincs kedvem szócsatát vívni velük, és nem szeretném, ha North azt hinné, sikerült betörnie, csak mert a szokásostól eltérően nem csillogtatom meg előtte teljes dicsőségében az elkényeztetett énemet.

– Nyisd ki az ajtót, Oli!

Kurvára nem lep meg a dolog.

Persze, hogy Gryphonnak kellett idejönnie, hogy még rosszabbá tegye ezt az átkozott napot, mert ő az a horgony, aki tényleg képes bekavarni nekem. A gyomrom izgatott mocorgása arra utal, hogy nagy veszélyben vagyok, de kinyitom az ajtót. Jöjjön, aminek jönnie kell.

Vele a legnehezebb szembenézni.

Azt hiszem, azért, mert ő nem vágja folyton a fejemhez, amit tettem, és nem próbál szavakkal a földbe döngölni vagy cseszegetni. A tekintete viszont sok mindent elárul arról, hogy a legkevésbé sem felelek meg az elvárásainak.

Végignéz a ruhámon, mire elpirulok, ugyanis eszembe jut, hogy úgy nézek ki, mint egy csöves. Ezután mintha erőszakkal akarna bejutni a szobámba, szinte nekem jön.

Beválik a taktikája, és elhátrálok tőle, mert attól tartok, égetne az érintése. Határozottan becsukja maga mögött az ajtót. A zár elég kezdetleges, és egy másodpercig haragos tekintettel néz rá, de aztán elfordítja. Azt hiszem, egy kis erőfeszítéssel bárki ki tudná nyitni.

– A gyógyító jó munkát végzett. Biztos voltam benne, hogy a tavi ribanc harapása miatt ki sem fogsz tudni kelni az ágyból.

Elhúzom a szám, és lehuppanok a kényelmetlen matracra. Ő sehová sem tud ülni, csak mellém, de ettől valószínűleg meghalok. Azt sem tudom, mikor mostam ki utoljára a lepedőt.

Miért érdekel, mit gondol a béna szobámról és az apró foltról a pulcsimon? Kurvára össze kellene szedned magad, Oleander!

– Nem volt olyan gáz – felelem.

Az ajtónak dőlve végigmér, és keresztbe fonja a karját a mellkasán. Hirtelen feltűnik, milyen durván kigyúrta magát. Már akkor észrevettem, amikor közém és Giovanna közé állt Sage buliján, de most a bicepszére feszülő bőrdzseki nyikorgása már-már obszcénnek hat.

A kötelékem egy kiéhezett, szűkölködő ribanc a mellkasomban.

– A félelem élteti – magyarázza. – A legtöbb fenomén teljesen összeszarja magát miatta, mert ő a legrosszabb rémálom, amiben valaha is részük volt. Te semmit sem adtál neki, még azután sem, hogy rád ijesztett. Ez nem normális.

Szóval ez egy kihallgatás.

Gryphon nem nyers parancsokat osztogat, mint North, és nem tesz csípős megjegyzéseket, mint Nox. Még Gabe mélabús és szeszélyes kirohanásai is fényévekre vannak ettől a nyugodt, egyenes beszédtől, és bassza meg, ezzel azonnal levesz a lábamról.

Nagyon óvatosan kell megválogatnom a szavaimat.

– Soha nem állítottam, hogy normális vagyok.

Ha továbbra is így fog bámulni, lehet, hogy összeroppanok, és bömbölni kezdek, mint egy gyerek. Ez lenne a képessége? Addig mered az emberekre, amíg idegösszeomlást nem kapnak? Mert annyit én is meg tudok állapítani, hogy ehhez kurva jól ért.

– Úgy vélem, hibát követtél el – mondja –, és ahelyett, hogy ezt beismerted volna, és megpróbáltad volna jóvátenni, csak tovább rontottad a helyzetet. Meg kellett volna bíznod bennünk… bármi is történt abban a kórteremben, ami miatt megszöktél, hozzánk kellett volna menekülnöd.

Jeges rémület önt el attól az emléktől, amikor magamhoz tértem a steril szobában. Ha most kellene megküzdenem a tavi ribanccal, elevenen felfalna, ezek az emlékek ugyanis bőven elegendő táplálékot adnának neki.

Gryphon összeszűkíti áttetsző, jádezöld szemét, a tekintete forrón égeti a bőrömet. Egyszeriben nem tudok tovább védekezni – túlságosan hatalmába kerít a kétségbeesés, az öngyűlölet és ez a pokol, amiben rekedtem. Elkezd mozogni a szám. Bármit megtennék, csak hogy még azelőtt elmenjen, hogy elveszteném a fejem.

A szemembe szökő könnyek miatt szinte semmit sem látok, de nem foglalkozom velük.

– A rólam alkotott véleményeteket ismerve helyesen cselekedtem. Nem haragszom rátok. Nyugodtan utálhatsz, mert ez azt jelenti, hogy legalább még élsz, Gryphon. Kérlek, menj el! Még mindig nagyon fáradt vagyok, és most nem tudok foglalkozni ezzel a kérdéssel.

A hétvége hátralevő részét átalszom, de pár óránként felébredek, hogy igyak egy kis vizet, vagy elsántikáljak a mosdóig. A testem gyakorlatilag kikapcsol, hogy fel tudja dolgozni Felix gyógyító beavatkozását. Idegesítő dolog, ugyanakkor mivel az agyam semmi másra nem tud összpontosítani a túlélésen kívül, legalább nem kell Gryphon látogatásán merengenem.

Amikor hétfő reggel Gabe megjelenik az ajtóm előtt, érzem, hogy valami megváltozott közöttünk.

Továbbra is haragszom rá, és képes lennék durván összebalhézni vele, ráadásul az egész rohadtul az ő hibája. Viszont olyan átkozottul nyomorúságosan fest, akár egy búslakodó kiskutya, és még én sem vagyok akkora ribanc, hogy belerúgjak egy búslakodó kiskutyába.

Szorosan mellettem marad, miközben a campuson át az ebédlő felé vesszük az irányt. Szeme jobbra-balra villanva pásztázza a környezetünket, mintha tényleg védene valamitől. Ettől az én érzékszerveim is kiélesednek, és amikor a kötelékem az övé felé nyújtózik, és megnyugvást keresve hozzásimul, Gabe összerándul, és rám pillant. Értem, miért teszi, hiszen eddig olyan rövid pórázra fogtam a kötelékemet, hogy még egyszer sem érezhette, most pedig némán átkozom magam, amiért ezúttal hagytam kiszabadulni.

Reszelős hangon felel a kérdésre, amit nem tudtam feltenni neki, mert képtelen vagyok megszólalni.

– Tegnap este újabb három kötelékhorgonyt vittek el az egyik zárt lakóövezetből, nagyjából húsz percre innen. Köztük az unokatestvéremet is.

Bassza meg.

Úgy összerándul a gyomrom, hogy ha ettem volna valamit, most valószínűleg kihánynám Gabe cipőjére.

Egyre közelebb jutnak hozzám.

Nagyon ügyeltem arra, hogy ne hagyjam kicsúszni a képességem a kezeim közül, még az apróbb kirohanásait is korlátoztam. Éppen ezért fogalmam sincs, véletlen egybeesés-e, hogy egyre közelebb férkőznek a tartózkodási helyemhez, vagy hogy az a férfi talált valamilyen módszert, amivel a képességem jelzőfénye nélkül is képes rám bukkanni.

Annyira sokkolnak ezek a lehetőségek, hogy kurvára észre sem veszem, amikor megérkezünk az ebédlőbe, ahol Gabe már tele is szedte tojással a tányéromat. A rettegést leküzdve elveszem tőle az ennivalót. Bunkóság, hogy egy szóval sem reagálok arra, hogy elrabolták a rokonát, de ha most kinyitnám a szám, isten tudja, mi csúszna ki rajta.

Valószínűleg rohadtul kiakadnék, és könyörögnék neki, hogy engedjen el. Hagyjon elmenni a francba, mielőtt mindannyian megdöglünk amiatt, hogy az Ellenállás folyamatosan a hatalom átvételén ügyködik.

Csendben helyet foglalunk, és hozzálátunk az evéshez. Gabe szinte teljesen végez a kajájával, mielőtt megszólal.

– Amikor eltűntél… eleinte mindannyian azt hittük, hogy elraboltak. Sok csoport tevékenykedett azon a területen, én pedig, nos, még túl fiatal voltam ahhoz, hogy a szüleim beavassanak a részletekbe. Viszont mindketten tanácstagok voltak, ezért eleget hallottam ahhoz, hogy aggódjak érted. Minden egyes alkalommal, amikor felbukkant valahol egy holttest, azt hittem, a tiéd. Minden egyes alkalommal, amikor feltűnt egy agymosott gyerek, abban reménykedtem, te vagy az, bassza meg, mert akkor haza tudtunk volna hozni, és meg tudtunk volna menteni. De te mindvégig valahol egy városban lófráltál, és vígan élted az életed.

Ez egy szomorú történet, de Gabe pár igen lényeges dologban téved. A legtöbb ponton nem igazíthatom ki, mert akkor rohadtul elszabadulna a pokol. Ugyanakkor van valami, amit már most szeretnék leszögezni.

– Azt tudod, hogy az autóbaleset után kórházba kerültem, ugye? – szegezem neki. – Az egész családom odaveszett. Tizennégy éves voltam, és teljesen egyedül maradtam a világban. Halálra voltam rémülve. Egyáltalán nem arról van szó, hogy egyszerűen csak leléptem, hogy boldogan tengjek-lengjek egymagamban. Egyszer az életben meg kellene próbálnod messzebb látni a saját orrodnál, és akkor talán kicsit jobban alakulnának köztünk a dolgok.

Gabe nyel egyet, és körbenéz az ebédlőben, de ilyen korán alig jár erre valaki rajtunk kívül. Azt hiszem, épp ezért szeretjük annyira mindketten ezt az időpontot, mert így nem kell amiatt aggódnunk, hogy ki nézi végig, ahogy eszünk.

– North az egész családomnak elárulta, hogy láttak Floridában, és hogy egy lemezboltban dolgozol. Semmi sem utalt arra, hogy valaha is kapcsolatba kerültél volna az Ellenállással. Világosan közölte velünk, hogy nagy valószínűséggel egyszerűen csak elszöktél. Mégis hogy hagyhatnám ezt figyelmen kívül?

Megvonom a vállam.

– Te mit szólnál hozzá, ha az egész családod odaveszne egy balesetben? Ha csak úgy elszakítanák tőled őket?

Farkasszemet néz velem, és eltolja magától a tányérját.

– Erre pontosan tudom a választ – feleli. – Apámat két éve rabolták el. Egy héttel később találtunk rá a megcsonkított holttestére. Anyám másnap lemondott a tanácstagságról, és azóta sem igazán önmaga. Ha arra kérsz, hogy vonatkoztassak el a saját történetemtől, talán te is megfogadhatnád a saját tanácsod.

Erre igazából semmit sem tudok felelni, inkább próbálok arra összpontosítani, hogy befejezzem a reggelit. Most, hogy az egész ebédlőt betöltik a traumáink, a tojásnak is elromlik az íze.

Sokkal könnyebb volt utálni Gabe-et, amikor azt hittem, csak egy dühös, irigy seggfej, akinek nincs saját élete.

Kiürítem a tányéromat, és a kezembe veszem a táskámat, hogy elinduljak az első órára. Gabe utánam ered, közben ismét fesztelenül vigyorog a többi srácra, és gondtalan életöröm sugárzik belőle. Egy másodpercre leállítom magam, és nem azon bosszankodom, mennyire utálom ezt a helyet, hanem alaposabban megnézem, mi történik körülöttünk. A csapattársai mind imádják őt, a barátnőik tágra nyílt szemmel bámulják, még a tanárok is szívélyesen köszöntik.

Egyikük sem vet rám egy pillantást sem.

Sage a közgázterem előtt vár minket. Hol rám, hol Gabe-re néz, de nem mond semmit. Amikor Gabe a szokásostól eltérően mellettem foglal helyet, nem pedig három székkel arrébb, Sage-nek felszalad a szemöldöke, de néma marad.

Nem véletlenül a legjobb barátom.

Megvárom, hogy elkezdődjön az óra, és mindenki nekiálljon bőszen jegyzetelni, majd Gabe-hez hajolok.

– Nem akarom megpecsételni veled a köteléket – suttogom –, de nem fogok minden alkalommal a torkodnak ugrani, ha te is hajlandó vagy erre.

Jelenleg ennél többet nem tudok ajánlani neki, és talán az sem jó ötlet, hogy egyáltalán idáig merészkedtem.

Ő felsóhajt, viszont csak az óra után válaszol, miközben Sage-dzsel a jegyzeteinket és a könyveinket pakolásszuk.

– Ezt nevezik barátságnak, Oli, és adok neki egy esélyt, ha te is – mondja fölénk tornyosulva. – A kötelékes szarságot meg majd később kitaláljuk.

Gúnyosan elhúzom a szám, és a vállamra veszem a táskát.

– Ha most el akarod játszani a jófiút, és csak azért teszel úgy, mintha a barátom lennél, mert meg akarsz dugni, és meg akarod pecsételni a köteléket, akkor azon nyomban tökön rúglak, és szó nélkül faképnél hagylak.

Sage nevetésben tör ki, aztán a szájára tapasztja a kezét, de semmit sem tud kezdeni az egész testét rázó hahotázással. Gabe rászegezi a tekintetét, viszont csak magában bosszankodik.

– Ahogy most állunk, Fallows, könyörögnöd kellene, hogy dugjalak meg – feleli. – Amit kínálok, az barátság extrák nélkül. Azzal a kivétellel, hogy minden mozdulatodat figyelni fogom, te pedig folyton azon töröd majd a fejed, hogyan szökhetnél meg előlünk.

Megvonom a vállam, és miközben mindhárman kifelé tartunk a teremből, Sage-et oldalba bökve válaszolok Gabe-nek.

– Nekem így is jó, de a debilek klubjának első szabálya, hogy utáljuk Giovannát, és ki akarjuk nyírni. Ha nem tudsz azonosulni ezzel a szándékunkkal, máris kizárunk.

Gabe a fejét ingatja, Sage pedig tiltakozni kezd, mert még mindig önmagát hibáztatja ennek a szörnyű picsának a viselkedése miatt.

 

– Nem akarjuk holtan látni – szabadkozik –, csak annyit szeretnénk elérni, hogy kicsit kevésbé utáljon engem.

Felhorkantok.

– A lófaszt, én holtan akarom látni. Már lestoppoltam neki az apokalipszis lovasait. Gabe kiiktatja Riley-t, te meg akkor dughatsz Felixszel, én egyébként is rá szavazok.

A sarkon befordulva pont Felixbe botlunk, aki megátalkodottan vigyorog ránk, Sage pedig azonnal céklavörös lesz.

– Tudtam, hogy hasznomra válik, ha segítek neked meggyógyulni. Kösz, Fallows – mondja a srác, amikor elhaladunk mellette, és közben Sage-re kacsint, aki azt kívánja, bár elnyelné a föld.

Gabe velem együtt nevetni kezd. Átkozottul furcsa, hogy itt állok mellette, és nem azon töröm a fejem, hogyan végezhetnék vele. Tudom, hogy ez nem fog sokáig tartani, de erre az egy másodpercre is különösnek találom ezt a helyzetet.

Sage oldalba bök.

– Ezt nem szavazással fogjuk eldönteni – motyogja. – Sietnünk kellene. Ha elkésünk töriről, Nox újabb lejárató hadjáratot indít ellened.

Ah.

Valaki öljön meg.

Amikor Gabe leül mellém, valami nagyon fontos dologra jövök rá, mégpedig hogy mekkora tekintélye van az egyetemen. A többiek látják, hogy nyugodt hangnemben beszélgetünk egymással, és egy csapásra minden megváltozik, mintha mindannyian más véleménnyel lennének rólam, miután Gabe „megbocsátott” nekem.

Nem kell tudniuk a részleteket ahhoz, hogy máshogy álljanak hozzám, és Zoey hirtelenjében egyedül találja magát.

Ez Sage-nek tűnik fel elsőként, és azonnal fel is hívja rá a figyelmemet.

– Megérdemli a ribanc – suttogja.

Teljes mértékben egyetértek vele, és kérdőn a horgonyomra nézek, aki már nem fogalmaz ilyen burkoltan.

– Megszegte Vivian szabályait. Te érdemelted volna a győzelmet. Vivian kizárta Zoey-t az óráról. A szülei dühöngenek, de Gryphon beszélt velük. A bevetési egység nem vesz fel olyanokat, akik nem hűséges a csapatukhoz.

Hát igen.

Lényegtelen, hogy ez igazából nem is rólam szól, hanem Zoey aljasságáról, attól még győzelemnek élem meg. Talán mégsem olyan rossz dolog a kihallgatás, ha ez az eredménye.

Még tíz másodpercig tudom jól érezni magam, mert ezután Nox belép a terembe, és kurvára elszívja előlem a levegőt. Ma is jól néz ki, még dögösebb, mint valaha, és leginkább egy alvilági istenre hasonlít, aki azért jött, hogy gyötörje az átkozott lelkemet.

Még azelőtt ki kell jutnom ebből a városból, hogy a hormonjaim egyenesen a pokolra juttatnának, csak hogy vele legyek.

Nox a mellettem ülő Gabe-re villantja a tekintetét, de semmi nem utal arra, hogy meglepődne vagy feldühödne azért, mert együtt lát minket. Egyszerűen csak bedugja a laptopját a konnektorba, megáll a hallgatóság előtt, és vár, amíg mindenki el nem némul. A puszta jelenlétével parancsol a diákoknak.

– Mit tudtok mondani nekem a szintrendszerről?

Inkább a halált választom, semmint hogy Nox bármelyik óráján felemeljem a kezem, a lányok hada viszont kétségbeesetten szeretne bizonyítani neki. Mintha a kérdései megválaszolása is elég lenne ahhoz, hogy lehúzza a nadrágját, és a szájukba tegye a farkát.

A kötelékem fészkelődni kezd bennem erre a gondolatra, de egy másodpercig tovább kínzom magam vele, mert akkor talán meg tudom győzni arról, hogy kurvára leszarom, mit csinál Nox.

Amyt szólítja fel, akinek azért tudom a nevét, mert Sage ki nem állhatja, és már a hangjától is feláll a szőr a hátamon.

– Amikor a fenomének közösségeinek három tanácsa összeült a központosított horgonyhálózat kialakításához, létrehoztak egy olyan rendszert, ami kategorizálja a fenoméneket és a képességeiket. A legerősebb fenomének képessége három szinten is megnyilvánul. Vannak elsődleges, másodlagos és esetleges képességeik is. A legtöbb fenomén rendelkezik elsődleges képességgel, néhányan másodlagossal is, viszont csak nagyon keveseknek van véletlenszerű képességük.

Nox bólint, majd szó nélkül hátat fordít nekünk. Állandóan bunkózik velünk, amibe az egész terem kénytelen beletörődni. Oké, abban mondjuk biztos vagyok, hogy csak én nézem ilyen kényszeresen a hátát, és az előadása minden másodpercét utálom, de ez van.

– Pontosan. Szóval a vérvétel és a DNS-szekvenálás nemcsak annyit árul el, hogy kik a horgonyaink, hanem a képességünkre is utalhat – magyarázza nekünk. – A vizsgálat során specifikus paramétereket használnak, hogy kiderüljön, milyen szintet képvisel az adott képesség. Miért van erre szükség?

Még több kéz lendül a magasba, de igazából ez a téma engem is érdekel, ezért egy percre száműzöm a fejemből a csípős megjegyzéseket, hogy figyelni tudjak Nox gondolatmenetére.

Nem mintha azt hinném, hogy mindig igaza van.

A nagyközönséget folyton cukormázas hülyeségekkel etetik, a valóság azonban más. Le merem fogadni, hogy ebben az esetben is hazudni fognak róla.

– Azért, hogy legyen mivel dicsekedni. Mindenki tudni akarja, ki áll a legfelső szinten.

Nem ismerem ezt a lányt, de a felsője mély kivágása miatt biztosra veszem, hogy Nox egészen a mellbimbójáig belát.

Nem mintha ez bármilyen hatást gyakorolna rá, amikor válaszol neki.

– Csak találgatsz, azonban tévedsz. Ne vesztegesd az időnket! Van más ötlet?

Ezután sokkal kevesebben jelentkeznek, de Nox Gabe-et szólítja fel. Még egyszer sem láttam őket kapcsolatba kerülni egymással a hülye horgonyvacsorákon kívül, amiken mindannyiunknak kötelező részt venni. Annak sem örülök, hogy most Nox figyelme rám is irányul, miközben mindkettőnket ellenségesen méreget.

– Csak a legmagasabb szinten álló fenomének kerülhetnek a bevetésiekhez – feleli Gabe. – A tanácstagokat eredetileg a közösségünk legerősebb tagjai közül választották ki, de manapság a címkézés-elengedés módszert is használják. Ha az Ellenállás elrabol valakit, tudnunk kell, mekkora hatalma van, mert előfordulhat, hogy agymosottan küldik vissza. Nincs veszélyesebb egy két lábon járó időzített bombánál, aki pontosan úgy néz ki, mint a szomszédunk.

Te jó ég.

Nagyon közel jártam ahhoz, hogy egyike legyek ezeknek az agymosott zombiknak, akiket csak azért engednek szabadon, hogy megkeressék a többi magas szintű fenomént, és elvigyék őket az Ellenálláshoz. Közben pedig mindenkit megölnek, aki megpróbálja ezt megakadályozni… rettenetes.

Mozog a toll a kezemben, ahogy remegni kezdenek az ujjaim.

Nox megint hátat fordít nekünk, és elkezdi az előadást. Megerősíti az imént elhangzottakat – Gabe helyes választ adott. Sage-nek feltűnik, hogy kaptam egy kisebb idegösszeomlást, ezért aggodalmasan néz rám. Megérinti a kezem, próbál megnyugtatni, de óra közben semmit sem tehetünk, és semmit sem mondhatunk egymásnak. Máskülönben kihúznám Noxnál a gyufát, és egy újabb nyilvános megaláztatásban lenne részem, amire semmi szükségem. Így aztán nagy levegőt veszek, és elengedem a fülem mellett.

Jegyzetelés közben felcsúszik a kezem a tarkómra, és dörzsölni kezdem azt a kis kitüremkedést, ahová a nyomkövetőt ültették. Emlékeztetem magam arra, hogy akármennyire is szeretnék elmenekülni, nem tehetem.

A tavaszi szünetre semmi tervem nincs azon kívül, hogy tanulok, és kicsit alaposabban felfedezem a campust, hátha találok valami munkát.

Ha kereshetnék egy kis pénzt, még azt a kockázatot is vállalnám, hogy a nyomkövető felrobbantsa az agyam. Ahogy a dolgok most állnak, meglehetősen biztos vagyok abban, hogy North igazából nem végezne velem, kivéve ha valami szörnyűséget követnék el, vagy veszélybe sodornám mindannyiukat, pénz nélkül viszont rohadtul be vagyok ide zárva.

Ebben a zárt közösségben mindenki tudja, ki vagyok, és hogy a bevetési egység hozott ide az akaratom ellenére. Szóval semmi esélyem, hogy valaki felvegyen, ha stoppolnék. Pénzre van szükségem, és találnom kell valakit, aki ki tudja szedni a nyomkövetőt a bőröm alól.

Dolgozhatnék a kávézóban vagy az egyetemi könyvesboltban is, de amikor beviszem az önéletrajzom, mindkét helyen azonnal elküldenek. A könyvesboltot még értem, mert North valószínűleg előre figyelmeztette őket. Annak okára viszont, hogy a kávézóban miért utasítottak el, csak később derül fény, amikor Sage feljön hozzám, hogy elrángasson magához, majd közölje velem, hogy a kávézó Gryphon nővéréé.

Még csak nem is tudtam, hogy van nővére.

A felszolgáló alsóhangon kilencven lehetett, szóval legalább nem Gabe egyik családtagja előtt szerepeltem le, de istenem, nem hiszem, hogy ezután valaha is vissza merek oda menni.

Sage-et megmosolyogtatja a zavarom, és amint a szobájába érünk, egy italt nyom a kezembe. Sawyer már ott vár minket, és ő is iszik. Bár semmi kedvem elmenni a buliba, ahová a két testvér hivatalos, Gabe már engedélyt kért Northtól, hogy én is elmehessek, nekem pedig rohadtul nincs erőm elkezdeni magyarázkodni annak a hatalmaskodó seggfejnek amiatt, hogy inkább otthon maradnék.

Leginkább azért ücsörögnék otthon, mert Sage teljesen rápörgött arra, hogy Gabe és én megpróbálunk jóban lenni egymással. Ez annyira fontos neki, hogy amint elkezdi az alapozást, már semmi másról nem tud beszélni.

– A végén meg fogod pecsételni vele a köteléket. Nincs az az isten, hogy nem dugod át vele az éjszakát, ha meglátod félmeztelenül a buliban.

Félrenyelem a koktélt, ami az orromban köt ki. Mintha lángra lobbanna az egész fejem, Sawyer ugyanis csak olyan italokat tud keverni, amik elfogyasztásakor óhatatlanul fennáll az alkoholmérgezés veszélye. Pontosan ezért szeretem ezeket ennyire.

Amint újra kapok levegőt, mogorva pillantást vettek a spicces barátomra.

– Már láttam félmeztelenül, és bár nem tagadom, hogy rohadt jól néz ki, senkivel nem fogok dugni a közeljövőben. Már pókhálós vagyok, és ha így haladunk, jó pár évszázadig egyetlen férfi sem fogja orvosolni ezt a problémát.

Sawyer elhúzza száját, de nem néz rám, a telefonja köti le minden figyelmét. Sage belerúg, mert már kezd átbillenni a spiccességet a részegségtől elválasztó határvonalon, de nehéz hete volt.

Giovanna kitett egy posztot arról a horgonygyűrűről, amit Riley-tól kapott.

A horgonygyűrű nagy dolognak számít – ez áll legközelebb az eljegyzési gyűrűhöz a fenomének közösségében. Csak az a baj, hogy Riley egy olyan családi ereklyét adott Giovannának, amit korábban Sage-nek ígért. A nagymamájáé volt, aki a háború alatt csempészte az országba, és emiatt nemcsak simán nagy dolog, hanem kurva nagy dolog.

Ez csak egy újabb kibaszott alkalom arra, hogy Sage lelkébe gázoljon, és most már épp annyira kívánom a halálát, mint Giovannáét. Ha ők is ott lesznek a ma esti medencés bulin, jelenetet fogok rendezni.

Sawyer arcát elnézve nem leszek egyedül.

Nem tudom, hogy az ellenállhatatlan személyiségem vagy a mindennapossá vált közös tanulás miatt, de azt hiszem, Sawyer végre kezd kibékülni a jelenlétemmel. Mármint továbbra sem én vagyok a kedvence, viszont már nem hőköl hátra, ha meglát, és nem fintorog, amikor megszólalok. Ez csak annak lehet az előjele, hogy előbb-utóbb kurva jóban leszünk.

Amikor beleiszom az italomba, az alkohol még mindig égeti az orrüregemet. Elkezd rezegni a másik telefonom a zsebemben, ezért ránézek.

Küldj képet arról, miben mész bulizni, horgony!

Atlas is iszik. Onnan tudom, hogy az egyik percben még aranyos és édes, a másikban pedig szexi és parancsolgató. Képtelen vagyok elhinni, hogy ez bejön nekem, hiszen North is így bánik velem. Viszont van valami abban, hogy Atlasról mindig lepereg, amikor próbálok kellő távolságot tartani tőle, és ezzel kicsit levesz a lábamról.

Ha kellően leiszom magam, lehet, én is kérek róla egy képet, de sokkal kevesebb ruhával.

– El ne kezdj szextingelni Atlasszal, mert akkor elveszem a telefonod! Ha már arra vagyok kárhoztatva, hogy egyedül és szerelem nélkül éljem le az életem, az a legkevesebb, hogy nem tolod a képembe a romantikus turbékolásotokat – fanyalog Sage.

– Valószínűleg csak kanos, az még nem szerelem. Ráadásul én is örökre egyedül leszek, nem rémlik? Sehol egy farok. Még akkor sem, ha Gabe álmaim kockahasú férfija.

– Édes istenem – szólal meg Sawyer –, már el is húztam, ha semmi másra nem vagytok képesek azon kívül, hogy leigyátok magatokat, és siránkozzatok a pasik és a siralmas szexuális életetek miatt.

Sage ránevet a testvérére, ami még úgy is zene füleimnek, hogy be van csípve. Közelebb hajol hozzám, és úgy tesz, mintha suttogna.

– Nincs nagyobb átok egy bátynál. Sawyernek az a baja, hogy ma este nem lesz ott a pasija, és miközben ránk kell vigyáznia, még csak nem is reménykedhet abban, hogy itthon kettesben marad vele, miután mi leléptünk.

Pasija, nem horgonya. Talán jelentéktelennek tűnik a szóhasználat, de a mi közösségünkben határozottan elkülönül egymástól a kettő. Akárkit is rendelt Sawyernek a sors, még nem akadt rá, viszont addig sem ül tétlenül. Megértem, én ugyanis nagyon fiatalon megtaláltam a horgonyaimat, és emiatt nem is tudok elfogulatlanul dönteni ilyesmikről.

Sage-et is megfosztották a lehetőségektől.

– Ki a pasid? Ismerem? Dögös? – támadom le a srácot. – Istenem, mondd, hogy egy álompasi, akkor legalább rajtad keresztül kiélhetem a vágyaimat!

Sawyer gúnyosan felnevet, de ezután nyomkodni kezdi a telefonját, majd felém fordítja a kijelzőt, hogy megmutassa az irtó dögös hokijátékosát, akinek gödröcskék vannak az arcán, és a bicepsze vastagabb a combomnál.

– Azt a kurva! Sawyer, te kis huncut! Remélem, a farka is felveszi a versenyt a többi testrészével!

Sage felnyög, és hátrahanyatlik az ágyon.

– Jobb, ha nem kezded el Grey farkáról faggatni. Már így is túl sokat hallottam róla, és folyton csak arra emlékeztet, milyen rohadtul egyedül vagyok… sehol egy farok a láthatáron. Vagy virágok, cukorkák és plüssmackók.

Ó, istenem!

Amikor Sage meglátta az Atlastól kapott ajándékokat, azt hittem, könnyekre fog fakadni. Egy fél másodpercig lelkiismeret-furdalásom volt, de aztán kijelentette, hogy Atlas a kedvence, és hogy őt is vigyük magunkkal, ha megszökünk. Amilyen tempóban halad előre a dolog, egy rohadt buszt kell majd kibérelnünk, mert Sawyer nyilvánvalóan nem fogja hagyni, hogy a húga nélküle menjen bárhová is, én meg soha nem kérném arra, hogy dobja miattunk ezt a dögös Grey-t.

Felix pedig kinyomozná, hová tűnt Sage, ebben biztos vagyok.

Nem akarok arra gondolni, hogy milyen a kapcsolatom a horgonyaimmal, vagy hogy meg akarok szökni, vagy hogy emiatt a sok faszság miatt egy farok sincs a láthatáron. Úgyhogy fogom a poharam, és két szuszra felhajtom a folyékony tüzet, aztán Sawyer felé nyújtom a poharat, hogy töltse újra.

Vigyorogva veszi el tőlem.

A mai este egy kurva nagy káosz lesz.

Nem tévedek.

Sawyer rávesz minket, hogy együnk valamit, és kicsit józanodjunk ki, mielőtt közösen elmegyünk a Halliwell birtokra, a medencés buliba. Úgy tűnik, mindenki hivatalos rá, mert csak az utca végén tudunk megállni, és onnan sétálunk a házig. Mindenhol két sorban parkolnak a kocsik. A környéken lévő zárt lakóövezetek többsége tele van fenomén családokkal, ezért senki nem akad fenn amiatt, hogy most ilyen sokan sereglenek ide. Szinte teljesen kitisztítja a fejem, amikor az esti levegő arcul csap. Meglepően meleg van, és teljesen ki van száradva a szám. Kell egy koktél, most azonnal.

Ez a ház pár hónappal korábban még elképesztő luxusnak tűnt volna számomra, de olyan sok időt töltöttem már Northnál, aztán Sage-nél is, hogy már semmilyen hatást nem gyakorol rám ez az egész kastélyosdi. Kurvára nem érdekel, hány faburkolatú könyvtárszoba vagy cselédszárny van egy házban.

Az érdekel, hogy a benne lakó emberek seggfejek-e, vagy sem.

Miközben átverekedjük magunkat a házon, Sage-nek sikerül szereznie egy kis bort, és bár szar íze van, ezt is győzelemnek éljük meg. Egyikünk sem akar itt lenni és ezekkel az emberekkel foglalkozni, ezért mindketten teljes erőbedobással próbáljuk leinni magunkat.

Hamar megállapítom, hogy a fenomének közössége túl kicsi, mert megint minden tele van tanácstagokkal, ami azt jelenti, hogy valószínűleg North is itt van. Biztos valamelyik sarokban ólálkodik, és jópofizik a többi begyöpösödött, leereszkedő barommal. Ráadásul neki még lopnia sem kell a piát.

Sawyer próbálja feltűnés nélkül megkeresni a borospoharakat, miközben átmegyünk a konyhán és az ebédlőn, de én nem vagyok hajlandó efféle luxusra várni, és egyenesen az üvegből iszom. Sage-dzsel úgy vihogunk, mint a gyerekek, amikor valahol az első emeleten egy raktárhelyiségre lelünk. Elhatározzuk, hogy oda fogunk elbújni, amíg a tanácstagok ki nem vonulnak a házból a kertbe.

Még azelőtt átkozottul részegre kell innunk magunkat.

Mivel egy égbekiáltóan fényűző helyen vagyunk, természetesen a raktárhelyiségbe is tettek kanapét és asztalt. Találunk pár egymásra rakott bárszéket is, és a wifi is elég jó ahhoz, hogy Sawyer basztatni tudja a telefonját, miközben Sage és én úgy vedeljük a bort, mintha izet innánk.

Sage a telefonjára nézve csettint egyet a nyelvével.

– Felix nem tud jönni, tanulnia kell a többi orvosi előkészítőssel.

Felhorkanok, mert senkit nem ver át azzal, hogy folyamatosan próbálja távol tartani magától a srácot. Büszke vagyok arra, hogy kicsit sem hadarok, amikor megszólalok.

– Én mondom, hogy dugnotok kellene. Csak egyszer. Adj neki egy esélyt, és ha nem lesz jó, akkor ugyanolyan kínosan feszenghettek egymás társaságában, mint eddig, de végre tovább tudtok lépni.

A barátom felnyög, és meghúzza a bort. Megint rezeg a telefonja. Teljesen belefeledkezik abba, hogy válaszoljon Felixnek, mert éppannyira rá van kattanva, ahogy a srác rá. Csak a félelem tartja őket távol egymástól, és a fájdalom, amit Riley okozott Sage-nek. Azt hiszem, kellő türelemmel és egy kis biztatással Sage túl fog lépni ezen, és sokkal boldogabb lesz az érte rajongó focista oldalán.

Amikor egy órával később Gabe ránk talál, összebújva vihogunk a telefonunkat bámulva. Elég egyetlen pillantást vetnie hármunkra, és máris forgatni kezdi a szemét.

– Azt a rohadt, egy ezerdolláros bort vedelsz, horgony.

A vállamat vonogatva felé nyújtom az üveget.

– Olyan az íze, mint a mosléknak.

Gabe ingatja a fejét, de elveszi az üveget, és meglepődik, amikor észreveszi, hogy szinte már alig van benne. Nem fogadnék rá, hogy ha ragaszkodik ahhoz, hogy menjünk ki, és vegyüljünk el a többiek között, akkor képes leszek felállni, és mozgásra bírni a lábam. Viszont legalább már nem érdekel a… nos, semmi sem érdekel.

– Legalább fürdőruhát hoztatok?

Sawyer méltatlankodva néz rá.

– Úszógumit kellett volna, mert amilyen állapotban vannak, meg fognak fulladni nélküle.

Elfogadhatatlannak tartom, hogy így pocskondiázzanak, és nem hiszik el, hogy bírom az alkoholt, ezért talpra kászálódom, de csak lassan, hogy véletlenül se hasaljak el a padlón. Sage nyöszörögve nyugtázza a döntésem, hogy kimozdulunk innen.

– Ha már kénytelen voltam belepréselni magam Sage egyik fürdőruhájába, és eljönni erre a tanácstagoknak szóló, idióta faszveregetésre, akkor mérget vehetsz rá, hogy bemegyek a medencébe.

Sawyer kitámogatja a húgát a raktárból, de én elhessegetem Gabe-et, aki felém nyújtja a karját. Ez kicsit felháborítja, én pedig nagy kegyesen magamban tartom, hogy akár azt is mondhattam volna neki, hogy tartsa tőlem távol a kibaszott kötelékét, amikor nem vagyok teljesen ura önmagamnak, a saját kötelékem ugyanis még mindig utána ácsingózik a mellkasomban. Nem hagyhatom, hogy hozzám érjen, mert a végén még ennek az átkozott bulinak a közepén fogom a földre teperni, csak hogy megszabaduljak ettől a… sóvárgástól.

Fuj!

Még gondolni is rossz ilyesmire, de istenem, lassan az őrületbe kerget az a sajgó, feszítő érzés, ami minden egyes alkalommal hatalmába kerít, amikor valamelyik horgonyom közelében vagyok. Talán mégsem volt jó ötlet fegyverszünetet kötni Gabe-bel, mert már alig tudom fegyelmezni magam.

A konyhához érve Sawyer halkan elkáromkodja magát, és úgy lépked, hogy testével eltakarja a botladozó testvérét. Megdöbbenek, amikor Gabe is ezt teszi velem. Mintha most kétszer szélesebbre nőne a háta, és teljesen fölém magasodik, hogy semmit se lássak abból, amitől óvni akarnak minket.

Van elég eszem, ezért amíg ki nem jutunk innen, befogom a szám, Sage viszont már túl részeg, és amikor Sawyer kénytelen a szájára tapasztani a kezét, motyogva fenyegeti és szidja a bátyját.

Miután sikerül találunk odakint egy olyan helyet, ami nem hemzseg az emberektől és az alkoholtól, Gabe beavat a titokba.

– Most, hogy az Ellenállás egyre közelebb jut a campushoz, North és Sharpe összekülönbözött a protokoll miatt. Sharpe egyértelműen leszögezte, hogy nem fog kesztyűs kézzel bánni veled. Hiába utálod Northt, ő az, aki távol tart téged ettől az egész faszságtól.

A francba.

Semmivel sem akarok tartozni ennek az embernek, de még én sem tagadhatom, hogy ezzel sokat segít nekem.

Leveszem és összehajtogatom a ruhámat, majd lehajolok, hogy belecsúsztassam Sage táskájába. Óvatosan mozgok, mert a mellem kicsit nagyobb, mint az övé, és fennáll a veszélye annak, hogy ma este mellbimbót fogok villantani. Amikor kiegyenesedem, Gabe úgy bámul rám, mintha még egy fejem nőtt volna. Végig kell néznem magamon, hogy meggyőződjek, nem mutattam-e meg véletlenül az egész átkozott társaságnak a mellemet.

– Mi az? Mi a fenét bámulsz?

Gabe morogva ingatja a fejét, és maga elé motyog, aztán fejest ugrik a medencébe.

– Utállak, baszd meg – mondja még előtte.

Most meg mi a fasz baja van?

Sawyer ide-oda forgolódik, hogy eltakarja az öltözködő húgát, és közben szándékosan nekem jön.

– Menj már, Fallows, nem lehetsz ennyire részeg. Ne kínozd folyton!

Fogalmam sincs, miről beszél, tényleg kurvára nem tudom.

– Azt hiszem, kicsit le kellett hűtenie magát – tájékoztat Sage kuncogva. – Lehet, keresnünk kellene neked egy olyan fürdőruhát, amibe belefér a csodás melled.

Hőbörögve nézek rájuk, mert sületlenségeket beszélnek. Van itt legalább tíz lány sokkal jobb dudákkal, és Gabe feltehetően az összeset megdugta, mert sok mindent elárul, ahogy meresztgetik rá a szemüket.

Mellénk szegődik a szerencse, Riley-nak ugyanis semmi nyoma, ekkor azonban meglátom Giovannát a medence partján. Egy napozóágyon gubbaszt egy falatnyi bikiniben, ami mellett az enyém hatalmasnak tűnik. Őszintén szólva az övé nem is bikini, csak valami piros madzag, ami alig takarja az intim testrészeit. Kora estére jár, már felkapcsolták a kinti fényeket, és ég a tűz, szóval biztos nem barnulni szeretne. Nem mintha nem öltözhetne úgy, ahogy csak akar, ugyanakkor nem túl praktikus a választása.

Sage is rögtön kiszúrja, amikor belemegyünk a vízbe. Boldog gondtalansága elpárolog, keresztbe fonja a karját a mellkasán, és visszatér a félszegsége.

Picsába az egésszel.

– Sawyer, kit kell leszopnunk, hogy kapjunk egy kis koktél? Azt hiszem, a csapat érdekében neked kellene bevállalnod ezt a feladatot.

Válaszul ő erre felhorkant. Természetesen nem szeretné, ha folytatnánk az ivást, de levetkőzik, és beugrik mellénk a medencébe. Egy hatalmas tetoválás van a vállán. Egyáltalán nem gondoltam volna, hogy a mindig tökéletes modorú, számítógépmániás focista ilyen merészségre szánta magát.

Le vagyok nyűgözve. Nem csoda, hogy behúzta azt a dögös jéghokist.

A fél szemem Gabe-en tartom, aki nem messze tőlünk a többi focistával beszélget. Röhögcsélve ugratják egymást, és a társai megpróbálják elcsábítani a sörpongbajnokságra, aminek a helyszíne ráadásul a lehető legmesszebb van a tanácstagoktól. Ő azonban nemet mond, és minden további magyarázat nélkül felém biccenti a fejét.

Ettől tehernek érzem magam, márpedig semmit sem rühellek jobban.

– Nem értem, miért kell itt lennem – siránkozom.

És ez tényleg siránkozás, mert kurvára nem értem, miért ragaszkodnak ahhoz, hogy itt legyek, ha úgyis csak problémát okozok mindenkinek ezen a medencés bulin. Ezen a medencés bulin tele fenoménekkel, horgonyokkal és kötelékhorgonyokkal. Tanácstagokkal. Riley-val, Giovannával, North Dravennel és még fasz tudja, kivel. Mintha borítékolva lenne, hogy katasztrófával fog végződni.

Sage megvonja a vállát.

– Úgy tűnik, ez valamiféle beavatási szertartás. Én sem akartam eljönni, de azt hiszem, ha évek múlva visszanézünk rá, nagyon hálásak leszünk azért, hogy itt lehettünk.

Pontosan tudom, melyik szülője mondta ezt neki, mert Maria rohadtul rá van állva arra, hogy Sage „normálisan” viselkedjen. Teljesen bekattant attól, hogy Riley elutasította őt, és az, hogy Sage mostanában velem lóg, szintén rá fogja nyomni a bélyegét a Benson névre.

Ez egy kurva nagy faszság, és Sage jobbat érdemel.

– Meg kellene keresnünk a bárszekrényt – közlöm. – Remélhetőleg van ott valami ütős, amitől új erőre kapunk.

Sage a száját harapdálja, aztán féloldalasan rám mosolyog, de egyértelmű, hogy Giovanna felbukkanása tönkretette az egész estéjét. Hirtelen felülkerekedik rajtam az érzés, hogy mennyire el van baszva ez a helyzet, a barátom ugyanis szó szerint semmi rosszat nem tett. Semmit.

Bármennyire is utálom beismerni, az én horgonyaim legalább okkal utálnak engem, és még ha olyasmiért hibáztatnak is, amire nem volt ráhatásom, ezt nem mondhatom meg nekik.

Hullámzani kezd körülöttem a víz.

Hála istennek, senki sem veszi észre, de ez intő jel arra, hogy le kell nyugodnom a picsába. Úgyhogy nem nézegetem tovább Giovannát, és nem gondolok többet Gabe-re vagy arra, hogy kolonc vagyok a nyakán. Nem gondolok többet arra a sok mindenre, ami el van baszva ezen az átkozott bulin, hanem csak próbálom jól érezni magam.

A medence másik oldalára, a csúszdás vízeséshez rángatom Sage-et és Sawyert. Leülünk a medence szélére, ahol Sawyernek sikerül meggyőznie pár felsőbb évest, hogy hozzanak nekünk sört. Sage még mindig csendes, de már kevésbé búskomor, és öt rohadt percig tényleg jól érezzük magunkat.

Amikor a vendégek elkezdenek a megterített asztalok felé vándorolni, mert természetesen ezen az egyetemi bulin kaját is felszolgálnak, átbeszéljük, hogy érezzük magunkat. Arra jutunk, hogy a kaja most nem lenne jó ötlet. Vagyis a kaja önmagában még az is lenne, viszont megpróbálni odamenni semmiképp.

Gabe felajánlja, hogy hoz nekem valamit, ugyanis már nincs szemétkedős hangulatban, de lerázom, aztán végignézem, ahogy kiemelkedik a vízből, és odamegy az asztalokhoz. Még arra sem veszi a fáradságot, hogy keressen egy törölközőt vagy felvegyen valamit. Istenem, olyan dögös, hogy nincsenek rá szavak.

– Folyik a nyálad. Biztos vagy benne, hogy nem dughattok? – suttogja Sage túl hangosan, mire lefröcskölöm vízzel.

Sawyer még mindig a medence szélén ül, és a szemét forgatva néz minket.

– Nem, mert akkor megpecsételné vele a köteléket, márpedig úgy tűnik, az szóba sem jöhet – summázza.

Bólintok, és komolyságot erőltetek az arcomra.

– Pontosan. Egyáltalán nem pecsételhetem meg vele a köteléket.

Amikor Gabe-re pillantok, észreveszem, hogy North mellett áll. Beszélgetnek valamiről, majd mindketten felém fordulnak, és rám néznek.

Az istenit.

– Grey hazaért, most azonnal indulnunk kell – parancsol ránk Sawyer, azzal feláll, és a húga felé nyújtja a kezét.

Sage vihogva próbálkozik, de nem sikerül kikecmeregnie a vízből, csak Sawyerrel közösen tudjuk kivarázsolni. A sörtől megint becsíptem, viszont legalább nem vagyok szétesve.

– Szólok Gabe-nek, hogy nélküle is biztonságban hazajutok… Hazavisztek, ugye?

Sawyer felháborodva néz rám.

– Még jó, hogy nem fogunk itt hagyni részegen, amikor sebezhető vagy!

Ránevetek. Örülök, hogy most már ilyen jó a viszonyunk, és többé nem akasztom ki a puszta jelenlétemmel.

– Micsoda dudák! Most már tudom, miért vagy ilyen népszerű, te debil.

A hangtól meghűl az ereimben a vér, és amikor megfordulok, látom, hogy a sejtelmem beigazolódott. Tényleg az a rohadék Martinez szólított meg. Sage ellenségesen néz rá, de én kinyújtom a karom, nehogy valami hülyeséget csináljon.

Egyszerűen csak el akarok menni innen, és rohadtul nem érdekel, mit gondol a jellememről vagy a testemről ez a gyáva féreg.

– Mit mondtál a horgonyomnak, te fasz?

Megfordulok, és ösztönösen Gabe ziháló mellkasához simulok. Ez rossz ötlet, mert gyakorlatilag mindketten meztelenek vagyunk, és a kötelékem valósággal örömtáncot lejt a szoros érintkezéstől. De Gabe alig vesz észre, mert annyira dühös, hogy az mindenről eltereli a figyelmét.

Ezt valamennyire szexinek találom, és emlékeztetnem kell magam arra, hogy a dühe nem azt jelenti, hogy meg akar védeni, hanem csak menteni akarja a saját becsületét.

– És amikor már azt hittem, nem lehetsz ennél szánalmasabb – folytatja Martinez –, hülyét csinálsz magadból a lány miatt, aki eldobott magától. Hogy ízlik a debilpunci, Ardern?

Gabe olyan gyorsan megkerül, hogy csak elmosódva látom a nagy testét, aztán már mindketten a földön hemperegnek. Sawyernek ütközöm, ahogy ő is ösztönösen Sage elé ugrik, ami hülyeség, mert ő az a fenegyerek, aki mindannyiunkat lángra tudna lobbantani, ha úgy tartaná a kedve.

Kiabálás hallatszik a ház felől, én viszont azzal vagyok elfoglalva, hogy a medencét körülvevő kerítéshez rángassam Sage-et, minél távolabb a váltók csetapatéjától. Furcsamód büszkeséggel tölt el, amikor látom, hogy Gabe nyerésre áll Martinezzel szemben, és úgy püföli az arcát, mintha soha nem akarná abbahagyni.

Az a pöcs most megkapja, amit érdemel.

Sawyer felnyög, majd erőt vesz magán, és belegázol az események sűrűjébe, hogy lerángassa Gabe-et Martinezről. Közben épphogy sikerül kitérnie a gyomra felé tartó ököl elől. Gabe nem szegül ellen neki, de amikor felegyenesedik, tűzben ég a szivárványhártyája, párducszeme pedig úgy követi az áldozatát, mintha kész lenne lerágni a húst a csontjairól.

Ennek nem lenne szabad ilyen izgatónak lennie.

– Mi a fene folyik itt? Mit műveltetek a fiammal?

Körbenézve észreveszem, hogy kisebb tömeg verődött körénk. Az emberek sutyorognak, és a kelleténél több telefon kamerája irányul ránk. Bárcsak magamra terítettem volna egy törölközőt, most viszont ez a legkisebb bajunk, mert Martinez apja ádáz tekintettel néz minket.

Alacsonyabb Gabe-nél, öltönyt visel, és feltehetően ő is a tanács tagja, vagy egy tanácstagnak dolgozik. Nagyon hasonlít a fiára, ugyanolyan gyáva seggfej kisugárzása van, amitől csikorgatni kezdem a fogam.

Gabe hátrahúzza a vállát, és teljesen összeszorítja az állkapcsát. Úgy néz ki, mintha képes lenne bármit eltűrni, amit ez a faszfej mond neki, ez pedig nagyon nem tetszik nekem.

– Sohasem tudtad fékezni magad – támad neki az idősebb férfi –, gondoskodni fogok arról, hogy emiatt kizárjanak a csapatból…

Végig sem gondolom, hogy milyen benyomást fogok kelteni, vagy hogy North riválisai közül hányan vesznek körbe minket, közbeszólok.

– Én tehetek róla. Gabe miattam csinálta.

A tömeg kettéválik, hogy utat engedjen Gryphonnak és Northnak, akik mintha csak a beismerésemre vártak volna. North egy tányér ételt tart a kezében, amit az agyam felfog, de nem sok mindent kezd az információval, mert mindketten olyan arcot vágnak, mint a rettenetesen felbőszült alfahímek.

Nagyszerű.

North végignéz a jeleneten, majd megszólal.

– Mi történt, David?

Senki nem mond semmit, ezért megragadom a pillanatot, hogy megint közbeavatkozzak, és elvigyem a balhét. Gabe miattam kezdett el verekedni, és nem fogom hagyni, hogy megbüntessék ezért. A foci az élete, nekem pedig semmi vesztenivalóm nincs.

– Amikor BK-n az útvesztőben voltunk, Martinez átváltozott, és vadászni kezdett rám, mert csalinak akart használni a tavi… annál a lánynál. Most is erről hencegett, de Gabe a védelmemre kelt.

Gryphon hol rám, hol Gabe-re néz, akinek még mindig vérzik a keze, mert a sorhátvéd foga felsértette a bőrét. Visszatartom a lélegzetem, felkészülök arra, hogy Gryphon mindkettőnket le fog teremteni. Szeretnék minél hamarabb túl lenni rajta, ekkor azonban Martinez felé fordul.

– Nem hibáztathatod Gabe-et azért, mert a horgonya védelmére kelt… még akkor sem, ha túl messzire ment.

David újra rám néz, de amikor elkezd izzani a szeme, Gryphon elém áll. Lazán lóg a keze az oldala mellett, a válla viszont merev, ami azt súgja, képes megküzdeni ezzel a férfival, ha bepróbálkozik valamivel.

North a kezembe nyomja a tányérját, aztán tesz David felé egy lépést, mire a tömeg hirtelen elnémul, és olyan tapintható félelem sugárzik mindenkiből, hogy szinte megfulladok tőle.

Akármire is képes North, attól mindannyian rohadtul rettegnek.

– Vidd haza a lányt, Gabriel. Vidd el innen Sage-dzsel együtt.

Senki sem mer ellentmondani neki. Gabe sem ütközik meg a szigorú parancson, csak a kezébe vesz egy törölközőt, és a vállamra teríti, miközben Sawyer ugyanezt teszi a húgával. Ezután a két fiú elvezet minket a medencétől. Meglepő módon nem imbolygok, és Sage is rendesen tud járni.

Amikor bemegyünk a házba, Gabe gúnyosan ingatja a fejét, és közel hajol hozzám.

– Kurva jól tudsz hazudni, horgony – suttogja. – Csak egy profi képes így megkerülni Gryphont. Még Northt is sikerült meggyőznöd.

17.
 
 

6ra legyél kész.

Gabe üzenete ébreszt reggel ötkor. A fejem még mindig tele van fájdalommal, undorral és kösz, nemmel. Iszom egy kis vizet, mert nem vagyok hajlandó elhinni, hogy a másnaposság a ludas, és inkább a vízhiányra fogom az állapotom.

A tegnapi események után nem tudok haragudni Gabe-re azért, mert felébresztett, de attól még nem örülök neki, hogy ilyen rohadt korán, minden indok nélkül vele kell lennem.

A bulit követően egészen az ajtómig kísért, hogy biztonságban hazaérjek, és nem ítélkezett fölöttem, amikor nyöszörögve botladoztam a lépcsőn. Szóval azt hiszem, tényleg békét kötöttünk. Mintha bizonyítottam volna neki azzal, hogy hazudtam az érdekében, és azt hiszem, most tényleg adni akar egy valódi esélyt a barátságunknak, és nem fog minden adandó alkalommal kiröhögni.

A legkevésbé sem öltözöm ki, ilyen korán ugyanis semmi sincs nyitva a campuson az ebédlőn kívül, ott pedig senkit sem kell lenyűgöznöm. Megint feltűnik, hogy kezd túlságosan rám feszülni a pólóm, mert sokkal izmosabb vagyok, mint korábban, és nagyon, nagyon kellene már munkát találnom, hogy vehessek magamnak pár új ruhát.

Így még csak villogni sem tudok azzal, amiért olyan keményen megdolgoztam, a fene egye meg.

Lerobogok a lépcsőn, és közben elég zajt csapok ahhoz, hogy az egész épületet felébresszem, de egyáltalán nem hat meg, ha tönkreteszem a sok pletykálkodó ribanc számára a tavaszi szünet utolsó napját. Egyszerre érünk az épület elé Gabe-bel, és amikor felém nyújtja a bukósisakot, egyenesen a motorjához sietek.

Már profi módon fel tudom csatolni a bukót, és egy mozdulattal Gabe mögé pattanok, így alig egy perccel később már az úton szágulunk, a motor bőg alattunk. Máris fényesen ragyog a nap az égen, de a hajnal hűvös levegője a Gabe derekát átölelő kezem csupasz bőrébe mar. Amikor végül megállunk a kiképző központ előtt, Gabe leállítja a motort, és nyújtja a karját, hogy ne üljek seggre, amikor leszállok.

Nem számítottam rá, hogy ide jövünk, Gabe-nek viszont még kulcsa is van az épülethez. Előttem lépkedve kapcsolja fel a villanyokat, és beugrik a férfiöltözőbe a táskájáért. Én felkapom a sajátomat a női öltözőben. Az útvesztő vérfürdőjét követően találtam a táskámban egy új edzőcipőt, még mindig fényes és fehér, mert eddig csak egyszer vettem fel.

Nem tudtam, hogy az egyetemnek van pénze a sérült holmik pótlására, de azt hiszem, nem véletlenül olyan rohadt magas a tandíj a Dravenen.

Gabe túlságosan vidámnak tűnik, és rám vigyorog, amikor csatlakozom hozzá.

– Azért rángattál ki hajnalok hajnalán az ágyból, hogy együtt eddzünk? – kérdezem vontatottan. – Még nem is lett volna szabad elhagynom a szobámat. Northnak az a rögeszméje, hogy folyton ott raboskodjak, szóval hogyhogy mégis elengedett?

A horgonyom csak vigyorog a nyers, reszelős hangom hallatán, majd lerakja a táskáját a fal mellé, és leveszi a pólóját. Minden tőlem telhetőt megteszek, hogy ne bámuljam a hihetetlenül formás izmait, de nem vagyok fából, bassza meg, Gabe pedig már tényleg olyan dögös, hogy arra nincsenek szavak.

A kurva életbe. Nem, el kell fordítanom a fejem, mielőtt feléled a kötelékem.

– Akármennyire is szeretnéd azt hinni, North nem azért íratott be BK-ra, hogy gyötörjön. Az Ellenállás nap mint nap újabb horgonyokat rabol el. Ezeknek a híreknek még csak a fele sem jut el hozzánk. Meg kell tanulnod megvédeni magad, különösen, mert nincs semmilyen képességed, amit használhatnál. Jól teljesítesz BK-n, viszont még semmit nem vettünk önvédelemből. Úgyhogy amikor mondtam Northnak, hogy szeretnék veled edzeni, ő is úgy vélte, hogy minden segítségre szükséged lesz.

Ez fájt.

Mármint igaz, amit mond, de ez nem jelenti azt, hogy ne esnének rosszul a szavai. Kiváltképp, amikor itt áll előttem félmeztelenül, és épp keres valamit a táskájában. Istenem, még a háta is csupa izom! Egyáltalán hogy tudta magát ilyen fiatalon ennyire kigyúrni? Nem kell idő az ilyesmihez? Lehet, hogy a váltógének tehetnek róla, viszont édes istenem, csak legeltetni tudom rajta a szemem.

– Folyik a nyálad – szólal meg Gabe.

Minden egyes szavából árad a hiúság, és van valami ebben a pillanatban, amitől biztonságosnak érzem, hogy kicsit flörtöljek vele.

Tisztában vagyok vele, hogy cseppet sem hasonlítok az évfolyamunkon tanuló hetyke mellű és izmos lányokra, de a múltban kellő érdeklődést tanúsítottak felém mások ahhoz, hogy tudjam, nem panaszkodhatok. Ledobom Gabe táskája mellé az enyémet, és leveszem a pólóm, így csak egy sportmelltartó van rajtam. Szándékosan mélyre hajolok, amikor kihalászom a trikómat a táskából.

A horgonyom fojtottan felnyög, és benne reked a levegő.

Vissza kell fognom a kárörvendő derűt, ami egyre jobban elhatalmasodik rajtam, és amikor felveszem a felsőmet, a kelleténél jobban kidüllesztem a mellkasom, hogy még jobban kidomborítsam a mellem.

– Hogy lehetsz ilyen gonosz? Kurvára azért hoztalak ide, hogy segítsek neked, és kettőnk közül te mondtál nemet a szexre – sérelmezi Gabe elkínzottan.

Ezután megragadja a vizespalackját, és odamegy az egyik kondigéphez.

Felvihogok. Tisztára úgy viselkedem, mint egy idióta, de túl fáradt és büszke vagyok ahhoz, hogy érdekeljen, milyen benyomást keltek most Gabe-ben.

– A győzelemre játszom, és jobb, ha te is ezt teszed, máskülönben veszteni fogsz – felelem.

Megvonja a vállát, és elkezdi beállítani nekem a gépet.

– Már annyi kárt okoztál, Fallows, hogy mostanra sérthetetlen vagyok. Mennyi a max, amennyit ki tudsz nyomni?

A fene egye meg.

Figyelmen kívül kell hagynom a beszólását. Próbálok rezzenéstelen hangon megszólalni.

– Két és fél kiló.

Forgatja a szemét, majd gúnyolódva rám néz.

– Tudom, hogy elég gáz vagy, de ha ennyivel kell kezdenünk, akkor ez egy örökkévalóságig fog tartani, és soha nem jutsz ki innen.

Nem mintha az előbb ugrattam volna, viszont nem ellenkezem, amikor kilenc kilót tesz a gépre, majd biccent, hogy lássak munkához. Húzom az időt, leginkább azért, hogy idegesítsem, de azért is, mert fogalmam sincs, képes vagyok-e ennyit kinyomni.

Fél órával később már úgy érzem, hogy jobb lenne meghalni.

Ha az Ellenállás rám talál, csak lefekszem a földre, mert a világon semmi sem lehet rosszabb ennél. És én még azt hittem, Vivian edzésterve kemény, bassza meg. Az öregember elbújhat Gabe mellett, és már kurvára kezdem bánni, hogy valaha is békejobbot nyújtottam neki.

Így büntet azért, mert elhagytam őket.

– Ennél többre nem vagyok hajlandó. Ha megpróbálsz áttenni egy másik gépre, segítségért kiáltok, és elrohanok. Elmegyek a rendőrségre, ahol a normális emberek segíteni fognak elmenekülni a kínzás elől.

Gabe megint a szemét forgatja a kirohanásom miatt, és bár ő is izzad, nem zihál úgy, mint én.

– Ha annyira utálod ezt az egészet, Gryphonnak nyavalyogj miatta, ő állította össze az edzéstervet. Azt hitte, elbírsz vele, de azt hiszem, ennyi erővel fel is hívhatom, hogy közöljem vele, feladtad.

Bassza meg.

Az isten verje meg, Gabe rájött, hogyan fordítson önmagam ellen, mert mintha vörös posztót lobogtatna előttem. Máris folytatom a súlyemelést, igaz, közben reménykedem, hátha eljön értem a halál. Mindenféle figyelemelterelési technikát be kell vetnem ahhoz, hogy átvészeljem a gyakorlatokat, de egy egész órán át tartani tudom magam. Amint Gabe közli velem, hogy végeztünk, összeroskadok a matracon.

– Nem foglak visszacipelni a szobádba. Jobb, ha összeszeded magad, horgony!

Átkozni próbálom, viszont csak érthetetlenül nyöszörgök és lihegek, ami nevetésre készteti. Nincs az az isten, hogy valaha is fel tudjak kelni innen, ezért elfogadom, hogy mostantól itt fogok élni ezen a matracon. Ideje lenne levenni ezeket a gusztustalanul átizzadt ruhákat, de nem érem el a táskámat, és majdnem elsírom magam, amikor arra gondolok, hogy fel kellene kelnem. Gabe fújtatni kezd a nyöszörgésem hallatán, majd a férfiöltöző felé tartva odadobja nekem a táskámat. Hallom, hogy kinyitja a zuhanyt, és megállapítom, hogy nagyjából tíz percen belül el kell szakadnom a padlótól.

Minden rendelkezésemre álló másodpercre szükségem van.

Arra jutok, hogy talán több nehézséggel fog járni Gabe barátjának lenni, mint amennyi előnyöm származik belőle, különösen, ha minden reggel edzenem kell vele. Viszont amint felkaparom magam a padlóról, az ebédlő felé vesszük az irányt, és kellemes szótlanságban megreggelizünk. Egyikünk sem akar beszélgetni.

Megdöbbent, milyen sokan ismerik és kedvelik őt. A reggeli jó része azzal telik, hogy sorra bemutat azoknak az ismeretleneknek, akik megállnak az asztalunknál, hogy megvitassanak Gabe-bel valamilyen sporthülyeséget. Udvariasan viselkedem, de nem vagyok barátságos, mert őszintén szólva már így is nagyobb a baráti köröm annál, amilyet szeretnék. Sage-dzsel is beértem volna, most viszont már itt van Sawyer, Felix, Gabe és bassza meg, Atlas, akinek az üzeneteire kelek reggelente és alszom el esténként.

Nem engedhetem meg magamnak, hogy mindannyian hiányozzanak, amikor magukra hagyom őket.

Miután Gabe visszakísér a szobámhoz, azzal mentem ki magam, hogy be kell fejeznem pár dolgot, mire újra elkezdődik a tanítás, ő pedig nem kérdez rá, miért romlott el hirtelen a hangulatom. A szobámba érve Sage-nek és Atlasnak is azt hazudom, hogy tanulnom kell. Aztán a nap hátralevő részében csak a telefont nyomkodom, és próbálok nem beleőrülni abba, hogy itt rekedtem ezzel a sok emberrel, akikre… szükségem van. Mindannyiukra szükségem van, a francba is. Még soha semmire nem volt annyira szükségem, mint most a barátságukra, szóval teljesen rábasztam.

Délután végre sikerül rákényszerítem magam, hogy kinyissam a könyveket, és csak éjfél körül bújok ágyba, amikor már úgy érzem, kifolyik a szemem.

Reggel négykor a telefonom csörgésére ébredek.

Nem foglalkozom vele, mert bármelyik horgonyom bekaphatja, ha egy ilyen korai ébresztővel próbálja tönkretenni a hetemet. Visszahanyatlom a förtelmes ágyamra, és a fejemre teszem a párnát, de megint elkezd csöngeni a telefon. Tudom, hogy fel kellene vennem, tudom, hogy nem szívatnának csak úgy, és valószínűleg történt valami, viszont a tegnapi edzés után még mindig rohadt fáradt vagyok.

Tíz perccel később dörömbölni kezdenek az ajtómon, és ezt már nem olyan könnyű figyelmen kívül hagyni.

Nem tudom, ki a faszom az, de lehet, hogy végzek vele.

Kipattanok az ágyból, és feltépem az ajtót. Kurvára nem sok választ el attól, hogy vért ontsak, de a ziháló Gabe látványa megakadályoz benne. Nagyon kész van. Amikor végignézek rajta, megfeledkezem arról, hogy haragszom rá, amiért felébresztett. Semmi nincs rajta egy kosaras rövidnadrágon kívül, és aranybarna bőrének minden centimétere ragyog az ócska éjjelilámpám fényében.

Pompásan fest.

A folyosón kinyílik még pár ajtó, haragos tekintetű lányok dugják ki rajta a fejüket. Úgy néznek rám, mintha én tehetnék arról, hogy Gabe hajnalok hajnalán ilyen eszement látogatásra szánta magát.

– Hol a telefonod? Mi a fenéért nem vetted fel? – kérdezi rekedten.

Nem tudok azonnal felelni, mert épp próbálom újraindítani a végletekig lestrapát agyam. Gabe látványa miatt cserben hagy a szokásos pimaszság és szarkazmus. Engem megkerülve belép a szobába, és ekkor feltűnik, hogy nincs rajta cipő. Lehet, hogy nem működik rendesen az agyam, de rádöbbenek valamire.

Átváltozott, és úgy rohant ide.

– Mi történt? Bassza meg, Gabe, mi a fene folyik itt?

A bezárt ajtónak dőlök. Ő körbe-körbe járkál, én pedig kétségbeesetten próbálom nem rászegezni a tekintetem. Mindent alaposan szemügyre vesz, mintha arra számítana, hogy egy egész hadsereg lapul a törött tükröm mögött, amitől mindkettőnket meg kell védenie.

– Este elvittek tizenkét embert. Hárman ebben az épületben laktak. Egy buliról tartottak hazafelé, amikor elrabolták őket. North azt mondta, a nyomkövető szerint a szobádban vagy, de… a saját szememmel is meg akartam róla győződni.

Bassza meg.

Bassza meg. Kezd elfajulni a dolog. Ha nem engednek el innen hamarosan, akkor el fognak kapni, és mindennek vége. Félelmemben ráförmedek Gabe-re.

– Kurvára nincs szükségem bébiszitterre!

Ő azonnal felém fordul, és vicsorogva felel.

– Akkor vedd fel a kibaszott telefonod!

Türelmesebb vagyok annál, mint amilyen egyébként lennék, mert egyszerűen nagyon édes, hogy idáig futott csak azért, mert nem vettem fel a telefont. Viszont még mindig rohadtul ki vagyok bukva amiatt, hogy vannak barátaim, és ide kötnek dolgok.

– Most mondtad, hogy North ellenőrizte a nyomkövetőt. Semmi okod nem volt iderohanni és felébreszteni az egész rohadt kolit.

Összeszűkített szemmel néz rám, és kidülled a mellkasa, amikor nagy levegőt véve próbál megnyugodni. Ez valószínűleg azt jelenti, hogy igyekszik türelemmel elviselni a faszságaimat.

– Azt mondtad, barátok vagyunk… – feleli. – Nos, Oli, a barátok már csak ilyenek. Amikor nem vetted fel a telefont, meg kellett győződnöm arról, hogy nem vittek el. Ez maga a barátság, ha tetszik, ha nem.

Nincs más választásom, ezt így kell elfogadnom, ugyanis már kurvára belefáradtam abba, hogy vitatkozzak vele. Nem tudok változtatni a helyzeten, és határozottan nem engedhetem el magam, amikor vele vagyok, de semmi nyoma annak a sok dacnak, ami általában bennem van.

– Oké. Jó, rendben, most már tudod, hogy életben vagyok, és ígérem, legközelebb felveszem azt a rohadt telefont. Most menj haza, hadd aludjak még pár órát!

Csak az ágyra visszadőlve veszem észre, hogy egy szakadt rövidnadrágban és trikóban vagyok. Hála istennek Gabe-nek ez nem tűnt fel, vagy egyszerűen nem akart megjegyzést tenni arra, hogy megint úgy nézek ki, mint egy csöves. Ráteszem a fejem a borzalmas párnámra, próbálok kényelmesen elhelyezkedni. Ez viszont lehetetlen, ő ugyanis földbe gyökerezett lábbal áll, és úgy bámul rám, mintha olyan kurvára érdekes lennék az ótvar szobámban, ahol semmi személyes tárgy nincs. Még egy normális lepedő vagy takaró sem.

Rávillantom a tekintetem, de ő nem zavartatja magát, háttal az ajtónak leereszkedik a padlóra. Szeme kicsit izzik a sötétben, ami arról árulkodik, hogy viaskodik a képességével.

Most tényleg kurvára nem veszekedhetek vele.

– Még mindig nagyon fáradt vagyok, Gabe, kérlek, hagyj aludni – mondom elcsigázottan.

Megvonja a vállát, és kinéz a kicsi, piszkos ablakon.

– Nem foglak egyedül hagyni, amikor azok a faszszopók embereket rabolnak el. Aludj nyugodtan, reggel elmegyek veled az ebédlőbe is.

Morgolódva az államig húzom a takarót, de rohadt furcsa megpróbálni úgy elaludni, hogy ott ül a padlón, ezért még azelőtt feladom, hogy igazán megerőltetném magam.

– Mit csinál most a tanács? Gondolom, nem nézik ölbe tett kézzel, hogy embereket rabolnak el.

Hallom, hogy Gabe hosszan felsóhajt, de a plafonra szegezem a tekintetem.

– Márpedig néhányan pontosan ezt szeretnék tenni. Túl gyávák ahhoz, hogy kidolgozzanak egy tervet, és levadásszák az ellenséget. Minden faszságot összehordanak az erkölcsi fölényről és a békére törekvés fontosságáról.

Az kurva jó, mert az ellenség pont leszarja az erkölcsi fölényt. A gyenge pontokat és az erényességet kihasználva teszik tönkre a másikat.

Ezt első kézből tudom.

– És North mit gondol erről? Mit tesz a közösségért a sok pénzével és hatalmával?

Gúnyosan beszélek, Gabe meg egy percig nem felel. A néma szobában szinte tapintani lehet a feszültséget, benne az összes kimondatlan titkunkkal.

A telefonom rezegni kezd a párna alatt, én pedig gondolkodás nélkül előveszem. Atlas írt.

Hallottam, mi történt. Innen is elvittek hét embert. Siettetni fogom az áthelyezést, mert nem hagyom, hogy egyedül kelljen szembenézned ezzel az egésszel.

Nyelek egyet, ugyanis tényleg nem akarom, hogy idejöjjön. Ő az az apró örömforrás, amit a köztünk lévő távolság miatt nem kell megtagadnom magamtól. Ha idejönne, ugyanúgy távolságot kellene tartanom tőle, mint a többiektől, és abba most kurvára belepusztulnék.

– Az meg kinek a telefonja?

A picsába.

Leejtem a mobilt a lepedőre, de semmi értelme rejtegetni, hiszen Gabe már látta, és rájött, hogy ez egyáltalán nem az a régi iPhone, amit Northtól kaptam. Ez egy csilivili, vadonatúj telefon, amit Atlas postázott el nekem. Ő fizeti a telefonszámlát is, én pedig hagyom neki, mert ő az egyetlen, akitől üzenet jön rá.

– Oli, honnan a faszomból szerezted azt a telefont?

A szememet forgatva a hátamat mutatom neki. Ezzel megint bebizonyítja, hogy mindannyian azt hiszik, rendelkezhetnek fölöttem, és joguk van megfosztani minden szabadságtól.

– Atlas küldte. Most már nyugodtan beköphetsz Northnak, ahogy szoktad.

Ezután ismét csend támad.

– A rohadt életbe, te tényleg egy nagy ribanc vagy, Fallows – dünnyögi Gabe halkan.

Ennek ellenére továbbra sem mozdul, hogy felkeljen, én pedig végül elalszom.

18.
 
 

A tanítás ugyanúgy folytatódik, mintha mi sem történt volna, ami kibaszott furcsa.

Gabe viselkedésében semmi nem utal rá, hogy veszekedtünk a szobámban tett váraltan látogatása és az új telefon miatt. Szokásunkká válik minden reggel együtt erősíteni a kiképző központban, Gryphon önvédelmi edzéstervét követve. North nem bukkan fel az ajtóm előtt, hogy elvegye tőlem a telefont, ezért feltételezem, Gabe tartotta a száját. Mintha senki mást nem zavarnának az emberrablások, bár észrevettem, hogy valamivel több a campuson a biztonsági őr, akik szemmel tartanak minket, miközben az épületek között sétálunk.

Sawyer árnyékként követi a testvérét, csak akkor hagyja magára, amikor a saját óráira megy. Ugyanakkor biztos vagyok benne, hogy ezt is csak azért meri megtenni, mert Gabe mindkettőnkre vigyáz. Minél többet nézelődöm a folyosókon, annál inkább feltűnik, hogy a többiek is csoportokba verődve közlekednek. Úgy tűnik, az összes köteléktársaság összezár a nagyobb biztonság miatt, szóval talán a többiek sem olyan közömbösek, mint elsőre tűnt.

Pénteken kétfelé kell válnunk, mert Gabe-et és engem vár a BK. Hiába edzünk órán kívül is, rettegve merészkedem vissza a diákok közé, mert fogalmam sincs, mikor küld le minket Vivian ismét az útvesztőbe. A testem még mindig nyögi a múltkori alkalmat.

Ám ő egyelőre nem tesz ilyesmit.

Amint átöltözöm és kimegyek az edzőterembe, ott találom a bevetési egység embereit is. A felük felém fordul, és alaposan végigmér, ami nagyon zavar. Különösen amikor rájövök, hogy ismerem őket.

Ők kaptak el a kávézóban, ahol dolgoztam, és ők vonszoltak ide.

Köztük van az is, aki rám vetette magát, és a padlóhoz préselt. Már épp készülök odamenni hozzá és úgy tökön rúgni, hogy a rohadt felmenői is érezzék, amikor Vivian elkiáltja magát, hogy kezdődik az óra.

– Ma önvédelmi technikákat fogunk tanulni, és visszamegyünk a szőnyegre.

Arra számítok, hogy ezt ugyanolyan siránkozás kíséri majd, mint az útvesztős bejelentést, ehelyett azonban az egész termen eluralkodik az izgatottság. A lányok elkezdik egymást méregetni, a fiúk pedig kidomborítják az izmaikat, mintha ez egy kitűnő lehetőség lenne arra, hogy megcsillogtassák a képességeiket.

Szokásomhoz híven a csoport végében maradok, de Gabe odajön hozzám. Később néhány csapattársa is csatlakozik kettőnkhöz, és tisztelettudóan biccentenek nekem. Oldalba bököm Gabe-et, és megmutatom neki, melyik fickót lennék képes hidegvérrel megölni.

– Mi a neve? – kérdezem tőle.

Ő a homlokát ráncolva hajol le hozzám, hogy halkan a fülembe suttogjon.

– Kieran Black. Ő Gryphon helyettese. Elég hirtelen haragú, szóval jobb, ha távol tartod tőle magad.

Bólintok, de azt hiszem, Gabe megfeledkezik arról, hogy én is hirtelen haragú vagyok. Érzem, ahogy tombol bennem a düh, és a puszta ereje is képes lenne megsemmisíteni azt a seggfejet.

– Lássuk, mire emlékeztek még! – kiáltja Vivian. – Hanna, Ty, irány a szőnyeg! Mutassátok be azokat az alapállásokat, támadásokat és védéseket, amiket már átvettünk!

Gabe egyik csapattársa előremegy Hannával, aki nem a pletykálós vagy pasizós lányok közül való. Olyan izmos a válla, hogy azt hiszem, bárkit földbe tudna döngölni, aki szembeszáll vele. Semmi kétség nem fér a rátermettségéhez. Annyira kemény, hogy én is rohadtul megfélemlítve érzem magam.

Vagyis majdnem.

Az a helyzet, hogy Gabe rám áldozott idejének köszönhetően már én is ismerem az alapokat, de nem vagyok olyan hülye, hogy ezt másoknak is eláruljam. Úgy nézem Hannát és Ty-t, mintha az újdonság erejével hatnának rám a mozdulataik.

Hanna nyilván sokkal ügyesebb nálam, Ty lábmunkája viszont hagy maga után némi kívánnivalót. Ezt Viviannel egyszerre vesszük észre, és látom, hogy lebiggyeszti a száját, amikor Hanna kirúgja a fiú alól a lábát. Mindketten zihálva, nyöszörögve esnek a földre.

Próbálom elfojtani magamban a kuncogást, Kieran azonban így is haragosan pillant felém. Gryphon meg sem próbál rám nézni, de tudom, hogy azért viselkedik így, mert szerinte egy senkiházi, elkényeztetett fruska vagyok, és ez kicsit rosszul esik.

Amint mindketten talpra állnak, Vivian a szőnyegre lép, és öblös hangon megszólal.

– A szabály egyszerű: az győz, aki elsőként érinti az ellensége vállát a szőnyeghez, viszont a képességetek használata szigorúan tilos.

Á, tökéletes, ez pontosan az a fajta verseny, amiben van esélyem nyerni. A Gabe-től tanult állások és ütések birtokában meglehetősen biztosra veszem, hogy meg fogok verni… valakit. Amilyen hetem volt, már az is jót tesz majd az önbizalmamnak és a hangulatomnak, ha ez csak az első olyan ember lesz, aki alábecsül.

Hátha a horgonyaim leszállnak rólam egy időre, miután kiderül, hogy képesség nélkül is meg tudom védeni magam. Kétlem, hogy így lenne, de a remény hal meg utoljára.

– Fallows, most te jössz. Látnom kell, mennyire vagy lemaradva, hogy kitaláljam, hogy a fenébe zárkóztassalak fel – mondja Vivian.

A szememet forgatva vigyorgok rá.

– Ha folyton engem pécéz ki magának, még gyanút kelt a többiekben, öregember.

A bevetési egység előttem álló tagjai megmerevednek, mintha teljesen megdöbbentek volna azon, hogy így beszélek az imádott edzőjükkel. Gryphon azonban csak a fejét rázza, és mindenfelé néz, kivéve rám.

Nagyon utálom ezt a helyzetet.

– Elég a szarakodásból – közli Vivian. – Nem fogok kesztyűs kézzel bánni veled csak azért, mert járatod a szád. Nyomás! Ha sikerül leterítened Hannát, akkor eléggé le leszek nyűgözve ahhoz, hogy megkíméljelek a büntetéstől. Máskülönben órákon át futhatsz körbe-körbe, amiért feleseltél.

Dohogva indulok el a szőnyeg felé.

– Ha azt hiszi, ez feleselés, akkor még nem tudja, milyen, amikor formában vagyok. De rendben, dobjon csak a mély vízbe, ha ezt élvezi.

Gabe elvigyorodik, viszont leszegi a fejét, hogy Vivian ne lássa, milyen szórakoztatónak tartja a válaszomat. Van egy olyan érzésem, hogy ő nem úszná meg annyival, mint én.

Hanna rommá gyúrta magát, és minél közelebb érek hozzá, annál jobban elbizonytalanodom, mert nem számítottam arra, hogy ennyire masszív. Nem gúnyolódik, nem piszkál, csak megvárja, hogy levegyem a cipőm, és fellépjek a szőnyegre. Egymást bámuljuk, amíg Vivian úgy nem dönt, hogy elkezdhetjük a küzdelmet.

– Rajta!

Hanna első hibája, hogy azonnal támadásba lendül, valósággal rám ront, és ütni próbál, mivel azonban Gabe is ezt tette egy teljes héten át, fel vagyok rá készülve. Gyerekjáték ellene fordítani a saját lendületét, átforgatni a vállam fölött, és a matracra fektetni.

Gabe jószerivel kétszer akkora, mint ő, ezért kicsit túl durva vagyok, de mielőtt ellazulhatnék és bocsánatot kérhetnék a bunkóságért, Hanna képessége nekem támad, és a szoba túloldalára repít. Nekicsapódom a falnak.

Zavarba jövök a belőlem kiszakadó vinnyogástól. Teljesen megdöbbenek azon, hogy képes csak azért megszegni a szabályokat, mert nagyon ügyesen felülkerekedtem rajta.

– Az ég szerelmére, egyetlen óra sem telhet el anélkül, hogy valamelyikőtök ne okozna kárt Fallowsban? Ha így haladunk, bérletet válthat a sürgősségire – morog Vivian, én viszont máris felállok, és csak legyintek egyet.

– Jól vagyok, nem kell beszarni a papírmunka miatt.

A körülöttem lévő diákok idegesen vihognak, mintha attól tartanának, kinyírják őket, amiért velem együtt nevetnek.

Dörzsölni kezdem a tartómat, de nem csak a méltóság látszatát akartam megőrizni, hanem tényleg jól vagyok. Meglepődöm, amikor a homlokát ráncoló Hanna bekúszik a látóterembe.

– Ne haragudj, nem tudom elhinni, hogy ezt tettem – szabadkozik. – Évek óta nem vesztettem el az irányítást a képességem felett. Fogalmam sincs, hogy történt. Jól vagy? Elkísérjelek az orvoshoz?

Kellően őszintének találom, ezért megnyugtatom.

– Nem ez az első fal, aminek nekidobtak, rá se ránts.

Bólint, majd kiegyenesedik, és Vivian felé fordul, viszont a közelemben marad, mintha attól tartana, bármikor elájulhatok vagy ilyesmi. Megpróbálok újra az órára figyelni, de valahogy megváltozott a légkör a teremben, és most mindenhonnan árad a feszültség. Körbenézek, de nem találom a forrását, ezért rákényszerítem magam a szőnyegen zajló küzdelem követésére.

Az óra hátralevő részében kénytelen vagyok a kispadon tölteni, a verseny viszont egyre jobban eldurvul, és átkozottul izgalmas lesz. A csoportok körről körre mind jobban összezsugorodnak. Furcsa horgonybüszkeség tölt el, mert Gabe minden egyes küzdelmet megnyer, és a végén már csak ő marad állva.

Vivian morogva közli vele, hogy szép munkát végzett, Gabe azonban úgy páváskodik, mintha az egekig magasztalták volna, ami átkozottul furcsa. Mindannyian elindulunk az öltöző felé. Hanna szinte végig a sarkamban van, és már kezdem azt hinni, hogy csak a látszat kedvéért kért bocsánatot, és pont most akar behúzni nekem egyet, amikor itt állok fehérneműre vetkőzve. Amint az öltöző ajtaja bezárul, nagy levegőt vesz.

– A rohadt életbe, tényleg azt hittem, hogy Shore bevetési egysége tönkre fogja tenni az életemet, amiért a falhoz vágtalak. Esküszöm, nem akartam. Fogalmam sincs, miért bolondult meg a képességem.

Ezt egy szuszra hadarja el, és kell egy kis idő, mire eszembe jut, hogy Gryphon vezetékneve Shore.

– Semmi gond, valószínűleg nem számítottak arra, hogy megszeged Vivian szabályait. Nincs miért paráznod, kutya bajom.

Hanna sóhajt, és levetkőzik, hogy visszavegye a farmerjét és a pólóját. Én kicsit félszegebben szoktam mások előtt öltözködni, de csak azért, mert már nem jó rám a ruháim fele, és zavar, hogy nem tudok úgy kinézni, ahogy szeretnék.

– Mind tudjuk, mi történt Zoey-val – folytatja a lány –, és én nem vagyok olyan hülye, hogy elveszítsem a fejem a jelenlétedben. Soha többé nem fog előfordulni.

Felszalad a szemöldököm, ő viszont még mindig magában motyog, ezért félbeszakítom.

– Zoey azért került ki innen, mert egy csapattársa ellen fordult, ennek semmi köze hozzám. Csak nyugi, őszintén mondom, hogy Gryphon ki nem állhat engem. Semmi bajod nem lesz.

Hanna elhallgat, és egy pillanatig döbbenten néz rám, majd ingatni kezdi a fejét.

– Gryphon személyesen kereste fel Zoey családját. Épp náluk voltam, mert egy közös beadandót írtunk. Még soha nem láttam ennél ijesztőbb dolgot. Hiába vannak személyes nézeteltéréseitek, attól még te vagy a horgonya, és Gryphon Shore-ral nem érdemes ujjat húzni.

Hanna a vállára veszi a táskáját, és még azelőtt elsiet, hogy akár a szavai felét is felfoghatnám. Mozdulatlanul állok az öltözőben, miközben a többiek sorra távoznak. A kezemben tartom a kapucnis pulcsimat, és minden megkérdőjeleződik bennem, amit eddig a horgonyaimról gondoltam.

Amikor Gabe-bel megérkezünk North házához a szokásos horgonyvacsorára, még mindig kavarognak bennem az érzések. Nem tetszik ez nekem, mert olyan, mintha nem tudnám, hányadán állok velük. Gabe egyfolytában úgy bámul, mint aki attól tart, hogy sírva fogok fakadni.

Tulajdonképpen előfordulhat, hogy tényleg így lesz.

Mint mindig, most is kinyitja előttem a bejárati ajtót, de amikor belépünk, azonnal megállít minket a személyzet két tagja és North sofőrje. Gabe-et látszólag nem aggasztja, én viszont nagyon kellemetlenül érzem magam, mert bár sokszor találkoztam már velük, mégsem tudom a nevüket. Azt hihetik, lenézem őket, és bunkónak tartom magam, amiért még nem mutatkoztam be nekik rendesen.

A sofőr udvariasan biccent, és a társaira mutat.

– Miss Fallows, Draven tanácsos úr ma a városban vacsorázik, és ön is el fogja kísérni őt. Jelenleg telefonál, de utasításokat adott arra, hogy egy órán belül legyen kész, szóval igyekeznünk kell.

Ó, azt már nem. Kurvára nem.

– Én nem…

– Miss Fallows, tényleg igyekeznie kell. Draven tanácsos úrnak most nincs ideje beszélni önnel, és nagyon sok teendő vár ránk.

Már épp készülök sarkon fordulni, hogy sikítozva visszarohanjak a koliba, amikor Gabe a hátamra teszi a kezét, és gyengéden előrébb lódít, hogy beleerőltessen ebbe az egész komédiába.

North emberei átvezetnek a ház útvesztőjén egy második emeleti hálószobába, ahol néhány számomra tök ismeretlen nő azonnal munkához lát rajtam. Levetkőztetnek, és azon dolgoznak, hogy egy csinos, engedelmes, néma horgonyt varázsoljanak belőlem, akire North aznap este vágyik.

Megállapítom magamban, hogy ez a helyzet nem annak a nőnek a hibája, aki beletuszkol egy elképesztő Dior estélyibe, és nem is azé a félénk lányé, aki szörnyülködni kezd a hajam levendulaszínű fürtjein, úgyhogy befogom a szám, és hagyom őket dolgozni. De ha North előbújik a rejtekhelyéről, nem fogja élve megúszni, hogy ilyen elbizakodottan és fölényeskedve bánik velem.

A személyzet nagyon jó, mert túljárnak az eszemen, és kurvára nem a horgonyomhoz visznek, hanem egyenesen a garázsba egy lifttel, aminek a létezéséről eddig nem is tudtam. Beültetnek az egyik Rolls Royce-ba, és rám zárják az ajtót, hogy ne tudjak elmenekülni.

Az évek során elsajátított összes meditációs technikát be kell vetnem, hogy meg tudjak nyugodni, mert jelenleg készen állok megfojtani valakit. Az sem segít, hogy hamarosan meg fog jönni, és a sok hormon miatt olyan vérszomjas vagyok, hogy a képességem valósággal könyörög, hagyjam szabadon játszadozni.

Jéghideg páncélt növesztek magam köré, mire végül North is megérkezik. Köszönés vagy bocsánatkérés nélkül beül mellém, én pedig levegőnek nézem.

Tönkre fogom tenni a vacsora alatt.

Csendben és pokolian feszélyezett légkörben tesszük meg az utat a városig.

Igyekszem nem nagy hűhót csapni a ruha miatt, de még életemben nem volt rajtam ilyen elegáns holmi. Aggaszt, hogy talán úgy nézek ki benne, mint egy idióta vagy egy gyerek, aki az anyja ruháiban parádézik. Erre csak rátesz egy lapáttal, hogy North tudomást sem vesz rólam. Még a telefonja sincs a kezében, holott az a mentségére szolgálna. Haragos tekintettel bámul ki az ablakon, mintha már régóta házasok lennénk, és semmi sem esne jobban neki a mesterkélt csendnél.

Csak akkor szólal meg, amikor megállunk az étterem előtti piros lámpánál.

– Lehetőleg most ne játszd az eszed. Ha tényleg annyira érdekel a fenomének közössége, mint ahogy mondod, akkor hozd a legjobb formádat, bármi legyen is az.

Utálom őt.

Utálom őt a manipulatív viselkedésével együtt. Ennek az érzésnek minden alkotórésze abból táplálkozik, hogy North megfigyel engem, és a tudtom nélkül kiderít rólam dolgokat, aztán pedig pontosan ezeket használja fel ellenem arra, amire csak akarja.

Gyűlölöm.

A sofőr megáll a parkolónál, és North megvárja, hogy kinyissa nekünk az ajtót. Megigazítja a Rolexet a csuklóján, és hátrahúzza a vállát, mintha háborúba készülne.

Összeszedem magam, és elhatározom, hogy helyesen fogok cselekedni. Megvárom az este végét, és csak utána kaparom ki a szemét, ugyanis ő a létező legrosszabb emberi lény, akivel valaha találkoztam. Beleértve azt a rohadékot is, akit a testvérének nevez.

North kisegít a kocsiból, és elindulunk az étterem felé. Kezét határozottan a hátamra téve kalauzol az asztalhoz. A tenyere alatt felmelegszik és bizsereg a bőröm. Rá kell parancsolnom a kötelékemre, hogy vegyen vissza, mert kurvára utáljuk ezt az embert. Northt nem érdeklem. Nem azért hozott ide, mert a hőn szeretett horgonya vagyok, hanem mert bábuként használ egy sakkjátszmában.

A többi tanácstag mind feláll, amikor meglátják, hogy közeledünk feléjük. Remegni kezd a térdem, mert North minden figyelmeztetés vagy előzetes tanács nélkül rohadt nagy nyomás alá helyezett. Egyszerűen elvárja, hogy tudjam, mi a faszt kellene itt csinálnom, és őszintén szólva valószínűleg akaratom ellenére is mindent el fogok baszni.

Legalább húszan vesznek részt a vacsorán, és mind tudják a nevem, ugyanúgy köszöntenek engem is, mint a horgonyomat. Idiótának érzem magam, ahogy itt állok mellette estélyiben, kisminkelve, magas sarkú cipőben, levendulakék hajjal.

Mindannyian tetőtől talpig végigmérnek. Minden porcikámat alaposan megnézik, amitől úgy érzem magam, akár egy díjnyertes koca a falusi vásárban. Szeretnék leltárba venni az összes tulajdonságomat – a lábam hosszát, a szemem kék árnyalatát, hogy pontosan mennyire állok egyenesen –, és aszerint osztályzatot adni nekem. Meg tudom mondani, melyikük szerint hagyok némi kívánnivalót magam után, és megint feltámad bennem az ádáz düh.

North kihúz nekem egy széket, amit halkan dünnyögve megköszönök. Miközben leülök, végigsimítom a ruhát a combomon, hogy ne gyűrjem össze.

Majdnem eldobom az agyam, amikor North lehajol, és csókot lehel a fejem búbjára, mintha fontos lennék neki. Rá kell harapnom a nyelvemre. Ez az egész egy színjáték, és úgy kell tennie, mintha összhangban lennénk egymással, és uralkodna fölöttem, máskülönben megkérdőjeleznék a hatalmát és a sérthetetlenségét.

Pontosan tudom, mennyi kínzást vagyok képes elviselni, és senki sincs a szobában, aki rá tudna kényszeríteni arra, hogy kimondjam, amit gondolok, de North valójában kurva jó tanácsos.

Mióta a Draven Egyetemre rángattak, sok pletykát hallottam a politikai irányvonalairól és a terveiről, és minddel egyet tudok érteni. Például hogy a fenomének közösségének többet kellene tennie az átlagos emberek megsegítéséért. Vagy hogy mivel az Ellenállás olyan sok fenomént elrabolt és megölt mostanában, jobb megoldást kellene találniuk az árván maradt fenomén gyerekek felügyeletére. North nem nézi ölbe tett kézzel, hogy másoknak baja esik, tesz azért, hogy biztonságosabb körülmények között éljünk, és arra törekszik, hogy ne legyenek olyan nagy vagyonbeli különbségek a felsőbb körökbe tartozó és az alacsonyabb jövedelmű családok között.

Nincs más választásom, játszanom kell az engedelmes horgonyt.

Édes mosolyt varázsolok az arcomra, és mindenkinek a szemébe nézek. Amikor North helyet foglal mellettem, a kezébe csúsztatom a kezem az asztalon. Ha ő megjátszhatja magát, akkor én is.

Semmit nem reagál, de az ujjai kicsit megmerevednek. Próbálok nem arra gondolni, hogy ezek szerint undorodik az érintésemtől. Bassza meg, hogy fogom túlélni ezt a vacsorát anélkül, hogy idegösszeomlást kapnék vagy ráripakodnék? Rohadt nehéz folyton mosolyogni, amikor a saját kötelékem gyászolni kezd bennem.

– Szóval ismét minden rendben, Draven? – szólal meg egy előkelőnek látszó, idősebb férfi az asztal túlsó végén. Hiába jóképű, van valami nyugtalanító a mosolyában.

A mellette ülő horgonya egy vékony, kétségbeesettnek látszó nő, aki ellenséges pillantásokat vet rám. Meg sem próbálja leplezni a megvetését, én pedig azon kapom magam, hogy kiegyenesedek, és felkészülök a harcra, mert az undorodó tekintetnél semmi sem késztet jobban a hőbörgésre.

– Oleandernek kellett egy kis idő, hogy magára találjon. Van benne egy kis vadság, amit egyik horgonya sem szeretne elfojtani, ugyanakkor örülünk, hogy ismét a körünkben üdvözölhetjük – felel North rezzenéstelen, bársonyos hangon. Mindeközben a hajamra mutat, mintha a színe csak azt bizonyítaná, hogy kissé különcként viselkedem, nem pedig azt, hogy egy saját akarattal és személyiséggel rendelkező tizenkilenc éves lány vagyok.

Mosolyogva rebegtetem a szempillámat, mintha bókolt volna, és teljes lenne köztünk az idill. Semmi baj, repesek az örömtől, amiért egész életünkben össze leszünk kötve a hülye kötelék miatt.

North megszorítja a kezem, de fogalmam sincs, hogy ezzel csak figyelmeztetni akar, hogy fogjam vissza magam, vagy meglepődött, milyen könnyen tudok azonosulni a rám erőltetett hülyeségével.

– Ami azt illeti, nagyon örülök, hogy együtt látlak benneteket – mondja a tőlem balra ülő nő. – North túl sokat tett a mieinkért. Igazságtalan lenne, ha egy neveletlen fruska miatt szenvedne hátrányt.

Belém fúrja a tekintetét, én pedig nagyon igyekszem nem oldalra pillantani és meghunyászkodni az erőfitogtatása miatt. A nő tökéletesen fest, az elegancia mintaképe, haja gondosan feltűzve, a ruhája kivágása pedig épphogy sejteti a melle körvonalait a smaragdzöld csipkén keresztül. A képességével keveri össze a koktélját, ujjával a pohár pereme fölött köröz. Szinte ösztönösen fitogtatja az erejét, amit pár tanácstag félve nyugtáz.

Eltűnődöm, vajon mire képesek a többiek.

North visszafogottan kuncog, és az asztal alá, a combjára teszi az összekulcsolt kezünket. A nő szeme követi a mozdulatot, és látom, hogy összerezzen. Ó, te jó ég! North egyik korábbi nője lenne, és azért bunkózik velem, mert a szerelme horgonya vagyok? Nem azért ugat nekem hülyeségeket, mert elhagytam a horgonyomat, hanem mert haragszik rám, amiért visszajöttem, és most versengenie kell velem.

Nos, hiába fárasztja magát, semmit sem akarok ettől a jégszívű rohadéktól. A mosolyom vicsorgássá alakul át.

– Én is tudatában vagyok annak, milyen nagyszerű a horgonyom, köszönöm – felelem.

Vége lehetne már ennek a vacsorának?

Most, hogy rájöttem, North dugta az egyik vacsoravendéget, megváltoztatom a tervem, és többet nem törekszem arra, hogy egységes frontot képviseljünk.

Ő ezt azonnal megérzi, és azon gondolkozom, hogy vajon egyébként is jól tud-e olvasni másokban, vagy ahhoz a képességéhez van köze, amit a tökéletes öltönyei alatt rejteget. Megint megszorítja az ujjaimat, én azonban elrántom a kezem.

Ha eddig szeszélyes vakarcsnak tartott, hát majd megtudja, mit hoz ki belőlem ez a vacsora. Lehet, hogy hajlandó vagyok összeszorított szájjal végigszenvedni ezt az egészet a nagyobb jóért, de amint elmegyünk innen, alaposan megkapja a magáét ez a seggfej.

A vacsora hamarosan még rosszabbra fordul, viszont sikerül teljesen elengedem magam. Nem könnyű feladat, különösen, mert North ragaszkodik ahhoz, hogy ő rendeljen helyettem, mintha én nem tudnám elolvasni az étlapot. Ez annyira sértő és lealacsonyító, hogy szó szerint le kell beszélnem magam arról, hogy a nyakába döfjem a villámat.

A lazac en papillote valami isteni, és utálom, hogy North ezt választotta nekem. Mégis honnan a faszból tudja, hogy mindennél jobban szeretem a halat és a tenger gyümölcseit?

Két tanácsos egész vacsora alatt abban az udvarias hangnemben vitatkozik a horgonyommal, ami az egész bennfentes társaságot jellemzi. Befogom a szám, és csak akkor szólalok meg, ha közvetlenük hozzám intéznek egy kérdést. Bájosan mosolygok a felszolgálókra, mert mintha mindenki más levegőnek nézné őket.

Mire visszamegyünk a kocsihoz, legszívesebben felkötném magam.

Nemcsak azért, mert ez az este teljesen kiszívta belőlem az életerőt, hanem mert kurvára görcsöl a hasam, és jó eséllyel össze fogom vérezni ezt a nevetséges estélyit. Megkérem Northt, hogy útközben álljunk meg egy gyógyszertárnál, ő viszont rám sem hederít. A kolihoz parancsolja a kocsit, és egyetlen jó szó nélkül magamra hagy. Kurvára meg sem köszöni, hogy ilyen jól viselkedtem egész este.

Tényleg kibaszottul utálom őt.

Amint visszaérek a szobámba, rögtön leveszem a ruhát, és természetesen minden csupa vér. Egy törölközőt magam köré csavarva megyek a közös fürdőszobába, holott most csúcsidő van. Mindenki röhögcsél és nevet, amikor meglát.

Rohadtul nem érdekel a véleményük, de bassza meg, jólesne most egy barátságos arc. Minden tőlem telhetőt megteszek azért, hogy figyelmen kívül hagyjam őket és azt a sok faszságot, amivel meg kell küzdenem emiatt, és végül bemászom a kicsi, kényelmetlen ágyamba. A vékony takaró, ami alatt vacogok, szúrja a túlérzékeny bőrömet, viszont bármit kész vagyok elviselni a testhőmérsékletem szabályozása érdekében.

Annyira görcsöl a hasam, hogy a fájdalom kisugárzik a kezembe és a lábamba. A testem egyetlen porcikáját sem kíméli a szenvedés. Gyorsan megnézem a telefonon, nincs-e a közelben egy gyógyszertár, ahova még el tudok menni, mielőtt vége a kimenőmnek, de nincs szerencsém. Ebben a kis egyetemi városban legalább félórányira van tőlem minden gyógyszertár.

Nem hiszem, hogy North ezt megfelelő indoknak tartaná arra, hogy a szabályait megszegve elmenjek valahová, főleg mert ő maga sem volt hajlandó megállni miattam egy gyógyszertárnál. Csak arról papolna nekem, hogy megérdemlem ezt a kis kellemetlenséget azok után, aminek kitettem őket.

Próbálok pihenni, de hol elalszom, hol felébredek. A fájdalom nem hagy aludni, és már nem is tudom, mióta kínlódom így, amikor kopogtatnak az ajtón. Felmerül bennem, hogy nem nyitom ki, mert nagy szívás lenne most felkelnem. Tovább fekszem az ágyon, és próbálok rájönni, egyáltalán fel tudok-e kelni, amikor hallom, hogy kinyílik az ajtó.

Ki a fenének van kulcsa a szobámhoz?

Gryphon lép be az ajtón. Ő az utolsó a horgonyaim között, akiről el tudtam volna képzelni, hogy felkeres. Ítélkezve méreget, alaposan szemügyre veszi a zilált megjelenésemet. Még soha nem tudatosodott bennem ennyire, hogy mekkora romhalmaznak nézek ki. Szakadt farmert és motoros csizmát visel, bőrdzsekije a vállán lóg, haja az állát csapkodja. Úgy mozog az állkapcsa, mintha a fogát csikorgatná, és úgy néz ki, mintha belül tombolna benne a düh.

– Oleander, azt szeretném, ha most őszinte lennél. Odalent a lányok azt beszélik, hogy volt egy elfuserált abortuszod. Megnéztem a nyomkövetőt, és tudom, hogy ez lehetetlen, hacsak nem te magad csináltad ebédidőben a zuhanyzóban. Szóval mi folyik itt?

Olyan mérges vagyok, hogy forró könnyek öntik el a szemem. Megfordul a fejemben, hogy North haragját semmibe véve elszököm erről az átkozott helyről.

– Számít egyáltalán, hogy mit mondok? Úgysem fogsz hinni nekem.

Szeme követi az arcomon leguruló néma könnycseppeket. Sietve letörlöm őket. A picsába, hogy pont akkor lát, amikor a mélyponton vagyok!

– Csak mondd el az igazat!

Forgatom a szemem, holott már ez a kis mozdulat is fájdalmat okoz.

– Kurvára nem volt abortuszom, és el sem vetéltem. Megjött, és nagyon fáj a hasam. Mindig ez van, de általában tudok szerezni fájdalomcsillapítót, ami segít. Nincs bankkártyám, ezért nem tudok rendelni, és az összes gyógyszertár túl messze van ahhoz, hogy a kimenőm vége előtt visszaérjek. Ma este már nem tehetek semmit, holnap pedig kibaszottul el fogok késni az első óráról, mert muszáj vennem valamit.

Gryphon szeme tágra nyílik. Azt hiszem, nem számított rá, hogy ma este ennyire őszinte leszek vele. Vagy egyszerűen csak nem hisz nekem, de igazából annyira fáj a hasam, hogy az sem érdekel, ha így van. Már nagyon szeretném, ha békén hagyna, mert rohadtul nem vagyok olyan hangulatban, hogy tűrjem a vallatást.

Lassan bólint, majd lekapcsolja a villanyt, mire az egész szoba sötétségbe borul. Össze-vissza veszem a levegőt, amitől kurvára még jobban fáj a hasam.

– Mi a fenét művelsz?

Nem felel. Közelebb lép az ágyhoz, és hallom, hogy a ruháival babrál. Esküszöm, az arcába tudnék nevetni. Épp az előbb közöltem vele, hogy haldoklom, ő meg most akarja megpecsételni a kötelékünket?

– Jobb, ha elmész – mondom neki. – Most nem tudom neked megadni, amit akarsz.

Felhorkant, és arrébb tol az ágyon. Már a szélén vagyok, amikor becsúszik mögém. Olyan gyorsan zakatol a szívem, hogy a fülemben is hallom a lüktetését.

– Gryphon, mi a fenét…

– Csak fogd be – teremt le.

Visszahúz a mellkasához, hogy jobban elférjek, aztán egyik kezét a hasam meztelen bőrére teszi, a vékony alvós pólóm alá. A tenyere meleg, de valósággal felforrósodik, amikor a képessége a bőrén keresztül átáramlik az enyémbe.

A fájdalom abbamarad.

Megint sírva fakadok.

Továbbra is mereven fekszem a karjaiban, főként azért, hogy a zokogás ne vegye át az irányítást az egész testem fölött, ugyanis nem akarom, hogy rájöjjön, milyen rohadt szánalmas vagyok. Őt nem zavarja a dolog, csak kicsit megmozdít, hogy jobban elférjek a karjai között. Kényelmesen összebújunk.

Várok egy darabig, hogy ne remegjen a hangom, amikor megszólalok, és ne lehessen hallani rajta, hogy sírtam.

– Köszönöm – krákogom.

Gryphon egykedvűen hümmög. A világ legnagyobb ribancának érzem magam, és ezért, vagy a képessége andalító melegsége miatt még hozzáteszem:

– Életem legnehezebb döntése volt elhagyni benneteket, de ezt kellett tennem. Ez a fájdalom semmi ahhoz képest.

Egyre erősebben szorít, és a végén már alig kapok levegőt, de ettől csak… még inkább biztonságban érzem magam.

Hamar mély álomba merülök, amire évek óta nem volt példa.

Egyedül ébredek az ágyban.

Megint görcsöl a hasam, de hála istennek ez már sokkal elviselhetőbb. Fel vagyok puffadva, mindenkire haragszom, és az összes ribancnak kikaparom a szemét, aki ma ki mer velem kezdeni. Elmegyek zuhanyozni, és hálás vagyok, amiért teljesen üresen találom a fürdőszobát.

Kuncogni kezdek, amikor elképzelem, milyen arcot vágna North, ha megtudná, hogy nekimentem egy itteni lánynak. Gondolom, az rémesen kínosan érintené ezt a nagyszerű tanácsost. Aztán eszembe jut, hogy rám hederített, amikor tegnap este kitett a kolinál, és ettől lehervad a mosoly az arcomról. Nem számít, mit gondolnak rólam. Addig fogom ezt mondogatni, amíg el nem hiszem.

Megtörölközöm, és visszamegyek a szobámba felöltözni. Keresek egy kényelmes és cuki ruhát, mert szükségem lesz egy kis páncélra ezek ellen az emberek ellen. Épp próbálom felvenni a pólómat, amikor Gryphon kinyitja a szobám ajtaját, és besétál. Nem néz rám, sőt észre sem veszi, hogy öltözködöm, csak becsukja és kulcsra zárja maga mögött az ajtót.

Még azelőtt sikerül lehúznom a pólót a melltartómra, hogy végre rám nézne. Semmi jelét nem mutatja annak, hogy letaglózta volna a látványom, viszont kell egy kis idő, mire le tudja venni a szemét a meztelen lábamról. Örülök, hogy mára egy cuki alsót választottam, mert általában a kényelemre törekszem, amikor menstruálok. Az alacsony derekú, fekete bugyim egyszerű, de kellően szexi.

Gryphon aztán rám pillant.

– Vettem neked gyógyszert. Hoztam egy melegítő párnát és vacak kajákat is. A nővérem cukorkán él, amikor megjön neki, szóval gondoltam, neked is jólesne valami ilyesmi – mondja felém nyújtva egy műanyag szatyrot.

Egy ideig pislogva nézek rá.

– Miért segítesz?

Amikor egyértelművé válik, hogy nem fogom elvenni tőle a szatyrot, leteszi az ágyra. Végül eszembe jut, hogy nincs rajtam nadrág, ezért odabotorkálok a táskámhoz, és kiveszek belőle egy farmert. Most, hogy Gryphon itt áll előttem, és ugyanolyan dögös, mint mindig, lemondok a jóganadrágról. Elfordulok, és beledugom a lábam a nadrág szárába. Próbálok nem felszisszenni, amikor begombolom. Mi a fenéért nem tudnak olyan farmert gyártani, ami nem szorítja satuba a méhemet?

– Most kérdezni fogok valamit, és azt szeretném, ha őszintén válaszolnál – szólal meg.

Elhúzom a szám, és gyanakvóan nézek rá.

– Miért válaszolnék egyáltalán?

– Tegnap este segítettem neked, nem igaz? – háborog. – Ez csak egy egyszerű kérdés, nem akarok vájkálni a múltadban.

Még jobban összeszűkül a szemem, ahogy végigmérem. Tényleg segített, többet, mint gondolná. Nem csak a fájdalmat szüntette meg. Már épp kezdtem úgy érezni, hogy képtelen vagyok tovább itt maradni, ő azonban egyetlen jócselekedettel túllendített ezen. Azt hiszem, tényleg tartozom neki valamivel.

Megvonom a vállam.

– Felelek, amire tudok. De ennél többet nem ígérhetek.

Kiveszem a fájdalomcsillapítót a szatyorból, és víz nélkül lenyelem. A tabletta kicsit marja a torkomat. Aztán leülök az ágyra, hogy felvegyem a cipőmet. Nemsokára kezdődik az első óra, és előtte ennem kell valamit, máskülönben ebédig várhatok, ami újabb kínzással érne fel. Semmi kedvem ahhoz, hogy ma is baszogasson az egyik Draven testvér. Valószínűleg behúznék neki egyet, márpedig uralkodnom kell magamon.

Ez viszont egyre nehezebben megy.

– Te szöktél el előlünk, vagy mások kényszerítettek rá?

Gryphon kérdése elég tág ahhoz, hogy őszintén tudjak felelni rá, és közben mégse basszam el teljesen az életem. Felsóhajtok, és kényszeredetten rámosolygok.

– Válaszolok, viszont úgysem fogsz hinni nekem. Nem volt más választásom. Nem mondhatok többet, mert akkor veszélybe sodornálak téged vagy a többieket. Annak ellenére, amit rólam gondoltok, én mindent azért tettem, hogy ti biztonságban legyetek.

A tekintete égeti a bőrömet, jobban perzsel, mint tegnap este a képessége a hasamat.

– Mondd el, ki fenyeget!

– Nem tehetem – ingatom a fejem. – Senkinek sem mondhatom el.

Megint csikorgatni kezdi a fogát. Már észrevettem, hogy akkor teszi ezt, amikor felidegesítem. Alig töltöttünk együtt valamennyi időt, és ezt máris tudom róla.

– És ha megígérem, hogy nem mondom el a többi horgonynak, elárulod? Kettőnk között maradhatna, és akkor meg tudnám oldani a problémát.

Ránevetek, majd felállok, és a vállamra veszem a táskát.

– Nox a legjobb barátod, az összes faszságát tűröd azokon a hülye vacsorákon. Biztos, hogy elmondanád neki. Egyébként meg mindegy, mert nem árulhatom el.

Még komorabban néz rám, és akkor sem mozdul, amikor elindulok az ajtó felé. Csak úgy tudok elmenni mellette, ha hozzáérek, ő pedig közben kinyújtja a kezét, és megragad. Bennem reked a levegő.

Túl közel van. Én pedig kurvára túl közel vagyok ahhoz, hogy összeroppanjak.

Egy másodpercig a szemembe bámul, majd elővesz egy bankkártyát a zsebéből, és a kezembe csúsztatja.

– Ez a tiéd. Mostantól arra használod, amire csak akarod. Rendelhetsz kaját, gyógyszert, egy kibaszott ágyat, nem érdekel. Csak használd.

Azt a rohadt.

Összevonom a szemöldököm, nehezen találom a megfelelő szavakat.

– Miért adsz nekem bankkártyát? Semmit sem szeretnék elfogadni tőled. Csak próbáld meg rávenni Northt, hogy hadd dolgozzak. Én is tudok gondoskodni magamról.

Erre még erősebben megszorítja a karom.

– Mondd, hogy használni fogod, ha szükséged lesz rá!

A szememet forgatom, amiért meg sem hallja, amit mondok neki.

– Jó.

Kiszabadítom magam a szorításából, és még egy lépést teszek az ajtó felé, úgy tűnik azonban, neki esze ágában sincs elengedni. Ismét megragad, és testével az ajtóhoz présel. Zihálni kezdek. Lehajol hozzám, a tekintete még mindig perzselő.

– Úgy mondd, hogy igaz legyen – suttogja. – Nincs rosszabb a hazugságnál.

Nyelek egyet.

– Használni fogom, ha muszáj – nyögöm –, de attól még dolgozni akarok.

Felemeli a kezét, és végigsimítja az arcomat.

– North soha nem fogja megkockáztatni, hogy megint elveszítsen. Nem hiszem, hogy valaha is megengedi, hogy dolgozz, viszont melléd állok, ha megkéred rá.

Alig kapok levegőt, mert nagyon közel van, és hozzám préseli a mellkasa kemény izmait. Nem távolodik el tőlem, továbbra is az ajtóhoz szegez. Rezegni kezd a telefon a zsebében, ami megtöri a pillanat varázsát. Magában szitkozódva oldalra lép.

– Hozd a cuccod, elviszlek az ebédlőbe.

Szó nélkül kimegy a szobából, és az ajtó mellett strázsál, amíg be nem zárom. A folyosó tele van lányokkal, mind úgy bámulják Gryphont, akár egy cafat húst, de ő tudomást sem vesz róluk. Elég lassan megy ahhoz, hogy futás nélkül is lépést tudjak vele tartani, nem mintha ma képes lennék rohangálni, ugyanis rohadtul fel vagyok puffadva. Ekkor rájövök, hogy ezzel ő is tisztában van, ezért hozzám igazítja a tempóját.

Nem tudok mihez kezdeni ezzel a figyelmességgel.

Éppolyan feszengve szállok be a kocsijába, mint legelőször. Küldök Gabe-nek egy üzenetet, hogy hol vagyok, aztán visszateszem a telefont a táskámba. Gryphon egy szót sem szól, teljes némaságban tesszük meg a háromperces utat.

Amikor megállunk az ebédlő előtt, megköszörülöm a torkom.

– Nagyra értékelem a…

– Megint megpróbálsz majd elszökni? – szakít félbe, és úgy néz körbe a campuson, mintha arra számítana, hogy fényes nappal elrabolnak a járdáról.

A homlokomat ráncolva megérintem a tarkómat, és könnyen megtalálom a nyomkövető kis kitüremkedését. Még mindig fáj valamennyire a helye, és ha megnyomkodom, éget is.

– Nem.

Gryphon a kezemre pillantva folytatja.

– Elszöknél, ha nem tudnánk, merre jársz?

Érzi, mikor hazudok neki, ezért az igazat mondom.

– El kellene szöknöm. Úgy jobb lenne.

Lassan bólogat.

– Tudod, nekem elmondhatnád. Az sok mindent megváltoztathatna az életedben.

Megvonom a vállam.

– Mindketten tudjuk, hogy nem lenne így. A legjobb barátod már közölte velem, hogy semmilyen indokot nem képes elfogadni. Itt ragadtam, és ezért rossz dolgok fognak történni. Minden tőlem telhetőt megteszek, hogy ezt megakadályozzam, de… valószínűleg így is, úgy is be fognak következni.

Dobolni kezd a kormánykeréken.

– Az a baj, hogy tudom, hogy elhiszed, amit mondasz. Csakhogy azt is tudom, hogy bármiről legyen is szó, hozzánk kellett volna fordulnod ahelyett, hogy elszöksz. Meg kellett volna bíznod bennünk.

Baljóslatú és átkozottul kétségbeesett nevetés tör fel belőlem.

– Ó, tényleg? Tizennégy éves voltam. Tudtad, hogy a szüleim pontosan a tesztelésem előtt haltak meg? Tudtad, hogy mindent elvesztettem, és… hogy mi történt velem? Épp akkor derült ki, hogy vannak horgonyaim, és hogy onnantól minden rendben lesz. Elvesztettem őket, tudod? Mindent elvesztettem.

Gryphon olyan erősen szorítja a kormányt, hogy megreped rajta a bőrborítás.

– Akartad a horgonyaidat? Amikor ez történt.

Visszapislogom a könnyeket, amik óhatatlanul feltörnek belőlem, amikor arra az időszakra gondolok.

– Mindennél jobban.

Bólint.

– És most? Most akarod a horgonyaidat?

A kilincs felé nyúlok, hogy megszabaduljak Gryphontól. Ki kell jutnom a kocsiból, mielőtt kihúz belőlem még valamit. Az egyetlen igazságot, ami folyton mardos, amikor kettesben találom magam valamelyikükkel.

– Oli, felelj nekem! Akarod a horgonyaidat, vagy sem? – szegezi nekem morogva a kérdést, és lezárja a kocsit, hogy ne tudjak kiszállni.

Haragosan nézek rá, amiért szarakodik velem.

– Nincs értelme felelnem erre a kérdésre. Nem lehetnek horgonyaim. Mind utáltok, és tudom, hogy túl veszélyes lenne megpróbálni. Jobb nekem egyedül.

Kiszállok, de mielőtt becsapom magam mögött az ajtót, még hallom, amit mond.

– Lehet, hogy te így gondolod, én viszont nem.

Rohadtul távol kell tartanom magam mindannyiuktól.

20.
 
 

Gabe kérdőre von, amiért Gryphon hozott el a campusra, de könnyen lerázom, mert még mindig haragszom rá. Képes volt szerepet vállalni North hülye tervében, és tudta, hogy részt kell vennem a tanácstagok vacsoráján. Ugyanakkor neki fel sem tűnik, mennyire ki vagyok akadva, és ugyanúgy követ, mint máskor.

Csak akkor tudja meg, mi történt pontosan, amikor ebédnél Sage és Sawyer csatlakozik hozzánk, és ekkor szembesül vele, mennyire haragszom rá.

– Én is akkor hallottam először arról a kibaszott vacsoráról, amikor te! – mentegetőzik. – Mégis hogy a fenébe lenne az én hibám, hogy szarul érezted magad? Ha már az is el tudja rontani a kedved, hogy kapcsolatba kerülsz olyan nőkkel, akiket a horgonyaid megdugtak, akkor van egy rossz hírem.

Belebokszolok az oldalába, ő viszont ezt észre se veszi, olyan rohadt izmos.

– Miattad kerültem North embereinek a karmai közé, és egyedül hagytál velük! Majdnem belehaltam, aztán jött még az az egész faszság, amit a többi lány pletykált rólam a koliban. Mindezt azért, mert North nem volt hajlandó megállni miattam egy rohadt gyógyszertárnál, hiába kértem.

Sage összerezzen.

– Én is hallottam a pletykát. Nyilván semmit sem hittem el belőle, és Gracie-t is megfenyegettem, hogy ha erről fogja járatni a száját, elárulom az anyjának, hogy valaki más horgonyai után epekedik.

Gabe-nek felszalad a szemöldöke, és hol rám, hol Sage-re néz.

– Milyen pletykáról van szó? Én semmit sem hallottam.

Sawyer felhorkant, és végre leteszi a telefonját.

– Persze, hogy nem – szólal meg. – Minden szart összehordtak a horgonyodról, akivel épp nemrég kötöttél fegyverszünetet. Gondolod, hogy Zoey és a hülye ribancokból álló kis bandája a szemedbe mondaná, hogy azzal vádolják a horgonyodat, abortuszt hajtott végre saját magán?

Érzem, hogy Gabe egy pillanatig képtelen uralkodni a képességén, és nem kell lángelmének lenni ahhoz, hogy rájöjjek, tényleg nem hazudott arról, hogy fogalma sincs az egészről. Az ételre szegezem a tekintetem, mert semmi szükségem egy újabb megmentőre.

– Szóval ezért hozott el Gryphon. Ő hallotta, hogy…

– Ja – szakítom félbe –, és meg kellett győznöm arról, hogy nem igaz…

– Még jó, hogy nem igaz! Ki találta ki? Zoey-nak melyik barátja? Kurvára végezni…

– Senkivel sem fogsz végezni…

– Lehetőleg ne itt dugjatok az ebédlőben – szól közbe Sawyer –, mert ez az egész pontosan úgy hangzik, mint valami dühös előjáték, és őszintén szólva én csak szeretném nyugodtan megenni a pizzámat.

Ellenséges pillantást vetek rá, de szinte azonnal Gabe felé kell fordulnom, ugyanis csak egy hajszál választja el attól, hogy felborítsa az asztalt. Azt hiszem, ez az egész nagyon hasonlít ahhoz, amit az eltűnésem miatt el kellett tűrnie, és most vérre szomjazik.

– Felejtsd el – nyugtatom. – Komolyan mondom, leszarom, mit gondolnak rólam azok a kicsinyes, féltékeny lányok. Nem érdekel, amíg nem sodornak bajba a Draven fivérek előtt.

Sage megint összerezzen, leginkább azért, mert North és Nox is halálra rémíti. Hálásan nézek rá. Örülök, hogy itt van, végighallgatja a nyafogásomat, és nem ítél el, amiért ennyit zsörtölődöm.

Gabe a szomorú tányérján lévő utolsó falat grillezett csirkét is a szájába lapátolja, majd megszólal:

– North miatt ne fájjon a fejed, Gryphon tisztázni fogja vele a dolgot. Nox viszont még felemlegetheti, mert ő… ő már csak ilyen.

A táskát a vállamra vetve felállok. Már várom, hogy vége legyen a napnak.

– Szépen megfogalmaztad, hogy egy nagy seggfej, aki az elkövetkező ötven évben minden kibaszott vacsoránál erről fog beszélni.

Átvészeljük az órákat, és bár Sage elhív magához tacózni és tanulni, nemet mondok. Még mindig fel van puffadva a hasam, és egy sajgó romhalmaz vagyok. Semmi másra nem vágyom, mint hogy az este hátralevő részében a szobámban búslakodjak, és csendben gyűlöljem az életem. Sage megért – melyik lány ne értené meg –, csak csak megölel, és megfogadja, hogy holnap újra próbát tesz velem.

Korán megvacsorázom, majd visszamegyek a koliba lezuhanyozni. Felveszek egy kényelmes ruhát, és válaszolok Atlasnak. Ez mindössze a szokásos üzenet, amiben beszámolok neki a napomról, és megnyugtatom, hogy minden rendben. Ezután beletemetkezem a könyvekbe.

Nem sokkal éjfél után még mindig a könyvek fölött görnyedezek, ugyanis beadandót kell írnom Nox órájára, de egyszer csak kattan a zár, és belép Gryphon táskával a kezében.

– Kopogni luxus? – kérdezem.

Remegő kézzel tovább jegyzetelek, mert nevetségesen fáradt vagyok. Már órákkal ezelőtt le kellett volna állnom, az agyam viszont rohadtul nem akar.

– Azt hittem, már alszol, nem pedig magolsz – válaszolja. – Csak hónapok múlva kezdődik a vizsgaidőszak.

Megvonom a vállam. Lerúgja magáról a cipőt, de kurvára el sem tudom képzelni, miért teszi.

– A középiskolát sem fejeztem be, nem rémlik? Nincs más választásom, minden szabadidőmben a könyveket kell bújnom.

Leveszi a dzsekijét, és az ajtón lévő akasztóra teszi, eltakarva a béna, repedt tükrömet. A kapucnis pulcsijától is megszabadul, és már csak egy alacsony derekú farmerban és egy puha, fekte pólóban áll előttem, akár egy igazi szexisten.

A fene egye meg.

– Nem vagy éhes? – kérdi. – Hoztam egy burritót, elfelezhetnénk.

Épp egy hosszúkás gumicukor lóg ki a számból, ezért megrázom a fejem. Őszintén szólva a lestrapált agyam még mindig nem fogta fel, mi történik körülötte, hiába erőlködik. Gryphon itt van a hálószobámban, el akarja felezni velem a kajáját, és nem tudom, hogy mi az oka erre.

Lehet, hogy ez csapda?

– Ne bámulj így rám, Oli! Azért jöttem, hogy meggyőződjek arról, jól vagy. Tegnap este órákon át zokogtál a karjaim között, még azután is, hogy elaludtál.

Ó, istenem, milyen gáz!

– Jól vagyok. Hat a gyógyszer, és hála neked, van belőle elég. Csak menj haza, és felejts el, komolyan mondom.

Felnyög, és leteszi a seggét a padlóra, mint Gabe pár héttel ezelőtt. Hozzálát az evéshez, én pedig folytatom a tanulást, és elmerülök a vérvételek történetében és a horgonymarkerek felfedezésében.

Ezután arra ébredek, hogy Gryphon gyengéden lefektet az ágyra. Megpróbálok neki elmotyogni egy köszönetet, de nem lehet érteni a szavaimat. Bosszankodva fog a karjai közé, és a hasamra csúsztatja az átkozott varázskezét.

Rohadt gyorsan hozzá tudnék ehhez szokni.

Amikor felébredek, még mindig ott fekszik mellettem, és semmi sincs rajta, csak egy fekete bokszer. Az ágy túl kicsi ahhoz, hogy arrébb húzódjak, ezért egy helyben maradok, még levegőt sem merek venni, nehogy felébresszem, és véget érjen ez a pillanat.

Minden alkalommal ezt érezhetném, ha megpecsételhetném vele a köteléket.

Ebben a pillanatban, amikor erre gondolok, utálom magam, mert a kötelékem azonnal elkezd Gryphon felé ácsingózni, kétségbeesetten szeretné megkapni. Durván visszarántom, és feltámad bennem az ingerültség.

Éles kopogás hallatszik az ajtó felől, ami felriasztja Gryphont. Teljesen éberen pattan ki az ágyból, és előrántja a pisztolyát a csizmájából. Rohadtul fogalmam sem volt arról, hogy van egy pisztoly a szobámban. Tesz két lépést az ajtó felé.

Az agyam még fel sem fogta a tényt, hogy jött valaki, ő máris megragadja a kilincset, és feltépi az ajtót. Póló nélkül, gyűrötten, kora reggeli dicsőségében.

Sage és Sawyer döbbenten mered rá.

Ez rohadt vicces lenne, ha nem lenne egyúttal nagyon szégyenteljes is. Sehogy sem leszek képes megúszni a dolgot anélkül, hogy ne tegyenek valami olyan megjegyzést, amitől legszívesebben a föld alá süllyednék, mert Gryphont látva azt feltételezhetik, hogy az egész kibaszott éjszakát bagzó macskákként töltöttük együtt.

– Nos, kurvára mi kérünk elnézést! Sage, gyere, menjünk. Most. Mozgás – szólal meg Sawyer.

Felnyögök. Gryphon farkasszemet néz a másik sráccal, de végül leereszti a fegyvert, hogy beengedje őket a szobába. Csakhogy Sage-nek földbe gyökerezett a lába a döbbenettől. Kimászom az ágyból, és odarohanok, hogy megpróbáljam elmagyarázni, ez egyáltalán nem az, aminek látszik.

Hallom, hogy mögöttem Gryphon pakolászni kezd. Feltételezem, hogy hála istennek épp öltözködik, de amint kinyitom a szám, Sawyer félbeszakít.

– Pletykálhatnánk kicsit farkakról, mert nagyon sok mindent hallottam róla, és tudnom kell, mi az igazság.

Sage durván oldalba böki a bátyját, aki valósággal felnyög, én pedig elvigyorodok.

– Bocs, elfelejtettem beállítani az ébresztőt – szabadkozom. – Egy perc, felveszek valami ruhát, aztán útközben bekaphatunk valamit, jó? Mindent elmagyarázok…

Gryphon félretol, és kezében a kulccsal kilép az ajtón. Az egész folyosón lányok nyüzsögnek, akik szájtátva bámulnak rá.

– Nincs mit megmagyarázni. A horgonyom vagy.

Ezután úgy vonul ki az épületből, mintha nem pont most erősítené meg mindenkinek, hogy tegnap este szanaszét dugott. Legszívesebben a föld alá süllyednék. Nem mintha bármi baj lenne azzal, ha összejövünk, de eddig olyan kitartóan utáltam a horgonyaimat, hogy úgy tűnhet, hirtelen hanyatt feküdtem egynek, csak mert azt kérte.

Sóhajtozva tessékelem be magamhoz a testvéreket, és nyöszörögve zárom be mögöttük az ajtót.

Sage feszengve ácsorog, mintha próbálna semmihez sem hozzáérni, Sawyer viszont azonnal lehuppan az ágyamra.

– A francba, már tényleg azt hittem, hogy végre lefeküdtél az egyikükkel. Furcsa, de csalódott vagyok.

Elkezdek gyorsan ruhákat kapkodni magamra, és belül felsikoltok kicsit, amikor megtalálom Gryphon ittfelejtett kapucnis pulóverét.

– Bocs, de csak azért jött, hogy enyhítse a menstruációs görcseimet. Nem hittem volna, hogy hiszel nekem. Megdöbbent a bizalmad, Sawyer.

Ő a szemét forgatva húzogatni kezdi a lepedőt.

– Nincs szexszag. Felismerem a jó szex illatát.

Ez elég gusztustalanul hangzik, és amikor végre a vállamra veszem a táskát, feltűnik, hogy Sage aggodalmasan méreget.

– Biztos jól vagy? – kérdi. – Nem kellene inkább itt maradnod, ha ennyire fáj a hasad?

Most már jól vagyok, és semmi szín alatt nem fogom felhívni Northt, hogy kikérjen az órákról.

– Felejtsük el az egészet! Gryphon továbbra is utál, de attól még rendes ember. Nem fog egyhamar visszajönni.

Egy héttel később szinte már nem is emlékszem, milyen Gryphon nélkül feküdni az ágyamban. Most már sokkal diszkrétebb, mindig azután jön, hogy elaludtam, és még azelőtt elmegy, hogy reggel felébrednék. De apró jelek utalnak rá, hogy nálam járt.

Amikor felkelek, próbálom figyelmen kívül hagyni a tényt, hogy megint üres az ágyam. Azt kívánom, bár itt maradna, hogy együtt ébredjünk, legalább egyszer. Viszont tudom azt is, hogy ez az érzés mennyire veszélyes, mert kezd megingatni abban az elhatározásomban, hogy mindannyiukat távol tartom magamtól. Akármilyen kétségbeesetten is vágyom Gryphonra, szó sem lehet erről.

A közös fürdő tele van lányokkal. A fogamat csikorgatva próbálom kizárni a pillantásaikat és a sutyorgásukat. Az ember azt hinné, akad jobb dolguk is azon kívül, hogy rólam és a bunkó horgonyaimról pletykáljanak, de nem, mindennél jobban imádnak arról beszélni, milyen fantasztikusak a horgonyaim az ágyban. Én pedig közben úgy sikálom a testem, mintha az ördögöt szeretném levakarni a bőrömről. Legalább egyszer szeretnék úgy tisztálkodni, hogy nem kell végighallgatnom, milyen jól bánik Nox a nyelvével, vagy hogy mekkora farka van Gryphonnak. Legalább egyszer, a fenébe is!

Mostanában kicsit rosszabbul esnek a Gryphonnal kapcsolatos megjegyzések.

Mire visszaérek a szobámba, már nagyon mérges vagyok amiatt, hogy ilyen rohadék az összes lány ebben az átkozott épületben, ezért meg sem nézem Atlas szokásos napindító üzenetét. Belebújok egy jóganadrágba, felveszek egy pulcsit, és a fejembe húzom a kapucnit. A pulcsi Gryphoné, tegnap este hagyta itt, és csak egy melltartó van rajtam alatta. Azzal győzködöm magam, hogy csak azért viselem, mert fázom, nem azért, mert nem tudok meglenni Gryphon illata nélkül. Ha ebédnél Gabe rám löttyint valamit, és ki kell mosnom, akkor esküszöm, hogy… megverem vagy ilyesmi. A fenébe is, megkérem Sage-et, hogy gyújtsa fel.

Azt viszont nem fogom az orrára kötni, miért olyan fontos nekem a pulcsi.

Épp magamban vihorászok azon, hogy képes lennék felgyújtani az egyik horgonyomat, amikor kopogást hallok az ajtó felől. Nem örülök, mert azt hiszem, Gryphon jött vissza a pulcsijáért, vagy basztatni akar valamiért. Úgyhogy homlokráncolva nyitom ki az ajtót, hogy rászabadítsam a haragom. Ehelyett azonban elakad a lélegzetem.

A kép, amit Atlas küldött magáról, egyáltalán nem hasonlít rá.

Megdöbbenve mérem végig. Magas, sötét hajú, és helyes. Csak remélni tudom, hogy rohadtul nem folyik a nyálam, miközben fölém magasodik. Betölti az egész ajtókeretet, a válla széles, és a szűk póló ráfeszül a mellkasára. Rohadt szexi! A karja tele van tetoválásokkal, amik felkúsznak a nyakára, és az álla alatt érnek véget. A szemem engedelmesen követi őket. Amikor az arcához érek, feltűnik, hogy szemtelenül vigyorog, amiért így elaléltam tőle. Rögtön elpirulok.

– Azt a rohadt, élőben még jobban nézel ki, mint a fényképen, pedig már attól is kurvára le voltam nyűgözve – mondja lassan.

Morogva próbálok felülkerekedni a zavaromon. Nem számítottam arra, hogy ilyen nagy dumás.

– Szólhattál volna, hogy jössz! Jóganadrágban vagyok, a fenébe is! Megpróbáltam volna csinosan felöltözni.

Atlas felnevet, a két nagy kezével megragadja a csípőmet, és elkezd a szoba felé tolni, miközben becsukja az ajtót a lábával. Esküszöm, hogy a szívem kihagy tőle egy ütemet vagy jóval többet.

– Ha ez neked nem csinos, akkor nem tudom, mi az.

Még jobban elpirulok, és megragadom a táskám. Már szinte lángol az arcom, amikor Atlas kiveszi a kezemből, és a vállára veti, mint egy hősszerelmes tini.

– Tudod, én is elbírom – mondom abban reménykedve, hogy ezt flörtölésnek és nem háborgásnak veszi. Folyamatosan zúg a fejem amiatt, hogy itt van, és hogy még mindig nem tudtam senkin sem levezetni a haragom, amit a többi lány viselkedése keltett bennem.

Atlas vigyorogva vonogatja a vállát.

– Ja, de ma meg fogod engedni, hogy én vigyem. Abban reménykedtem, hogy itt maradhatunk, hogy kicsit jobban megismerjük egymást. Viszont ha ragaszkodsz hozzá, hogy elmenjünk, akkor hagynod kell, hogy kicsit gondoskodjak rólad.

Az édes vigyora miatt még nehezebben tudok ránézni.

– Nem lóghatok az órákról. North rögtön tudna róla a nyomkövető miatt, és személyesen jönne ide megbüntetni.

Atlas játékos vidámsága már a múlté. Az előbb még édesen flörtölt velem és ugratott, most pedig olyan ridegen mered maga elé, akár a prédáját kiszagoló fenevad.

– Ezt a problémát hamarosan mindkettőnk számára meg fogom oldani. Lehet, hogy North tagja az itteni tanácsnak, de az én családom uralja a tanácsot a keleti parton. Ha fasz lesz, hazaviszlek magammal, és akkor felőlem kurvára mindannyian megdögölhetnek.

Végigfut rajtam a borzongás.

– Ha azt hinném, hogy megúszhatjuk, akkor teljes mellszélességgel támogatnálak – felelem. – Viszont az az érzésem, hogy North Draven soha nem alacsonyodna le odáig, hogy kompromisszumot kössön.

Atlas gúnyosan elmosolyodik, elsimítja a hajat a vállamról, és puha csókot nyom az arcomra.

– Édes, kurvára leszarom, hogy North Draven mit akar. Kibaszottul meg fogja bánni, ha az utamba áll, vagy felbosszant téged.

Oké, most már határozottan elalélok tőle.

Emlékeztetnem kell magam arra, hogy próbálok nem túlságosan közel kerülni a horgonyaimhoz, ezért egy kicsit hátrébb lépek.

– Menjünk, nehogy lekéssük az órát! Nem szeretnék lemaradni.

Úgy tűnik, nem haragszik rám, amiért tartom a távolságot. Kinyújtja a kezét, és összekulcsolja az ujjainkat. Amikor kinyitja az ajtót, Gabe-be botlunk, aki azért jött, hogy elkísérjen az órákra. Épp rámosolyog arra a lányra, aki kidugta a fejét a szomszédos szoba ajtaján, viszont azonnal elkomorodik, amint meglátja, hogy Atlas ott áll előtte a kezemet fogva, a táskámmal a vállán.

A francba.

Mámoros vihogás bugyborékol a gyomromban, de bent tartom a rohadékot. Atlas gyengéden megszorítja a kezem, közel hajol hozzám, és a fülembe suttog.

– Zárd be az ajtót, édes!

Szúrós szemmel nézek rá, mert egyáltalán nem kellett volna ilyen közel hajolnia ahhoz, hogy ezt elmondja, ennek ellenére megteszem, amire kér. Mindkettejüknek hátat fordítok, hogy bezárjam a Gryphon által felszerelt biztonsági zárat.

Gabe morogni kezd, én pedig elfojtom az ösztönös késztetést, hogy azonnal visszaforduljak feléjük. Bízom abban, hogy Atlas nem hagyja, hogy a váltó horgonyom megtámadjon, amikor védtelen vagyok. Megbizonyosodom arról, hogy rendesen bezártam az ajtót, aztán lassan megfordulok, mintha egyáltalán nem aggasztana a gondolat, hogy a letépi a fejem egy átkozott farkas. Hatalmas érdeklődés övezi az eseményeket. Minden ajtó nyitva, és minden tele van lányokkal. Még pár srác is minket néz a saját horgonya vagy barátnője társaságában.

Atlas felnevet.

– Oli meglesz ma a búskomor börtönőre nélkül, szóval húzz a picsába, Ardern!

Gabe szeme izzani kezd, mire felszisszenek. Ki a fenének szóljak, ha elveszti a fejét? A kezembe veszem a telefont. Most Gryphon lenne a legjobb szövetségesem, ő viszont rohadtul nem szokott válaszolni az üzeneteimre. Nox egy fasz, és inkább kikaparom a saját szemem, semmint hogy felkeressem Northt. Bassza meg.

– Bassinger, rohadtul ne mondd meg nekem, mit csinálhatok a horgonyommal, és mit nem – szűri ki Gabe a fogai között.

Atlas elengedi a kezem, és átkarolja a vállam.

– Senki sem vágyik arra, hogy árnyékként kövesse egy duzzogó faszfej. Kopj le, Ardern. Ne kelljen még egyszer mondanom. Az nagyon nem lenne jó.

Gabe alig tud uralkodni magán, továbbra is ragyog a szeme, de már az arca is hullámzik, és puha szőr serken az egyre sötétebb bőrén. Korábban soha nem láttam igazán elveszteni a fejét. Még akkor is tudott parancsolni magának, amikor Martinez nekiment.

Semmi kedvem ehhez az egészhez, pláne nem a folyosón, ez előtt a sok pletykafészek előtt, úgyhogy közbeszólok.

– Mi lenne, ha most már elindulnánk? Nem akarok elkésni, és gondolom, még neked is össze kell raknod az órarended, Atlas.

Ő megvonja a vállát, aztán kinyújtja a kezét, hogy fogjam meg. Egy másodpercig habozok, mert ezúttal ez kissé többnek tűnik a vonzalom apró kinyilvánításánál, őt azonban nem zavarja.

– Ha lassítani szeretnél, akkor lassítani fogunk. Fogd meg a kezem, horgony!

Nagy levegőt veszek.

És utána megfogom a kezét.

21.
 
 

Általában az ebéd a napjaim fénypontja, de most Atlas és Gabe közé ékelődök, akik folyton egymás torkának ugranak. Sage és Sawyer majd kipukkan a nevetéstől, én azonban egyáltalán nem élvezem a helyzetet. Atlasnak sikerült úgy összeállítania az órarendjét, hogy az megegyezzen Gabe-ével és az enyémmel. Csak vigyorgott, amikor kérdőre vontam emiatt.

– Csupa általános tantárgyat vettél fel. Ha már évet kell ismételnem, legalább nem lesz nehéz dolgom.

Morogva forgatom a szemem, leginkább azért, mert nekem egyáltalán nem tűnnek könnyűnek az órák. Gabe-et bosszantja, hogy ilyen fesztelenül viselkedünk, és ennyire jól ismerjük egymást. Mindkettőnket árnyékként követ, a homlokát ráncolja, és kivillantja a fogát, amikor Atlas közel hajol hozzám, vagy megnevettet a könnyed humorával.

Amit kijutottunk az udvarra, visszavettem tőle a táskát, és a kezét is elengedtem, de ő semmit sem felelt erre. Úgy fogadta az általam kijelölt határokat, mintha minden pontosan a számításainak megfelelően történne.

Sage és Sawyer gond nélkül befogadták, egyébként is rá szavaztak a „kötelékpecsételési versenyben”, ahogy az idősebb testvér nevezi a zűrös életemet.

Ebéd után Sawyer elindul informatikára, én pedig egy kínos percig Gabe-et kerülgetem, hogy Sage-dzsel kettesben mehessek a következő órára, ő viszont nem hajlandó lemaradni és magunkra hagyni minket. Amikor végül arrébb lököm, hogy mozduljon már meg, Atlas gúnyolódni kezd rajta. Arra jutok, inkább félbehagyom az egyetemet, és szembenézek North éktelen haragjával, semmint hogy minden reggel ezzel kelljen megbirkóznom, amíg le nem lépek innen.

Amikor megérkezünk közgázra, felfigyelünk arra, hogy Gryphon helyettese, Kieran őrt áll az előadóterem előtt. A bevetési egység biztonsági feladatokat ellátó tagjai közül őt bírom legkevésbé, és nehezen tudom leplezni a megvetést, amikor rájövök, hogy ő ellenőrzi a diákok személyazonosságát, ezért kénytelen leszek szóba elegyedni vele.

Megfeledkezem arról, hogy Atlasnak fogalma sincs, mi történt kettőnk között, de amikor az arcomra néz, azonnal mellettem terem, az oldalához húz, és kissé még fölém is hajol, hogy megvédjen.

– Ki a faszom ez, és mit tett veled?

Csak ingatom a fejem, mert nem tudom, kik vannak körülöttünk, és milyen képességgel rendelkeznek. A mogorva Gabe azonban már szinte kényszeresen rajtunk tarja a szemét, és morogva felel.

– Gryphon bevetési egységének az egyik tagja. Oli szimplán utálja őt.

Sage felmordul, és olyan pillantást vet Kieranra, akár egy mérges kígyóra, akinek fél a haragjától.

– Ő kapta el Olit, fényes nappal leteperte a földre, mint valami bűnözőt, aztán iderángatta, hogy Draven tanácsos úr elvegye tőle az összes szabadságát. Akármennyire is örülök annak, hogy Oli itt van, utálom, hogy ezt tették vele.

Atlas egy másodpercig erősebben szorít magához, de aztán ellazulnak az izmai, és megint vigyorogni kezd. Nagyon hamar rájövök, hogy a vigyorgása a veszély előjele.

Sorba kell állnunk, miközben mindenki személyazonosságát ellenőrzik. Keresni kezdem a diákomat, és Sage is szitkozódva kutat a táskájában, durva mozdulataival véletlenül összegyűr pár papírlapot. Gabe téglafalként áll, és haragos tekintettel morog maga elé, amiért várakoznia kell.

Amikor végül az ajtóhoz érünk, nagy levegőt kell vennem, hogy lenyugodjak. Gondoskodom arról, hogy szoros pórázon tartsam a képességem és a kötelékem. Kieran ilyen közelről hatalmas és félelmetes, de úgy tesz, mintha nem is léteznék. Vigyorogva vállon veregeti Gabe-et, és kérdés nélkül beengedi a terembe, mintha fel sem tűnne neki, hogy az a homlokát ráncolja. Megnézi Sage papírjait, de csak mert Sage már elővette őket, és őt is gyorsan beengedi.

Amikor Atlas az ajtóhoz ér, és engem is maga mellé állít, Kieran megállítja.

– Te meg ki vagy? Bámészkodóknak nincs hely a teremben.

Már a hangjától is ökölbe szorul a kezem, de Atlas megmutatja neki a papírjait.

– Most iratkoztam át. Jobb, ha beengedsz.

A bevetésis szeme résnyire szűkül, már csak a sötét szembogarát lehet látni, de nem ereszti le a kezét.

– Bassinger. A keleti parti tanács tagjának, Athena Bassingernek a rokona vagy?

– Ő a nagynéném. Ne kelljen kétszer kérnem, hogy engedj be.

Gabe visszajön hozzánk, és közbeszól.

– Igazat mond, ő Oli másik horgonya.

Kieran végül rám emeli a tekintetét, valósággal árad belőle a megvetés. Úgy érzem, mintha pofon vágott volna, ezért azonnal elvörösödöm, holott semmi rosszat nem tettem.

Atlasnak egyáltalán nincs ínyére, hogy így reagálok. Abbahagyja a vigyorgást, és ekkor Kieran végre rájön, hogy nemcsak egy beképzelt kölyökkel van dolga – hanem egy fenyegetést jelentő fenoménnal.

Mivel innen már csak rosszabbra fordulhatnak számomra a dolgok, és mivel pontosan erre van szükség az életemben, Gryphon épp ekkor fordul be a sarkon. Odalép hozzánk, és azonnal feltűnik neki az ellenséges légkör.

– Állj félre, Black! El fognak késni az óráról. Bassinger, feltételezem, nem akartad használni a képességed, mert azzal megszegted volna a campus legfőbb szabályát.

Atlas elvigyorodik, és megvonja a vállát.

– Én kivételes helyzetben vagyok, Shore. Nem tudom csak úgy kikapcsolni a képességemet, mert szerves részemet képezi. Az izomagyú barátodnak nem tetszett, hogy nem vagyok betojva tőle. De azt hiszem, igazából az nem tetszett neki, hogy nem egy hozzá képest feleakkora, képesség nélküli lány vagyok, akit ide-oda dobálhat.

Ó, istenem, nem akarok tanúja lenni ennek a faszméregetési versenynek, és végképp nem akarom, hogy az egész folyosónak kiteregessék az életemet, mert már így is túl sok szempár szegeződik ránk.

– A picsába az egésszel, nekem órám van – fakadok ki. – Ha tudni akarjátok, kié a legnagyobb, csak rajta, vegyétek elő, én viszont nem fogom végignézni.

– Persze, hogy elmenekülsz – förmed rám Kieran. – Oleander Fallows pontosan az a fajta ember, aki felszívódik, ha nehéz helyzetben találja magát – csúfolódik.

Otthagyom, mert semmit sem tudok felelni neki. Nem vagyok kíváncsi a többiek reakciójára sem. Sage azonnal belém karol, és a hátsó sorhoz vezet, ahol ülni szoktunk. Próbál úgy viselkedni, mintha nem az ajtónál kibontakozó drámát figyelné az egész terem. Szó szerint a teljes évfolyam arra vár, hogy a horgonyaim rendezzék a nézeteltéréseiket, és leüljenek a helyükre, hogy a tanár el tudja kezdeni az órát.

Legszívesebben felüvöltenék.

– Ne is törődj velük, ennek semmi köze hozzád – suttogja Sage. – Mindenki nagyon ideges, mert egyre több horgony tűnik el, és Atlas felbukkanása csak még jobban megbolygatta a dolgokat.

Zoey és a vihogó barátai minket bámulnak, mire Sage rideg pillantást vet rájuk.

Én észre sem veszem őket. Amikor Atlas végül helyet foglal mellettem, továbbra is nyugodtnak és kiegyensúlyozottnak tűnik. Előveszi a könyveit és a laptopját, és úgy viselkedik, mintha semmi sem történt volna. Gabe Sage mellé ül, és egész órán magában dühöng. Ma egy valóságos időzített bomba. Biztosra veszem, hogy tönkre akar tenni a küszöbön álló dühkitörésével.

Óra után mind a könyvtár felé igyekszünk tanulni. Atlas a vállalamt átkarolva lépked mellettem. Kieran felszívódott, a helyettese pedig ránk sem néz, amikor elhaladunk mellette.

A könyvtár zsúfoltabb, mint általában, és mire végre sikerül átverekednünk magunkat a tömegen, Sawyer és Felix már ott vár ránk az asztalunknál. Rájuk mosolygok, és bemutatom Atlast Felixnek, aki úgy fogadja őt, mintha minden teljesen rendben lenne, és Gabe nem zúgolódna látványosan.

Elhatároztam, hogy nem foglalkozom vele, és csak a rohadt beadandókra összpontosítok. Mostanra azonban már tudom, hogy Sawyer nagyon szereti keverni a szart.

– Hallottam a reggeli civakodásról – dobja be –, de a legfontosabb kérdés az, hogy melyik horgonyod farka a legnagyobb. Áruld el, Fallows, hogy tudjuk, ki nyert!

Sage felnyög, és arcát a kezébe temetve kifakad.

– Baszki, öt percet sem bírsz ki anélül, hogy farkakról beszélj?

A bátyja úgy vigyorog rá, mintha tovább akarná kínozni, Gabe viszont nem hagyja.

– Lehet, hogy Kieran egy seggfej, de igazat mondott, nem? Nehéz úgy védelmére kelni valakinek, hogy mindenki tudja, milyen bűnöket követett el a múltban.

Atlas a kezét az enyémbe csúsztatja az asztalon, és összekulcsolja az ujjainkat, hogy mindenki lássa. Azt hiszem, leginkább azért teszi, hogy megnyugtasson, nem pedig hogy kifejezze az érzéseit.

Gabe a kezünkre szegezi a tekintetét, és fel sem pillant.

– Ó, tényleg? – vág neki vissza Atlas. – Nos, ellentétben veled én nem félek elküldeni másokat a picsába és vigyázni a horgonyomra. Engem nem érdekel, mi történt a múltban, annak már vége. Oli az enyém, te pedig helyette hoztad meg a döntést arról, hogy nem lesz a tied.

Gabe orrcimpái kitágulnak.

– Ez nem olyan egyszerű, hogy csak úgy kijelented, hogy ő a tied. Ennél sokkal több…

– Kurvára leszarom – szakítja félbe Atlas, és a délután hátralevő részében rá sem hederít, akármennyire is szeretne Gabe összebalhézni vele.

Egészen addig tanulunk, amíg el nem indulhatunk vacsorázni. Az asztal feszült csendbe burkolózik, miközben próbálunk minél több tudást a koponyánkba préselni.

Sawyer, Felix és Gabe elmegy edzeni. Feltűnik, hogy Sage sokkal nyugodtabb és lazább Felix jelenlétében, mint korábban, ezért az ebédlő felé tartva kérdőre vonom.

Atlasra pillant, majd motyogni kezd.

– Mondtam neki, hogy csak barátként akarok lógni vele… egyelőre. Azóta nem erőltette a témát, és… mármint… jó érzés, hogy megint része az életemnek. Még mindig biztos vagyok benne, hogy rá fog találni a központi horgonyára, és elhagy, dehát... talán mégsem lenne olyan rossz élvezni azt az időt, amit együtt tölthetünk.

Belékarolok, és suttogva felelek.

– Egyáltalán nem lenne rossz. Miért kellene örökre egyedül maradnod csak azért, mert Riley hozott egy döntést? Ő nem rendelkezik fölötted, Sage. Azt csinálsz, amit akarsz.

A barátom halványan mosolyogva megvonja a vállát, és a tökéletes úriemberként viselkedő Atlasra pillant, aki úgy tesz, mintha semmit sem hallott volna a beszélgetésünkből, és nem is érdekelné, miről pletykálunk. Korábban már elpanaszoltam neki Sage helyzetét, viszont csak nagy vonalakban, a rám bízott személyes részletek nélkül. Szóval biztosra veszem, hogy nagyon is jól tudja, miről van szó.

Hármasban esszük meg a borzasztóan száraz és ízetlen lasagnét, amit Sage két harapás után a tányérján hagy. Megengedheti magának, mert van kocsija, pénze és hűtője is. Atlas megeszi a saját adagját, de ő sincs tőle elragadtatva.

Én is leküzdöm az egészet, közben próbálom nem megint felhúzni magam azon, hogy nincs más választási lehetőségem.

Sage megölel, majd elindul hazafelé. Atlas és én először maradunk kettesben azóta, hogy reggel kinyitotta az ajtómat, és Gabe-be botlott.

Hirtelenjében fogalmam sincs, mit tegyek.

Ő megint megfogja a kezem, és gyengéden megszorítja.

– Visszakísérlek a koliba, hacsak nem szeretnél előtte elmenni máshová.

Ingatom a fejem, és próbálok úgy tenni, mintha nem lennék teljesen beszarva, márpedig őszintén szólva be vagyok. Pont ezért tartottam mindenkitől két lépés távolságot… Oké, ez nem teljesen így van, mert a Draven testvérek maguktól tartják tőlem a távolságot. Gabe esete rendhagyó, szerintem ugyanis kétségbeesetten próbálja áthidalni a köztünk tátongó szakadékot, közben viszont képtelen megfeledkezni arról a sérelemről, amit a szökésem okozott neki. Aztán ott van még az az aprócska tény, hogy Gryphon minden este az ágyamban alszik, ráadásul most is az ő pulcsiját viselem, és úgy szívom magamba az illatát, mintha egy létfontosságú kábítószer lenne.

Magától mozog a lábam, miközben próbálom kitalálni, mi a faszt feleljek Atlasnak. Milyen magyarázatot adhatok arra, hogy bármennyire is kedvelem, semmit sem csinálhatok vele?

A koliba érve a szobám felé vesszük az irányt, és legszívesebben láthatatlanná válnék a minket követő szempárok miatt. Nyilvánvalóan híre ment, hogy Atlas az ötödik horgonyom, aki az ország másik végéről jött ide, hogy együtt lehessen a defektes központi horgonyával. Emiatt pedig olyan sok figyelem irányul ránk, hogy nagyon durván felhúzom magam.

Kurvára utálom ezt a helyet.

Alig várom, hogy eltűnjek a többiek szeme elől. Gondolkodás nélkül betessékelem Atlast a szobámba, és kulcsra zárom az ajtót. Lehajítom a táskámat az ágyra, közben viszolygok a ténytől, hogy reggel nem vetettem be, ezért rendetlennek tűnik.

Nem akarom beismerni, de azért sem szeretem bevetni, mert így egész nap láthatom a vacak matracon azt a bemélyedést, amit Gryphon teste hagyott. Ez kurva szánalmas, értelmetlen és kicsit túl kétségbeesett ahhoz képest, amilyen képet próbálok sugározni magamról.

Egyértelmű, hogy elfelejtettem, milyen kietlen valójában a szobám, mert időbe telik rájönnöm, miért biggyeszti el Atlas a száját, amikor körbenéz.

– Hogy a faszba nem láttam reggel, hogy ilyen rossz a helyzet? – fakad ki. – Pakolj össze, hozzám költözöl.

Ideges nevetés tör fel a torkomból.

– Nem tehetem. A tanács hozott ide, ők fizetik a kolit. Nincs pénzem meg ilyenek. Nem engedik, hogy munkát vállaljak.

Érzem, hogy elönt a szégyen. Utálom beismerni, mennyire rohadtul szar helyzetben vagyok valójában. Nincs semmim, se pénzem, se munkám. Egyetemre is csak azért járhatok, hogy mindig rajtam tarthassák a szemüket, és nem azért, hogy segítsenek később olyan munkát szerezni, amilyet szeretnék. Kibaszottul tehetetlen vagyok, ez pedig gigaszívás.

Gryphon bankkártyája csúfolódik rajtam a táskában, de már elhatároztam, hogy csak akkor fogom használni azt a kis műanyag lapot, ha valakinek az élete múlik rajta.

– Pakolj össze! – ismétli Atlas. – Úgy látom, egyébként sem hagyták, hogy nagyon berendezkedj, szóval minden be fog férni a sporttáskádba. Most velem jössz, és ha a tanács kérdőre von miatta, velem kell megbeszélniük a dolgot. A horgonyom vagy, és gondoskodni fogok rólad.

Elpirulok a szégyenkezéstől.

– Erre semmi szükség, én is tudok gondoskodni magamról. Mármint tudnék, ha North hagyna dolgozni. Igazából... elég unalmas egész nap itt ülni.

Atlas gyengéden az ágy felé tol.

– Pakolj be! Majd később kitaláljuk, hogyan szerezz munkát, először viszont ki kell jutnod ebből a pöcegödörből. Megtiszteltetésnek venném, ha gondoskodhatnék rólad, amíg talpra nem állsz. Te is ezt tennéd értem, nem igaz?

Gondolkodás nélkül felelek.

– Hát persze! De a többiek ki fognak rád akadni emiatt, és… nem pecsételhetem meg veled a köteléket. – Ez az egész egy kurva nagy káosz, mert még csak meg sem mondhatom neki, hogy miért nem.

Atlas felhorkant.

– Majd kitaláljuk, mi legyen, ha készen állsz. Rohadtul nem tartozol nekem semmivel, és Oli, meg kell értened, hogy én magasról leszarom, mit gondolnak a többiek. Nekem a köztünk lévő kötelék a fontos. Hogy megismerjelek, és együtt hozzunk döntéseket. Nem egy puccos helyen lakom, csak egy egyszerű lakásban, de az is jobb ennél. Ott van normális kaja, és nem kell ezt a menzás szart enni, amit az előbb legyűrtünk a torkunkon.

Nincs értelme vitatkozni vele, és egyébként is igaza van. Egy perc alatt mindent bepakolok a kis sporttáskámba. Őszintén szólva csak azért tűnik úgy, mintha viszonylag tele lenne, mert Gryphon két másik kapucnis pulcsija sok helyet foglal benne.

Atlas elveszi tőlem és a vállára kapja a táskát. Amikor kilépünk az ajtón, a leggőgösebb, legpimaszabb vigyort villantja az egyik lányra, én pedig kuncogni kezdek. A csaj döbbenten és kissé reszketve iszkol vissza a szobájába.

– Gyere, édes, húzzunk el innen a picsába!

Az épület mögötti kis parkolóhoz visz, ahol még soha nem jártam, mert a többiek mindig az elülső rakodási területen vesznek fel. Azonnal tudom, melyik kocsi az övé, mert semmiről sem ordít annyira a határozott magabiztosság, mint egy fekete Dodge Challenger Hellcatről. Atlas feloldja a központi zárat, és közben pöffeszkedve vigyorog rám. Cuki, viszont kicsit émelyítő is, hogy mindezt sikerül úgy előadnia, hogy közben nem tűnik igazi gyökérnek.

Csak pár sarokra lakik a campustól, gyalog is könnyem meg lehetne közelíteni. Ugyanolyan magabiztosan vezet, mint Gryphon, és ellentétben azzal, amikor Gabe mögött ülök a motoron, most nincs olyan érzésem, hogy egy eszement öngyilkosjelöltre bíztam magam.

A lakás a legfelső emeleten van, és Atlas egyértelműen nem mondott igazat: valójában elég puccos. Természetesen nem hasonlít North kastélyához, de az ablakból rálátni az egész campusra, és két hálószobája is van. A hatalmas konyhában gránitpult áll, a fürdőszobában pedig egy kád terpeszkedik.

Ehhez képest a koli egy lepukkant kis kalyiba.

Atlas körbevezet, majd miután kimegyünk a hálószobájához tartozó fürdőszobából, ledobja a táskámat az ágyra, beletúr a hajába, és felsóhajt.

– Én alszom a kanapén.

Kinézek az ajtón a nappaliba, majd kétkedve rápillantok. A kanapé kicsi, rohadtul nem fog elférni rajta. A fenébe is, még én sem férnék el ott.

– Felőlem rendben van, ha osztozunk az ágyon, én nem bánom. Elvégre horgonyok vagyunk, nem igaz? Előbb-utóbb hozzá kell szoknunk az ilyesmihez.

Rám mosolyog, és gödröcskék jelennek meg az arcán.

– Reméltem, hogy kicsit jobban fogsz lelkesedni azért, hogy egy ágyban alszunk, de még dolgozhatunk ezen.

Gúnyosan elhúzom a szám, aztán kicsit arrébb lököm.

– Nem arról van szó, csak… lelkiismeret-furdalásom van amiatt, hogy rajtad élősködöm. Gőzöm sincs, hogyan találhatnék munkát. North mindig tudja, merre járok. Már akkor is lecsesz, ha a campus határának közelében járok.

Atlas színpadiasan a mellkasához kap, és úgy tesz, mintha túl nagy erővel löktem volna meg. A hűtőhöz megyünk, ahonnan kivesz két palack vizet.

– Online is csinálhatsz pár dolgot, akkor itt maradhatsz, és North sosem jönne rá. Lenne pénzed és magánéleted is, mi kell még?

Kicsit még mindig kellemetlenül érzem magam. Leülök a kanapé szélére.

– Mi jár a fejedben, áruljam a testem a kamera előtt? Azt hiszem, a mellem éppen megmutathatnám. Szerinted elég jó hangom van a szexmunkához?

Csak szórakozom vele. A büdös életben nem lesz annyi önbizalmam, hogy ilyesmit csináljak, viszont nagyon élvezem, ahogy rám mered. A többi horgonyom nem éreztette velem, hogy hozzájuk tartozom, ezért rohadt jólesik, hogy érdekli, kinek mutogatom a mellem.

– Csak a holttestemen át, Fallows. Ki van zárva, pláne úgy, hogy még én sem láttam a melled.

Kuncogva húzogatom a szemöldököm.

– Ha jól játszod ki a lapjaidat, talán egyszer kivillantom.

Ezt is tréfának szántam. Nagyjából tíz órája találkoztam vele először, de a pillantásától azonnal leolvad rólam a bugyi.

– Én a győzelemre játszom – feleli. – És nem vagyok hajlandó veszíteni ebben a játékban.

Bassza meg, én is meglehetősen biztos vagyok abban, hogy nyerni fog. Most is nehezen tudom megőrizni a hidegvérem, holott nem is próbál elcsábítani. Nem fogok tudni ellenállni neki, ha bepróbálkozik valamivel. Neki is feltűnik, hogy teljesen elvesztem tőle a fejem, ezért kéjesen vigyorogva kapcsolgatja a tévét és témát vált.

Először furcsa mellette ücsörögni és vele lógni, viszont tökéletes úriemberként viselkedik, nem nyüstöl, nem faggat. Elterülök a padlón a könyveim társaságában, és elkezdek dolgozni a következő beadandón Nox órájára. Megszállottan törekszem arra, hogy bizonyítsak, ha beledöglök is.

Amikor már mindketten lefekvéshez készülődünk, egy kínos pillanatig szégyenkezem a régi, bő pamutpóló és a selymes bokszer miatt, amit pizsamaként hordok, de nem vagyok az a fajta lány, aki szexi hálóingben alszik. Mindenesetre Atlas olyan elismerően néz végig rajtam, mintha csipke alsóneműben állnék előtte, én pedig függeni kezdek a perzselő tekintetétől.

– Nem zavar, ha csak egy bokszerban alszom? Túl meleg van a pólóhoz – dünnyögi, amikor felemelem a takarót, hogy bemásszak az ágyba.

– Ahogy neked kényelmes – vonom meg a vállam. Nem teszek említést arról, hogy Gryphon is előszeretettel alszik egy szál bokszerban. Sajogni kezd a szívem, ha arra gondolok, hogy ma este üresen találja majd a szobámat, ezért küldök neki egy rövid üzenetet arról, hol vagyok. Előre tudom, hogy nem fog válaszolni, de legalább megpróbáltam.

Arra ébredek, hogy valaki berúgja az ajtót.

Atlas átperdül rajtam, de közben ügyel arra, hogy ne nyomjon össze. Az én oldalamon ugrik ki az ágyból, hogy közém és aközé álljon, aki kurvára épp most tört be hozzá. Mintha világéletében erre készült volna, és egyértelmű, hogy nagyon jó kiképzésben részesült. Irigykedem rá, amiért ilyen gyorsan kapcsol az agya. Én még mindig próbálok rájönni arra, hogy mi a fene történik.

– Mi a fasz… szórakozol velem? Mi a fasz bajod van, Draven? – üvölti Atlas.

A szemem végre hozzászokik a konyhából beáramló fényhez, és megállapítom, hogy tényleg North rontott be hozzánk egy teljes bevetési egység kíséretében, csak mert meg merészeltem szegni a hülye szabályait… azzal, hogy Atlas lakásán alszom, két sarokra a kolitól.

Valószínűleg a hajnali két órás ébresztő tehet róla, de legszívesebben sírva fakadnék a dühtől és a tehetetlenségtől. Atlas támadóállásba helyezkedik, és farkasszemet néz a rohamfelszerelést viselő férfiakkal, mintha mindannyiukkal meg akarna küzdeni, amiért betörtek hozzá.

Nem érzem, hogy bármelyikük is hatással lenne rám, vagyis legalább Gryphon nincs itt, hogy tanúja legyen ennek a zűrzavarnak.

– Fallows este nem mehet sehová, és ezt ő is tudja – szólal meg North.

Ugyanolyan hűvös és érzéketlen hangon beszél, mint máskor, de mintha megváltozott volna benne valami. Sok időt voltam kénytelen eltölteni a társaságában, ezért tudom, hogy a jégpáncélja alatt forrong és dühös, amiért szembe mertem szegülni a szabályaival.

Rohadtul úgy érzem magam, akár egy megdorgált gyerek, és Atlas arcát elnézve benne is ugyanez az érzés kavarog.

– Ő a horgonyom, és ha azt akarom, hogy az én ágyamban aludjon, akkor rohadtul ott is fog – feleli. – Nem szökött meg, semmi olyasmit nem tett, amit megtiltottál neki. Saját magam fogom felkeresi a tanácsot, ha megpróbálod megakadályozni, hogy meglátogasson.

North lesimítja a nyakkendőjét.

– Nyugodtan megpróbálhatod ellenem fordítani a tanács többi tagját. Sok sikert hozzá!

North végül felém fordul, számítóan végigmér, és egyáltalán nincs lenyűgözve attól, milyen ziláltnak nézek ki a régi, vacak pizsamámban.

– Kelj fel, Fallows, megyünk!

Felhúzom a térdem a mellkasomhoz, és körbenézek a körülöttem álló férfiakon.

– Nincs rajtam melltartó. Nem akarok…

– Nem érdekel, mit akarsz és mit nem. Menj le, és szállj be a kocsimba!

A torkomban dobog a szívem, már alig kapok levegőt.

– Atlas is a horgonyom. Miért nem maradhatok vele?

Northt ez nem hatja meg, a szája méltatlankodó vonallá keskenyedik, és csukva marad. Ez van, bassza meg. Atlas előrébb hajol, mintha támadni készülne, én viszont egyáltalán nem akarok részt venni ebben. Nem engedhetem, hogy ez megtörténjen. Ha önálló életre kelne a képességem, akkor végem lenne, ezért inkább csak felsóhajtok, és kimászom az ágyból.

Könnyek bökdösik a szemem, miközben elindulok az ajtó felé. Nem nézek Atlasra. Nem szükséges látnom, ami az arcán tükröződik, mert az csak megadná a végső lökést. Talán már rájött, hogy kurvára csak a baj van velem. Talán végre ráébredt arra, hogy kurvára nem vagyok jó egyiküknek sem.

Bassza meg.

Megfordul a fejemben, hogy elszaladok, de szinte azonnal elvetem ezt az ötletet. Bármerre is mennék, North rám találna.

Jéghideg van a liftben, ezért amikor a bevetési egység egyik tagja rám pillant, összefonom a karom a mellkasom előtt. Úgy kísérgetnek, mintha attól tartanának, hogy a hülye pizsamámban fogok üvöltve elrohanni előlük az éjszakába.

Még több haszontalan könny készül kicsordulni a szememből, de visszapislogom őket.

Amikor a kocsi közelébe érek, a sofőr kinyitja az ajtót, én pedig még közelebb húzom a karom a mellkasomhoz, hogy próbáljam palástolni a melltartóm hiányát. Mosolyogva mondok neki köszönetet, ő azonban rám sem hederít, csak határozottan bezárja mögöttem az ajtót. Nagyszerű. Kurvára mindenki utál, még North átkozott sofőrje is.

Leülök, és a saját nyomorúságomban tobzódom, amíg ki nem nyílik az ajtó, és helyet nem foglal velem szemben a nap hőse. A kocsi elindul, viszont nem arra kanyarodik, amerre kellene.

Idegesen fészkelődöm, nem tudok nyugton ülni ebben a fojtogató csendben.

Mint mindig, North most is közönyös marad. Teljesen fesztelenül néz ki az ablakon a campusra.

– Ha nem találod megfelelőnek a számodra biztosított szálláshelyet, akkor az én házamban kell laknod. Onnan is bejárhatsz az egyetemre.

Te jó ég, csak azt ne! A heti egy vacsorát is alig tudom ott elviselni.

– Nincs bajom a campusszal. Oda szeretnék visszamennyi. Hívok taxit, csak engedj kiszállni.

Ő erre olyan szúrós szemmel néz rám, hogy szinte már felsérti a bőrömet.

– Valami baj van, Fallows? Van valami oka annak, hogy nem akarsz egy kocsiban utazni velem? Mindent megadok neked, amire csak szükséged van.

Nyelek egyet.

– Atlasszal akartam maradni, hogy az egyik horgonyommal legyek. Nincs semmi gond a campusszal, visszamegyek oda… haza.

A szó a torkomon akad, de kikényszerítem. Bármit képes lennék mondani, csak hogy kiszállhassak ebből a kibaszott kocsiból.

– Szerencséd van. Három horgonyod is az én házamban lakik, így mindig veled lehet valamelyikünk.

Kinézek az ablakon, hogy ne lássa a szememből kipottyanó haszontalan könnyeket. Remek. Nemrég még egy gázos koliszobában laktam, de legalább egyedül, most pedig valószínűleg egy fényűző helyen fogok dekkolni olyan férfiak társaságában, akik utálnak.

– Szeretnél még mondani valamit, Fallows?

Visszapislogom a könnyeket.

– Nem. Köszönöm.

Szaggatottan, de tisztán ejtem ki a szótagokat. North előveszi a telefonját, amiből arra következtetek, hogy a beszélgetésnek vége.

Amikor kiszállunk a kocsiból a garázsban, a személyzet három tagja fogad minket. Még mindig szorosan összekulcsolom a karom a mellkasom előtt, mintha így nem lenne olyan feltűnő, hogy úgy nézek ki, mint egy hajléktalan, ők viszont egyébként sem néznek rám.

– Eversong tanácsos úr már megérkezett, a dolgozószobában várakozik.

North halkan káromkodik, majd elvesz egy mappát az egyik férfitól, és anélkül, hogy rám pillantana, a szokásos ridegségével szólít meg.

– Evelyn megmutatja, hol a szobád, Fallows. Holnap érted megyek reggeli előtt. Elvárom, hogy addig ott maradj.

Nagyszerű.

Fantasztikus.

Kurvára csodálatos.

Eddig is korlátok között kellett léteznem, de mostantól egy rohadt kalitkába zárnak, és semmit nem tehetek ellene. Ez a csodálatos, bántóan díszes palota már nem csak egy hely, ahol heti egyszer megkínoznak… ez innentől kezdve maga a pokol, és kurvára itt fogok raboskodni, amíg meg nem halok.

Talán mégsem az lenne a legrosszabb, ha rám találna az Ellenállás.

North és a két férfi bemennek a házba. Észre sem veszik, hogy kitörni készül belőlem egy vulkán. Evelyn elvezet az új cellámhoz.

– Kérem, kövessen, miss Fallows. A harmadik emeleten lesz a szobája.

Legszívesebben ráripakodnék, és elküldeném a picsába, viszont amikor rápillantok, észreveszem, hogy alázatosan a földre szegezi a tekintetét. Rohadtul fogalmam sincs, hogy bánik North a személyzetével, de mindannyian úgy viselkednek, mintha szörnyetegek lennénk, akiket kénytelenek szolgálni, és ettől borzasztóan kellemetlenül érzem magam.

Így aztán befogom a szám, és megkímélem szerencsétlen nőt a bennem tomboló indulatoktól.

El kell kezdenem alaposabban feltérképezni ezt a helyet, mert elég kétszer befordulnunk ahhoz, hogy teljesen elveszítsem az irányérzékemet. Amikor kijutunk egy széles folyosóra, összerezzenek a lift hangjától, a legutóbbi kényszerű tapasztalatom alapján ugyanis meg voltam győződve róla, hogy az épület másik szárnyában van.

Evelyn egy szót sem szól, nem bámészkodik, nem piszkálja idegesen a ruháját. A kötelességtudó szobalány mintaképe, aki egyszerre lát mindent és semmit.

Én a szöges ellentéte vagyok. Rángatózok és vakarózok, mert úgy érzem, mintha ezernyi bogár masírozna az ereimben.

Megint befordulunk egy sarkon, mire szemtől szembe kerülök a valódi okkal, amiért nem akarok ebben a kibaszott házban maradni. Épp felénk tart a legrosszabb rémálmom. Lezser fekete nadrágot és puha kasmírpulóvert visel. Evelynre villantja a szemét, és csak annyit mond neki, hogy hagyjon minket magunkra.

Semmi mást.

Csak pár szó kell ahhoz, hogy magamra maradjak a folyosón az egyetlen horgonyommal, aki bizonyosan a halálomat kívánja. Evelyn válasz nélkül elsiet.

Amint kettesben maradunk, Nox nem vesztegeti az időt, rögtön rám támad.

– Miért öltözködsz úgy, mint egy közönséges kurva? North a fiúkoliból rángatott ki? Te aztán tudod, hogy húzd fel a bátyámat, méreg.

Méreg.

Természetesen Nox az, aki összekapcsolja a nevem azzal a rémes helyzettel, amibe akaratomon kívül sodortam mindannyiunkat. Én vagyok az a méreg, ami megfertőzte a családját.

Nem fogok sírni, nem fogom hagyni, hogy tudja, mennyire bántanak a szavai.

– A lányoknak is kijár egy kis szórakozás, Nox. Egyébként is miért zavar ez téged annyira? Nem mintha ácsingóznál utánam. Van elég nőd, nem igaz?

Közelebb lép hozzám, szinte már a falhoz szorít.

– Lehet, hogy meg kellene pecsételnem veled a köteléket, méreg. Lehet, hogy ki kellene próbálnom, milyen veled, hogy amikor legközelebb megdugom a barátnőmet, te is tudj róla, és úgy érezd, mintha kitépnék a szíved a helyéről. Talán az segítene megérteni, minek tettél ki minket, amikor megszöktél.

Szorosan elém áll, és mivel sokkal nagyobb nálam, teljesen fölém magasodik. Erőt kell vennem magamon, hogy ne hunyászkodjak meg. Eddig még egyszer sem került hozzám ilyen közel. Korábban szexinek tartottam a szemében lángoló haragot, de az semmi a testéből áradó hőhöz képest. Érzem, hogy a köteléke súrolja bőrömet, ezért erősebben szorítom magamhoz a sajátomat. Meg kell küzdenem vele, mert Nox felé ácsingózik. Nincs az az isten, hogy megpecsételjem a köteléket ezzel az emberrel.

Bármelyik másik horgonyomat szívesebben választanám. Bassza meg, még Northt is mosolyogva engedném közel magamhoz, meg is köszönném neki. Bárkit, csak ezt a rohadékot nem.

– Nem tudod leplezni, méreg. Lehet, hogy nincs semmilyen képességed, viszont érzem, hogy a köteléked akar engem.

Kurvára nem érdekel, mit akar a kötelékem, nem fogom vele megpecsételni.

Rá akarom tenni a kezem a mellkasára, hogy ellökjem magamtól, de minden idegszálamra szükség van ahhoz, hogy kordában tartsam a kötelékem. Ökölbe szorul a kezem, megfeszül az állkapcsom, és a térdemre is ráparancsolok, hogy ne remegjen tovább.

Meg sem tudok szólalni, miközben Nox a nyakam köré kulcsolja a rángatózó ujjait. Talán képzeletben fojtogat. Mindketten hátrébb araszolunk, a falnak ütközik a hátam, és hozzám préseli a testét. Minden szempontból csapdába estem. A kötelékem gúzsba van kötve, közben az elmémet megfeszítve próbálom megőrizni a józanságomat, hogy ne kössem össze magam Noxszal. Testi erővel biztosan nem tudok felülkerekedni rajta.

A két lábam közé ékeli az egyik térdét, és hirtelenjében tudatára ébredek annak, hogy csak azt a régi bokszeralsót viselem, amit még címkésen találtam a turiban. Akkoriban nagyon megfontolt és sikkes választásnak tűnt, most viszont úgy remegek, mint a nyárfalevél, amikor Nox hozzám ér, és a térdével simogatja a legérzékenyebb pontomat. Bassza meg, még soha nem volt ilyen nehéz önfegyelmet gyakorolnom, de ha elmegyek, a kötelékem kiszabadul, és örökre összekapcsol minket. Ez kibaszott rémesen hangzik, és még csak nem is ez lenne benne a legrosszabb.

Ha még nagyobb erőre teszek szert, akkor mindannyian baszhatjuk.

Nox kicsit megszorítja a nyakam, majd megint közelebb hajol hozzám. Ajka súrolja a fülemet.

– A hatalmamat akarom – suttogja rekedten. – Add meg, amivel tartozol nekem! Öt éve várok rá. Azelőtt is vártam öt évet. Egy teljes évtizede arra várok, hogy kiteljesítsem a hatalmam, te meg idejössz, és mindannyiunknak nemet mondasz? Azt kurvára elfelejtheted, méreg.

Minden erőmmel próbálok elhúzódni tőle, mert nem fogok a folyosón hanyatt feküdni ennek az elbizakodott seggfejnek, ő viszont könnyűszerrel visszaránt, és csók helyett a számba harap.

A kötelékem azonnal reagál rá.

Még soha nem éreztem ilyesmit, szinte térdre kényszerít a bennem feltámadó erő, és minden tőlem telhetőt meg kell tennem azért, hogy elkerüljem a kötelék megpecsételését, a lelkünk örökre szóló összeforrását.

Amikor Nox az ajkamba harap, és szétfeszíti a szám, összegabalyodik a nyelvünk, ő pedig kihasználja, hogy sem tiltakozni, sem megmozdulni nem tudok. A kötelékem minden eddiginél jobban próbál kiszabadulni, de sikerült visszarántanom, és addig döngölöm lefelé, amíg biztonságos helyre nem kerül.

Annyira lefoglal, hogy az átkozott kötelékem ne teljesedhessen ki, hogy a testem robotpilótára kapcsol, és így Nox kurvára úgy mozgat és rendelkezik velem, ahogy csak akar. Nincs ebben semmi gyengédség vagy érzékiség. Pontosan tudja, mi kell a kötelék megpecsételéséhez, és könyörtelenül halad végig az összes lépésen.

Valahol, az agyam egyik eldugott és sötét szegletében szinte lenyűgöz, milyen gyorsan meg tud dolgozni. Csókol, simogat, a két lábam közé nyomja a térdét, és egy idő után már magától ring a csípőm. Nem tudok egyszerre megküzdeni vele és a kötelékemmel.

Amikor a köteléke nekem ütközik a saját erejével, annyira vágyom rá, hogy majdnem elsírom magam. Bassza meg, elvesztettem az irányítást az agyam fölött. Minden gondolatom a kötelék körül forog. Kurvára semmi másra nem tudok gondolni, csak arra, mennyire vágyom rá.

Elfogadom, hogy el fogok élvezni.

Utálom Noxot, és utálom, hogy ezt teszi velem, de most ez a kisebbik rossz, és így legalább nem vesztem el a fejem. Amikor megérint, és az ujjaival végigzongorázik a régi, vacak pólómon, majd lehúzza rólam a selymes anyagú bokszert, hogy teljesen hozzám férjen, majdnem megadom neki magam. Majdnem elvesztem a fejem, és majdnem visszacsókolok, mert mi a faszért ne adhatnám át magam az élvezetnek? Miért ne adhatnám meg magam a bennem áramló erőnek, ami kétségbeesetten toporog a bőröm alatt, amiért nem hagyom neki, hogy megérintse Nox kötelékét, holott az is engem simogat?

Ezután magamhoz térek, és eszembe jut az a sok pusztítás, amit eddig a hatalmam okozott. Nem hagyhatom, hogy még erősebb legyek. Nem válhatok azzá a gonosszá, akivé az Ellenállás tenni akar.

Most még csak el sem tudom lökni magamtól Noxot, mert ha egyetlen izmot is megmozgatok, a kötelékem átveszi az irányítást, és akkor mindennek vége. Minden egyszerre történne meg, aminek az elkerüléséért olyan rohadt sokat vesződtem, és nem fogom hagyni, hogy erre a legrosszabb, legfölényesebb, legelbizakodottabb horgonyom miatt kerüljön sor.

Nyilvánvaló, hogy Noxnak a kelleténél is több tapasztalata van a nőkkel, mert gond nélkül megtalálja a csiklómat, benedvesíti az ujját a kisajkaimon, és úgy simogat, úgy köröz, úgy dolgozik rajtam, mint egy vérbeli profi.

Már sértő, hogy mindez milyen könnyen megy neki.

Az ujjai könyörtelenek, én pedig egyre közelebb jutok a csúcshoz. Egy másodpercig úgy tűnik, Nox épp annyira élvezi ezt a helyzetet, ahogy én.

Letépem a szám a szájáról, zihálva felnyögök, kétségbeesetten próbálok uralkodni magamon.

– Nos? – duruzsolja a fülembe. – Lássuk, mid van, méreg.

Amikor az orgazmus szétfeszíti a testem, vissza kell parancsolnom a képességem, továbbra is el kell rejtenem, az ezzel járó fájdalom viszont úgy égeti a bőrömet és az izmaimat, hogy azt hiszem, valósággal lángra lobbanok. Zokogás tör fel a torkomból, és teljesen elgyengül a térdem. Nox meg sem próbál elkapni, vicsorogva hátrál tőlem. A köteléke lecsúszik a bőrömről, amikor kiderül, hogy nem fogja megkapni, amit akar. Leereszkedem a fal mentén, és térdre rogyok előtte. Az egész testem ég, amiért elutasítottam a kötelék megpecsételését.

Nox gúnyosan mordul rám, perzselő, felbőszült hangja a bőrömet felhasítva a csontomig hatol.

– Kibaszott szánalmas vagy, méreg. Még egy köteléket sem tudsz rendesen megpecsételni. Csak kolonc vagy a nyakunkon.

Ezután elcsörtet, és ott hagy a folyosón bokáig lehúzott alsóban, az önbecsülésem szétszóródott darabkái között.

Mit tettem?

Oké, nem, semmi rosszat nem tettem. Akkor miért érzem magam úgy, mintha ebben a pillanatban rohadtul én lennék a legrosszabb ember az egész világon? Jól cselekedtem. Nem pecsételtem meg a köteléket, helyes döntést hoztam… vagy mégsem? Ez az egész Nox hibája.

Egy halk hang zökkent ki ebből a nyomorúságos állapotból.

– Miss Fallows? Megmutassam, merre találja a szobáját?

Könnyek csorognak végig az arcomon, amikor felpillantok a fölöttem álldogáló szobalányra, aki szándékosan kerüli, hogy a meztelen alsó felemre nézzen. Fiatalabb Evelynnél, de nem tudom, hogy ettől jobb vagy rosszabb a helyzet.

Feltápászkodom, és felhúzom az alsómat.

– Köszönöm, annak nagyon örülnék – felelem rekedten.

Bólint, és megvárja, hogy összeszedjem magam, aztán végigvezet a folyosón. A szobám egy eldugott sarokban van, ahonnan véletlenül sem lehet rálátni a tengerre, viszont csendes és elszigetelt, én pedig valójában ennél többre nem is vágyom.

Miután bemegyek a szobába, a szobalány egy ideig tétlenül ácsorog, majd megszólal.

– Belülről be tudja zárni az ajtót, csak Mr. Dravennek van hozzá kulcsa. Mármint Mr. North Dravennek. Itt… biztonságban lesz, miss Fallows.

Ó, remek, eleget látott abból, ami North és köztem történt, hogy aggódjon értem.

– Köszönöm… Elnézést, olyan modortalan vagyok, hogy meg sem kérdeztem a nevét.

A szobalány mosolyogva legyint.

– Ne aggassza magát emiatt! Reggel jövök takarítani, csak írja le, ha szüksége lenne valamire. Mr. Draven megparancsolta, hogy minden kívánságát teljesítsem.

Szabadság, függetlenség, egy repjegy csak oda.

– North kocsijában maradt a táskám, abban vannak a ruháim is.

A szobalány bólint.

– Azonnal idehozatom. Jó éjszakát, miss Fallows!

Miután magamra hagy, gyorsan benézek a fürdőszobába, aztán lezuhanyzom, hogy lemossam magamról a bűntudatot és azt a borzalmas érzést, amit Noxnak köszönhetek.

Kénytelen vagyok visszavenni a pizsamámat, de a bokszert a szennyeskosárban hagyom. Kurvára soha többé nem fogom felvenni. El kellene égetnem. Elmélázok azon, mennyibe kerülne újat venni, és hirtelen még vonzóbbnak tűnik a lehetőség, hogy egy kamera előtt áruljam a testem.

Biztos akad valaki, aki fizetne azért, hogy lássa a dudáimat, nem igaz?

Mire visszamegyek a hálóba, a táskám már az ágyon vár, ami eszembe juttatja, hogy mielőtt lefekszem, el kell fordítanom a kulcsot a zárban.

A telefont a kezembe véve látom, hogy Atlas írt.

Már beszéltem a tanáccsal, és benyújtottam egy hivatalos panaszt. Valószínűleg Northnak fognak kedvezni a döntésükkel, de azon vagyok, hogy legalább heti pár éjszakát nálam tölthess. Oli, sajnálom, nem tudtam, hogy ennyire észszerűtlenül viselkedik, ha rólad van szó. Jó éjszakát, édes!

Csakhogy nem vagyok édes. Tényleg egy kibaszott méreg vagyok, ahogy Nox mondta. Csak én tehetek arról, hogy ilyen a kötelékünk. Ha meg sem születtem volna… ha nem születtem volna ilyen defektesnek, akkor erre soha nem került volna sor. Akkor soha nem kellene elhagynom őket, és nem megtört emberek lennénk, hanem egy egész részei.

Nox kurvára kikészült attól, amit kénytelen voltam megtenni, és nem hiszem, hogy valaha is meg fog nekem bocsátani.

Tudom, hogy én sem fogok neki.

Soha többet nem leszek képes a szemébe nézni.

Bassza meg.

Megint rezegni kezd a telefon a kezemben.

Oli, látom, hogy elolvastad az üzenetem. Mondd, hogy jól vagy! Mert ha nem, most azonnal odamegyek, faszomat a tanácsba!

Végighúzom az ujjam az arcképén. Horgonyok vagyunk, bassza meg, vagy nem?

Nox ki van akadva, megpróbálta megpecsételni a köteléket. Nem sikerült neki, és azt mondta, defektes vagyok. Jobb, ha figyelmeztetlek, hogy te is olyannal próbálod megpecsételni a köteléket, aki… nem méltó rá. Most kikapcsolom a telefont, és lefekszem aludni. Jó éjszakát, Atlas! Te vagy a legjobb srác, akit valaha is ismertem, és nagyon sajnálom, hogy egy ilyen defektes horgonyt kaptál az élettől.

Amint látom, hogy elment az üzenet, kikapcsolom a telefont. Nem kell tudom, mit válaszol, most csak arra van szükségem, hogy kidőljek, és elfelejtsem ezt a nagy rakás szart, ami az életem.

Nem menekülhetek előle örökre, egy estére viszont igen.

Az éjszaka közepén arra ébredek, hogy rázkódik a ház. Meg vagyok győződve arról, hogy földrengés van, és bepánikolok, mert fogalmam sincs, mi a fenét kell csinálni ilyenkor. Aztán eszembe jut, hogy North házában raboskodom, és normál esetben sem tudnám, hogy juthatnék ki innen, nemhogy egy természeti katasztrófa közepette. Mégis mi a faszt kellene tennem?

Bekapcsolom a telefont, és felkészülök, hogy addig hívogatom a horgonyaimat, ameddig valamelyik fel nem veszi, és el nem mondja, mi a faszt csináljak. Aztán észreveszem, hogy Atlas harminc üzenetet küldött nekem.

Amikor megint morajlani kezd a ház, rájövök, hogy a rengés a horgonyaim miatt van, és azonnal tárcsázni kezdem Atlas számát.

– Oli? – szól bele a telefonba. – Hol vagy? Hányadik emeleten? Hazaviszlek.

Kikászálódom az ágyból, az ablakhoz botorkálok, és oldalra ráncigálom a függönyt, hogy kilássak az utcára. Természetesen Atlas ott ácsorog.

A kapu romokban hever.

– Mi a fene… oké, tök mindegy. A harmadik emeleten, de nem fognak beengedni…

– Faszom a Dravenekbe – vág közbe. – Az egész kibaszott házat földig rombolom, ha megpróbálnak megállítani. Az a seggfej North azt mondta, itt biztonságban leszel, de még a saját testvérétől sem tud megvédeni! Kinyírom azt a rohadékot.

Az isten irgalmazzon nekünk.

– Ez nem ilyen egyszerű, Atlas. Kérlek, csak hallgass…

Hallom, hogy elfordul a kulcs a zárban, és majdnem kiejtem a telefont a kezemből, amikor eszembe jutnak a szobalány szavai. Csak Northnak van kulcsa, szóval legalább nem Nox fog beviharzani hozzám, hogy megint a fejemhez vágja, milyen elcseszett ember és horgony vagyok.

Kitárul az ajtó, és North felkapcsolja a villanyt. Az ágyra pillant, majd amikor nem talál ott, körbenéz a szobában. Megdöbbenek a látványától, mert még soha nem mutatkozott öltöny nélkül, márpedig most csak egy alacsony derekú melegítőnadrágban van. A rohadt életbe már, mindegyikük kigyúrta magát? Ki hitte volna, hogy ennyi minden rejtőzik a Tom Fordok alatt.

– Oli? Oleander, mi a fene történik odafent?

Összerándulok, amikor meghallom Atlas hangját a fülemben. North összeszűkített szemmel néz rám.

– Te hívtad ide? – szegezi nekem a kérdést.

Mielőtt bármit is mondhatnék, Atlas megszólal a telefonban.

– Hangosíts ki, Oli!

Ezt sehogy sem tudom anélkül megúszni, hogy ne kellene örökre búcsút intenem a tekintélyemnek, a józan eszemnek és az életkedvemnek, de kihangosítom.

– Nyisd ki azt a kurva ajtót, Draven, mert nem megyek el innen a horgonyom nélkül! – közli Atlas. – És ha már ott vagy, mondd meg annak az erőszaktevő, rohadék öcsédnek, hogy amint megtalálom, végezni fogok vele.

Ó, bassza meg!

Ó, istenem! Kinyitom a szám, de semmi sem jön ki rajta, egyetlen szót sem tudok mondani egyiküknek sem. North mereven bámul rám, rohadt dühösnek tűnik, szinte tajtékzik. Félve húzódom el tőle, amikor tesz felém egy lépést. Igazából nem tartok attól, hogy rám támad, viszont az egóm most túl sérülékeny ahhoz, hogy elviselje a szidalmakat.

North összeszorítja a fogát, majd ellazítja az izmait. Mély és a szokásosnál kissé melegebb hangon szólal meg.

– Gyere le, Oleander! Beengedem Atlast, és beszélek Noxszal.

– Igyekezz, baszd meg! – förmed rá Atlas.

Ezután kinyomom, mert ki kell találnom, hogy a fenébe fogom elmagyarázni mindkettejüknek, hogy ez… ez nem volt… Bassza meg, határozottan történt valami, de lehet, hogy nem az, amire ők gondolnak.

Vagy mégis?

Nem. Határozottan nem.

Bassza meg.

– Vegyél fel egy pulcsit, estére lehűl a ház.

Visszaszólhatnék neki, amiért megint parancsokat osztogat, viszont már ehhez sincs lelkierőm. Nincs már bennem sem tűz, sem dac. Teljesen kiüresedtem, és épp próbálom kitalálni, hogyan mondjam el nekik, hogy ma este hoztam egy olyan döntést, ami miatt mindannyian le fognak nézni, holott csak azt tettem, ami mindannyiunknak a legjobb.

A kurva életbe már!

Bárcsak North is felvett volna egy pulcsit, mert amint hóembernek öltözve kilépek utána az ajtón, megint felébred a kötelékem. Nagyon haragszom rá emiatt a nevetséges helyzet miatt, amibe belesodort, ezért erőszakosan eltaszítom magamtól.

Elég erőszakosan ahhoz, hogy a homlokát ráncolva nézzen hátra, mintha nem lenne biztos abban, csakugyan érezte azt az energiahullámot, ami az ingerültségem miatt szabadult ki belőlem. Megint próbálok mondani neki valamit, és ezúttal sikerül is szavakat formálnom.

– Beszélek Atlasszal, és elrendezem vele a dolgot. Csak adj egy percet, neked semmit sem kell csinálnod.

North hívja a liftet, közben rám sem néz.

– Dehogynem. Még azelőtt pontot kell tennem az ügy végére, hogy még jobban elfajulna a helyzet. Van most elég bajom, nem hiányzik, hogy ellenségeskedés legyen a kötelékünkben. Ha az kell, leállítom Noxot.

A lift túl kicsi ahhoz, hogy elférjen benne ez a sok érzelem. Miért pánikolok ennyire? Semmi rosszat nem tettem. Az történt, hogy az egyik horgonyom, akit mindenkinél és mindennél jobban utálok, megcsókolt, a falhoz préselt, hozzám dörgölte a térdét, majd az ujjait is bevetette, és akkorát élveztem, hogy valósággal fájt.

És nem pecsételtem meg vele a köteléket.

Ezek mind tények, és a történések közül csak néhányra volt ráhatásom, az orgazmus viszont egyáltalán nem tartozik ezek közé. Akkor miért nem tudom ezt közölni vele, mielőtt Atlas elveszti a fejét a hülye üzenetem miatt?

Természetes, hogy idejött, és el akar vinni.

Kurvára természetes, hiszen mindig is a magáénak tartott, és az ország másik végéről is óvni próbált.

Kinyílik a lift ajtaja, és North kilép rajta. Megáll, hogy meggyőződjön arról, én is követem, majd az előcsarnokba vezet. Próbálom megjegyezni, merre megyünk, de egy perc sem kell hozzá, hogy teljesen elveszve érezzem magam.

North sofőrje három másik férfival együtt az ajtóban áll, mind arra a romhalmazra szegezik a tekintetüket, amit Atlas csinált a ház előtti kertből.

– Már hívtam a rendőrséget és a lakópark fenntartóját is, gondoskodni fogunk arról, hogy minden a helyére kerüljön, uram.

North bólint.

– Köszönöm, Rafe. Innentől átveszem.

A fejembe vésem Rafe nevét, mert nem hívhatom magamban mindig sofőrnek. North az ajtóhoz megy, és kinyitja. Bár nem sok mindent látok tőle, ez is elég ahhoz, hogy összerezzenjek, amikor belegondolok, milyen sokba fognak kerülni a helyreállítási munkálatok.

Jobb lett volna, ha befogom a szám. Nem kellett volna megírnom Atlasnak, mi történt.

Amint North oldalra lép, Atlas becsörtet az előcsarnokba. Rögtön a karjai közé akar venni, én viszont így is alig tudom türtőztetni a kötelékemet, ezért elhúzódom tőle.

Egyre borúsabb a hangulat.

Rögtön rájövök, mit tettem, és mivel egyébként is ellenem van az egész világ, Nox ezt a pillanatot választja arra, hogy csatlakozzon hozzánk. A garázs felől lép be az előcsarnokba, dől a ruhájából a whiskey-szag.

A fejét felemelve egyenesen rám néz, szája vicsorra húzódik, én pedig ösztönösen arrébb ugrok, és megragadom Atlas karját. Feltehetően ezzel az egy mozdulattal megmentettem Nox életét.

Ő ugyanazzal az arckifejezéssel néz Atlasra, mint rám. Sugárzik róla, hogy egy önhitt faszfej, de kicsit alább hagy a magabiztossága, amikor észreveszi, hogy North is ott áll a félmeztelen, álmos, dicsőséges valóságában.

– Mi folyik itt? – kérdezi Nox.

Amikor North rám pillant, szégyenemben legszívesebben sikítva elszaladnék, de még mindig nem tudom, hogy a faszba magyarázzam el, ami a fejemben zajlik.

Teljesen egyértelmű, hogy North próbálná óvatosan felgöngyölíteni a dolgot, ez viszont egyáltalán nem érdekli Atlast.

– Az, hogy rá akartad kényszeríteni Olira, hogy megpecsételje veled a köteléket. És hogy kurvára azt hiszed, a Draven név miatt megúszhatod a dolgot. Addig foglak kínozni, amíg bele nem döglesz.

Na, bassza meg.

Összehúzom magam, mert egy azonnali, húsba maró feleletre, egy elszabaduló ökölre vagy akár a képességek használatára számítok, furcsamód azonban mindenki elcsendesedik.

North egy ideig farkasszemet néz Noxszal.

– Tényleg ezt tetted?

Eddig még csak a vacsoraasztalnál láttam őket beszélgetni egymással, ahol North mindig hagyta az öccsének, hogy ízekre szedjen a szavaival, és egyszer sem szakította félbe vagy mondta neki azt, hogy hagyjon békén. Ez most… ez furcsa. North úgy viselkedik, mintha Nox egy megtört ember lenne, kesztyűs kézzel bánik vele, nyugodt hangon beszél hozzá. Egyáltalán nem úgy, mint az a férfi, akit ismerek, és akinek utálok a társaságában lenni.

Nox felhorkant, és felvonja a szemöldökét.

– Nem mondott nemet. Egyszer sem. Rajta volt a kezem, amikor elélvezett, szóval nem, nem erőszakoltam meg, testvérem.

Bárcsak megnyílna alattam a föld, és egészben elnyelne. Az igazán nagyszerű lenne. Egyáltalán nem szeretném végigszenvedni ezt az egészet. Inkább a halál édes ölelését választanám, a picsába ezzel az egésszel.

Már előre látom, hogy Atlas felém fogja fordítani a haragját, választ követel, vagy egyszerűen csak elviharzik, de nem. Megáll előttem, és teljesen eltakar a testével. Egyértelműen védelmezni akar.

– Konkrétan a fenomének működéséről tartasz órát – feleli. – Mindannyian tisztában vagyunk azzal, hogy felhasználtad Oli ellen a kötelékét. Pontosan tudtad, mit csinálsz, és nem fogom hagyni, hogy így bánj vele. Kurvára nem vagy félelmetes, ha olyasvalakivel nézel szembe, akinek szintén van képessége, te seggfej.

Nox szája még szélesebb vigyorra húzódik, és elsötétül a szeme.

– Biztos vagy benne? Csak rajta, próbáld ki!

Egy másodpercre lefagyok, mert Nox szeme fekete. Fekete. Még soha senkit nem láttam, akinek ugyanolyan feneketlen űr tátong a szemében, mint az enyémben. Atlas szeme teljesen elfehéredik, és ekkor végre rájövök, milyen veszélyes a helyzet. Egy kibaszott harc kellős közepébe csöppentem, és sehogy sem tudom megvédeni magam.

Atlas visszavigyorog Noxra, én pedig körbenézek, hátha el tudok bújni valahová, vagy hátha varázsütésre megjelenik valahol egy kijárat.

– Ha bármelyikőtök rátámad a másikra az én házamban, az én horgonyom előtt, én fogok véget vetni a dolognak, és azt egyikőtök sem akarhatja.

Northra pillantok, és majdnem elájulok, mert neki rohadtul nem csak a szeme fekete. A kezét maga elé tartva kész Noxra és Atlasra szabadítani a poklot, ami benne lakozik. Lassan a keze is kezd elfeketedni.

Tényleg kurvára kitartóbban kellett volna próbálkoznom, hogy kiderítsem, milyen képességgel rendelkeznek a horgonyaim, mert… mert mégis mi a fasszal fenyegeti őket North, ami miatt még Nox is elbizonytalanodik? Milyen képességtől változik majdnem olyan feketévé a Draven testvérek szeme, mint az enyém?

– Bassinger, ma estére itt maradhatsz Oleanderrel – zárja le North. – Holnap megbeszéljük, hogyan tovább, most viszont térjünk nyugovóra, mert reggel mindenkinek dolga van.

Ezzel még Nox sem szállhat vitába.

North szó nélkül visszakísér minket a szobámba, és kulcsra zárja maga mögött az ajtót, mielőtt elmegy. Még mindig gyötör a szégyen, de Atlas azonnal bokszerra vetkőzik, és úgy mászik be az ágyba, mintha mi sem lenne természetesebb, és nem az itteni életem legrémesebb estéjén lennénk túl.

Nagyon szarul alszom, és minden egyes alkalommal, amikor kinyitom a szemem, azt látom, hogy Atlas a homlokát ráncolva bámulja a plafont. Ebből tudom, hogy egy szemhunyásnyit sem alszik. Reggel hatkor Gabe üzenetére ébredek, aki csak annyit ír, hogy elvisz edzésre. Úgy döntök, inkább felkelek, és elkezdem a napot.

Gyorsan lezuhanyzom, önkéntelenül is marha izgatott vagyok amiatt, hogy van saját fürdőszobám, és hogy tisztálkodás közben nem kell azt a sok szarságot hallgatnom, amit összehord rólam az a sok pletykafészek. Felöltözöm, és miután elkészülök, visszamegyek a szobámba. Atlas felöltözve ül az ágyon, komor arccal vár rám.

Kicsit bepánikolok, és egy ideig meg sem tudok szólalni.

– Gabe-bel együtt szoktam edzeni – nyögöm ki végül –, Gryphon brutális edzéstervet állított nekem össze, de ezt BK-n az előnyömre tudom fordítani. Vivian le van nyűgözve attól, mennyit fejlődtem, mióta ide kerültem. Te is meg fogod kedvelni őt. Kicsit zsémbes, és próbál mindannyiunkat megölni az alagsori labirintusban, én viszont bírom a vén fazont.

– Nagyon is jól tudom, ki az a Vivian Wentley, Oli, de jelen pillanatban jobban aggódom érted. Ki kell találnunk, milyen stratégiát kövessünk. Már beszéltem a családommal. Azt akarják, hogy menjünk vissza Philadelphiába, hogy minél távolabb kerüljünk ezektől a rohadék Dravenektől, és akkor esélyünk lenne kicsit jobban megismerni egymást… Sok választási lehetőség áll előtted, és nem akarom, hogy elhidd nekik, ez nincs így. Nem vagy fogoly. Nem csak egy tárgy vagy, amit Nox kénye-kedve szerint használhat.

Összerezzenek, és a kezembe temetem az arcom.

– Te is hallottad, mit mondott. Nem az történt, amire gondolsz. Ellökhettem volna, de nem tettem. Ez az én hibám.

Atlas feláll, és lassan kifújja a levegőt.

– Te pedig azt hallottad, amit én mondtam, Oli. Tudta, mit csinál. Te vagy a központi horgony, konkrétan minden idegsejted a kötelék megpecsételésére vágyik, és Nox ezt fordította ellened.

Nem igazán van ínyemre a mondandója, mert az a benyomásom támad tőle, hogy azt hiszi, semmi ráhatásom nincs a kötelékemre. Márpedig azt hiszem, tegnap este pont azt bizonyítottam be, hogy ez nincs így. A szakadék széléről fordultam vissza, akár egy érzések nélküli gép, és még ha nem is olyan nagyszerű következményekkel zárult a dolog, attól még rohadt büszke vagyok magamra.

– Nem akarok többet erről beszélni. Mi lenne, ha csak… elmennénk edzésre, és később döntenénk a továbbiakról? Egyszerűen csak… fáradt vagyok.

Atlas megint felsóhajt, és bólint. Egyik kezével a tarkóját dörgöli, másikat felém nyújtja. Nem számít, hogy még most is fájnak kicsit a szavai, megfogom a kezét, mert tudom, hogy ő legalább próbálja azt tenni, ami a legjobb nekem.

Ezt senki másról nem lehet elmondani.

Amint bezáródik mögöttünk az ajtó, rájövök, hogy rohadtul fogalmam sincs, hogyan juthatunk le a földszintre, de a zavaromat látva Atlas nevetve maga után húz.

– Tegnap az emlékezetembe véstem az utat.

Pufogva nyugtázom, milyen kurva jól tájékozódik, viszont örülök, hogy nem kell útbaigazítást kérnünk Northtól telefonon. Amikor az előcsarnokba érünk, az edzéshez öltözött Gabe már ott várakozik, és a homlokát ráncolva néz ránk.

Atlas rögtön odaszúr neki. Rajtam kívül bárkivel bármikor kész megküzdeni.

– Ha abban reménykedtél, hogy Oli egyedül lesz, kurvára nincs szerencséd, mert a tegnap este után egyikőtökre sem fogom rábízni. Rohadtul nem.

Gabe rám pillant, de én kerülöm a tekintetét. Őszintén szólva csak szeretnék minél hamarabb túllenni ezen a napon. Legszívesebben rögtön felpattannék a futógépre, hogy kicsit egyedül legyek, és kitaláljam, mi a fenéhez fogok kezdeni.

Menjek el Atlasszal Philadelphiába, és kezdjek új életet? Vagy maradjak az eredeti tervnél, és mindannyiunk érdekében szökjek el innen?

Gabe egy szót sem szól hozzánk, nyilván már hallott egy változatot arról, mi történt tegnap este. Kimegy a motorjához, és a fejébe húzza a sisakot.

Atlas megfogja a kezem, és a kocsijához visz. Kinyitja az ajtót, és besegít, akár egy tökéletes úriember. Hatalmas káosz uralkodik a fejemben, és ma reggel tényleg nem vagyok képes semmiségekről csevegni vele.

Útközben zenét hallgatunk, és egyikünk sem töri meg a csendet. Amikor a campus közelébe érünk, kiderül, hogy épp javítják az odavezető utat. Atlas halkan szitkozódik.

– Van másik parkoló a közelben?

A campus túloldalára kalauzolom, ahol már egy tucat másik autó parkol. Gabe is ott vár ránk.

A következő óra igazi gyötrelem.

Atlas a fejébe veszi, hogy mindenben felül kell múlnia Gabe-et. Egész idő alatt sértegetik egymást. Még soha nem hiányzott ennyire, hogy legyen egy fejhallgatóm, és hangos popzenét hallgathassak.

Sage ír, hogy vár az ebédlőben. Akkorra már szívem szerint mindkét horgonyommal végeznék, és egyedül indulnék reggelizni. A srácok követnek, két oldalról körbevesznek, akár két mogorva testőr. Nincs energiám megpróbálni oldani a feszültséget.

Szerencsére Sawyer is Sage-dzsel van, ő majd elvégzi a nehéz munkát.

Félúton járunk a főépület felé, amikor a képességem mocorogni kezd. Ez az első figyelmeztető jele annak, hogy valami rohadtul nincs rendben. Mindkét horgonyom megtorpan, és megragadják a karomat, hogy én is álljak meg.

Atlas felvont szemöldökkel néz rám, Gabe szeme pedig fehérre vált, amikor körbenéz. A képességét használva teszi élesebbé az érzékszerveit, közben megátalkodottan káromkodik. Rögtön előveszi a telefonját, csak úgy szárnyalnak az ujjai a képernyőn.

– Futás! Kurvára most azonnal menedéket kell keresnünk!

Nem kell kétszer mondania.

A főépület fel rohanunk. Még mindig sajog a lábam, ezért nem örülök, hogy megint futnom kell, de már olyan régóta edzek, hogy sokkal gyorsabb vagyok, és sokkal jobban tűröm a szenvedést. Magamban hálát rebegek Viviannek, amiért neki köszönhetően olyan sok időt töltöttem a futópadon. Látom, hogy Atlasnak nehezére esik igazodnia hozzám, nyilván sokkal gyorsabb lenne, ha nem kellene rám vigyáznia, Gabe viszont már hozzá van szokva a tempómhoz. Futás közben előveszi a telefonját, pötyög rajta valamit, majd visszacsúsztatja a zsebébe.

– North úton van, Gryphon már megérkezett. Nekünk el kell juttatnunk téged az evakuációs pontra – mondja olyan halkan, hogy csak mi halljuk a járdán dübörgő lépteinktől.

Atlas bólint. Hiába marakodtak egész reggel, követi az utasításokat, mert Gabe jobban ismeri ezt a helyet, mint bármelyikünk. Amikor az ebédlőhöz érünk, robbanás hallatszik a campus keleti oldaláról. Olyan hangos, hogy összekoccannak tőle a fogaim. Atlas azonnal magához húz, felkap, és élő pajzsként borul rám. Egy másodpercig levegőt sem kapok. Gabe leterel minket az útról, és egy épület mögé visz.

– Ez az evakuációs pont? Azt hittem, a főépülethez megyünk – vonja kérdőre Atlas, Gabe viszont szinte meg sem hallja.

– Dara? Semmit sem látok, bassza meg, de biztos itt vagy valahol.

Gabe a téglákhoz intézi a szavait, és már épp készülök megnézni, nem sérült-e meg a feje, amikor a levegő ragyogni kezd körülöttünk, és hirtelenjében egy csapat diák áll mellettünk. Fehérek, mint a fal, és maguk között pusmognak arról, hogy mi a fasz folyik itt.

– Hála az égnek! – szólal meg az egyikük. – Ardern, hol van Shore és a Dravenek? Ötven-hatvan ellenálló lehet a campuson, legalább nyolc csapatot láttunk.

A kurva életbe, azonnal felismerem ezt a hangot: természetesen Martinezhez tartozik. Próbálom meggyőzni magam, hogy valószínűleg nem ez a legalkalmasabb alkalom, hogy feltörjön belőlem a haragom, de ettől még utálom.

– A bevetési egységek próbálják kiiktatni őket, csak húzzuk meg magunkat, és várjuk ki a végét! – tanácsolja Gabe magabiztos, tisztán csengő hangon.

Erre azonnal megváltozik a hangulat. Alábbhagy a többiekben az aggodalom és a rettegés, mintha Gabe szavai tényleg jelentenének nekik valamit. Bárcsak én is így éreznék, de hullámzik bennem a félelem. Ennek ellenére tiszta fejjel tudok gondolkozni, és látom, mi történik körülöttem.

Ez nem feltétlenül jó, különösen, amikor az ellenállók egy újabb csoportja csörtet el mellettünk rohamfelszerelésben. Összeszorítom a szám, levegőt sem merek venni, nehogy véletlenül kiadjak valamilyen hangot, amivel elárulom magunkat.

Az udvar túlsó végén lévő épület ajtaja kivágódik, és diákok szaladnak ki rajta a szélrózsa minden irányába. Az Ellenállás tagjai megfordulnak, és azonnal utánuk erednek. Az egyik elől lévő férfi tűzcsóvát bocsát maga elé, és nekem oldalra kell fordítanom a fejem, mert nem bírom végignézni, hogy elevenen égetnek el embereket.

– Ardern, el ne engedd Olit magad mellől! – vakkantja Atlas.

Ezután átrohan a védőpajzson, és épp abban a pillanatban veszi célba a lángot, amikor az áldozatok sikoltozni kezdenek.

Gabe magában káromkodik, majd körbenéz, hogy felmérje, kikkel vagyunk összezárva, de senki más nem indul a többiek segítségére. Megint rám néz, én pedig bólintok.

– Menj! Segíts neki, nem lesz bajom.

Egy másodpercig tétovázik, majd mindkét karom megfogja.

– Dara a legjobb pajzs, akit valaha is láttam. Ha mellette maradsz, senki sem fogja tudni, hogy itt vagy. Ne mozdulj innen, Oli! Ígérd meg, hogy nem fogsz.

Újabb robbanás hallatszik. Gabe letépi magáról a ruhát, lerúgja a cipőjét, és olyan gyorsan átváltozik, hogy még csak azt sem mondhatom, hogy a tanúja lettem volna. Az egyik másodpercben még ott áll előttem, aranybarna bőre az izmaira feszül, a másikban pedig egy hatalmas farkas van a helyén.

Még egyetlen váltót sem láttam ilyen közelről.

Kibaszott elképesztő.

Eszem ágában sincs megmozdulni. Nem tehetem a képességem használata nélkül, márpedig arra most semmi okom nincs. Nem segíthetek az égő diákoknak, és bízom benne, hogy Gabe és Atlas minden tőlük telhetőt megtesznek azért, hogy véget vessenek ennek. Jelenleg mindketten hasznosabbak nálam, és muszáj hinnem abban, hogy a többiek épp úton vannak felénk.

Aztán meghallom, hogy Gracie sikoltozni kezd a hátam mögött.

– Te jó ég, Sage! SAGE!

Azt már nem. Kurvára nem fogom végignézni, hogy bármi történjen az egyetlen emberrel, aki minden ok és elvárás nélkül elfogadott.

– Fallows, neked kibaszottul elment az eszed…

Nem várom meg, hogy ez a hülye Martinez elmondja a véleményét, futásnak eredek. Mindent beterít a füst, de addig követem Gracie hangját, amíg szó szerint neki nem megyek. Szinte semmit sem látok a robbanás felhőjétől.

– Oli? Istenem, merre vannak a horgonyaid? Elkapták Sage-et…

Megragadom a karját és megrázom, mintha így ki tudnám szedni belőle az információkat.

– Hol, Gracie? Hol a faszban van Sage?

Képtelen felelni, mert ekkor meghallom azt a hangot, amit soha a büdös életben nem akartam többé.

– Energiatöbblet. Kapjátok el azt is!

Tudom, hogy Sage erős, hallottam történeteket arról, hogyan talált rá a képessége, de kitűnően tud uralkodni magán. Pont emiatt nem rohanok el sikoltozva, amikor meghallom Olivia hangját a zűrzavarban.

Olivia Turner az Ellenállás kopója, és azért jött, hogy kiszimatolja, kiket érdemes elvinni. Ami azt jelenti, hogy Sage-et már elkapta, és most engem is megtalált. Csak akkor segíthetek Sage-nek, ha hagyom, hogy engem is elvigyenek.

Ez egy ostoba és felelőtlen ötlet, de kurvára leszarom, mert Sage a legjobb barátom.

Így aztán megvetem a lábam, és ellököm magamtól Gracie-t.

– Futás! – parancsolok rá.

Hagyom, hogy elkapjanak. Túl nagy a füst, ezért csak akkor látom meg őket, amikor rákulcsolódik a kezük a karomra. Kicsit vergődöm, mintha megpróbálnék elmenekülni, de engedem, hogy elrángassanak. A két férfi maszkot visel, egyáltalán nem látom az arcukat. Ez azt jelenti, hogy felkészülten jöttek, és pontosan tudták, mit fognak tenni.

Amikor megállunk egy teherautó hátuljánál, felpillantok, és a halálra rémült Sage szemébe nézek, aki kipeckelt szájjal, megkötözve ül a raktér mélyén. A szeme elkerekedik, és zokogni kezd, amikor meglát. Nem könnyebbül meg attól, hogy vele vagyok, hanem teljesen bepánikol, amiért én is veszélybe kerültem.

Ha eddig nem lettem volna biztos abban, hogy helyesen cselekszem, most már tudom.

– Tegyétek be a kocsiba! A Dravenek kezdik kiüríteni az udvart, nekünk pedig végünk, ha nem tűnünk el fél percen belül.

Amikor meghallom Olivia hangját, behúzom a nyakam. Bassza meg, remélem, nem vesz észre. A karomat szorító férfiak feltesznek a kocsira, és odalöknek Sage-hez. Az egyikük felmászik utánam, és már megyünk is. A kocsi átkozottul gyorsan indul el, ezért mindannyian egymásnak ütközünk. Próbálunk ülve maradni, az összekötözött kezünkkel viszont sem egyensúlyozni, sem kapaszkodni nem tudunk.

Egy újabb kiáltást hallok, mire a kocsi hirtelen irányt vált, aztán ráhajt egy döccenőre. Majdnem az árokban kötünk ki, de a sofőrnek sikerül visszavennie az irányítást a jármű fölött, és mindannyian életben maradunk. Hátranézve látom, hogy Kieran fegyverrel a kezében rohan utánunk, ilyen távolságból azonban nem tud pontosan célozni, azt pedig nem kockáztatja meg, hogy lelövi az egyik túszt, vagy kilövi a kocsi kerekét.

Utoljára annyit látok, hogy a füléhez tapasztja a telefonját.

Nagyon hamar rájövök, hogy ezen a járművön nem a ranglétra alsó fokán álló ellenállók utaznak.

A másik sorban egy tompító ül, aki minden egyes foglyot megfoszt a képességétől, és egy pajzsnak is kell lennie a közelben, mert minden gond nélkül száguldozunk az autók és a piros lámpák között, még csak ránk sem dudál senki. Hiába erőszakoltam ki, hogy fogságba ejtsenek a campuson, most fogalmam sincs, hol vagyunk, vagy hová megyünk. Sage leszegett fejjel gubbaszt, de látom, hogy észrevétlenül pásztázza a tájat, és megjegyzi, merre járunk. Remélem, vissza tudunk találni, amint rájövünk, hogyan kerülhetünk ki ebből a zűrzavarból. Nagyon is tudatában vagyok annak, hogy egyikünknek sincs megpecsételt köteléke, és csak a bennem lévő nyomkövető árulja el a helyzetünket.

Lehetne rosszabb is.

Legalább egyikünk sem sérült meg súlyosan, mindketten életben vagyunk, és még nem próbáltak megkínozni vagy megerőszakolni minket. Valahogy ki kellene derítenem, hol vagyunk, ezért erre összpontosítok.

A fickó, aki hátrakötötte a kezem, Sage és köztem ül. Még mindig rajta van a maszk, mintha amiatt aggódna, hogy valamelyikünk mérges gázt bocsát majd ki magából, és cselekvőképtelenné teszi vagy ilyesmi. A fenébe is, hol van Zoey, amikor szükség lenne a ribancra?

Rajtunk kívül három másik diákot raboltak el, őket is megkötözték, és kipeckelték a szájukat. Két ellenálló vigyáz ránk. Senki sem mond semmit, a motor és az út egyébként is túl hangos ahhoz, hogy bármit is halljunk a raktérben. Amikor hirtelen eltűnnek körülöttünk az épületek és a parkolók, kezdek ideges lenni, mert legelők és ritkás erdők váltják fel őket. Azt reméltem, hogy van egy titkos rejtekhelyük a városban, és oda visznek minket a következő pár napra. Általában így csinálják: megvárják, hogy kissé lenyugodjanak a kedélyek, és csak utána szállítják tovább az áldozataikat.

A nyílt terep azt jelenti, hogy próbára akarnak minket tenni, és megszabadulnak a felesleges foglyoktól.

Sage túl fogja élni a próbatételt, és magukkal viszik. Ha nem hívom segítségül a képességemet, engem jó eséllyel meg akarnak majd ölni, akkor viszont a képességem a védelmemre fog kelni. Emiatt pedig megint csak rábaszunk.

Most kell eldöntenem, mihez kezdek.

A kocsi hirtelen lekanyarodik az útról. Nem lassít, ezért a mellettem ülő fickónak ütközöm, és egy pillanatig nem kapok levegőt. A fickó morogva ellök magától, mintha az én hibám lenne, hogy a sofőr nyilvánvalóan teljesen hibbant, holott összekötözött kézzel nem tudok kapaszkodni. A másik sorban ülő egyik srác lerepül a helyéről, és elterül előttünk. Úgy beveri a fejét, hogy folyni kezd belőle a vér.

Felkavarodik a gyomrom, és emlékeztetnem kell magam arra, hogy a fejen lévő sérülések rohadtul tudnak vérezni, de akkor is nehezen sikerül megállnom, hogy kidobjam a taccsot. Senki sem próbál segíteni neki, ő pedig fájdalmasan felnyög a következő döccenőnél, amikor megint ide-oda hánykolódunk.

A kocsi hirtelen megáll. A Sage és köztem ülő férfi felmordul, és rácsap az öklével a fémburkolatra.

– Baszd meg, Daniels, szedd össze magad, máskülönben mind itt halunk meg!

Daniels.

Visszatérek ahhoz a régi szokáshoz, hogy próbálok minél több nevet megjegyezni, mert ez korábban is megmentette már az életemet. Körülöttünk ajtók nyitódnak és csapódnak be, de senki sem moccan, amíg ki nem nyílik a hátsó ajtó. Nagyon zavar, hogy továbbra is mindannyian maszkot viselnek, mert így nem tudom, felismernek-e.

Csak akkor fogok erre rájönni, amikor már túl késő lesz.

Egyikük megszólal, viszont lehetetlen megállapítani, melyik.

– Szedjétek le őket! Öt perc múlva transzportálnak minket, de nem viszünk magunkkal potyautasokat, és megkegyelmezni sem fogunk senkinek.

A vérző fejű sráccal kezdik, lerángatják a kocsiról, majd a földre dobják. Az egyik nő végre leveszi a maszkját, és alaposan végigméri. Szőke haja olyan rövid, hogy szinte a koponyájára tapad, és egy rózsa van az egyik szeme alá tetoválva. Nem tűnik gonosznak, ugyanakkor már tudom, hogy a legédesebbnek és legkedvesebbnek tűnő emberek is lehetnek szörnyetegek.

– Ő egy erős elemi. Megtartanám.

Egy másik ellenálló is leveszi a maszkját.

– Az elemik nem érnek annyit, amennyi gond van velük – csattan fel. – Nekünk harcosokra van szükségünk, nem olyanokra, akik elintézik, hogy süssön a nap.

A nő megvonja a vállát, balra tereli a vérző srácot, előveszi a pisztolyát, és ott helyben fejbe lövi. A velem szemben ülő diák felsikolt, velőtrázó hangját a pecek sem tudja teljesen eltompítani.

Megállapítom, hogy ebben a helyzetben eléggé nyilvánvalóan dolgozik bennem a traumám, mert hiába repülnek mindenfelé csontdarabok, hiába fröcsköl mindenhová a vér és az agyvelő, semmit sem érzek. Mintha teljesen eltűnt volna az az énem, amelyik az előbb még rosszul lett egy kis vértől, és egy túlélő vette volna át a helyét. Az a lány, aki egykor… nos, legyen elég annyi, hogy nem olyan tiszta a kezem, mint szeretném.

Igazából nincs sok különbség köztem és a pisztolyt fogó szőke nő között.

Csak épp ellentétes oldalon állunk.

Egyesével kirángatnak minket a kocsiból, hogy kiderítsék, mire vagyunk képesek. Sage azonnal megmenekül, félretolják, hogy várja ki az események végét. Egy váltó lány is csatlakozik hozzá. Az utolsó srác is láng, viszont nem olyan erős, mint Sage. Az ellenállók egy ideig tanakodnak, aztán úgy döntenek, megtartják. Engem állítanak utolsóként a szőke nő elé. Visszafojtom a lélegzetem.

Ilyen közelről már felismerem.

Erőt kell vennem magamon ahhoz, hogy ne pánikoljak be. Nem változott a terv: ha felismer, szabadjára engedem a képességem, és mindent megteszek azért, hogy Sage-ből és a többi diákból ne legyen járulékos veszteség.

Azután pedig futásnak eredek.

Carlin, a pisztollyal hadonászó szőke nő korábban barna volt, és a rózsás tetoválás is hiányzott a szeme alól. Összeráncolt homlokkal vesz szemügyre. Nem ismer meg, de fogalma sincs, mi vagyok, vagy hogy mire vagyok képes.

A maszk nélküli férfi ráripakodik.

– Nos? Megtartjuk, vagy sem? Két percen belül transzportálnak minket, mozognunk kell.

A nő elbiggyeszti a száját.

– Túl nagy ereje van ahhoz, hogy félredobjuk, viszont fogalmam sincs, mit tud. Üres.

– Nem viszünk magunkkal potyautasokat, öld meg!

Carlin a fejét ingatva elteszi a pisztolyt.

– Nem hallottad, mit mondtam, Daniels? Szó szerint mindenütt szivárog belőle az energia. Nem ölhetjük meg, túl sok lehetőség van benne.

Daniels durván megragadja a karom.

– Én semmit sem érzek, de legyen. Később addig nézegetheted, amíg rá nem jössz, mi lapul a bőre alatt.

Persze, hogy ő nem érez semmit. Csak a Carlinhoz hasonló emberek érzik azt az erőt, amit kétségbeesetten próbálok visszafogni, nehogy tudomást szerezzenek róla. A saját szememmel láttam, hogy Carlin kisgyerekek képességeit is pontosan felmérte, és tudom, hogy erősebb a társai többségénél.

Tajtékzani fog, ha rájön, ki vagyok.

A kocsit és a halott diáktársunk testét gondolkodás nélkül hátrahagyják, majd egy mezőre visznek minket. Bár semmilyen jelzést sem látok, egy meghatározott helyen állunk meg. Ezután az ellenállók leveszik magukról a kesztyűt, megragadják egymást és minket is, hogy mindannyian érintkezzünk egymással, bőr a bőrrel.

Pattanó hangot hallok, ezután pedig felbukkan egy nő a semmiből, és a kezével megérinti Carlint.

A következő pattanás hangosabb, és felfordul a gyomrom, amikor transzportálnak minket.

Kurvára utálom az ilyesmit.

Akárhol lehetünk. Szó szerint akárhol. Egyszer két hétre Egyiptomba vittek, hogy távol tartsanak egy nyomot fogó bevetési egységtől. Rosszul leszek, amikor így utaztatnak, és amint újra szilárd talajt érzek a lábam alatt, leroskadok a földre, öklendezni kezdek, és próbálom nem elhányni magam.

Daniels megragad. Durván felrángat, és maga után vonszol. Hatalmas a zűrzavar a fejemben, de próbálok alaposan körbenézni, hogy kiderítsem, hová kerültünk.

Nem ismerem fel a tábort, korábban viszont jártam már egy hasonlóban. Ez egy köztes állomás, ahol megrostálják a felhozatalt, és addig tesztelik a foglyokat, amíg megtalálják azokat, akikre tényleg szükségük van. Amikor először elraboltak, két hetet töltöttem egy ilyen táborban, és azt hiszem, leginkább az volt a céljuk vele, hogy rám ijesszenek, mert már az elrablásom előtt is tudták, milyen értékes vagyok.

Egy sátor felé rángatnak bennünket, ahol ketrecek és őrök várnak ránk.

Valamilyen szerencsés véletlen folytán a mellettem lévő ketrecbe dobják Sage-et, és mielőtt bezárnák az ajtót, eloldozzák a kezünket, és kiveszik a szánkból a pecket. Megvárom, hogy elmenjenek, aztán alaposan körbenézek.

A bébiszitterek nem foglalkoznak velünk, mintha a négy új jövevény semmit sem jelentene nekik, és biztosra veszem, hogy szinte észre sem vesznek minket. Az a feladatuk, hogy kiüssenek bennünket, ha gondot okoznunk, és hogy minden szóra figyeljenek, ami elhangzik a szánkból, így ugyanis olyan információkat gyűjthetnek rólunk, amiket később felhasználhatnak ellenünk.

Ismét kinyílik a sátor ajtaja, és három hatalmas fickó sétál be rajta, egy újabb megkötözött fenomént vonszolnak magukkal. Összeszorítom a szemem, és a helyén tartom a kötelékem. Ráparancsolok, hogy ne reagáljon semmit, ne forduljon ki magából, mert nem hagyhatom, hogy megtudják, ő és én egymás horgonyai vagyunk.

Még jobban összeszorítom a szemem, amikor meghallom, hogy a földre dobják, és durván ütlegelik, mielőtt rázárják a ketrec ajtaját.

– Tizennyolc emberrel végzett, biztos halál vár rá. A hideg futkos a hátamon, amikor Carlin a sátor bejáratánál állva odaszól a többieknek.

– Ő egy köteléken osztozik a Draven fivérekkel. Ha valamelyikőtök is hozzáér, annak személyesen velem gyűlik meg a baja. Már közel járunk.

Daniels mindegyik ketrecbe bepillant, és semmi különöset nem vesz észre, amikor rám néz.

– Feladta magát. Amint az összes friss hús itt lesz, rá kell jönnünk, ki miatt tette, mert lefogadom, hogy ebben a csoportban van a központi horgony.

Na bassza meg.

Fasza.

Friss hús.

Évek óta nem jutott eszembe ez a csodás kifejezés. Öt éve aggatták rám először ezt a címkét, de azóta bölcsebb lettem, és már tudom, hogy működnek a dolgok az Ellenállás táboraiban.

Ezt ma az előnyünkre fogom fordítani.

Ha egyszer már sikerült megszöknöm, akkor másodjára is menni fog. Már elfogadtam az árát.

Lehunyom a szemem, és végre, végre hagyom, hogy a képességem megtöltse az ereimet. Az érzékszerveim kiélesednek, és az egész testemet átjárja az erő, amikor kinyitom magamban azt az ajtót, és hagyom, hogy a képességem átvegye az irányítást. Mintha tiszta fényt szívnék magamba, a testem minden sejtje átalakul és új életre kel. Három hosszú éven át tanultam, hogyan éljek nélküle, és lassan elvesztettem önmagam. A testem közben megváltozott, és a végén… emberi lett. Normális.

Képességek nélküli.

Sage szeme tágra nyílik, amikor rám néz, mert ő is érzi a belőlem sugárzó erőt. Túl hevesen lüktet az ereimben ahhoz, hogy figyelmen kívül lehessen hagyni. Az az életem átka, hogy minden fenomén érzi, milyen veszélyes vagyok. Mindannyian tudjuk, ha közel a veszély.

A szám elé emelem a mutatóujjam, hogy csendre intsem. Ő alig észrevehetően bólint, és ügyel arra, hogy ne hívja fel magára a fogvatartóink figyelmét, őket azonban leköti a friss hús szétosztása. Öt újabb fenomént hoznak be, de egyiküket sem ismerem.

A földre szegezem a tekintetem, és Gabe lélegzetvételeire összpontosítok.

Amint felébred, elhúzunk innen a picsába.

Tíz perc sem kell hozzá, hogy a rabok elkezdjenek egymás között beszélgetni. Suttogva szörnyülködnek azon, hogy hová kerültünk, mit fognak velünk művelni, vagy azon tanakodnak, hogyan menekülhetünk el ebből a borzalomból. Amikor Sage rám néz, megint a szám elé emelem az ujjam, ő pedig ismét bólint. Mindketten a bébiszitterekre nézünk.

Türelmesnek kell lennünk. Csak remélhetjük, hogy Gabe minél hamarabb felébred, mert nem tudjuk magunkkal cipelni, és a képességünk sem lenne ebben a segítségünkre. Így hát várunk. Ülünk a ketrecekben, miközben telik az idő. Párszor kiabálást és sikoltozást hallunk odakintről, de senki sem jön be a sátorba. Elkezd bizseregni az ujjbegyem, mintha a képességem haragudna, amiért felkeltettem a mély álomból, és mégsem használom. Sage szeme elkerekedik, amikor ő is megérzi a bennem szunnyadó erőt.

Gabe végre felnyög, mire önkéntelenül is kiszabadul belőlem egy kis energia. Jól észlelhető hullámban távozik belőlem a megkönnyebbülésem, mire az egész sátor elcsendesedik.

Mindkét őr rám pillant. Végül csak sikerült felhívnom magamra a figyelmet.

– Ez az anomália, Fiona. Menj, intézd el! Nem akarom, hogy a végén még mi szívjuk meg, amiért játszadozunk vele.

Fiona feltápászkodik a priccsről, ahol eddig terpeszkedett. Sötét szeme ragyogni kezd, amikor rám néz.

Semmilyen hatást nem gyakorol rám.

Szinte nem is érzem, hogy megpróbál kiütni. A képességem halkan ujjongani kezd, öntelten nyugtázza, hogy végre nem vagyunk kiszolgáltatva mások kegyeinek.

Én kevésbé vagyok öntelt, mert tudom, hogy semmi okom izgatottságot éreznek amiatt, hogy ismét önmagam lehetek.

– Nem bírsz vele? Nos, azt nem hagyhatjuk – szólal meg ismét a férfi, majd feláll, és elindul felém.

Rám villantja a szemét, de amikor továbbra sem történik semmi, szitkozódni kezd.

– Csak üresség van benne, én sem bírom kiütni.

Pofonegyszerű a dolgom. Ugyanazt a tervet használom, mint amikor először szöktem meg az Ellenállástól. Felnyögök, előregörnyedek, és a hasamra tapasztom a kezem, mintha megsérültem volna. Nem fognak megpróbálni segíteni, viszont közelebb lépek, hogy alaposabban szemügyre vegyenek.

Valaki más is felnyög, majd morogni kezd. Amikor Gabe-re nézek, látom, hogy felébredt, a szeme nyitva, és egyenesen rám bámul. Egy másodpercig tétovázom, megtorpan bennem az erő, mert Sage-et talán még meg tudom győzni arról, hogy tartsa titokban a dolgot, Gabe azonban soha nem egyezne bele, hogy senkinek se szóljon róla.

De aztán mélyen a szemébe nézek, és arra jutok, hogy ami sok, az sok. Senki mást nem veszíthetek el, az isten bassza meg!

Nem számít, hogy évek óta nem törődtem a képességemmel, ott van bennem a feneketlen kút, és arra vár, hogy merítsek belőle. Mintha eddig csak felületesen lélegeztem volna, de most végre nagy levegőt vehetek. Érzem, ahogy feltámad bennem az igazi erő, amikor megszólítom.

Megint egésznek érzem magam.

Végül Gabe is észreveszi, érzi rajtam, és tágra nyílik a szeme. Elég okos és összeszedett ahhoz, hogy befogja a száját, viszont látom a döbbenetet az arcvonásain.

Összeszorított foggal összpontosítok, remeg a kezem, de muszáj, hogy mindent jól csináljak. Ha nem tudom megfelelően irányítani a képességem, elveszíthetem a legjobb barátomat és a horgonyomat. Enélkül is egy életre elég fájdalmon és gyötrelmen mentem keresztül. Nem hiányzik, hogy az ő halálukkal bővüljön a lista, még ha rohadtul magukra is akartam őket hagyni.

Fionának végre feltűnik a dolog, megérzi az erőm, és teljesen megrökönyödik.

– A kurva életbe. Mit csinál ez itt, bassza meg?

A férfi közelebb lép, hogy jobban lásson, csakhogy kiszabadul belőlem az erő, elárasztja a testüket, és megragadja a lelküket. A képességem mindent el akar venni tőlük, de visszatartom, és inkább csak sötétségbe burkolom őket.

Ez most is épp olyan rémisztő, mint amikor először csináltam. A szemem előtt kerítik őket hatalmukba a legrosszabb rémálmaik és félelmeik, önmaguk csúf részei. A végén már a földön vonaglanak, elméjük örökre megbomlott.

A saját rettegéseik börtönében rekedtek, ahonnan csak akkor szabadulnak, ha valaki véget vet a szenvedéseiknek.

Hálát adok az égnek, amiért egyetlen hangot sem adnak ki. Általában legalább egy fojtott sikolyt vagy hasonlót hallok, amikor összeesnek, most azonban, miközben mindenki döbbenten és rettegve mered rájuk, teljes csend honol a sátorban.

– Oli, ez meg mi a fasz volt? Mi a faszt csináltál velük?

Gabe-re pillantok, aki épp próbál felülni, de hátra van kötve a keze. Elkerekedett szemmel bámul rám, az idő viszont ellenünk dolgozik.

Bármikor besétálhat ide valaki, és akkor látni fogja, mit tettem.

Addig nyújtózkodom, amíg el nem érem a férfi lábát, és Sage, ez az áldott, jó lélek azonnal megpróbál segíteni, hogy közelebb tudjam húzni magunkhoz. Rohadt nehezen boldogulunk, végül azonban sikerül megmotoznunk a rácson keresztül, és megtaláljuk a kulcsokat.

– Mi a fenét műveltek?

Összerezzenek, de csak a túlsó sarokban lévő fogoly az, aki végre magához tért a látottak után. Nem felelek neki, csak a szám elé emelem a mutatóujjam, hogy kurvára fogja be a száját, máskülönben lebukunk. Úgy pislog rám, mintha még soha senki nem intette volna csendre.

Idióta barom.

Kinyitom a ketrecem, aztán Sage-ét, és gyorsan Gabe-hez sietünk. Az egyik lány zokogni kezd. Remélem, csak a megkönnyebbüléstől, és kibaszott gyorsan össze tudja szedni magát, mert még sok dolgunk van, mielőtt kicsit is biztonságban tudhatnánk magunkat.

Sage kinyitja Gabe ketrecét, és máris a következő társunk felé tart, én pedig bemegyek Gabe-hez, hogy eloldozzam. Bedagadt szemmel pislog rám, alig lát, és kurvára összeszorul a szívem a mellkasomban, amikor észreveszem, mit tettek vele.

– Hogy sikerült megakadályoznod, hogy kiüssenek? – krákogja, amikor leguggolok mellé. – A saját szememmel láttam, hogy Zoey már százszor kiütött téged.

A csuklójára feszülő kötéllel bíbelődöm, nehezen tudom kioldani.

– Azt láttad, hogy Zoey kiütötte a képességek nélküli énemet. Most kicsit jobban fel vagyok tuningolva. Nincs idő elmagyarázni. Össze tudod szedni magad annyira, hogy széttépd a kötelet?

Feje a vállára bukik, és elkezdek igazán aggódni amiatt, hogy agyrázkódása van, vagy túlságosan beverték azt a szép fejét.

– Begyógyszereztek, nem tudok átváltozni. Te hogy a faszba nem vesztetted el az eszméleted, Oli?

Felmordulok, és rántok még egyet a kötélen. Amikor végre sikerül kibogozni, örömömben majdnem ugrándozni kezdek.

– Nyilván nem figyeltél eléggé Nox óráján. Én a tápláléklánc magasabb fokán állok, mint azok a kis ribancok. Annyival magasabban, hogy hozzám képest porszemek… ahogy te is magasabban állsz, hiszen el kellett kábítaniuk. Fel tudsz állni? Most azonnal el kell mennünk.

Felsegítem, és kitámolygunk a ketrecből. Szerencsére elbírja a saját súlyát, csak támaszként van szüksége rám. Egyszer viszont el kell kapnom a karját, nehogy elessen. Ekkor megmerevedik az állkapcsa, és megpróbálja összeszedni magát. Vadul pislog, az arcát dörzsöli, mintha a puszta akaratával képes lenne megszabadítani a szervezetét attól, amivel kiütötték.

Megköszörülöm a torkom, hogy felhívjam magamra a többiek figyelmét. Most már mind a tízen kiszabadultunk a ketrecből. Tátogva adom tudtukra, hogy ki kell jutnunk innen.

Lassan mozgatom a szám, közben mindegyiküknek a szemébe nézek, hogy meggyőződjek arról, értik, amit mondok. Ezután némán megkérdezem, ki tudja még mindig használni a képességét.

Sage-en kívül három másik fogoly jelentkezik. Van egy lángunk, egy váltónk és két másik diák, akik nem pontosan értem, mi a fenét tátognak, mert vagy valamilyen mentális képességgel bírnak, vagy azt akarják a tudtomra adni, hogy fejbe vágták őket.

Pompás.

Lehunyom a szemem, és szabadjára engedem a képességem, hagyom, hogy térképet rajzoljon nekem. Ez veszélyes, de csak akkor, ha eltalálom Carlint vagy egy hasonló képességekkel rendelkező másik tesztelőt. Ezután kibaszott csodálatos dolog történik.

Rátalálok Gryphonra.

Érzem, hogy összerezzen, amikor nekiütközik a képességem. Érzem a hitetlenkedését, aztán az adrenalint és végül a megkönnyebbülést, amiért még élek. Bárhová is vittek minket, az vagy a campus közelében van, vagy Gryphonnak is van egy transzportere. Kierant is megérzem vele, és még csak nem is tudok haragudni arra a seggfejre.

Ezután megkeresem Noxot.

Oké, ezt már kevésbé szívesen teszem, különösen, amikor a képessége az enyém felé nyúl. Próbál rájönni, mi a faszra vagyok képes, hogyan tudom mindannyiukat feltérképezni, és milyen titkokat rejtegetek előlük.

Végül elhúzódom tőlük.

Felpattan a szemem, és lábujjhegyre állok, hogy Gabe fülére tudjam tapasztani a szám.

– Itt van a gárda – suttogom olyan halkan, hogy szinte nem is lehet hallani.

Erre ő meginog, ezért a vállamra teszem a karját, és átkarolom a derekát. Elindulunk a sátor bejárata felé. Lelassítom a lélegzetemet annyira, hogy hasznát tudjam venni a kiélesedett érzékszerveimnek.

Jó visszakapni őket, bassza meg.

Pontosan fél másodpercig tudok örülni ennek, mert máris fegyverropogás tör ki, és kezdetét veszi a harc.

Megtalálták a horgonyaimat.

Az egyik lány miatt nem tudunk azonnal kirohanni a sátorból, mert annyira retteg, hogy zokogva a földre rogy. Próbálom emlékeztetni magam arra, hogy korábban még egyszer sem kellett szembenéznie hasonlóval, és feltehetően még soha nem rettegett ennyire, de nehezen tudom megőrizni a hidegvérem.

– Egyikőtöknek hoznia kell, vagy itt hagyjuk – mondom halkan. – Most rögtön el kell tűnnünk innen.

Sage rám pillant, és sem döbbenetet, sem undort nem váltanak ki belőle a szavaim.

Olyan, mintha további utasításokra várna. Tökéletes katonaként viselkedik a krízishelyzetben. Ha ennyire kötélből vannak az idegei, ő is járhatna BK-ra, de nem fogom rábeszélni, hogy vegyen részt abban a kínzásban.

Az egyik srác leguggol, motyog valamit az összeomlott lánynak, aztán a karjaiba veszi, és segít neki felállni. A mellkasához szorítja a lány fejét, hogy ne lehessen annyira hallani a zokogását. Megvárom, amíg megnyugszik, majd a srácra nézek, és bólintok.

Valószínűleg ezzel megmentette a csaj életét.

Sage-re pillantok, aki azonnal odajön, és a másik oldalról támogatja Gabe-et. Kész addig védelmezni a kába horgonyomat, amíg ki nem jutunk innen. Nagyon hálás vagyok neki ezért.

– Te lennél az első, aki Sawyer vagy Felix segítségére sietne – vonja meg a vállát.

Ez kurvára igaz. Csak úgy menekülhetünk meg, ha mindannyian kivesszük belőle a részünket, és egy csapatként viselkedünk. Gyorsan körbenézek, majd olyan halkan szólalok meg, hogy csak Sage és Gabe halljon.

– Tudnom kell, hogy szükség esetén használni fogjátok-e a képességeteket… hogy kiiktattok-e valakit, ha ezen múlik az életünk. Nem akarlak benneteket nyomás alá helyezni, és ítélkezni sem akarok fölöttetek, de tudnom kell a választ, hogy fedezni tudjalak benneteket, ha arra kerül a sor.

Gabe megmerevedik a karjaink között, Sage viszont ugyanolyan tántoríthatatlannak tűnik, mint eddig.

– Számíthatsz rám, Oli. Egyébként is kurva sokáig kell majd terápiára járnom emiatt, miért ne spékelném meg ezt a borzalmat egy gyilkossággal is?

Próbálok nem elvigyorodni, de csúfos kudarcot vallok. Nem érzek bűntudatot, mert az Ellenállás megbaszhatja.

– Jó kislány. Ha épségben hazajutunk, megtanítalak profi módjára elnyomni az érzéseidet.

Gabe megszorítja a vállam.

– Ha hazajutunk, el fogunk erről beszélgetni, Oli. Sok mindenről el fogunk beszélgetni.

Forgatom a szemem, aztán lehunyom, és a képességemet felhasználva meggyőződöm arról, hogy még mindig tiszta a terep, és kimehetünk. Azonnal megrázkódom, és a sátor bejárata mellett termek, hogy kinyissam.

Kieran futva közeledik felénk.

– Hogy a faszba ért ide ilyen hamar? – sziszegem.

Gabe megkönnyebbülten felsóhajt, amikor meglátja a bevetési egység általam legjobban utált tagját.

– Transzporter – tájékoztat.

Hátrébb lépünk, hogy beengedjük a sátorba. Az egész hely összezsugorodik, amint becsörtet hozzánk az egyenruhájában, a testéhez rögzített rengeteg fegyverrel.

Gabe-re pillant, aki legyint.

– Elkábítottak, de kutya bajom. Egyre gyorsabban találod meg az embereket.

Kieran jelentőségteljesen néz rá, majd felém biccent.

– Fallows képessége olyan, mint egy jelzőfény. Azt követtem, hogy megtaláljalak benneteket. Vannak sérültek? El kell mennünk innen. Shore már nem sokáig tudja távol tartani őket, pedig Draven is segít neki.

Végül meglátja Fionát és a társát, akik még mindig a ketrecek mellett hánykolódnak a földön. Lassan szivárog a vér a fülükből és a szemükből, és én próbálok nem pillantani feléjük. Már így is épp elég nyughatatlan a képességem, ezért óvatosnak kell lennem, nehogy átvegye az irányítást. Akkor ugyanis felemésztene engem, aztán pedig mindent és mindenkit, aki az utamba kerül, legyen ellenség vagy barát.

Végignézem, ahogy Kieran feldolgozza, amit lát. Válla kissé hátrébb húzódik, és amikor ismét felém fordul, már óvatosabb, mintha attól félne, ő lesz a következő áldozatom.

A kelleténél jobban élvezem ezt az érzést.

– Készen állunk az indulásra – felel Sage a nevünkben, hogy elterelje rólam a figyelmet.

Nagy levegőt vesz, és felkészül a harcra.

Nem tudom, hogy Kierannal vagy az Ellenállással készül-e szembeszegülni, mindenesetre az ő győzelmére fogadnék.

– Fallows, mindig maradj mögöttem – utasít a bevetésis. – A te kimentésed az elsődleges feladatom, és ha nem úgy alakulnak a dolgok, ahogy szeretnénk, azt a parancsot kaptam, hogy kerül, amibe kerül, juttassalak el az evakuációs pontra. Ha azt szeretnéd, hogy Ardern és a láng is életben maradjon, akkor tedd, amit mondok, máskülönben gondolkodás nélkül itt fogom hagyni őket, hogy téged kimentselek.

Ez a rohadék pontosan tudja, mivel húzhat fel leginkább. A végén még kicsinálom, mielőtt visszajutnék a horgonyaimhoz.

Erősebben magamhoz szorítom Gabe-et, és vicsorogva felelek Kierannak.

– Jobb, ha meg sem próbálsz rávenni, hogy bármelyiküket is hátrahagyjam. Lehetőséged sem lenne kezet emelni rám, üvöltözve fetrengnél a földön. Egyébként meg mindannyian követni fogunk. Azt teszem, amit mondasz, de most már húzzunk innen a picsába!

Erre ő olyan gyorsan kiviharzik a sátorból, hogy nincs időm idegeskedni vagy aggodalmaskodni, önkéntelenül követem, hogy lépést tudjak tartani vele. Gabe eleinte botladozva halad, de aztán teljesen összeszedi magát, és szinte már nincs is szüksége arra, hogy két oldalról támogassuk.

Nem nézek hátra, hogy a többiek is követnek-e minket. Mi minden tőlünk telhetőt megtettünk értük, csak annyi a dolguk, hogy nem maradnak le. Eléggé megváltozott a tábor, mióta pár órával ezelőtt iderángattak minket.

Minden csupa vér, a golyók kilyuggatták a sátrakat, és körülöttünk a füvet felperzselték. Néhány holttestet is látok, mindenfelől üvöltés és fegyverropogás hallatszik. Kényszerítem magam, hogy rendesen vegyem a levegőt.

– Kell egy kibaszott pajzs – motyogja Gabe.

Próbál elhúzódni tőlem, de erősen fogom. A róla való gondoskodás kellően eltereli a figyelmemet a körülöttünk zajló mészárlásról, és így, hogy mellette vagyok, legalább mindig tudom, merre jár. A kötelékem lüktet a véremben, folyamatosan azt sulykolja, hogy mindannyiukat meg kell védenem. Semmit sem tehetek ellene.

Gabe-nek biztonságban kell lennie.

Kieran kénytelen kiiktatni három menekülő ellenállót, mert máshogy nem tudunk átjutni a sátrak között. Már kezdem úgy érezni, hogy túl könnyű dolgunk van, de aztán befordulunk egy sarkon, és meglátom, mi a fasztól menekültek.

Igazából ez nem is csatatér, hanem mészárszék.

Sűrű, sötét köd borítja az egész mezőt, csakhogy… mintha élne. Él, ráadásul félig alakot öltő lényekkel van tele, amik semmilyen természetes dologhoz nem hasonlítanak, hanem a rémálmok démonjait idézik. Elgyengül a térdem, Gabe azonban nyöszörögve elkap.

– Nox műve – dünnyögi –, nem fognak bántani minket.

Aha.

Határozottan úgy vélem, Nox hagyná, hogy a képessége kiharapjon belőlem egy-két darabot. Amikor Kieran visszateszi az arcára a maszkot, mert láthatóan ő sem szívesen gázol bele a ködbe, akkor arra jutok, hogy rohadtul nem akarok arra menni.

– Oli, a túloldalon van az evakuációs pont. Sietnünk kell… – kezdi Gabe.

– Ardern, ha nem tudod mozgásra bírni, akkor a vállamra fogom fektetni – szakítja félbe Kieran.

Nincs más választásom, utána kell mennem.

Azt hittem, tudom, mi vár rám, de fogalmam sem volt róla. Mindannyian behatolunk a sötétségbe, és a szemünk elé emeljük a kezünket, hogy hozzászoktassuk az új környezethez. Az Ellenállás tagjait különféle lények marcangolják szét és tépik darabokra.

Fel sem tűnik, hogy ismét megtorpantam, Kieran viszont megragadja a szabad karom, és rám förmed.

– Nincs időnk arra, hogy idegösszeomlást kapj Draven csodás teremtményei miatt. Tudom, hogy ő egy szörnyeteg, de akkor is mozognunk kell.

Ösztönösen el szeretnék húzódni tőle, de nem megy, mert még mindig erősen szorítja a karom. Nem hajlandó elengedni, inkább végigvonszol az egész mezőn. Végül meglátjuk a bevetési egységet és Noxot, aki a sötét űrként tátongó szemével az összes olyan ellenállóval végez, akihez hozzáér ez a füstös borzalom.

Ha a Dravenek szörnyetegek, akkor én mi vagyok?

Kieran eltranszportál minket az Ellenállás táborából, és ezúttal lehányom a cipőjét.

Dühösen néz rám, a többiek pedig hátrálni kezdenek tőlünk. Letörlöm a szám a kézfejemmel, és rávigyorgok, mert ha már tönkre kellett tennem valaki cipőjét, örülök, hogy az övét sikerült.

Gabe kiszabadul a karjaim közül, és összeesik a füvön, ezért fontosabb dolgokkal kell törődnöm.

– Bassza meg, van itt gyógyító? Kérlek, ne halj meg!

Gryphon odasiet hozzánk, és Gabe homlokára tapasztja izzó kezét, mire azonnal visszatér egy kis szín az arcába. Sage odajön hozzám, és belém karol. Mint mindig, most is együttérez velem.

Nox máris hátat fordított nekem, szokás szerint úgy tesz, mintha nem is léteznék.

Körbenézek, és rájövök, hogy rohadtul nem tudom, hová kerültünk. Ameddig ellátok, üres mező vesz minket körbe, a világ bármelyik pontján lehetünk.

– Hol vagyunk?

A hányás miatt be vagyok rekedve, de Gryphon így is hall, és rám pillant. Noxot nem érdeklem, ő a láthatárra szegezi a tekintetét.

– Kieran nem tudott rögtön hazavinni mindannyiunkat, és ahelyett, hogy néhány embert hátrahagytunk volna, inkább egy találkozási pont mellett döntöttünk. Pár óra, és értünk jönnek a többiek. Addig keress a közelben egy helyet, ahol elütheted az időt.

Visszamegyek Gabe-hez, készen arra, hogy elücsörögjek mellette pár órát. Leragad a szemem, borzasztóan kimerültem, mert túl sokáig nem használtam a képességem. Mint amikor valaki hónapokig nem jár konditerembe, aztán teljesen kikészül az első edzéstől.

Gabe mocorogni kezd, és addig igazgatja a fejét, amíg a combomra nem sikerül tennie. Egyre egyenletesebben veszi a levegőt. Gryphon végül eltávolodik tőlünk, feláll, és odamegy Kieranhoz beszélgetni.

Annyira fáradt vagyok, hogy elvesztem az időérzékemet. Egy női hang rángat vissza a jelenbe.

– Várunk valakit szárazföldön?

Amikor kipattan a szemem, vakít a fény, és nagy körülöttem a mozgolódás. Ülve nem sokat látok, de a többiek lába között ki tudom venni, hogy egy katonai konvoj tart felénk.

Egy teljes kibaszott katonai konvoj.

– Bassza meg. Samual, gyorsan rejts el minket!

Azonnal megjelenik körülöttünk egy pajzs, és a bevetési egység tagjai a pereméhez sietnek. Csak arra várnak, mikor szabadíthatják rá a poklot ezekre az embernek nem nevezhető, értéktelen mocskokra. De amikor a járművek megérkeznek, olyan rohadt sok ellenálló száll ki belőlük, hogy szinte meg sem tudom számolni őket. Összeszorul a gyomrom, amikor rájövök az igazságra.

Ők vannak túlerőben, mindegyikünkre jut legalább tíz.

– Vidd el Olit, most azonnal! – kéri Gryphon a helyettesét.

Felkapom a fejem, és látom, hogy épp a fegyvereiket ellenőrzik, és gyorsan végigtapogatják a testüket. Kieran nem örül a főnöke felvetésének.

– Akkor nem lesz elég erőm visszajönni. Keressünk más megoldást!

Noxra pillant, Gryphon viszont csak rázza a fejét.

– Dravent most nem használhatjuk. Teljesen kimerült, és nem fogom hagyni, hogy túlerőltesse magát.

Én is Noxra nézek, mert megdöbbent, hogy a látszat ellenére kifogyott belőle az erő. De amint alaposabban szemügyre veszem, már nekem is feltűnnek a jelek. Árnyék borul az arcára, és össze van szűkülve a szeme.

Most, hogy Gryphon kimondta, már számomra is nyilvánvaló. Épp most végzett egyes egyedül több tucat ellenállóval.

A képességeket általában nem lehet korlátlanul használni.

Még a legfelső szinteken sem.

Egy újabb kiáltást hallok, majd az egyik kocsi a magasba emelkedve a pajzsunk felé repül, de anélkül pattan le róla, hogy bármilyen kárt okozna. Samual orra viszont vérezni kezd, és mindannyian tudjuk, hogy nincs sok időnk.

Eljött az ideje egy igazi csodának… mindannyian itt fogunk meghalni, ha elmarad. Feltápászkodom, és elindulok a pajzs felé.

– Állj mögénk, Oleander – mordul rám Gryphon.

Csak a fejemet ingatom. Ő semmi olyat nem tud tenni, ami most segíthetne nekünk. A bevetési egység tagjai a fegyvereikkel foglalatoskodnak, ellenőrzik, mennyi lőszerük maradt, de a helyzet nem túl rózsás.

– Semmi értelme itt meghalnod, méreg. Csak magadat okolhatnád érte. Akár fenomének, akár nem, legalább százan vannak ellenünk – fröcsögi Nox, aki továbbra is rendületlenül gyűlöl.

Gabe is megpróbál felállni, de meginog, és Sage próbál segíteni neki. A barátom sápadt, viszont felkészült bármire, mintha már megbékélt volna azzal, ami vár ránk.

Nagy levegőt veszek. Ők ketten fontosak nekem, és mindenáron meg kell védenem őket. Gryphon… őt sem hagyhatom meghalni, van köztünk valami. Valaminek a lehetősége.

A makacs, önfejű büszkeségemnek köszönhetően Noxot sem hagyhatom ittveszni, már csak azért sem, hogy bebizonyítsam, téved.

Hátrahúzom a vállam, és kiengedem az erőm. Szálai óvatosan tapogatóznak, és úgy terülnek szét, mint egy halászháló az óceánban. Az Ellenállás minden egyes tagjához elér, de ők észre sem veszik.

Ellenben mindhárom horgonyom érzi, előlük képtelen lennék eltitkolni. Pontosan tudom, mit csinálok. Megfordulok, és kihívóan Nox szemébe bámulok, meg akarom mutatni neki, mennyire alábecsülte a horgonyát, akit elvileg imádnia és védelmeznie kellene.

Ezután mindannyiukban egyszerre életre keltem a borzalmakat és a rémálmokat. Egy másodperccel később már kilencvenkét férfi és nő vonaglik gyötrelmek közepette a földön.

És én semmit sem érzek.

Nox szeme felvillan, de nem fordítja el a tekintetét, továbbra is farkasszemet néz velem. A többiek nem ilyen visszafogottak.

– Azt a kurva!

– Ezt ő csinálta? Azt hittem, nincs képessége.

– Hogy a faszba iktatott ki ilyen sokat egyszerre?

– Szörnyeteg.

Gryphon azonnal elém áll, hogy se a csapattársai, se a többi fogoly ne lásson. Gabe megragadja a kezem, és magához húz, mintha amiatt aggódna, hogy megtámadnak a sajátjaink. Kénytelen vagyok levenni Noxról a szemem, viszont azt hiszem, bizonyítottam az igazam.

Elhúzódom Gabe-től. A képességem még mindig túl izgatott amiatt, hogy engedem szabadon játszani, és nem hagyhatom, hogy Gabe most hozzám érjem. Összeráncolja a homlokát, de követi a tekintetem, és felnyög, amikor látja, hogy kicsit remeg a kezem.

Végül egy lépést hátrál, és enyhén meginog, de Nox elkapja. Mostanra már mindketten úgy néznek ki, mint az élőhalottak.

Noxot egyáltalán nem hatják meg Gabe fájdalmas nyögései.

– Ne hidd, hogy megfeledkeztünk az idióta húzásodról, Ardern – förmed rá. – Mégis mi a faszt gondoltál? Többet segítettél volna, ha velünk maradsz, és szájkosarat teszel Bassingerre. Kurvára semmi hasznodat nem vesszük.

Ekkor kirobban belőlem a képességem.

Nem tudom megállítani, nem tudom magamban tartani, a hulláma mindenkit meglegyint körülöttünk. A többiek hátrálni kezdenek tőlem, csak Gryphon marad a helyén. Az egész bevetési egység fedezékbe vonul, mintha azzal bármire mennének, de én nem is gondolok rájuk. Az egész lényem arra fókuszál, ahogy Nox Gabe karját szorongatja.

Egyáltalán nincs ínyemre, hogy így bánik vele.

– Nox… engedd el! – figyelmezteti Gryphon, és ezzel eltereli rólam a figyelmet, mert eddig mindenki azt találgatta, mitől durrant el az agyam.

Nox keze lassan lecsúszik Gabe-ről, mintha szándékosan ügyelne arra, hogy ne értsem félre a mozdulatait. A testem gondolkodás nélkül cselekszik, azonnal Gabe mellett termek, mintha egy láthatatlan erő egymás felé vonzana minket, és a két horgonyom közé állok.

Kurvára fogalmam sincs, mit csinálok, de a kötelékem végre lenyugszik a picsába, amikor Gabe mellkasához nyomom a hátam.

– Jön a repülő.

Ezt örömkiáltások követik, és a horgonyhisztim után végre magához tér a bevetési egység, munkához látnak, hogy felkészüljenek a kimenekítésünkre. Gabe és én egymás mellett állva, szótlanul nézzük végig a gép ereszkedését. Amikor a repülő zökkenőmentesen landol a kifutón, és csikorogni kezdenek a fékek, majd a motor is leáll, mindketten nagyot sóhajtunk, mintha órák vagy napok óta visszatartottuk volna a lélegzetünket.

– Mégis mi a faszt mondjunk Northnak? Azt sem tudom, minek nevezzem ezt az egészet – motyogja Gryphon Noxnak, és a fejét hátrafordítva rám pillant.

Nagy levegőt veszek. Egy szót sem mondhatok neki, mert átlát a hazugságaimon, és egyébként is hogyan magyarázhatnám el neki ezt a helyzetet? Hogyan mondhatnám el, hogy a rémálmok borzalmasak, de miattuk kell a legkevésbé aggódnunk?

Bárcsak ez lenne a legszörnyűbb, amire képes vagyok.

